
PROLOG 


Vehiculul mergea repede, virând brusc și accelerând și 
frânând neregulat. Sophie nu auzea bine. Totul părea înăbușit, 
ca și cum ar fi fost sub apă. Sirena ambulanţei care urla în 
noaptea întunecată ajungea la ea monotonă și îndepărtată. 

O lumină albastră rece și aspră se învârtea întruna în spațiul 
din jurul ei. Era întinsă pe o targă de care era legată și simţi cum 
ambulanţa se hurducă. 

Incercă să privească în jur. Partea din spate a ambulanţei 
părea un tunel, ca și cum ar fi fost alungită. Totul era ca un vis 
febril. 

Il văzu pe Jens, ceea ce o făcu să se simtă mai protejată. Jens 
se apropie de ea. Sophie auzi ca prin ceață cum el încerca s-o 
consoleze, să-i spună că totul o să fie în regulă. Dar ea nu-l 
crezu. Pentru că toată fața lui spunea contrariul. Emana 
nelinişte şi mâhnire. 

Sophie șopti numele persoanei care o înjunghiase cu cuțitul, 
repetând numele pentru ca Jens s-o audă. 

Lângă ea era un paramedic care lucra intens, concentrat. 

Sophie privi în jos spre trupul ei, reușind să ridice capul foarte 
ușor. Pătura care o învelea strâns era plină de sânge. 

Cel care o înjunghiase răsucise cuțitul înăuntrul ei; își amintea 
asta. La început îl înfipsese în ea cât de adânc putuse, apoi îl 
răsucise într-o parte și-n alta, ca să provoace cât mai multe 
stricăciuni, s-o omoare. 

O cuprinse o mâncărime rece, o greață pe care slăbiciunea 
fizică imensă care părea să radieze de undeva din jurul gâtului o 
făcea și mai apăsătoare. Aceasta a fost urmată de o senzaţie 
ametțitoare că stătea cu capul în jos, imponderabilă, într-o stare 
de alienare mentală, că era pe punctul de a cădea de pe un 
pisc, peste un hotar, de a pierde totul. Sophie nu mai putea 
rezista. Răceala se accentua, străbătându-i întreaga fiinţă, și ea 
începu să tremure. Frisoanele îi cuprinseră tot corpul, puternice 
și incontrolabile. Paramedicul stătea aplecat deasupra «i, 
apăsându-i trupul pe targă cu toată greutatea lui, încercând s-o 
țină nemișcată. Sophie se uită în ochii lui și văzu frică. 

Apoi își dădu seama ce se întâmpla. Sophie se auzi spunând 
Nu de mai multe ori. Nu, Dumnezeule mare, nu pot să fac una 
ca asta, nu acum... 

Işi dădu seama că avea să moară. 

PARTEA ÎNTÂI 
Cu patru săptămâni inainte 
1. (Istanbul) 


Cafeaua era dulce, neagră și vâscoasă. 

Sophie o lăsă neatinsă, ca și Aron, care stătea lângă ea, în 
camera luxoasă, ascultând cum Basir, turcul gras aflat în faţa 
lor, de cealaltă parte a biroului, încearcă să se târguiască și să 
obţină un avantaj. 

In spatele trupului masiv al lui Basir stătea bodyguardul lui, 
tăcut. Musculos și cu ten măsliniu, stătea acolo atent, observând 
totul. Bodyguardul Îi  percheziționase minuțios, fără 
menajamente, înainte de întâlnire. Acum totul era în regulă. 
Basir le zâmbea ca și cum ar fi fost vechi prieteni, însă nu se 
mai întâlniseră niciodată. Basir era o faţadă, armele erau menite 
să ajungă altundeva. Nu conta unde. Dar Basir era important, 
pentru că el era cel cu care negociau. Basir era foarte vorbăreț. 
Flecărea și trâncănea ca și cum simpla cantitate a cuvintelor 
rostite de el, și nu ceea ce spunea de fapt, i-ar fi creat o poziţie 
mai bună. 

Sophie îl întrerupse. 

— O să trimitem marfa, și tu va trebui s-o ridici, spuse ea. 
Totul trebuie să meargă ca la carte, altfel lucrurile se pot bloca. 
Și dacă se blochează, există un risc mai mare să se facă greșeli. 

Basir îi respinse îngrijorarea cu un gest al mâinii. 

— Ştiu orașul ăsta. Știu pe toată lumea, polițiști, vameși, 
funcţionari de la transport. Asta e orașul meu; totul o să fie în 
regulă, credeți-mă. 

Camera era ostentativă, exagerată. Totul era roșu-închis - 
covoarele groase, perdelele lungi, mobila mare și greoaie, 
ornamentele de alamă de pretutindeni. 

— Atunci pentru ce ai nevoie de noi? întrebă Sophie. 

Basir zâmbi ușor șovăitor. 

— Voi aveţi armele, spuse el. 

— Și o să le livrăm în loturi mici, pe o perioadă de patru luni. 
Așa o să facem treaba asta. 

— lar noi o să plătim după fiecare lot, spuse Basir. Credeţi- 
mă, asta e cea mai bună modalitate. 

— Eu te cred, dar nu așa o să meargă lucrurile, spuse Sophie 
zâmbind. 

Basir păru ofensat. 

— Nu? 

În camera vecină sună de două ori un telefon. 

— Plătiţi într-o singură tranșă pentru tot, spuse ea calm. Cât 
mai repede. 

Basir aruncă o privire rapidă spre ceasul lui. 

— Și dacă lucrurile chiar se blochează, dacă se întâmplă 
ceva? întrebă el. Dacă pierdem un lot? 

Sophie zâmbi. 

— Te grăbești? îl întrebă ea. 

Basir se prefăcu că nu înţelege. 

— Te-ai uitat cât e ceasul, explică Sophie. 

— Fac asta din când în când. Tu nu? 

Râsul lui părea fals și jucat. Aproape ca o tuse. 

Basir nu era cum se așteptase ea să fie. Potrivit celor care 
ajutaseră la stabilirea întâlnirii, Basir ar fi trebuit să fie un om 
rezonabil. Calm, direct și necomplicat, cu o anumită onoare în 
modul în care făcea afaceri, în ciuda naturii afacerilor lui. Însă 
bărbatul acesta era foarte diferit. 

— Da, atunci când mă grăbesc, spuse ea. 

— Ei bine, eu nu mă grăbesc, spuse Basir râzând iar. 

Totul părea foarte ciudat. Sophie aruncă o privire spre Aron, 
să vadă dacă și el avea aceeași impresie. Aron era ocupat să-l 
studieze pe Basir. 

— Care era întrebarea? îl întrebă ea pe turc. 

— Da, care era întrebarea...? murmură el, părând ușor 
derutat. 

Basir aruncă o privire spre bodyguardul lui, care îi răspunse 
încet în turcă, fără să-și ia ochii de la Aron. 

— Dacă pierdem un lot..., spuse Basir. 

— N-o să pierdeţi, spuse Sophie. Tocmai ai spus asta: pentru 
că știi pe toată lumea. Ştii ce se întâmplă în orașul ăsta. E al tău. 

— Așa e. 

Basir râse iar. Devenea din ce în ce mai agitat. 

Sophie se gândi la situaţie. Avea senzaţia că Basir privește 
aceste negocieri ca pe ceva ce trebuie suportat și că vrea să 
scape de acolo. Că motivele lui pentru a sta acolo erau foarte 
diferite de ale ei. Că nu era vorba deloc de afaceri. Pentru că 
dacă ar fi fost, nu așa se făceau lucrurile. 

— Deci ce spui, Basir? îl întrebă ea. 

El se prefăcu că se gândește. Pe frunte îi apăruseră broboane 
de transpiraţie. Era descumpănit. 

— Atunci să facem cum spuneti voi, răspunse el. Vă plătim 
acum; voi aranjaţi să ne trimiteţi armele, cum ați sugerat. 
Probabil că așa e cel mai bine. 

Așa, pur și simplu? Sophie simţi lângă ea reacţia electrizată a 
lui Aron. Și el avea aceeași senzaţie ca ea. 

Bodyguardul își schimbă poziţia pe scaun. Aron observă asta. 

— Mulţumesc, Basir. 

— Mai rămâneţi să bem cafea, spuse el. 

Acum greșelile se înmulţeau și deveneau grosiere. Nu bei 
cafea după încheierea unei afaceri. Nu cu un om ca acesta. Bei 
înainte. Și ei făcuseră deja asta. Conversaţie moartă care nu 
ducea nicăieri. 

Sophie se întoarse spre Aron. Acesta îl privea fix pe Basir, 
citindu-l ca pe o carte deschisă. 

— Aron? îl întrebă ea. 

— Știu, spuse el încet. 

Auziră pași grei pe scările din fața ușii închise. Pași care se 
apropiau de ei. 

Bodyguardul duse mâna spre pistolul din tocul de sub umăr. 
Aron se aruncă spre el, în timp ce Sophie se repezea la ușa din 
spatele lor. Nicio cheie, doar clanţa. Sophie înșfăcă un scaun și îl 
propti sub clanţă. Bodyguardul era inconștient. Aron trecuse la 
Basir, pe care îl întinsese pe podea. Un prespapier de plumb îl 
rezolvă pe turcul îndesat. 

Bubuituri în ușă. 

Erau la etajul patru. Nu aveau pe unde să iasă decât pe ușă. 

Aron înșfăcă pistolul bodyguardului, răsturnă biroul și îndreptă 
pistolul spre ușă. Sophie se ghemui lângă el. Loviturile 
deveneau mai puternice. Ușa era pe cale să cedeze. 

La semnalul lui Aron, Sophie trase scaunul și ușa se deschise 
violent. 

Aron trase mai multe focuri în succesiune rapidă, mișcând 
pistolul câţiva centimetri dintr-o parte în alta, până când 
încărcătorul se goli și pistolul începu să ţăcăne. Apoi Aron 
dispăru în spatele biroului. 

Tăcere. Praf de pușcă, miros de cordită. Sophie privea fix într- 
un punct al podelei, încercând să se concentreze. Inima îi bătea 
atât de tare în piept, încât avea impresia că se aude în întreaga 
cameră. 

Dintr-odată, Aron apăru lângă ea, o trase în picioare și o 
adăposti în spatele lui. 

— Coborâm; stai lângă mine. Când spun oprește-te, te 
oprești. Când spun mergi, mergi. 

leșiră din cameră, călcând peste cadavrul din ușă. Pe scări 
mai era unul, întins pe spate. Sophie încercă să nu se uite. Aron 
luă un pistol de lângă cadavru și merse mai departe, prudent. Îi 
dădu încet instrucțiuni lui Sophie. După câteva minute ajunseră 
la parter. Afară fremăta viaţa, mopeduri, motociclete, oameni. 

Aron îi spuse să aștepte până verifică strada. Apoi îi făcu 
semn să vină. 

Când ieși în stradă, pe Sophie o izbi mirosul de gaze de 
eșapament. 

Se pierdură în mulţime și se îndepărtară rapid. După o vreme, 
Sophie întoarse capul și se trezi că privește în ochii unui bărbat 
care își croia drum spre ei prin mulţime. Un bărbat solid, cu ten 
măsliniu, de aproape doi metri înălţime, care mergea rapid și 
hotărât. 

— Aron! spuse ea. 

Aron îl văzuse și el pe bărbat. O prinse pe Sophie de braţ și o 
luă la fugă, apoi îi dădu drumul. Sophie rămase aproape de el. 
Adrenalina îi curgea prin trup, protejând-o de emoții puternice. 
Trebuia pur și simplu să scape, să ajungă în siguranţă. 

Traversară în grabă o străduţă plină de oameni, împingându-i 
și croindu-și drum cu forța. Sophie privi în spatele lor; bărbatul 
se apropia. Era mai rapid, mai agil. 

La capătul străduţei se deschidea o piaţă mare. 

— Acolo, spuse Aron. 

Dar piaţa era complet deschisă. Sophie vru să obiecteze, să 
spună că ar trebui să se ascundă, dar Aron pornise deja într- 
acolo și ea se repezi în urma lui. 

În spaţiul deschis al pieţei, Aron se opri brusc, apoi îi dădu 
rapid instrucţiuni clare: 

— Ne despărțim. Du-te la aeroport și pleacă acasă. Asigură-te 
că nu te urmărește nimeni și nu încerca să mă contactezi. O să 
te contactez eu! 

Aron era concentrat. Așa era întotdeauna, când lucrurile o 
luau razna. Scoase pistolul, se lăsă pe un genunchi și ţinti spre 
bărbatul care intra în piață. 

— Pleacă de-aici, acum! se răsti Aron la ea. 

Ținti și apăsă pe trăgaci, dar pistolul doar ţăcăni. 

Adrenalina care o purtase pe Sophie până aici începu să 
scadă. Teama și anxietatea se strecurau în sufletul ei și puneau 
stăpânire pe ea. Sophie respira greoi, cu efort, în timp ce alerga 
spre celălalt capăt al pieței. Privi în urmă și văzu cum Aron 
aleargă spre bărbat și îl atacă cu precizie militară, abătând 
asupra lui o ploaie de lovituri de pumn și picior, înainte să cadă 
amândoi la pământ. 

Sophie continuă să alerge spre celălalt capăt al pieţei. Străzi, 
fețe venind spre ea, mirosuri puternice. Nu știa încotro merge, 
știa doar că trebuie să fugă. Alergă timp de douăzeci de minute 
printr-un labirint de pasaje și străduțe înguste. 

Ajunse la un restaurant relativ gol, care dădea spre o stradă 
pietonală însufleţită. Se duse și se așeză la o masă din spatele 
întunecat al restaurantului, de unde avea un unghi bun asupra 
sălii și străzii de afară. Încă tremurând din toată fiinţa ei, Sophie 
comandă apă. 

Se întrebă dacă Aron reușise să scape cu bine sau bărbatul o 
urmărea acum pe ea. Încercă să se gândească. Planificaseră 
acea întâlnire mult timp. Minuţios, verificând fiecare detaliu. 
Oamenii, locul de întâlnire, circumstanțele.  Analizaseră, 
examinaseră, încercaseră să prevadă totul. Li se păruse a fi o 
operațiune sigură. Atât de sigură, că Aron părăsise pentru prima 
oară ascunzătoarea din Spania unde avea grijă de Hector. 
Afacerea asta avea să fie importantă. lar ei aveau nevoie de 
bani. 

Dar lucrurile ieșiseră cu totul altfel. De ce? 

Un chelner îi aduse sticla de apă și un pahar, le așeză pe 
masa din faţa ei și plecă. Sophie deșurubă capacul, nu-și mai 
bătu capul cu paharul și bău cu înghiţituri mari direct din sticlă. 
O puse jos și încercă să-și tragă răsuflarea. 

Făcea asta de șase luni, făcea ce i se spunea, făcea tot ce îi 
spunea Aron să facă. Călătorea peste tot și se întâlnea cu 
partenerii de afaceri ai lui Hector - infractori manipulatori în 
care nu puteai avea încredere și pe care ea îi dispreţuia, 
majoritatea bărbaţi maturi cu minţi de copil, imprevizibili, 
impulsivi și, în ultimă instanţă, extrem de periculoși. Principalul 
scop al deplasărilor ei era să calmeze mereu situaţia și să îi 
asigure pe oameni că Hector e bine și că dirijează operaţiunile 
din ascunzătoarea lui. Însă asta era o minciună. Lucrurile nu 
mergeau bine și Hector nu dirija operaţiunile din ascunzătoarea 
lui. Era în comă, în comă profundă, după ce el și Sophie fuseseră 
atacați în timp ce mergeau de la aeroportul din Málaga la casa 
din Marbella a tatălui lui Hector, în urmă cu șase luni. 

Acum Aron conducea organizaţia, printre altele. Dar Ernst, 
Leszek și cu ea îl ajutau. Făceau totul ca să menţină corabia pe 
linia de plutire. Rolul ei era un fel de faţadă a organizaţiei și 
rezulta din faptul că nimeni altcineva nu putea să-și asume acel 
rol. Aron și Leszek erau amândoi foarte inteligenţi. Dar erau 
oameni de acțiune, bărbaţi violenţi. Ernst era extrem de logic, 
dar era incompetent social, incapabil să trateze cu oamenii. Așa 
că Sophie ajunsese să facă asta, și o făcea bine. 

Insă detesta poziția pe care o avea. Era înspăimântată, 
înspăimântată când se ducea seara la culcare, înspăimântată 
când se trezea. N-ar fi vrut să fie astfel, ar fi vrut să fie liberă. 
Dar nu avea de ales. Hector o legase de organizaţia lui, înainte 
să fie împușcat. Sophie era o ameninţare pentru ei; știa prea 
multe. Asta era și motivul pentru care Aron o pusese în poziţia în 
care era acum. Atâta timp cât lucra pentru ei, era implicată, 
făcea parte din tot, era complice. Ceea ce însemna că putea fi 
controlată și era în mai mică măsură o amenințare. Și totul 
depindea de Hector. Soarta ei era în mâinile lui, chiar și în timp 
ce el zăcea în comă, inaccesibil. Hector o plăcea. Aron știa asta. 
Dacă nu ar fi existat relaţia dintre Sophie și Hector, Aron ar fi 
dus-o cu mașina în pădure și ar fi împușcat-o de mult; Sophie 
era sigură de asta. 

Sophie era prinsă în capcană și avea să rămână așa până se 
trezea Hector. Dacă se trezea... 

Și dacă el murea? 

Atunci, cel mai probabil, avea să moară și ea. 

Patru ore mai târziu, Sophie era în drum spre casă. Istanbulul 
dispăru sub ea în timp ce avionul urca. Orașul era imens, întins 
în toate direcțiile. 

Sophie își ţinea mâinile strâns împreunate. 

e 

Ateriza pe Aeroportul Arlanda din Stockholm și arătă la vamă 
pașaportul fals. Trecu prin sala de sosiri, ieși în aerul rece de 
ianuarie și se urcă într-un taxi. 

Protocolul de securitate era întotdeauna același. Trebuia să 
facă mari ocoluri ca să ajungă unde voia să meargă. Nici astăzi 
nu făcu altfel. Schimbă de două ori taxiul. Nu o urmărea nimeni. 
Asta era regula pe care trebuia să o respecte. 

In cele din urmă, Sophie ajunse acasă, în apartamentul ei de 
pe Eriksbergsgatan. Ea și cu Albert locuiau acolo sub nume 
false. Părăsiseră vila lor din Stocksund cu câteva luni în urmă. 
Luând totul în calcul, era foarte posibil ca apartamentul să fie 
cel mai sigur loc pentru ei. 

Albert era treaz, chiar dacă era târziu, și veni cu căruciorul cu 
rotile în hol atunci când ea intră înăuntru. 

— Bună, mamă. 

— Bună, Albert, spuse ea. A 

El nu o întrebă unde fusese; nu o întreba niciodată. Intre ei 
exista un acord tacit. Cu cât Albert știa mai puţin, cu atât era 
mai în siguranţă. 

— O să fac un ceai, spuse el intrând cu căruciorul în 
bucătărie. 

Ea îl urmă și se așeză pe un taburet. O vreme se ascunse, 
prefăcându-se că răsfoiește un ziar de pe blat. 

Albert, pe care Sophie îl privea cu coada ochiului, arăta ca un 
băiețel. Dar nu era. Avea aproape șaptesprezece ani. Un 
adolescent atent la aspectul lui, sportiv, doritor să facă tot 
posibilul pentru a duce o viaţă cât mai normală, în ciuda leziunii 
de la coloana vertebrală. 

Dar, în mod evident, viaţa fusese diferită după ce Albert 
fusese călcat de o mașină, cu șase luni în urmă: avea mai puţini 
prieteni, însă Anna era în continuare prezentă. Sophie vedea 
dragostea dintre ei, era reală. Era mai mult decât suficient 
pentru ea. Dar mai era și altceva. O tristețe pe care el nu o 
putea gestiona, pe care ea nu o putea gestiona, despre care ei 
nu puteau vorbi. 

— Verde sau negru? o întrebă Albert. 

— Negru, te rog, spuse ea. 

Sophie îngăduia acelui lucru să trăiască în interiorul ei. Uneori 
se umfla și creștea, devenea imens și ocupa atât de mult loc că 
de câteva ori fusese constrânsă fizic să vomite. Ştia că nimic nu 
l-ar putea face să dispară. Era mereu prezent, ferm ancorat în 
fiecare aspect al vieţii ei - vinovăția. Deoarece consecinţele 
acţiunilor ei erau motivul pentru care el stătea în căruciorul 
acela. Vina ei. /ndirectă, ar fi spus o persoană mai binevoitoare. 
Dar, directă sau indirectă, rezultatul era același în ce-l privea pe 
fiul ei. 

Vina ei... 

Sophie jucase un joc dubios. Își imaginase că ea controlează 
situaţia. Dar nu putea să facă asta. De o parte era o polițistă, 
Gunilla Strandberg, care voia ca Sophie să o informeze despre 
Hector Guzman, care era de cealaltă parte. Sophie încercase să 
găsească o cale de mijloc între cei doi, încercase să facă ce era 
corect. Dar poliţia era coruptă. Nu exista nicio variantă corectă. 
Asta condusese la faptul că bătăușii Gunillei dăduseră cu mașina 
peste Albert, când încercaseră să-l răpească pentru a o șantaja 
pe Sophie. Albert își rupsese coloana, atât de sus, că probabil nu 
avea să se mai dea jos din căruciorul acela niciodată. 

Vina ei... 

Sophie își luase concediu de la slujba de asistentă din spital 
ca să îl îngrijească pe Albert acasă. Vinovăţia și suferinţa ei 
mergeau mână în mână și păreau să sporească pe măsură ce 
trecea timpul. Işi dăduse seama că nu trebuie să se opună, ci 
doar s-o lase să crească, să facă parte din ea. O parte perversă, 
care avea puterea paralizantă de a prelua oricând controlul 
asupra întregii ei vieți. 

Dar pentru Albert era foarte diferit. În primul rând, după 
accident Sophie fusese uimită de ușurința cu care el părea să-și 
accepte soarta. Însă acest lucru se schimbase atunci când totul 
a devenit rutină și obișnuinţă. Când Albert și-a dat seama de 
consecinţele accidentului său. Foști prieteni care păstrau 
distanţă și deveneau ciudat de politicoși. Singurătatea, izolarea, 
senzația că nu mai participi la ce se întâmplă. 

Sophie vedea cât de vulnerabil era el. Și, în cele din urmă, 
inevitabilul s-a produs. Disperarea și suferinţa s-au abătut 
asupra vieţii lui la două luni după accident, devenind mari și 

puternice și terorizându-l zi și noapte, în timp ce el se lupta cu 
ele în tăcere. Însă lupta era inegală și nedreaptă. Albert a cedat 
și s-a predat. Sophie ar fi vrut să-i spună să nu cedeze, să 
încerce să reziste, să ţină totul la distanță. Dar cum ar fi putut 
să-i spună asta? El trebuia să găsească o cale proprie și să 
rezolve singur problema asta. Sophie l-a lăsat în pace, suferind 
din cauza incapacității ei de a-l ajuta. Și pentru că îl adusese în 
starea aceea. 

Vina ei... 

Astfel stătea Sophie Brinkmann, împreună cu iubitul ei fiu 
Albert, pe punctul de a bea ceai. In aceeași zi, mai devreme, 
negociase o tranzacţie cu arme, în jurul ei fuseseră împușcați 
oameni și ea însăși abia reușise să scape cu viaţă... 

Viaţa nu mai avea nicio logică. Totul era cu fundul în sus. 

Ceainicul șuieră pe sobă și Albert se duse cu căruciorul și îl 
luă. Șuieratul încetă. 

— Ai chef să jucăm? întrebă el în timp ce turna apa aburindă 
în două cești largi. 

Se referea la șah. Sophie pierdea întotdeauna. 

— Absolut, spuse ea zâmbind. 


2. (Biarritz) 


Bărbatul era destul de înalt și bine făcut, cu acel aspect 
anume al oamenilor care își petrec zilele în soare. Pe pielea lui 
exista un amestec de riduri fine și încreţituri, iar în ochi avea o 
supradoză de soare - o prospeţime, un fel de voioșie naturală. 

Ziua de lucru luase sfârșit și Eduardo Garcia merse de-a 
lungul copastiei vasului, de la prora la pupa. Acolo se sui într-o 
barcă legată de vasul mai mare și își luă un fâs și vesta de 
salvare. Era ianuarie. Temperatura din timpul zilei era în jur de 
zece grade Celsius, dar vântul dinspre mare era puternic și 
mușcător. 

Se desprinse și porni în viteză pe deasupra valurilor 
unduitoare spre pământul francez și spre Biarritz. 

Eduardo Garcia ducea o viaţă liniștită. O viaţă pe care o 
alesese în mod conștient. 

Numele lui adevărat era Eduardo Guzman, dar folosea deja 
de-o eternitate numele fals. Plecase din Spania și din Marbella 
înainte de 20 de ani, împreună cu prietena lui, Angela. Porniseră 
spre Franţa și Biarritz ca să facă surfing. Descoperiseră că le 
plăcea și se stabiliseră acolo. O viaţă nouă, un nume nou, o ţară 
nouă. 

Acum, după atât de mulţi ani, aveau doi băieţi și slujbe 
stabile. El era biolog marin, iar Angela asistent legal la un mic 
birou de avocatură din oraș. Singura schimbare din alcătuirea 
familiei lor era Hasani, un bodyguard egiptean îndesat, care 
bătuse la ușa lor cu șase luni în urmă. Hasani fusese trimis de 
tatăl lui Eduardo, Adalberto Guzman. În Stockholm se 
întâmplase ceva. Fratele lui Eduardo, Hector Guzman, fusese 
călcat cu mașina de un grup rival, pe o trecere de pietoni din 
Stockholm. Asta era tot ce știa Eduardo. Și nici nu voia să știe 
mai mult. Se ţinuse la distanţă de afacerile tatălui și fratelui său. 

(J 

În timp ce se apropia de uscat, Eduardo îi văzu pe fiii lui pe 
debarcader, împreună cu Hasani. Era o priveliște comică. 
Egipteanul solid care purta mereu o geacă elegantă, împreună 
cu cei doi băieți fericiţi, cu rucsacurile de școală pe umăr. 

Eduardo ridică braţul și le făcu semn cu mâna. Băieţii îi făcură 
și ei semn cu mâna, plini de energie. Hasani li se alătură, dar 
mai rezervat, ca și cum ar fi înţeles că gestul lui Eduardo nu îi 
era adresat lui. 

Eduardo o luă prin oraș împreună cu fiii lui, îndepărtându-se 
de port, braţ la braţ pe străzile care îi duceau departe de zonele 
turistice. Așa se întâmpla în fiecare zi, aceeași rutină. Copiii 
veneau să-l întâmpine după școală, apoi se duceau să mănânce 
și să bea ceva, iar mai târziu făceau cumpărături și se duceau 
acasă să pregătească cina. Hasani era mereu la câţiva pași în 
urma lor. 

Băieţii îi propuseră să meargă la Lord Nelson. Le plăcea 
acvariul, cu peștii și homarii vii. Eduardo spuse nu, voia să stea 
afară, în ciuda anotimpului și a temperaturii scăzute. El mergea 
adesea în același loc, o piață mică. Acolo erau o mulţime de 
oameni și Eduardo și băieţii se așezară la una dintre mesele de 
afară. Hasani se așeză la două mese distanţă. 

Când Eduardo îi făcu semn chelnerului să vină ca să îi dea 
comanda obișnuită, două sticle de suc de portocale și o cafea, 
telefonul mobil din buzunarul pantalonilor lui sună. 

— Si 

Era Angela, care voia să-i spună că întârzie, că venea cineva 
să evalueze casa și că Eduardo trebuia să-i deschidă ușa. 

Discutaseră despre mutarea într-o locuinţă mai mare. 
Eduardo voia o evaluare. Dar, de asemenea, voia să mai stea o 
vreme pe terasa cafenelei. 

— Bine, spuse el, punând capăt convorbirii. 

Îi făcu semn lui Hasani. 

— Du-i pe băieţi acasă și primește-l pe agentul imobiliar; o să 
vin și eu curând. 

Băieții protestară, dar Eduardo nu-i ascultă. Voia ca ei să fie 
tot timpul împreună cu Hasani. Pentru că, deși nu exista nicio 
ameninţare vizibilă, știa că Hasani era întotdeauna o precauţie 
suplimentară prețioasă. 

Băieţii plecară cu Hasani, de-a lungul pieţei. Eduardo se uită 
la ei cum se duc, zâmbind, văzându-le limbajul corporal, care 
arăta foarte clar că li se părea că sunt trataţi nedrept. Zâmbi și 
mai larg când ei uitară brusc nedreptatea și începură, în schimb, 
să se fugărească. 

Cafeaua și sticlele de suc sosiră pe o tavă. Chelnerul se uită 
spre băieți. 

— Să duc sucurile înapoi? 

Eduardo clătină din cap. 

— Le duc cu mine acasă, dacă e în regulă, spuse el. 

Apoi făcu semn spre ziarul făcut sul de sub brațul chelnerului. 

— Îmi dai puţin ziarul, te rog? 

Eduardo își bău cafeaua, trecând în revistă titlurile principale 
și negăsind nimic interesant, apoi dădu la paginile de sport și se 
uită la știrile din fotbal. 

O bicicletă se apropia. O bicicletă cu mai multe viteze, a cărei 
roată scotea acel clinchet caracteristic. Eduardo ridică privirea 
din ziar. Biciclistul se opri chiar în faţa lui, lângă șirul de mese 
cel mai apropiat de piaţă. Bărbatul care se dădu jos de pe 
bicicletă era scund și avea în spate un rucsac. Se așeză lao 
masă liberă de lângă Eduardo și dădu din cap atunci când 
privirile lor se întâlniră. Bărbatul era palid, cu părul tuns foarte 
scurt, și avea ceva familiar în ochi... 

Eduardo îi zâmbi și reluă lectura ziarului. Găsi lista scorurilor 
ligilor internaţionale, o examină și se încruntă când văzu că 
Mâlaga bătea pasul pe loc. Nu voia să fie obligat să susțină 
Barca sau Real; pentru el era Málaga sau nimic. 

O pală de vânt străbătu piaţa, apucând marginea de sus a 
ziarului și îndoind-o în jos, făcând-o să fluture încet. 

În aceeași clipă, Eduardo auzi clinchetul bicicletei. Ridică 
privirea spre bărbatul care pleca pe bicicleta lui, dispărând. 
Eduardo își îndreptă din nou atenţia către ziar. 

Apoi o imagine se impuse cu forţa conștiinței lui Eduardo, o 
imagine a biciclistului. O imagine care îi spunea că ceva nu era 
în regulă, că ceva lipsea. Privirea lui se mută spre masa la care 
tocmai stătuse bărbatul. Ce văzuse? Oare acesta păruse mai 
mic la plecare? Lipsea ceva? Oare uitase ceva? O geacă? Nu, 
altceva. Eduardo se aplecă. Rucsacul era sub scaun. Dar părea 
cumva să fie viu. Ca și cum Eduardo ar fi putut să vadă ceva ce 
nu era vizibil, un fel de viaţă din interiorul rucsacului care în 
curând avea să-l facă să miște. 

Probabil că viteza unei senzaţii e puţin mai mare decât cea a 
luminii. Așa că Eduardo avu timp să simtă o nanosecundă de 
recunoștință. O senzaţie scurtă, dar caldă și intensă, de 
recunoștință că mâna Domnului îi îndepărtase pe fiii lui iubiţi de 
situaţia disperată care îl înghiţi în acea clipă, sfârtecându-l. 

Căldura exploziei brutale și intense vaporiză totul din 
apropiere. 

Tot ceea ce fusese până atunci Eduardo Garcia dispăru într-un 
nimic infinit. 


3. (Stockholm) 


Metroul gonea prin tunel. 

Vagonul era pe jumătate plin cu pasageri. Majoritatea erau 
ocupați cu telefoanele lor. Câţiva discutau încet între ei. Unii 
priveau în gol. O femeie aflată la câteva locuri distanță de 
Sophie vorbea la telefon, bârfind cu voce inocentă un prieten, 
desființându-l. 

Sophie își sprijini capul de geamul rece. 

Voia să sune pe cineva și să vorbească pur și simplu. Despre 
nimic. Doar să se comporte obișnuit. Dar asta era imposibil, 
pentru că ea nu era obișnuită. 

Uneori se forța să redevină astfel. Să fie obișnuită. Ca pentru 
a-și oferi un alibi. Doar în mod temporar, adesea în bistrouri în 
care oamenii obișnuiți se îmbătau, unde bărbaţii obișnuiți se 
apropiau prea mult și căutau o atenţie obișnuită sau nu chiar 
obișnuită, probabil o confirmare, poate doar dragoste. Sophie nu 
reușea niciodată să-și dea seama. 

Și nimeni nu punea la îndoială dreptul ei de a fi sau nu în acea 
lume. Toţi oamenii obișnuiți o tratau cu un amestec de distanţă, 
consideraţie și respect exagerat. Ea, Sophie, văduva cu un fiu în 
căruciorul cu rotile; eticheta aceasta devenise apărarea ei. Și 
așa voia ea să fie, să-l protejeze pe Albert și pe ea însăși. 
Izolată, fără legături strânse, doar o cochilie impersonală, dar 
amabilă - orice ca să-i împiedice pe oameni să se mire și să 
pună întrebări. 

Cobori la Ostermalmstorg și merse o vreme pe străzile din 
jurul pieţei Stureplan, asigurându-se că nu e urmărită. Apoi opri 
un taxi și îi dădu șoferului o adresă din centrul orașului. 

Când se apropiară de sensul giratoriu de la Sergels torg, 
Sophie se aplecă în față. 

— Stai așa, spuse ea. M-am răzgândit. Poţi să ocolești de 
două ori sensul giratoriu și apoi s-o iei pe Sveavägen, spre 
Frescati? 

Şoferul se uită la ea în oglinda retrovizoare. 

— Sigur, doamnă. Nicio problemă. 

Sophie întoarse capul și se uită prin luneta mașinii. Ca de 
obicei, nu o urmărea nimeni. Privi iar în faţă. Era mereu 
vigilentă. 

Afară: trafic, oameni, mașini și imaginea ei neclară din geam. 
Sophie întoarse privirea. 

Taxiul opri la Krăftriket, lângă niște clădiri vechi și arătoase de 
cărămidă, unele dintre ele aparţinând universităţii de pe 
cealaltă parte a șoselei. 

Plăti taximetristului cu bani lichizi și intră într-o clădire cu trei 
etaje în care se aflau mai multe firme mici. Urcă scările de piatră 
până la primul etaj și deschise o ușă nefamiliară, apoi merse pe 
coridorul mărginit de birouri goale și nemobilate și o sală de 

conferinţe mică, cu pereţi de sticlă. Observă că cineva scrisese 
niște calcule matematice cu carioca neagră pe tabla albă. 

La capătul coridorului, Sophie deschise o ușă și intră. 

— Scuze pentru întârziere. 

Ernst Lundwall nu răspunse; era concentrat la un teanc de 
hârtii. Leszek stătea singur, pe un scaun puţin mai departe. 

— Bună, Leszek, spuse ea. 

Nici el nu răspunse. Lucrul acesta nu avea nimic nepoliticos; 
Leszek nu saluta niciodată. 

Sophie se așeză la masă, în faţa unui telefon mobil. 

Se uită la cei doi bărbaţi. Ernst, consilierul legal și financiar al 
lui Hector, înțelegea incredibil de bine treburile organizaţiei 
Guzman. Era o persoană de o inteligenţă stânjenitoare, cu o 
pronunţată lipsă de interes față de ceilalți oameni. 

Și Leszek Smialy, bodyguardul lui Adalberto Guzman 
dintotdeauna. Acum stătea lângă ea, ca un amestec nedefinit de 
bodyguard, ofițer supraveghetor și gardian de închisoare. 

Sophie privi în jur. Nu mai fusese aici, nu avea să mai vină aici 
niciodată. Așa se întâmpla întotdeauna cu aceste întâlniri, care 
aveau loc în mod regulat, una în fiecare săptămână. 
Intotdeauna într-un alt loc, ale cărui detalii le afla cu doar 
câteva ore înainte. 

Telefonul de pe masa din faţa ei vibră. Sophie așteptă câteva 
secunde, apoi îl luă și răspunse. 

— Da? 

— Cine mai e în încăpere? 

Vocea lui Aron. 

— Leszek și Ernst. 

— E pus pe difuzor? 

Sophie activă difuzorul și puse telefonul pe masă. Se auzea un 
fâsâit ușor, poate din cauză că semnalul era prost în munții din 
sudul Spaniei, de unde suna Aron. 

Se auzi un pârâit, apoi din nou vocea lui Aron: 

— Fratele lui Hector, Eduardo, a fost omorât ieri în Biarritz. 

Camera se făcu mai întunecată. Fratele lui Hector. Sophie nu 
se întâlnise niciodată cu el... Eduardo, biologul marin din 
Biarritz, atâta știa, căsătorit cu Angela, doi fii... 

— Ce s-a întâmplat? întrebă Leszek. 

— O bombă într-o cafenea. 

Tăcere. 

— Îi era destinată lui? întrebă Sophie. 

— Așa presupunem. 

Sophie se uită la Ernst și Leszek. Ernst nu lăsa să se vadă 
nicio reacţie. Leszek, pe de altă parte, părea copleșit de durere, 
ca și cum ar fi rămas brusc fără aer. Sophie știa că, din cei trei 
oameni din cameră, el îl cunoștea cel mai bine pe Eduardo. El îl 
trimisese pe Hasani la Biarritz anul trecut, la ordinele lui 
Adalberto, ca să-l protejeze pe Eduardo și pe familia lui, după ce 
Hector fusese călcat pe o trecere de pietoni din Stockholm de 
oamenii lui Hanke. Asta declanșase totul și dusese la internarea 
lui Hector la Spitalul Danderyd, unde lucra Sophie și unde se 
întâlniseră prima oară. 

— Și copiii? întrebă ea. Soţia lui, Angela? 

— Sunt în siguranță. Hasani i-a mutat. 

— Cine a făcut asta? întrebă ea. 

Difuzorul pârâi, apoi zgomotul dispăru atunci când vocea lui 
Aron reveni. 

— Aceiași oameni care au incercat să ne omoare pe noi în 
Istanbul. 

— Oamenii lui Hanke? 

— Cine altcineva? 

— De ce acum? întrebă Sophie. De ce Eduardo? 

— Aș vrea și eu să știu..., spuse Aron gânditor. 

Apoi vocea lui deveni mai clară când spuse: 

— Ernst? Lasă la o parte tot ce nu e urgent acum. Ce e 
esențial? 

Ernst își potrivi ochelarii. 

— În primul rând, Don Ignacio ne presează iar. Vrea să se 
extindă și e destul de agresiv, cere să vorbească cu Hector. 
Vrea să vorbească cu el personal. 

Ignacio Ramirez sau Don Ignacio, cum i se spunea de obicei. 
Un baron al drogurilor din Valle del Cauca din Columbia. O veche 
cunoștință de afaceri, în principal a lui Adalberto Guzman, tatăl 
lui Hector. Cel mai important om cu care aveau ei de-a face, de 
departe. 

— Si ce i-ai spus? 

— Ca de obicei: că așa e înţelegerea, din motive de 
securitate. 

— Te-a crezut? 

— Nu, și cred că am tras de asta deja cât s-a putut. 

— Ce altceva? întrebă Aron. 

Ernst luă un document și începu să vorbească despre alte 
afaceri. Pentru început, industria de bunuri contrafăcute în care 
ei investeau o grămadă de bani pentru alimente, haine de firmă 
și medicamente; apoi oamenii din companii listate la bursă de la 
care voiau să smulgă informaţii. Despre contrabanda cu droguri, 
arme, despre războiul rece dintre organizaţia lor și alte facţiuni, 
despre asigurarea activelor lor și despre distrugerea activelor 
celorlalţi. Câștigarea de cotă de piaţă, îmbogățirea prin orice 
mijloace posibile. Crimă, șantaj. Lovituri dure, fără milă, 
împotriva oricui se apropia prea mult. Fără a se întreba vreodată 
ce e bine și ce e rău. Doar o cursă nebună, până când te loveai 
de ceva fără centură de siguranţă. Moment la care puteai fi 
obligat să iei în considerare lucrurile mai atent. Ceva de genul 
acesta. 

Sophie încetă să mai fie atentă și începu să se gândească la 
problemele ei. 

li era dor de Hector. Se întreba în ce stare e, în coma lui. 
Putea să gândească? Să viseze? Dacă putea, Sophie știa că și lui 
îi era dor de ea. Se simţise iubită de Hector Guzman. 
Necondiţionat. El o însufleţise, trezise ceva în ea. Dar Sophie nu 
reușise să-i întoarcă dragostea. El avea prea multe laturi 
ascunse. Și ea nu se simţea în stare să le iubească pe toate. lar 
acum fratele lui era mort. Hector nu știa asta. Toată familia lui, 
în afara unei surori care trăia în Madrid, dispăruse. Pe Sophie o 
durea inima pentru el... 

Vocea lui Aron pârâi în difuzorul slab. 

— Sophie? Vorbește la telefon. 

Sophie se trezi din gândurile ei și opri funcţia de difuzor. 

— Da? 

— Cum te simţi, Sophie? o întrebă Aron. 

Intrebarea o surprinse, nu era stilul lui Aron. 

— Bine. 

Aron tăcu puţin, apoi spuse: 

— Te-ai descurcat bine în Istanbul. 

— Mulţumesc, Aron, spuse ea. 

Apoi Aron reveni la ipostaza lui profesionistă. 

— Aș vrea să stabilesti o întâlnire cu Don Ignacio. 

— Pentru ce? 

— Să-i liniștești. Avem nevoie ca ei să fie de partea noastră, 
dar nu ne putem extinde, nu acum. Roagă-i să fie răbdători. 
Crește pretul dacă trebuie. Avem nevoie de timp ca să ne dăm 
seama cu calm ce ni se întâmplă, așa că asigură-te că ei sunt 
calmi. E important să-i avem de partea noastră... 

Sophie ar fi vrut să protesteze, să spună că ea nu putea face 
lucrurile pe care i le cereau ei. Că nu era persoana potrivită. Dar 
asta era salvarea ei. Atâta timp cât îndeplinea o funcţie... 

— Unde să mă întâlnesc cu Ramirez? 

— Va trebui să te duci la ei, roagă-l pe Ernst să aranjeze asta. 

Aron părea stresat. 

— În Columbia? întrebă ea. 

— Acolo stau ei. 


4. (Stockholm) 


Cadavrul era întins pe burtă, pe parchet, cu un cuțit înfipt 
între omoplaţi. Era gol sau aproape gol, căci avea o pereche de 
șosete albe de sport în picioare. 

Detectivul inspector Antonia Miller observă priveliștea din fața 
ei. Aproape niciun pic de sânge acolo unde intrase cuțitul. lar 
poziția lui? Antonia se lăsă pe vine și privi trupul din unghiuri 
diferite. Fusese înjunghiat în pat, în timp ce dormea? Poate că 
se trezise și căzuse pe podea înainte ca, în cele din urmă, să 
moară? Dacă nu cumva fusese înjunghiat pe podea... 

O orbi bliţul unui aparat de fotografiat, urmat de alte câteva 
în succesiune rapidă. Documentarea scenei de către criminaliști 
dura la nesfârșit. Antonia se ridică și privi încet în jurul ei. O 
fotografie: Elvis ca barman, împreună cu Dean, Humphrey și 
Marilyn la bar. Pe celălalt perete, deasupra unei comode, un afiș 
înrămat acoperit cu plexiglas murdar, o echipă de baschet, 
steagul american, autografe imprimate - Harlem Globetrotters, 
1979. 

Într-un raft din biblioteca de pin se aflau niște filme vechi cu 
Dirty Harry şi Charles Bronson, precum și câteva filme porno, 
majoritatea cu travestiţi. 

Antonia citi din carneţelul ei mic, îndoit din cauză că îl ţinea în 
buzunarul de la spate. Bărbatul decedat nu avea nume. 

Proprietarul apartamentului era o femeie care părea să mai 
deţină douăsprezece locuinţe în oraș și în suburbii. Probabil că 
era o fațadă. 

— Am terminat, spuse tehnicianul criminalist, ieșind din 
cameră. 

— Mersi, murmură Antonia. 

Pașii din spatele ei erau ai altcuiva. 

Șeful ei, Tommy Jansson, stătea acolo, privind lung cadavrul. 
Adusese cu el vremea de afară; cel puţin așa lăsau impresia 
frigul și zăpada topită de pe umerii gecii lui de piele neagră. Mai 
adusese și altceva cu el: furia lui stresată, tovarășul lui 
permanent. 

Tommy arătă cu degetul în spatele lui și șopti iritat: 

— Strada asta afurisită are sens unic. Am venit din direcţia 
greșită și a trebuit să parchez la două cvartale și să vin pe jos! 

Tommy o privi fix. Poate se aștepta la un răspuns, la un semn 
de aprobare, o manifestare de compasiune. Dar nu obţinu nimic. 

— Ce cauţi aici, Tommy? îl întrebă ea în schimb. 

Era o întrebare bună. Acum Tommy nu mai venea decât 
rareori la locul faptei. 

— Am auzit prin emisie-recepţie și eram în zonă, murmură el 
drept răspuns. 

Apoi arătă spre cadavru. 

— Îl iei tu pe ăsta, Antonia? 

— Da, sunt aici, nu-i așa? 

— Până la capăt, vreau să spun, continuă Tommy. 

— Da. 

— Mereu spui că ai prea mult de lucru, spuse el. 

— Nu e adevărat, răspunse ea. 

e 

Antonia și Tommy ieșiră în același timp din apartament. 
Mecanismul vechi al liftului scârțâia, în timp ce acesta cobora 
spre parter. 

Antonia Miller și Tommy Jansson într-un spaţiu limitat. Nu se 
înțelegeau prea bine. Nu avură să-și spună prea multe în timp 
ce stăteau singuri în liftul care scârţâia. Slavă Domnului că 
Antonia știa că soţia lui e pe moarte, bolnavă de scleroză 
laterală amiotrofică. 

— Ce mai face Monica? 

Ochii lui Tommy erau ațintiţi în podea. Apoi el îi ridică și o 
privi fix, ca pentru a discerne un motiv pentru întrebarea ei. 

— Nicio schimbare. 

Răspunsul lui fusese atât de abrupt, că Antonia simţi un 
junghi de vinovăţie în stomac. 

Ajunseră la parter. Tommy trase într-o parte grilajul 
zăngănitor din interior. Cobori înaintea ei. „Mai întâi doamnele” 
nu se aplică atunci când el era la conducere. 

Când ieșiră pe Sofiagatan, zăpada se transformase în 
grindină. 

— Poate ne vedem diseară, spuse ea. 

— Poate, spuse el neutru. 

Apoi înjură vremea și o luă la dreapta. Antonia se uită la el 
cum pleacă, după care ridică privirea spre cerul întunecat și 
rece care trimitea spre ei mici gloanțe de gheaţă. Își adună 
curajul și ieși în vremea cumplită, grăbindu-se spre mașina ei și 
aruncându-se pe locul din faţă. Grindina deveni mai puternică, 
izbind tare acoperișul metalic. Antonia rămase așa o vreme, 
apoi răsuci cheia în contact și porni motorul. Radiatorul lucra din 
greu ca să curețe condensul de pe interiorul parbrizului. Apoi 
Antonia porni și îl depăși pe Tommy, care mergea repede pe 
trotuar, pe lângă pereţii clădirilor, cu mâinile băgate adânc în 
buzunarele gecii și limbajul corporal oferind numeroase probe 
ale suferinţei lui. 

Antoniei nici nu-i trecu prin cap ideea de a-l duce până la 
mașina lui. 

e 

Prenumele lui se pronunța asemenea măsurii distanței sau 
prenumelui unui trompetist de jazz american. Insă părinții lui nu 
aveau rădăcini americane și nici nu iubeau prea mult jazzul. 
Erau diplomați și li se părea important să ai un prenume 
„internaţional”. Toată familia Ingmarsson era de diplomaţi, așa 
fusese de generaţii. Toţi aveau nume nesuedeze, cum ar fi John, 
Catherine, Sandy, Ted, Sam, Molly. Pe fratele mai mic al lui Miles 
îl chema lan, iar el își botezase copiii Sally și Jack. In întreaga 
familie se transmitea un complex Kennedy scandinav 
atotprezent: succes, case albe de vacanţă, iahturi, părul 
pieptănat ambițios cu cărare într-o parte, concentrare 
permanentă și capacitatea fantastică de a nu permite niciodată 
lumii din jur să vadă măcar o umbră din ceea ce se petrecea în 

interiorul lor. Manifestau o formă de tensiune superficială în care 
conversațiile de la cocktail și alte conversații banale despre 
nimic le țineau viaţa sub control. 

Miles fusese și el diplomat. Dar se rătăcise încă de la început 
în acea lume. Nu înțelegea nimic din regulile sociale colective cu 
care toţi ceilalți păreau să se simtă atât de în largul lor. 

Cariera lui a ajuns să o ia înapoi. Incepuse de sus și apoi 
schimbase locul rapid, dar categoric mersese în jos. De la 
ambasada din Ankara la Skopje, în Macedonia, apoi Chișinău, în 
Moldova, ajungând în sfârșit în Khartoum, în Sudan, unde funcţia 
lui era atât de vagă, încât nimeni nu știa de fapt ce presupune 
ea. 
Familia lui încercase să-i ofere sfaturi de viitor. Miles nu 
suporta asta. Schimbarea carierei era singura lui salvare, drept 
care candidă pentru un loc de muncă total diferit de cele din 
Ministerul de Externe și Serviciul Diplomatic: poliţist. 

Familia lui încetase să mai vorbească cu el. Dezamăgirea lor 
era imensă, și la fel era și sentimentul lui de eliberare. 

Miles Ingmarsson avea acum patruzeci și cinci de ani. Era 
bine legat și într-o formă fizică destul de bună, graţie obiceiului 
său de a face abdomene și flotări înainte de culcare. Avea păr 
negru cu șuvițe grizonante, iar faţa și ochii lui aminteau de o 
vedetă de film de pe vremuri. Dar modul în care arăta era în 
mare parte camuflat de postura lui, împovărată de o tristeţe 
invizibilă pe care nici măcar Freud n-ar fi înţeles-o, cu siguranţă 
Miles nici atât. 

Avea o dependenţă serioasă de stripteuze. Doar în prezenta 
lor reușea să se relaxeze. Căldura emanată de compania 
feminină, permisiunea de a privi o vreme - sâni, curbe, esenţa 
feminităţii... Nu era vorba de sex. Mai degrabă de o bizară 
nevoie compulsivă pentru siguranță pe care el nu o mai găsise 
nicăieri altundeva. Și Dumnezeu știe că încercase - peste tot, 
orice. Alcool, hașiș, mâncare, gimnastică, jocuri de noroc. Nimic 
nu funcționa la fel de bine ca striptease-ul. Se ducea la clubul de 
striptease de cinci ori pe săptămână, tot anul. 

Acum stătea acolo la o masă dintr-un colț întunecos, privind 
fix o femeie slabă cu sâni cu silicon care evolua la bară pe 
muzică electronică est-europeană ieftină. Tipa nu se pricepea 
deloc. Lui Miles îi venea să-i spună că nu trebuia neapărat să 

danseze, că putea să uite de toate astea și să stea pur și simplu 
acolo, poate să se miște puţin... 

Telefonul mobil din buzunarul gecii lui vibră. 

— Da? 

Tommy Jansson de la Infracţiuni Naţionale voia să știe ce face. 

— lau prânzul, răspunse Miles. 

— Vrei să vii să lucrezi pentru mine? 

Femeia se învârti în jurul barei proaspăt lustruite prea repede 
și cu foarte puţin echilibru. 

— Bine, spuse Miles, continuând să privească reprezentaţia. 

e 

A ieşi dintr-un club de striptease pe lumina zilei implica 
întotdeauna un moment al rușinii. Șapte secunde cât dura să 
deschidă ușa, să iasă afară, să închidă ușa la loc și să plece, 
absorbind privirile de pe feţele oricui era prin preajmă: un 
pervers. 

Miles își croi drum prin zăpada care se depusese din belșug 
toată dimineaţa. Acum zăcea acolo, aruncată cu lopata pe 
trotuare, ca pietonii să se omoare pentru ca automobiliștii să 
poată trece nestingheriţi. 

Miles pescui o ţigară din buzunar, ţinându-se aproape de 
pereţi, băgă filtrul între buze și o aprinse cu bricheta lui Zippo. 
Trase fumul în piept în timp ce mergea, lăsându-l să-i găurească 
fierbinte plămânii înainte de a-l da afară. Apoi două fumuri 
rapide, unul după altul, ca să-i liniștească pofta și să-i ofere o 
senzaţie distructivă de plăcere. 

Își petrecuse ultimii câţiva ani la unitatea de Infracţiuni 
Economice, unde investigase cazuri neinteresante care rareori 
duceau undeva. Ceea ce era în regulă: nu trebuia niciodată să 
se simtă implicat. 

Însă acum îl sunase Tommy Jansson. Tommy voia ca ei să se 
întâlnească, să aibă o discuţie. La crâșma aceea din cartierul 
Klara din centru unde mergeau toţi polițiștii era o seară dedicată 
serviciilor de urgenţă. Și aveau să fie și paramedici și pompieri. 
Se întâlneau toți și beau până nu mai știau de ei, în mijlocul 
săptămânii. Miles fusese de câteva ori și nu-i plăcuse. 
Paramedicii erau retardaţi, pompierii erau sau stupizi sau gay - 
sau ambele. lar colegii lui, cum insistau polițiștii de un anumit 
tip să-i numească pe ceilalţi agenţi, erau atât de departe de 
sensibilităţile lui Miles, încât acestuia i se făcea rău în compania 

lor. Dar Tommy voia ca ei să se întâlnească acolo și urma să-i 
ofere o slujbă nouă. Probabil că era timpul să treacă mai 
departe. Miles avea senzația că moare puţin cu fiecare zi care 
trece. Și avea senzaţia asta de foarte mult timp. 

(J 

Mirosul de transpirație, muzica pop vulgară din anii '70, berea 
trezită la halbă și un iluminat mult prea puternic - condițiile 
necesare pentru o seară dedicată serviciilor de urgenţă. Miles își 
croi drum prin oceanul de oameni. 

Tommy stătea în fundul localului, la o masă cu alți polițiști cu 
funcţii. Colţul acela le era rezervat lor, șefilor poliţiei. Din când în 
când, un nou-venit ignorant intra și se așeza acolo, ceea ce 
sfârșea întotdeauna printr-o stânjeneală profundă. Toţi cei de 
acolo voiau să arate că știu regulile. Multe huiduieli și strigăte. 

Tommy ridică mâna dreaptă când îl văzu pe Miles. 
Ingmarsson se așeză și făcu semn că vrea o bere. Bifară 
formalităţile sociale, ceea ce merse repede, dat fiind că 
amândoi erau complet catastrofici la asta. Apoi Tommy trecu la 
subiect. 

— Vrei să preiei ancheta unei crime? 

— Care? 

— Trasten. 

— Trasten? întrebă Miles. 

— Restaurantul din Vasastan, îi explică Tommy. Gangsterii 
care s-au împușcat vara trecută. Când Hector Guzman a fugit 
din ţară. 

Miles dădu din cap. Toată lumea auzise de asta. 

O adevărată baie de sânge în Vasastan, cu șase luni în urmă, 
la restaurantul Trasten. Patru morți. Trei inși omorâți în 
restaurant, gangsteri ruși. Doi împușcați mortal în restaurant, 
unul torturat până la moarte în bucătărie. Poliţia mai găsise în 
congelator și membre ale unui cadavru secţionat. Acesta se 
dovedise a fi un infractor mărunt și inofensiv din zonă, Leif 
Rydbăck. La puţin timp după aceea, anchetatorul-șef Gunilla 
Strandberg fusese ucisă de unul din colegii ei, Lars Vinge. O 
poveste cu adevărat încurcată. Ziarele se complăcuseră să facă 
tot felul de teorii, iar întrebările continuau să se acumuleze, 
chiar și în interiorul anchetei. Poliţiștii căutau peste tot; nu 
aveau nicio pistă, dat fiind că personajul central, un infractor 
până atunci necunoscut de liga întâi, Hector Guzman, un spaniol 

cu domiciliul în Stockholm, dispăruse de pe fața pământului 
după acele împușcături. 

— De ce? întrebă Miles. 

— Pentru că am nevoie de un alt fel de detectiv. 

— De ce eu? 

— Pentru că te ocupi de asta de ceva vreme, știi 
mecanismele, spuse Tommy. 

— Nu, nu le știu. 

— Ba da, le știi. 

— Care e șpilul? întrebă Miles. 

— Nu e niciun șpil, vreau doar să-l înlocuiesc pe detectivul 
actual cu tine. 

— Care e șpilul? întrebă Miles iar. 

— Nu fi atât de critic cu tine, ce naiba! Se întâmplă multe 
lucruri, poţi să primeşti o avansare. Și de ea am nevoie 
altundeva. 

— Ea? 

— Miller, Antonia Miller. 

Antonia Miller. Era bună, din câte auzise el. 

— Când? 

— Curând, spuse Tommy, luând o gură mare de bere din 
paharul lui. 

— Am o grămadă de cazuri la Eco la care lucrez acum, spuse 
Miles. Nu pot să-i las baltă pe ceilalţi; nu acum. 

Tommy își înăbuși un sughiţ. 

— Cum să nu poţi? Acolo sunt toți niște socialiști nenorociți. 
Te scot de-acolo. 

De-a lungul anilor, drumurile lor se intersectaseră ici și colo. 
Probabil se putea spune că erau pe jumătate prieteni. Nu se 
văzuseră de ceva timp, iar lui Miles i se părea că Tommy era 
cumva diferit, mai acerb. 

— Și Miller? 

— Nu-ţi face griji din cauza ei, spuse Tommy ţâfnos. 

Un chelner apăru cu o bere turnată neglijent și o puse pe 
masă, vărsând puţin din conţinut. 

Miles luă o gură din berea lui, în timp ce Tommy luă trei 
înghiţituri mari. 

— Mai vrei una? întrebă Tommy. 

Miles scutură din cap. Tommy râgâi. 

Antonia stătea la mică distanţă de bar. Îl văzu pe Tommy cu 
un bărbat, dar nu dădu importanță acestui lucru. Ea și cu 
Tommy se vedeau aproape în fiecare zi, lucrau împreună și se 
certau în legătură cu o grămadă de lucruri. Așa trebuia să fie. 
Tommy era șeful ei. Însă din cine știe ce motiv, relaţia lor 
eșuase. Tommy se transformase în ultimele câteva luni, avea 
schimbări bruște de dispoziţie - era foarte irascibil, caustic și 
arogant. O controla îndeaproape, o împiedica să lucreze. Și 
duhnea a mahmureală cam tot timpul. Probabil din cauza 
stresului de a trăi cu o soție care avea o boală mortală. Chiar și 
așa, Antonia se săturase până peste cap să mai încerce să se 
adapteze însușirilor lui urâte. Nu că ar fi putut nega că și ea 
avea așa ceva. Era evident că Tommy o considera o pacoste, o 
grămadă de oameni credeau la fel. Că era prea zeloasă, prea 
insistentă și crea probleme. Ce ar fi trebuit să facă ea în privinţa 
asta? Să cedeze și să dea înapoi? 

Antonia crescuse într-un cămin iubitor. Cel puţin, așa și-l 
amintea ea. Dar în acea iubire de acolo existase și o frică de 
adevăr. Șoptit atunci când ea se apropia de adulţii care 
discutau. Poate că părinţii ei doar se temeau că așa-numita 
realitate era prea rece și crudă pentru urechile ei mici și 
gingașe. Ceea ce conta era că, din cauza șoptitului care o 
înconjurase în copilărie, Antonia ajunsese la o nevoie aproape 
obsesivă de a ști. Indiferent despre ce era vorba, avea nevoie de 
răspunsuri pentru a continua să trăiască și să respire. 

Și, de-a lungul anilor, găsise multe răspunsuri. Asta o ajutase 
în carieră, fiind recunoscută ca un bun detectiv. Dar Tommy 
începuse să șoptească atunci când se apropia ea. Și ea voia să 
știe de ce. 

Antonia se uită iar la bărbaţii din colț. Cel brunet se ridică în 
picioare, dădu mâna cu Tommy și plecă de la masă. Mergea în 
direcția ei, și când trecu pe acolo se uitară unul la celălalt. 
Antonia îl recunoscu: lucra la Infracțiuni Economice. Era unul din 
miile de oameni deziluzionaţi pe care ea îi văzuse cum vin și 
pleacă. Ceea ce îl distingea de ceilalţi era modul în care se 
îmbrăca. Blugi, pantofi perforaţi, cămașă elegantă sub un 
pulover scump din lână de miel. O haină bej subţire ţinută pe 
mână. Avea ceva obositor de stilat... 

Antonio se uită la polițiștii, pompierii și paramedicii din jurul 
ei, căutându-l pe Ulf în mulţime. Ulf era singurul motiv pentru 

care venise. Era un ofiţer supraveghetor musculos din Ludvika, 
din pădurile din Dalarna, taciturn dar cumsecade. Antoniei nu i 
se păreau atrăgători polițiștii antrenați la sală. Ce i se părea 
atrăgător era că Ulf era extrem de concentrat asupra sexului, 
era excentric într-un mod neameninţător, își ţinea gura și în 
adâncul sufletului era un om bun. 

Il zări și privirile lor se întâlniră. Băură ceva împreună, fără să 
aibă să-și spună nimic. Apoi luară un taxi până la apartamentul 
lui ordonat din Sundbyberg, cu lumânări parfumate în baie. 


5. (Valle del Cauca/Stockholm) 


Sophie ieși în sala de Sosiri, cu șirul ei de ghișee de închirieri 
mașini. Işi prezentă rezervarea la ghișeul potrivit și în curând 
era la volan, îndreptându-se spre orașul Cartago, la sud-vest de 
Pereira. 

Geamul era coborât, căldura intra înăuntru și ochelarii de 
soare permiteau ochilor ei să se relaxeze, în lumina strălucitoare 
a zilei. 

Era o misiune de rutină, asemenea tuturor celorlalte călătorii 
pe care le făcuse în ultimele șase luni. Avea să-i liniștească pe 
oameni, asigurându-i că totul era sub control. Se pricepea la 
asta; devenise un fel de talent al ei. 

Se întreba dacă avea să-l vadă pe Alfonse, și-l imagină cum 
arată. Alfonse Ramirez, nepotul lui Don Ignacio. Alfonse fusese 
în Trasten... 

Cu șase luni în urmă, vara trecută. Ea și cu iubitul ei, Jens, 
fuseseră urmăriţi prin centrul Stockholmului de niște ruși cărora 
el le vânduse arme. Rușii erau nervoși și violenţi. Își cereau banii 
înapoi și voiau să-l omoare pe el. Fugiseră cu o mașină, dar nu 
aveau unde să se ducă. Ea îl sunase pe Hector: acesta era lao 
întâlnire de afaceri de la restaurantul Trasten din Vasastan. 
Ernst Lundwall, consilierul lui Elector, era acolo, Alfonse Ramirez 
era acolo și proprietarul restaurantului, Carlos Fuentes, era 
acolo. Ea și cu Jens sosiseră. Rușii apăruseră și ei, fluturându-și 
pistoalele, și îl bătuseră pe Jens, lăsându-l mai mult mort decât 
viu. Erau pe punctul de a începe să tragă, când Mikhail Asmarov 

și Klaus Köhler dăduseră buzna înăuntru, deschizând focul 
asupra lor și salvându-le viețile lui Sophie, Jens, Hector și alţii. 

Sânge, creier, fum de praf de pușcă și tăcere. Astea erau cele 
mai clare amintiri ale ei, în timp ce stătea întinsă pe podea, cu 
Hector deasupra ei ca s-o protejeze. Apoi Alfonse Ramirez 
însetat de sânge, reușind să-i convingă pe cei doi bărbaţi să nu-l 
împuște pe liderul bandei, infamul Dmitri. Alfonse și Hector îl 
lichidaseră în bucătărie și nu se grăbiseră deloc. Alfonse 
Ramirez radia ca un soare atunci când revenise. 

Sophie și Hector fugiseră cu avionul lui privat în Mâlaga și 
porniseră cu mașina spre Marbella, unde locuia tatăl lui Hector. 
Apoi proprietarul restaurantului, Carlos Fuentes, îi turnase la 
marele dușman al lui Hector, magnatul german Ralph Hanke. 
Oamenii lui Hanke îi ajunseseră din urmă pe autostradă și îl 
împușcaseră pe Hector, făcându-l să intre în comă. 

Amintirile ei erau cât se poate de clare. 

Sophie își scoase ochelarii de soare, avea nevoie de lumină. 

Clopotul unei biserici bătu ora trei după-amiaza atunci când 
ea își parcă mașina în mica piață din centrul orașului. | se 
spusese să aștepte acolo un taxi. Abia avu timp să se 
gândească la asta, că taxiul și veni spre ea pe o străduţă 
îngustă. 

Şoferul nu-i vorbi, doar conduse prin oraș uitându-se în 
oglinda retrovizoare, apoi sună de pe mobil, murmură ceva și 
închise. 

După o vreme, șoferul opri pe o stradă aglomerată, în faţa 
unui restaurant, și îi făcu semn să intre. Sophie făcu întocmai, 
iar după ușă un bărbat o luă ușor de braţ și o conduse printre 
mese, printr-o bucătărie și pe încă o ușă, până la o străduţă 
pustie. Un alt taxi o aștepta acolo, cu portiera din spate 
deschisă, iar Sophie se strecură înăuntru, portiera se închise și 
taxiul porni. Și continuă tot așa. Sophie schimbă mașina de trei 
ori, până să se trezească într-un Cadillac argintiu care gonea în 
plină viteză pe autostradă. 

O camionetă cu lăzi de lemn în spate trecea pe la geamul ei. 
Găinile neliniștite se cățărau unele peste altele în lăzi, într-o 
tentativă zadarnică și imposibilă de a evada. 

Pe Sophie o copleși o senzaţie bruscă de îngrijorare, o 
premoniţie că n-ar fi trebuit să fie acolo. 

Cadillac-ul ieși de pe autostradă și intră într-o pădure. Copacii 
erau răzleţi și lumina soarelui se strecura prin frunziș. 

Ajunseră la o gheretă de pază și o barieră de-a latul drumului. 
Un bărbat slab, cu pistol automat pe umăr, ieși din gheretă, 
înălță mâna a salut și ridică bariera. Cadillac-ul intră. Sophie 
observă un lunetist camuflat pe o movilă dintre copaci. Stătea 
întins pe pământ, urmărind cu o pușcă mașina în care era ea. 

La ieșirea din pădure, drumul deveni mai bun și începu să 
șerpuiască spre un mic castel crem cu coloane, statui, fântâni și 
parcele de gazon dreptunghiulare luxuriante. 

Şoferul deschise portiera din dreptul lui Sophie și ea cobori. 
Panorama era imensă. În jos se întindea o vegetaţie densă și 
proaspătă cât vedeai cu ochii. In depărtare, munţi și o caniculă 
grea și umedă care împovăra totul. 

Un bărbat brunet, cu pantaloni gri și cămașă albă, veni spre 
ea de la intrare. 

— Sophie? spuse el. 

Işi strânseră mâna cu putere. Ignacio Ramirez era anonim 
într-un mod inexplicabil, imposibil de descris. Zâmbetul de pe 
buzele lui părea sincer, dar în ochii lui era ceva diferit, ceva fals, 
poate. Părul lui negru era vopsit și pielea albicioasă, iar burta 
umflata de sub cămașa albă stătea mărturie pentru indolenţă și 
o dietă nepotrivită. 

— Vino, spuse el, făcând semn cu mâna în partea opusă 
clădirii. 

Don Ignacio o invită să urce într-o mașinuţă de golf, apoi porni 
pe domeniul lui, arătându-i și explicându-i din mers diverse 
lucruri. Trecură pe lângă un ţarc în care o girafă solitară stătea 
privind lung în gol, în compania câtorva zebre și a doi 
hipopotami. Animalele păreau complet deprimate. Terenuri de 
tenis, o piscină cu cascadă, un heliport cu un elicopter pe el. 
Peste tot erau paznici înarmați. 

Sophie îl privea cu coada ochiului cum conduce mândru 
mașinuţa electrică prin palida lui imitație de Disneyland. Era 
anostă și pustie. Plină de o energie negativă atât de puternică, 
încât Sophie putea s-o miroasă. Și în energia aceea exista ceva 
care îi aminti din nou că n-ar fi trebuit să fie acolo, trebuia să 
fugă, să scape. Locul acesta era periculos, putea să te 
îmbolnăvească, era contagios. 


VP - 31 


Stăteau într-o sufragerie mare. Pereţi de piatră, granit gri- 
deschis, ferestre mari și groase, totul ţinut laolaltă de lemn solid 
deschis la culoare. Canapelele erau late, adânci, scumpe. 
Camera amintea de o cabană de vânătoare din America de 
Nord; ar fi putut foarte bine să se afle într-o staţiune de schi 
luxoasă. Sophie stătea pe marginea uneia din canapelele 
adânci, Don Ignacio pe un fotoliu. 

Un chelner cu haină albă și pantaloni negri aduse băuturi și 
gustări, le puse pe masă și ieși discret din cameră. 

Don Ignacio întinse mâna spre bolul cu semințe. 

— O să așteptăm puţin, spuse el începând să mănânce 
seminţe. 

O ușă din celălalt capăt al camerei se deschise. Sophie văzu 
cum Alfonse Ramirez traversează încet încăperea spre ea. Avea 
un zâmbet sclipitor de alb, piele maro-deschis și părul negru. 
Lăsa mare parte a lumii în umbră, era genul de persoană: toate 
luminile orientate spre mine! 

— Noi ne cunoaștem, îi spuse el, păstrându-și intact zâmbetul 
imens. 

Nu, nu se cunoșteau, nu se cunoșteau deloc, în afara faptului 
că Sophie fusese de față la Trasten atunci când el îl omorâse în 
bătaie pe unul dintre ruși, într-o stare de fericire autentică. 

Sophie se ridică și Alfonse îi dădu obișnuitul sărut dublu pe 
ambii obraji, apoi se așeză în colţul canapelei și ridică braţele. 

Bărbaţii din faţa ei nu erau nici prieteni, nici dușmani. Erau 
parteneri de afaceri dintotdeauna ai organizaţiei lui Hector, care 
îi plătea lui Don Ignacio mai mult decât câștiga din vânzarea 
drogurilor lui. Așa mergeau lucrurile pentru oricine făcea afaceri 
cu ei. Dacă voiai să renunţi, mureai. 

— Stockholm, spuse Alfonse. Acolo se întâmplă lucruri! 

Apoi chicoti și, după ce râsul lui se stinse, trecu de la expresia 
de încântare la cea de empatie. 

— Ce mai face Hector? 

— Bine. 

Alfonse dădu din cap. 

— Mă bucur să aud asta. Eram îngrijorat. Şi unchiul meu la fel. 

Alfonse arătă spre Don Ignacio, care nu părea prea îngrijorat. 
Expresia lui neutră sugera că totul în afară de persoana lui i se 
pare că are o natură secundară clară și că e complet nenecesar. 

— Și acum ești aici, Sophie, spuse Alfonse. 

Ea înţelese spusele lui în sensul că trebuie să explice de ce 
venise, dar Alfonse ridică mâna spre ea. 

— Acum ești aici, repetă el. Ca să ne liniștești, să ne spui că 
totul e așa cum trebuie să fie. Poate că o să ne mai ceri puțin 
răgaz, poate că o să ne spui o poveste că acum sunteţi iar în 
stare de funcţionare și că afacerile noastre o să reînceapă 
curând. 

Sophie îngheţă și avu o senzaţie imperioasă că lucrurile 
mergeau într-o direcţie pe care ea nu o putea controla și cu care 
nu se simţea deloc confortabil. 

Acum atitudinea lui Alfonse se schimbă. 

— Dar noi știm totul, continuă el. Știm că i-ai abordat pe o 
grămadă de parteneri de afaceri ai lui Hector și i-ai asigurat că 
afacerile merg normal, totul e sub control, că Hector se ascunde 
dar lucrează la capacitate maximă. Asta le-ai spus. Ai cerut timp 
și înţelegere, ai promis succese încă și mai mari odată ce 
lucrurile se vor calma și vor reveni la normal. Asta a fost 
misiunea ta și ai îndeplinit-o foarte bine. 

Sophie zâmbi, încercând să pară relaxată, și vru să obiecteze, 
dar Alfonse Ramirez ridică degetul arătător. 

— Poate că Hector Guzman e mort? Sau atât de grav rănit, 
încât nu mai poate să vorbească în numele lui? Poate că Aron se 
chinuie să menţină mica voastră întreprindere pe linia de 
plutire? Sunt pe calea cea bună? 

Alfonse tăcu. Don Ignacio continuă să mănânce seminţe, mai 
încet acum, una câte una, ca și cum primii pumni îi potoliseră 
foamea. 

Sophie încercă iar. 

— Zugrăvești un tablou destul de neplăcut, spuse ea 
zâmbind. Dar nu e adevărat. Totul merge înainte ca de obicei, 
chiar dacă Hector trebuie să se ascundă. Există un mandat 
pentru arestarea lui și nu ne asumăm niciun risc... 

Ignacio și Alfonse o priveau fix și inexpresiv. 

— Fratele lui Hector, Eduardo Garcia, a murit în mod tragic în 
Biarritz acum câteva zile, spuse Ignacio. 

Camera se întunecă puţin. De unde știau asta? Nevoia de a 
fugi devenea tot mai puternică. Dar Sophie rămase la locul ei, 
ținându-se de canapea cu mâinile, încercând să-și creeze un 
sprijin. 

Alfonse continuă cu o voce monotonă: 

— Cineva vrea ceva de la voi, cineva încearcă să vă spună 
ceva. 

Alfonse o privi cu ochii lui albaștri și glaciali. 

— Cu siguranţă ai o idee cine poate fi, Sophie, continuă el. 

— Nu contează, spuse ea. 

Cuvintele ei se stinseră și Sophie își drese vocea încet. 
Alfonse zâmbi. 

— Nu-ţi fie teamă! Cine? 

— Există mai multe posibilităţi. Hector are o grămadă de 
dușmani. 

— Dar cel mai probabil? 

Sophie cedă. 

— Germanii, spuse ea. 

— Oamenii lui Hanke? 

Sophie dădu aproape imperceptibil din cap. 

— Care e treaba cu Hector și Ralph Hanke? o întrebă Alfonse. 

— Cred că știi, Alfonse. De ce mă mai întrebi? 

— Te rog, explică-ne, spuse Don Ignacio. 

Totul părea foarte regizat, fiecare știa când trebuie să dea 
replica celălalt. 

— A început în mod nevinovat cu oferte rivale pentru un 
proiect legal de construcţii din Bruxelles ale lui Ralph Hanke și 
Adalberto Guzman, tatăl lui Hector. Lucrurile s-au inflamat și le- 
au scăpat tuturor de sub control atunci când unul dintre oamenii 
lui Ralph l-a accidentat pe Hector cu mașina în Stockholm și a 
fugit, iar Hector a fost internat în spital. Adalberto și Hector au 
răspuns la puţin timp după aceea atacându-l pe fiul lui Ralph, 
Christian Hanke. Lucrurile au mers prost. lubita lui Christian a 
murit... 

— Și până la urmă? întrebă Don Ignacio. 

Până la urmă... 

Pe Sophie o năpădiră evenimentele de pe autostrada dintre 
Málaga și Marbella, din urmă cu șase luni. Doi oameni pe o 
motocicletă îi urmăriseră pe ea și pe Hector. Trăseseră în 
mașină. Hector fusese rănit și intrase în comă. Fusese un atac 
planificat, Adalberto fusese omorât în casa lui în același 
moment. 

— Până la urmă..., spuse ea. L-au omorât pe Adalberto 
Guzman. 

— Deci familia Hanke a câștigat, nu-i așa? spuse Don Ignacio 
lăsându-se pe spătar. 

Sophie nici măcar nu dădu din umeri, rămase nemișcată, 
așteptând. 

— Ce se întâmplă, Sophie, de ce familia Hanke, acum? 
continuă el. Dacă ar fi să ghicești? 

— Vor ceva, spuse ea. 

Don Ignacio ridică din sprâncene. 

— Vor ceva, repetă el teatral, punându-și un picior peste 
celălalt. 

Sophie observă pantofii lui negri joși, uzaţi și murdari, 
șosetele prea scurte și o porțiune de piele albicioasă la vedere. 

— Și ce vor? continuă el. 

Acum vorbea ca un învăţător care încearcă să smulgă un 
răspuns pregătit dinainte. 

— Totul, vor totul, presupun. 

Ignacio bătu din palme, aplaudând scurt. 

— Da, spuse el, ca și cum ea ar fi dat răspunsul corect. Vor 
totul. 

Ignacio se aplecă în faţă și șopti: 

— Acum ascultă-mă cu atenţie, femeie... Noi i-am ajutat pe 
oamenii lui Hanke să-l găsească pe Eduardo Garcia în Biarritz. 

Asupra lui Sophie se revărsă o răceală tăioasă. 

— Și înţeleg că voi abia ați reușit să scăpaţi cu viaţă în 
Istanbul, săptămâna trecută? continuă el. 

Sophie își dădu seama că se holbează la Don Ignacio. EI 
reacționă la privirea ei fixă cu o expresie de amuzament. 

— Inţelegi ce-ţi spunem? o întrebă el, scărpinându-se în colțul 
gurii cu trei degete și continuând să o privească fix. Înțelegi 
procesul acestei conversații, limba? Îţi dai seama ce spunem 
noi? Ai o imagine clară? 

— Istanbul? șopti Sophie. 

Ignacio dădu din cap. 

— Istanbul, spuse el gânditor. Acolo aţi avut noroc. Eraţi tu și 
cu Aron, nu-i așa? 

— Ce vrei să spui prin noroc? Aţi fost implicaţi în asta? 

Ignacio dădu din umeri. 

— Nu implicaţi, informați. Ştiam de planul ăsta. 

— Ce plan? 


VP - 35 


— Oamenii lui Hanke vă căutau, așa cum și voi îi căutaţi pe ei. 
Asta era cea mai bună ocazie pentru ei. 

Sophie lăsă să se vadă clar că nu înţelege. 

Ignacio se scărpină la ceafă. 

— Ei au controlat de la bun început întreaga situaţie, spuse el 
cu o voce aproape lipsită de emoție. 

— Dar noi am aranjat tranzacţia, noi l-am găsit pe Basir. Toată 
chestia a fost organizată în condiţii de secret absolut, doar 
câţiva dintre noi știau despre ea... 

— Au tentacule peste tot, spuse Ignacio. 

Sophie încerca să înţeleagă. 

— Și care e scopul? 

— Nu știu. Probabil că vor să-l prindă pe Aron. Dar n-a ieșit 
așa... 

— Să-l „prindă”? 

— Da. 

— Și eu? întrebă ea. 

— Tu? întrebă Ignacio, amuzat. 

— Eu sunt aici. Ce o să faceţi cu mine? 

Ignacio medită o clipă, apoi râse. 

— Bună întrebare... E evident că familia Hanke are un scop 
dincolo de toate astea, vor să se descotorosească de Hector și 
să preia controlul asupra a tot ce are el, iar noi îi ajutăm săo 
facă. 

Ignacio tuși, apoi continuă. 

— Acum du-te și spune asta acasă, explică-i în mod raţional 
lui Aron sau cui ia decizii acum. Întoarce-te cu o propunere 
constructivă care include capitularea totală. Asta trebuie să faci. 

Ignacio Ramirez se ridică în picioare și Alfonse făcu la fel. 
leșiră amândoi din cameră. 

e 

Lumea de la fereastra avionului era la început albastru- 
deschis, nesfârșită și rece. Apoi se întunecă și se închise. 

Ignacio lucra cu familia Hanke, îl omorâseră pe fratele lui 
Hector, Eduardo, și voiau să se descotorosească de Hector. Și ea 
ar fi trebuit să-l convingă pe Aron să cadă în genunchi și să 
predea tot ce aveau. Ceea ce nu avea să se întâmple niciodată. 
Aron ar fi luptat până la ultima suflare; așa era el, până în 
străfunduri. 

Aveau să moară oameni. 

Sophie trebuia cumva să găsească o altă cale. 
6. (Sonora, Mexic) 


Jens stătea în cala unui vechi Antonov An-12 rus care zbura 
spre vest, la o altitudine de opt mii de metri. 

Avionul, care avea în jur de cincizeci de ani, era propulsat de 
patru motoare turbo sovietice care mugeau. Nivelul zgomotului 
din cală era insuportabil. 

Pe vremuri, comuniștii reușiseră să înghesuie o sută de 
parașutiști furioși, echipați complet, într-un aparat ca acesta. 
Acum era doar Jens. El și cu patru lăzi de bunuri de furat, 
ancorate în centrul podelei. 

Lăzile aparţineau unităţii americane de Forțe Speciale care se 
servise cu unele din bunurile conducerii Partidului Baas, în 
timpul primului val al invadării terestre a lrakului din 2003. In 
majoritate, aur și bijuterii, artă, artefacte muzeale, droguri, 
arme și o grămadă de bani lichizi. Totul fusese împachetat și 
îngropat în deșert, la est de Bagdad. Trecuseră anii, războiul 
luase sfârșit și venise timpul ca acea comoară să fie excavată și 
scoasă din țară. Jens fusese contactat și primise această 
misiune. Se dusese în Bagdad, furișându-se prin oraș din cauza 
fricii permanente de mașini care explodau, și transferase lăzile 
dintr-un război în altul: Afghanistan. Acolo, lăzile fuseseră 
îngropate din nou. Și mai trecuseră niște ani. 

Cu o lună în urmă, Jens primise un telefon. Unitatea de Forțe 
Speciale își încheiase misiunea și voia ca bunurile să ajungă în 
SUA: Du-le în Mexic, de acolo le băgăm noi în State. 

e 

Pe peretele calei pâlpâi o lampă. Piloții voiau ceva. Jens își 
croi drum spre cabină. 

Căpitanul și copilotul erau georgieni. Erau taciturni și mândri 
și fumau întruna ţigări rulate manual. 

— Aterizăm peste patruzeci de minute, spuse căpitanul. Avem 
patru ore să descărcăm și să realimentăm. Apoi plecăm. 

Georgienii aveau să o ia spre casă. Destinația finală: Batumi, 
la Marea Neagră. Jens mergea cu ei. Era posibil să coboare 
undeva în drum, încă nu știa. Așa era viața lui, permanent în 

mișcare, o nevoie compulsivă de a se deplasa întruna, de a lucra 
întruna, de a sfida soarta, de a experimenta lucruri noi. Dar 
acum nu mai era la fel de bună ca înainte. Nu îi mai aducea 
aceeași satisfacţie. Însufleţirea nu-i mai oferea aceeași euforie și 
viaţa de contrabandist pe care o alesese începuse să i se pară 
repetitivă, neinteresantă, chiar plictisitoare. 

N-ar fi trebuit să fie așa. Însă așa simţea acum, ceea ce îl 
făcea să fie destul de trist. Ce avea să facă după asta? Nimic nu 
putea fi pe măsura vieţii pe care o dusese în ultimii 20 de ani. 

Copilotul îi oferi o ţigară rulată. Jens o luă, chiar dacă se 
lăsase de fumat de ceva vreme. Aprinse ţigara cu bricheta de 
aur a copilotului, apoi se strecură în botul de sticlă al avionului. 

Afară era întuneric beznă. Țigara avea gust de fân și îl făcea 
să tușească cu furie. Avionul era hurducat de vânt, mugetul 
motoarelor sporea și scădea, panourile tremurau și zăngăneau, 
niturile scârțâiau. Dar Jens era obișnuit cu asta și avea încredere 
în Dumnezeu și în puţină bunăvoință ca avionul să rămână 
întreg. 

Plecaseră din Dușanbe în urmă cu două zile, traversaseră 
Turkmenistanul și Turcia, apoi urmaseră un arc sud-vestic pe 
deasupra Africii, parcurgând ultima porţiune cu rezervorul 
aproape gol, până să realimenteze și să-și petreacă noaptea în 
vestul Algeriei. Apoi un zbor nesigur și turbulent peste Atlantic, 
spre America Centrală. 

Afară era noapte deplină. Jens se legăna odată cu vârful 
avionului, încercând să distingă vreun reper terestru, dar nu 
vedea nimic în afara pâlpâitului luminilor de navigaţie ale 
avionului și a norilor care treceau pe lângă ei. 

În cele din urmă se apropiară de pământ, cu toate luminile 
stinse. Jens vedea câteva lumini pe pământul de sub el, dar 
altfel totul era întunecat. Asta era bine. Soseau fără aprobare - 
planul era să coboare pe o pistă fără să fie observați și apoi să 
decoleze iar. 

Roţile ieșiră din corpul avionului. Se auzi un scârţâit și un 
bubuit, atunci când ele se blocară în poziţia lor normală. 
Rezistența sporită a aerului era observabilă, deoarece aparatul 
se forța să avanseze cu motoarele mugind la viteză maximă. 

Jens vedea contururile terenului, cu munţi de fiecare parte 
gravaţi pe cerul întunecat, drumuri înguste, copaci, sate mici. 
Din când în când câteva case strânse laolaltă, care dispăreau 


VP - 38 


rapid sub el. Zona rurală mexicană, nimic mai mult, nimic mai 
puţin. 

Avionul ajunse paralel cu pământul și copilotul deschise 
flapsurile la maximum. Rezistenţa aerului spori încă și mai mult, 
iar avionul părea să plutească pur și simplu. Sub ei era o pistă 
de aterizare improvizată, abia luminată. Antonovul se înclină 
ușor în față. Dintr-odată plonjă treizeci de metri, apoi reveni la 
orizontală. Zgomotul motoarelor se opri atunci când copilotul 
slăbi acceleraţia. Plutiră în tăcere câteva secunde, înainte ca 
roțile să atingă pământul. Se auzi un bufnet puternic, apoi încă o 
perioadă scurtă și tăcută de zbor până la următorul bufnet, apoi 
interveni gravitația, care ţinu avionul pe pământ. Aparatul 
gonea pe suprafaţa denivelată și mugetul reveni atunci când 
pilotul porni motoarele în sens invers și avionul frână într-un nor 
de nisip și praf. Se opriră puţin pieziș și motoarele au fost oprite. 
Tăcere, în afara ţiuitului plângăreț din capul lui Jens. 

Când avionul se opri, Jens ieși din cabină. Copilotul era deja 
lângă rampa de încărcare, apăsând un buton de pe partea 
laterală a aparatului. Intreaga parte din spate a avionului se 
deschise ca un maxilar imens. 

Aerul care adia înăuntru era cald, catifelat și uscat. 

Mexic, nu mai fusese în Mexic niciodată... 

Pe pista de aterizare se apropiau farurile a trei vehicule. Jens 
se uită la ceas. Era clar că americanii veniseră mai devreme. Era 
timpul să se pună în mișcare. Jens și copilotul slăbiră chingile 
lăzilor mari. 

Vehiculele opriră abrupt sub rampă. Un grup de mexicani 
înarmaţi, în uniforme militare moderne, se repezi în avion. 
Copilotul a fost lovit primul. Înainte să-i poată veni vreo idee 
practică, Jens simţi lovitura în obraz cu patul unei puști, apoi din 
nou în partea laterală a capului și se prăbuși. 


7. (Stockholm) 


Leszek conducea. Sophie stătea lângă el, pe locul din dreapta. 
Plecau de la Aeroportul Arlanda spre Stockholm. Leszek ţinea la 
ureche telefonul mobil. 

— Tocmai am luat-o, spuse el. 

Sophie auzi vocea lui Aron pârâind încet la urechea lui Leszek. 

Acum trebuia să-i mintă?... Sau să le spună adevărul? Cum 
colaboraseră Hanke şi Ramirez ca să-l îngenuncheze 
necondiţionat pe Hector, o dată pentru totdeauna. 

În oricare dintre variante, adevăr sau minciună, consecinţele 
aveau să fie enorme, în ambele direcţii. Adevărul urma să ducă 
la violenţă prelungită și moarte, la strategia pământului pârjolit. 
Minciuna, pe de altă parte, avea să ducă la alte minciuni, 
amânare, la singurătatea și neputinţa ei. Pentru că pe cine o să 
aibă de partea ei dacă se hotăra să mintă? Pe nimeni, absolut 
nimeni. Ar fi fost complet singură. 

Leszek înclină telefonul spre ea. 

— Zi, îi spuse el. 

Sophie se uită la drumul din faţa ei. Călătoreau rapid spre un 
viitor necunoscut. 

— Sophie? spuse Leszek. 

Ea se uită la el. 

Avea de ales? 

Minciuna... 

— Conform așteptărilor, spuse ea vorbind puţin mai tare ca de 
obicei. 

Aron spuse ceva și Leszek îi repetă lui Sophie: 

— Ce vor? 

— Ca noi să ne extindem. 

Trei oameni purtau aceeași conversaţie. Doi vorbeau, unul 
acţiona ca intermediar. Aron credea că asta duce la mai puţine 
neînțelegeri. 

— Și tu ce ai răspuns? o întrebă Leszek. 

— Că o să amânăm asta puţin, răspunse ea. 

— Și ei au acceptat? 

— Da. 

Aron îi puse lui Leszek o întrebare. 

— Așa, pur și simplu? o întrebă Leszek pe Sophie. 

— Da, spuse ea dând din cap. 

— Prețul? 

— Același. 

Din difuzorul minuscul se auzea vocea lui Aron, și Leszek 
intermediind: 

— De ce? 

— Ne-am descurcat bine, minţi Sophie. 

Leszek ascultă, apoi îi puse lui Sophie o întrebare: 

— Sunt liniștiți? 

— Da, așa cred, minţi ea din nou, privind pe geamul lateral. 

Pe lângă ei, brazii se vedeau difuz. 

— Altceva? întrebă Leszek. 

— Nimic, șopti ea. 

Leszek și Aron mai schimbară încet câteva propoziţii, apoi 
Leszek puse capăt convorbirii și se concentră să conducă pe 
autostradă. 

Sophie stătea pur și simplu, privind lung în gol, încercând să- 
și păstreze aerul relaxat pe care spera că îl emană. De acum 
încolo trebuia să se gândească bine la tot ce spunea. 

— Angela și copiii sunt pe drum încoace, cu Hasani, spuse 
Leszek. O să stea cu Daphne și Thierry până când ne dăm 
seama ce se întâmplă. 

Sophie văzu un tren care mergea paralel cu ei, gonind pe șine 
cu aceeași viteză ca mașina. 

Tonul lui Leszek se schimbă. 

— Mâine? întrebă el. 

La început, ea nu înţelese întrebarea. 

— Programul tău? clarifică el. 

Programul ei, bineînțeles, programul ăla nenorocit care nu se 
mai termina niciodată. 

Era o rutină cotidiană cu Leszek, programul cotidian, 
programul ei. Sistemul de supraveghere intruziv pe care el nu îl 
slăbea niciodată și care era complet incompatibil cu orice fel de 
viaţă privată. Era vorba de ce urma ea să facă, unde avea să 
meargă și când, cu cine o să se întâlnească și așa mai departe. 
Uneori mai general, alteori obositor de detaliat. Fiecare pas pe 
care îl făcea ea era cartografiat și controlat de el. Tipul o 
controla inopinat. Leszek putea să apară oriunde fără avertizare 
prealabilă, putea să sune dintr-odată ca să verifice unde era ea 
și să-i ceară să meargă într-un loc apropiat de cel în care 
spusese că avea să fie. 

Era stresant, dar Sophie se obișnuise cu asta și nu se plângea. 
Ea nu se plângea niciodată. 

Sophie rămase cu ochii aţintiţi asupra lumii de afară, dând la 
o parte o șuviţă de păr care îi căzuse pe frunte. 

— Dimineaţă, acasă, spuse ea cu o voce monotonă. Spălat 
rufe, apoi îl duc pe Albert cu mașina la cursul de gimnastică de 

după-amiază. La Daphne și Thierry, ca să fac cunoștință cu 
Angela și cu băieții. 
e 

Sophie evită să-și vadă imaginea din oglindă, concentrându- 
se în schimb la pantofi, până când liftul opri la etajul ei. 

Auzi din hol râsetele din sufragerie. Puse plasa jos și intră. 

Albert stătea pe canapea, cu Anna în poală. Ea era cu faţa la 
el, gângurind, vorbind și chicotind când el o gâdila. Anna îl 
mângâie pe păr și cei doi se sărutară. 

Anna simţi prezenţa lui Sophie și se dădu repede jos din poală 
de la Albert. Cei doi adolescenţi încercară să-și înăbușe senzaţia 
de stinghereală. Sophie râse de poziţia ciudată a Annei, care 
stătea în mijlocul camerei, neștiind unde să se ducă, și de 
zâmbetul panicat pe care îl avea adesea Albert atunci când se 
simţea stânjenit. 

— Bună, spuse Anna cu o voioșie forțată, ca să ascundă cât 
de jenată se simţea. 

Sophie chicoti, apoi se duse și o îmbrăţișă mai întâi pe Anna, 
apoi pe Albert. 

e 

Sophie își despachetă bagajul în camera ei, lăsând pașaportul 
fals și cele trei telefoane în geantă. Trei telefoane, trei numere. 
Un telefon general pentru Sophie Brinkmann, accesibil oricui. Al 
doilea avea un număr pe care îl cunoșteau doar câțiva oameni, 
în principal Leszek și Aron. Al treilea era un model mai simplu, 
cu butoane obișnuite, ecran mic și fără caracteristici 
extravagante. Pe acesta îl primise de la Jens. Nu mai sunase de 
șase luni, dar îl purta cu ea oriunde mergea. Stătea acolo în 
geanta ei, tăcut, fără a îndeplini altă funcţie decât o vagă 
speranţă că într-o zi ar putea să scoată un zgomot. Ea se uita 
din când în când la el. 

Jens plecase fără să-și ia la revedere, plecase pur și simplu și 
îi trimisese un SMS anost. Zilele se transformaseră în săptămâni, 
săptămânile în luni. Sophie voia să creadă că Jens e slab, că o 
dezamăgise, dar nu putea. Ar fi vrut doar ca telefonul ăla afurisit 
să sune. 

Făcu un duș, își luă niște pantaloni de jogging și o bluză 
albastră de tenis, apoi se duse în bucătărie. În cămară, privi 
lung rezerva nesfârșită de suc de mure făcut în casă. 

Își turnă puţin suc într-un pahar, îl umplu cu gheaţă de la 
automatul de gheaţă din ușa frigiderului, apoi turnă peste 
gheață apă. 

Albert și Anna râdeau iar în sufragerie. 

Pregăti un aluat de plăcintă pe blatul din bucătărie. Presă 
aluatul fărâmicios într-un vas termorezistent, ridicându-l pe 
marginile vasului. 

Prin cap îi treceau opţiunile pe care le avea... Să distrugă ce 
mai rămăsese din afacerile lui Hector, ca familia Hanke să nu 
mai aibă ce să preia? Putea să facă asta? Nu... Să vorbească cu 
Leszek? Ar fi înţeles el? Nu... Să încerce să-i trezească la 
realitate? Dar pe cine?... Să ia legătura cu toate grupurile pe 
care le vizitase în ultimele șase luni și să le convingă să se 
predea lui Hanke și Ignacio?... Nu. 

Nu existau niciun fel de opţiuni. 

Sophie începu să taie merele în bucăţi. Lui Albert îi plăcuse 
plăcinta cu mere în copilărie. În prezent nu i se mai părea la fel 
de delicioasă. Dar Sophie se agăța de ea, ca să mai poată să se 
simtă ca o mamă. 


8. (Provincia Málaga) 


Aparatul de ras trecu prin spuma albă de pe obrazul lui Hector 
Guzman încet, cu o mișcare exersată, după care avansă spre 
porţiunea dintre nas și buza de sus. Procesul era însoţit de 
sunetul șuierat al respiratorului, bipăitul stins al aparatului de 
supravegheat inima, curba sinusoidală care înfățișa EKG-ul său 
și picăturile care treceau încet prin tubul de cauciuc spre acul 
băgat în dosul palmei lui drepte. 

În clipa în care Hector intrase în comă, intervenise protocolul 
de securitate. Hector fusese mutat în secret la ferma lui din 
munți, conectat la aparate și îngrijit zi și noapte de o asistentă, 
Raimunda. 

Acum Raimunda stătea acolo, pe marginea patului, în timp ce 
termina bărbieritul. Îl șterse pe faţă, mai întâi cu o cârpă de 
flanel caldă și umedă, apoi cu un prosop uscat. După aceea îl 
dădu cu o cremă hidratantă pe obraji și gât. 

Puțin mai încolo, în camera încăpătoare, Sonya citea o carte 
pe o canapea. Sonya Alizadeh era întotdeauna lângă Hector, îi 
era ca o soră. Era iraniancă; părinţii ei fuseseră parteneri de 
afaceri ai tatălui lui Hector și fuseseră omorâţi în Elveţia, când 
Sonya era mică. Adalberto Guzman o luase sub aripa lui și 
Sonya crescuse ca parte a familiei lui Hector în Marbella. 

Pe podea, la picioarele ei, era câinele bătrân al tatălui lui 
Hector, Piño. 

Aron stătea aplecat deasupra mesei mari de mahon. 

Atmosfera din cameră era calmă. Așteptau, așa cum făcuseră 
timp de șase luni. 

Intreaga masă era plină de bilete și bucăţi de hârtie lipite cu 
bandă adezivă, plus notițele personale ale lui Aron. Așa îi plăcea 
lui să lucreze. Toate se refereau la afacerea lor, parteneri, 
dușmani, costuri, cheltuieli, profituri... Aron era ca un ofițer 
dintr-un buncăr care încearcă să creeze o strategie pe care săo 
urmeze, să facă tot posibilul pentru a păstra laolaltă imperiul lui 
Hector, chiar dacă acesta se dezintegra treptat. Însă un lucru 
era mai important decât tot restul: familia Hanke. Aron plătise 
acolo agenţi. Aceștia căutau și urmăreau, apoi îi raportau lui. 
incercau să dea de Ralph Hanke și de acel trădător, Carlos 
Fuentes... nemernicul care spusese familiei Hanke unde era 
Hector, după incidentul de la Trasten. Nemernicul acela era 
motivul pentru care Hector se afla în starea asta. Aron avea să-l 
omoare pe Carlos. Işi jurase asta și i-o șoptise lui Hector la 
ureche de mai multe ori. Aron era convins că Hector îl auzise, 
undeva adânc în sinea lui, unde pâlpâia o mică flacără a 
conștiinței. Și asta îi dădea putere. 

Aron știa că familia Hanke face același lucru, încearcă să-i 
găsească. Și reușiseră să-l atragă în spaţiu deschis cu afacerea 
aceea din Istanbul. Aron se blestema pentru asta. Acum toţi se 
ascunseseră, de ambele părţi, știind ce urma să se întâmple 
dacă se arătau. După împușcăturile din Marbella, când 
Adalberto Guzman fusese ucis și Hector rănit, se făcuse liniște. 
Nu apăruse nimic pe radar. Apoi, dintr-odată, un bip. Un ecou 
slab al cuiva sau ceva. Aproape invizibil. Aveau să verifice - de 
obicei nu era nimic. Dar Istanbulul... Aron și Sophie căzuseră 
drept în capcană. Așa ceva nu trebuia să se mai întâmple. 

Deasupra mesei era instalat un duș cu acid, sub forma a trei 
pere de duș legate laolaltă. Dacă se apropia cineva sau dacă 

ascunzătoarea lor era descoperită, Aron nu trebuia decât să se 
îndepărteze trei metri de masă și să tragă de micul lanţ, și un 
nor străveziu de cristale minuscule de acid ar fi ras totul. 

Aron examină lumea lui bidimensională, sprijinindu-se de 
masă cu ambele mâini. Așa stătea de obicei. Construia imagini, 
planifica, încerca să înţeleagă. 

Don Ignacio. Partener de afaceri dintotdeauna. Partener de 
afaceri rapace. Nerezonabil, dictatorial, dement. Un baron al 
drogurilor care oprimase ani de zile organizaţia lui Hector, 
sugând bani de la ea. Era imposibil de negociat cu el, imposibil 
să te desparți de el... 

De ce a dat înapoi? 

Aron se întoarse spre Sonya. 

— De ce a dat înapoi? o întrebă el. 

Sonya nu răspunse. Era obișnuită ca el să pună întrebări fără 
să aștepte de fapt un răspuns. 

— Sonya? 

Sonya ridică ochii din carte. 

— Ce e? 

— Cum e omul? întrebă Aron. 

— Cine? 

— Ignacio. 

— Te-ai întâlnit și tu cu el. 

— Faţă de femei? 

— Ce vrei să spui? întrebă, punând cartea deschisă lângă ea. 

— Cum se poartă cu femeile? 

Sonya nu-l înţelegea. Aron continuă: 

— Bărbaţii se comportă altfel față de femei, nu-i așa? Unii 
flirtează, alţii fac alte lucruri. Poate că unora nu le pasă deloc? 

— Ai o analiză foarte precisă a relaţiilor, Aron, spuse ea 
zâmbind. 

El ridică braţele a iritare. 

Sonya se gândi câteva secunde la întrebarea lui: 

— Mă întrebi în care dintre aceste categorii intră Ignacio 
Ramirez? 

— Da. 

— Nu-i pasă deloc, spuse ea. 

— Ce vrei să spui? 

— Nu-l interesează asta. Farmecele feminine nu au efect 
asupra lui. Poate ţi se pare greu de crezut, dar așa sunt unii 
bărbați. 

Sonya reveni la cartea ei. 

Cuvintele ei se înfipseră în mintea lui Aron. Nu-i pasă deloc. 
Dar lui Hector îi păsa, cel puţin când venea vorba de Sophie 
Brinkmann. Îi păsa cât se poate de mult, îi păsa extraordinar de 
tare. Hector se îndrăgostise de ea. Și, în consecință, devenise 
mai puţin prudent. 

Ce spusese Sophie? Ce se întâmplase acasă la Don Ignacio 
care să-i facă pe columbieni să înceteze atât de calm să ceară 
mai mult? Pentru că asta era ceea ce făcuseră ei întotdeauna; 
era în natura lor. Și, dacă nu era posibil să-l farmeci pe Don 
Ignacio, de ce ar fi lăsat-o el pe Sophie să se întoarcă acasă cu 
garanţia că totul putea, pur și simplu, să continue ca mai 
înainte? 

La urma urmei, nu pentru asta o trimisese Aron; nici n-ar fi 
visat vreodată că lucrurile puteau să meargă atât de bine. O 
trimisese pe Sophie ca să le arate lui Don Ignacio și Alfonse că le 
ascultă cererile. lar Aron contase pe faptul că Sophie avea să se 
întoarcă acasă praf, enervată și demoralizată, ca să transmită o 
listă de criterii demente și inacceptabile pentru continuarea 
colaborării lor. Pentru că așa lucra Don Ignacio. Așa făcea el 
afaceri. Întotdeauna, fără excepţii. Dar, în mod evident, nu și de 
data asta. De ce? 

Mintea lui Aron zumzăia; nu avea nicio structură clară. 

Din nou la masă. Întregul lui univers era întins pe ea. Aron era 
țeapăn din cauza concentrării, încercând să dezbată de unul 
singur. 

Și, dintr-odată, din senin, o altă idee își făcu loc. Mai pură, mai 
clară. Mai puţin opacă, mai simplu de înțeles: Sophie. 

Un bip al unuia din aparatele de lângă patul lui Hector îi 
întrerupse gândurile lui Aron. 

Raimunda sări de pe scaunul ei și se repezi acolo. Aron privea 
fix. 

Sonya privea fix. 

Raimunda examină aparatul. 

— Ce e? întrebă Aron, impacientat. 

Raimunda nu răspunse, dar ridică pleoapa lui Hector. 

— Raimunda! spuse Aron tăios. 

Raimunda se întoarse. 

— Nu știu, spuse ea. Ar putea fi un semn. 
— Un semn că ce? 

— Că ar putea fi conștient. 


9. (Stockholm) 


Băieţii stăteau pe canapea, de o parte și de alta a mamei lor, 
cu o expresie tristă. Mama lor era tristă și ea, dar părea că nu 
mai are lacrimi. 

Sophie stătea în fața lor, pe marginea unui fotoliu. Se uită la 
cel mai mare dintre fiii lui Eduardo și Angela, Andres, de șapte 
ani. Băiatul se scobea sub unghii. Cel mic, Fabien, era închis în 
sine, se agăța de mama lui și nu voia să se uite la Sophie sau la 
orice altceva din această lume nouă și stranie. 

Stăteau în sufrageria vilei lui Daphne și Thierry din suburbiile 
de la sudul Stockholmului. Hasani stătea deoparte, pe un scaun 
din colț. Era tăcut și relaxat, privind în gol, ca și cum asta ar fi 
fost modalitatea lui de a-și păstra simţurile vigilente în 
permanenţă. Dacă nu te uiţi la nimic, vezi totul. 

Daphne intră cu o tavă pe care erau o carafă de suc și niște 
pahare. O puse pe măsuţă și îi servi mai întâi pe băieţi, apoi pe 
Angela și la sfârșit pe Sophie. 

— Aveţi tot ce vă trebuie? întrebă Sophie. 

Angela se strădui să zâmbească. 

— Stăm în subsol. Daphne și Thierry ne dau tot ce le cerem. 

Sophie se uită la familia devastată: băieţii păreau cumva 
goliţi, pustiiţi și singuri în suferinţa lor. 

Sophie îi aruncă lui Daphne o privire pe care aceasta o 
înțelese. 

Daphne se apropie de băieţi și le spuse în franceză: 

— Haideţi cu mine, o să vă arăt atelierul. Thierry are tot felul 
de lucruri ciudate acolo. 

Andres se uită la mama lui, care îi făcu semn că e în regulă. Îl 
luă pe Fabien de mână și cei doi băieţi coborâră de pe canapea. 
Hasani se ridică pe de scaun și îi urmă pe ei și pe Daphne spre 
garaj. 

Zâmbetul Angelei se stinse. Era palidă și tensionată. Nimic nu 
putea fi controlat; lumea era un loc periculos. Asta era evident 
din ochii ei. 

— Hector e în viaţă? întrebă ea. 

— Da. 

— Unde e? 

— Nu știu, spuse Sophie. 

O minciună care nu avea nicio importanţă. 

— E vina lui, spuse Angela. 

Sophie nu spuse nimic. 

— Dacă nu ar fi fost Hector, Eduardo ar fi încă viu. Am ales 
Franţa și Biarritz ca să scăpăm de toate astea. 

Angela se străduia să-și controleze sentimentele, dar acestea 
reușiră să iasă la lumină. 

— Aproape că m-am simţit ușurată când am auzit că 
Adalberto e mort, spuse ea. Nu pentru că aș dori asta cuiva, la 
urma urmei era tatăl lui Eduardo, socrul meu - dar a scăzut 
riscul pentru noi. Înţelegi ce vreau să spun? 

Angela părea împovărată de vinovăţie. 

— Da, înţeleg, spuse Sophie. 

Auzeau râsetele lui Daphne și ale unuia din băieți din atelier. 

— Cine a fost? Cine l-a omorât pe Eduardo? 

— Nu știu. 

Minciunile îi veneau deja automat. 

La ușa de la intrare se auziră chei, o ușă se deschise și se 
închise. 

Thierry apăru în sufragerie. Avea întotdeauna aceeași 
expresie voioasă pe față. Ducea câte o pungă cu cumpărături în 
fiecare mână. 

— Bună, spuse el. Daphne și băieţii? 

— Sunt în garaj, spuse Sophie. 

Thierry se uită la cele două femei și probabil că observă 
dispoziția lor sumbră. 

— Haideţi cu mine, le spuse el. Ajutaţi-mă să pregătesc cina. 

(J 

Erau toți trei în bucătărie. Aveau o grămadă de mâncare, 
toată vegetariană. Thierry le dădea instrucțiuni cum să o 
pregătească. În timp ce tocau și feliau, Daphne și cu băieții se 
întoarseră, cu Hasani în urma lor. Băieţii erau fericiţi. Se așezară 

împreună la masa din bucătărie și primiră ceva de băut și 
creioane și hârtie pentru desenat. 

Daphne și Thierry. Contrabandiști din organizaţia lui Hector, 
care foloseau drept paravan un magazin din Stockholm care 
vindea artefacte etnice. În prezent erau o resursă în stare 
latentă, acum când, în lipsa lui Hector, totul încetase să 
funcţioneze. Asta părea să le facă plăcere, să ducă o vreme o 
viață liniștită în suburbie. 

Daphne îl sărută pe Thierry pe obraz și ajută puţin la gătit, dar 
în principal stătea pe lângă el, discutând despre una-alta. Așa 
erau mereu. Sophie îi urmări discret. Între ei părea să existe o 
iubire naturală, indiferent ce însemna asta. 

Mâncară cu toţii de seară la masa din bucătărie, în liniște. 
Tăcerea dintre ei nu era ceva opresiv, doar că nimeni nu simţea 
nevoia să vorbească. Hasani se juca cu legumele și băieții 
observară șovăirea lui. Când Hasani întrebă nesigur dacă exista 
și carne, atmosfera se destinse și băieţii începură să râdă. 
Angela se ridică și făcu pentru el o friptură. Începu o conversaţie 
înceată și ezitantă și în curând discutau cu toții. Toţi în afară de 
Sophie. Ea păstra distanţa, nevrând să se apropie prea mult. 

Dar atmosfera de la masă o influenţă totuși, și Sophie nu putu 
să nu vadă fericirea temporară a băieţilor, zâmbetul Angelei, 
căldura lui Daphne și Thierry, Hasani și pasiunea lui pentru 
carne. Cu toţii erau niște persoane care nu cereau altceva de la 
acel moment decât să simtă puţină camaraderie umană. 

Însă ea știa ceva ce ei nu știau: știa cine îl omorâse pe tatăl 
băieţilor. De asemenea, știa că nu poate să spună asta nimănui, 
deoarece consecințele ar fi fost incontrolabile. Vedea asta 
întruna: progresul lui Aron, asumarea de riscuri, proximitatea 
violenţei... Așa aveau să meargă lucrurile. Aron avea să lupte 
până la capăt. Leszek avea să-l urmeze. Asta era situaţia. 
Predeterminată, decisă de soartă... 

Acum, Andres și Fabien râdeau atât de tare, că aproape 
scuipau mâncarea. 

Sophie se uită la ei, neafectată de râsul lor. Și exact când se 
gândea să renunţe la tot, în mintea ei începu să încolțească 
ceva. Germenii unei idei. Ultima dintre toate ideile, cea care de 
fapt n-ar fi trebuit să fie acolo. Cei de la masă râdeau, iar gândul 
ei pleda și implora să fie lăsat să trăiască, fie și doar pentru 
scurtă vreme. 

Sophie mânca, încercând să ignore acea idee. Dar era 
imposibil. Ideea deveni prea puternică, luând o formă clară și 
adoptând un chip. 

Cel al lui Ralph Hanke. 


10. (Berlin) 


Lothar Tiedemann spăla legumele la robinetul din bucătărie. 
Mama lui, Franka, lucra la masă. Acolo stătea de obicei, 
numărând și sortând. Era foarte deșteaptă și Lothar simţea o 
mândrie naturală față de ea. 

Lothar închise robinetul, apoi începu să taie legumele pentru 
salată. Fereastra care dădea spre curte era deschisă. Jos, copiii 
jucau fotbal, un vecin își bătea covorul, iar mai încolo, pe terenul 
de joacă, motorul unui moped era ambalat întruna, în groapa cu 
nisip. 

Lothar și Franka își petreceau mult timp împreună. În principal 
pentru că asta le făcea plăcere, dar și pentru că Lothar nu avea 
nici fraţi sau surori, nici tată. Faţa Frankăi era întotdeauna 
luminoasă. Părea fericită și recunoscătoare pentru ceva ce el, 
care avea șaptesprezece ani, nu înţelesese prea bine niciodată. 
Zona în care locuiau nu era prea frumoasă, într-una din 
suburbiile sudice ale Berlinului. Ea era contabilă și avea grijă ca 
lui Lothar să nu-i lipsească nimic, chiar dacă asta însemna ca ei 
să nu-i mai ajungă. Nu aveau foarte mulţi bani. Dar Franka 
zâmbea întotdeauna, ca și cum i-ar fi făcut plăcere simplul fapt 
de a fi în viaţă. Avea o frumuseţe naturală, părul lung și blond. 
Uneori o curtau bărbaţii, dar pe ea nu o interesa. Poate credea 
că are tot ce și-ar putea dori, iar un bărbat nou nu părea să facă 
parte din asta. 

Franka făcu o glumă. Făcea glume mereu. Lothar era pe 
punctul de a se întoarce spre ea, când deodată văzu un bărbat 
în bucătărie. Un bărbat scund, cu haine întunecate și ras în cap. 
Era palid la față, cu ochi mici și apropiaţi unul de celălalt. 

— Lothar? întrebă bărbatul. 

Lothar se uită la mama lui, incapabil să înţeleagă, apoi din 
nou la bărbat. Când își auzi numele dădu automat din cap. 

Bărbatul ridică un pistol cu amortizor și trase un foc. Arma 
scoase un fel de pufăit și Franka Tiedemann rămase cu o gaură 
în frunte. 

Efectul paralizant al șocului îl lăsă pe Lothar imobil. Bărbatul 
făcu câţiva pași în față și lipi amortizorul de fruntea lui Lothar. 
Cu cealaltă mână înfipse acul unei seringi în brațul lui Lothar și îi 
injectă conţinutul acesteia. Picioarele lui Lothar cedară imediat 
și el se prăbuși pe podea, inconștient. 

Bărbatul se așeză pe un scaun de lângă trupul Frankăi și 
aşteptă răbdător. Se numea Koen de Graaf și avea douăzeci și 
nouă de ani. Faptul că era scund și chipul îngust se datorau 
consumului insistent de alcool și droguri al mamei lui în 
perioada în care fusese gravidă. Aspectul lui palid era genetic. 

Koen se uită la Lothar, care era întins pe podea. La început se 
îndoise că băiatul există cu adevărat. Totul începuse cu un zvon. 
Ralph Hanke răscolise jumătate de univers în căutarea vreunui 
semn care să-i spună că Hector Guzman e sau nu în viaţă. Koen 
era mâna lui dreaptă în acest demers. lar cu două luni în urmă, 
una din sursele lor le spusese că auzise despre posibila 
existenţă a unui copil nelegitim al cărui tată Hector susținea că 
ar fi. Părea prea frumos ca să fie adevărat. 

Fiul lui Hector Guzman... 

In apartament intrară doi bărbaţi, fiecare cărând câte o ladă 
mare de lemn. Făcură curat în bucătărie, puseră trupul Frankăi 
în una din lăzi și pe Lothar în cealaltă. 

Koen mai verifică o dată apartamentul, apoi cărară lăzile pe 
scări în jos și le încărcară într-o camionetă care îi aștepta. 

Merseră câteva ore pe autostradă, apoi opriră la o zonă de 
odihnă izolată. Cei doi bărbaţi scoaseră cutia în care era 
cadavrul Frankăi Tiedemann, luară două lopeţi și se îndreptară 
spre pădurea întunecată. Koen se duse la toaletă din zona de 
odihnă. 

Se urcă cu picioarele pe capacul veceului. Încăperea puțea a 
urină și excremente, iar lumina din plafon era slabă. Koen operă 
rapid. Infășură tubul de cauciuc în jurul părţii de sus a braţului, 
cu seringa deja pregătită. Găsi o venă și trase pistonul ușor, 
scoțând puţin sânge. Sângele și heroina curgeau, într-un 
amestec roșu-deschis minunat. Apoi își injectă totul în organism. 
Numără descrescător de la 20, apoi dezlegă tubul și lăsă seringa 
să cadă pe podea. Când ajunse la 4, heroina începuse să-și facă 

efectul cu adevărat. Koen ieși afară și se întoarse la camionetă, 
reuși să urce în cabină și se lăsă pe spate. 
Ceilalţi doi bărbaţi se întoarseră și plecară cu toţii de-acolo. 
Farurile mașinilor care veneau din faţă alcătuiau o simfonie 
tăcută. Koen pluti spre sud pe autostradă, în timp ce o muzică 
minunată cânta în venele lui. 


11. (Stockholm) 


Soarele ardea la zenit. Jens stătea întins pe spate, nemișcat, 
iar pe cerul orbitor, sus, vulturii se învârteau în cerc. Când 
respira, gâtul lui scotea un șuierat; avea pielea arsă de soare, 
dureros de strâmtă. 

Jens întoarse capul și văzu un infinit de nisip plat și bătătorit și 
pietre, iar în depărtare... munţi gravaţi discret pe cerul de un 
albastru intens. Făcu un efort și reuși să înalțe capul... 
Pretutindeni, un nimic pietros. 

Îl lăsaseră acolo, indiferent cine erau ei, să moară în mijlocul 
deșertului. Nu fuseseră dispuși să strice un cartuș pe el. Oare el 
ar fi preferat asta? Un glonţ în cap, în locul acestui lucru? Nu, nu 
și-ar fi dorit niciodată un glonţ în cap. Dar lucrul ăsta era absolut 
groaznic. 

Jens încercă să se ridice, dar era ca și cum ar fi fost prins în 
nisipurile mișcătoare. Renunţă și își lăsă iar capul pe pământul 
fierbinte. Temperatura trupului său continua să urce. Inchise 
ochii și pluti printre vise febrile, halucinând, apoi își reveni iar și 
își dădu seama cu ceva mai multă claritate de amploarea 
situaţiei lui dificile... De data asta, chiar era înfrânt. 

Frica de moarte îl lovi dur, fără milă. Acum chiar că voia doar 
un glonț în cap. Se simţea ofensat că trebuie să zacă acolo, nu 
voia să moară într-un întuneric lipsit de emoții. Jens voia lumină, 
cerșea lumină. Și lumina îi venea în doze mici, sub forma unor 
imagini și mirosuri. Mama și tata, familia și copilăria lui. 
Fragmente, lucruri care în mod evident însemnaseră ceva... 
mirosul de ceai englezesc, dormitul între cearșafuri curate, iarba 
proaspăt cosită... Și, în mijlocul întregii acestei călduri, apăru 
faţa lui Sophie Brinkmann... Sophie era aproape, Jens ar fi vrut 
să întindă mâna și s-o atingă... să o simtă. Dar nu putea să 

ajungă la ea. Poate că nu putuse niciodată. Se cunoscuseră într- 
o vară, când amândoi erau tineri. O pasiune autentică. Aceasta 
îl speriase pe Jens, nu știa ce să facă cu ea. O părăsise pe 
Sophie fără un cuvânt, pur și simplu dispăruse. Anii trecuseră, 
dar Jens nu o uitase. Dăduseră unul de celălalt anul trecut, din 
întâmplare... Sophie era într-o poziţie disperată, prinsă între 
ajutarea poliţiei și ajutarea lui Hector Guzman. Jens o ajutase. 
Deveniseră iar apropiaţi. Insă această apropiere pe el îl speria. 
Cu cât se apropia mai mult de ea, cu atât devenea mai greu. Și 
Jens fugise, așa cum făcea întotdeauna. 

Imaginea lui Sophie dispăru, luând cu ea și tot restul... 
Rămase doar Jens. Singur... 

Paradoxul era izbitor. Jens muncise cu înverșunare toată viața 
să aibă grijă de sine însuși, să nu trebuiască să se bazeze pe 
nimeni altcineva... Dar acum nu voia să fie independent, nu voia 
să fie singur, nu acum. 

Veni noaptea și odată cu ea un frig tăios, mușcător. Dacă 
rămânea acolo, avea să moară îngheţat. 

Cu un imens efort, Jens reuși să se ridice pe picioare, nesigur 
pe ele, și avansă poticnit prin peisajul mort. Cerul de noapte era 
senin, deasupra lui lumina Calea Lactee. Jens o urmă, 
tremurând, strângându-se singur în brațe, știind că urma să 
moară. 


12. (Stockholm) 


Antonia simţi că zâmbește. Nu un zâmbet fericit, ci un zâmbet 
înșelător din punct de vedere emoţional, care îi ascundea 
dezamăgirea. 

— Nu înţeleg. E o idee proastă... 

Tommy se legăna cu scaunul de la birou, cu braţele 
încrucișate pe piept. 

— Păi, asta urmează să se întâmple, spuse el. 

— De ce? 

— Pentru că asta facem noi uneori, realocăm sarcinile, ne 
reorganizăm, spuse el, încetând să se mai legene. Ai patru 
anchete de crime, Antonia. E prea mult, chiar și pentru tine. Așa 
că îţi iau una din ele. Nu e nimic ciudat în asta. 

— De ce Trasten, de ce nu ultima, Blomberg? Sau una din cele 
vechi? 

— Pentru că în cazul Blomberg poţi să faci ceva care 
contează. Ar putea chiar să fie soluţionat. Și avem nevoie de 
soluţionări. 

— Cazul Trasten e închis. 

Tommy își mângâie din obișnuinţă mustaţa. 

— N-aș prea crede. 

— De ce spui asta, Tommy? 

— Așa. 

Antonia nu avu timp să răspundă. 

— Trebuie să iau în considerare statisticile, continuă el. Și 
statisticile de la Trasten sunt proaste. Ancheta nu duce nicăieri. 
Și cu cât trece mai mult timp, cu atât devine mai dificil. 

— Eu nu cred asta, spuse Antonia. 

Tommy nu răspunse. 

— Cine o să preia? 

Tommy puse mâinile pe birou. Primul semn că acea 
conversaţie se apropia de sfârșit. 

— Miles Ingmarsson, răspunse el. 

Deci așa îl chema, își aminti Antonia. Tipul ăla introvertit de la 
unitatea de Infracţiuni Economice. 

— De ce el? 

Tommy căută ceva pe birou. 

— De ce tu, de ce eu, de ce oricine? Nu e vorba de individ. 

— Atunci despre ce e vorba? 

— E vorba de cine e disponibil. 

— Sunt sute de alţi oameni, sute mai buni ca el. 

Tommy continua să simuleze că se uită după ceva printre 
hârtii. 

— Nu sunt disponibili, spuse el. 

— Eu sunt disponibilă. 

— Bine, spuse el nepăsător, dând să se ridice. 

Antonia nu voia să renunțe. 

— O singură întrebare, spuse ea. 

Tommy așteptă. 

— Ingmarsson. E din cauză că e bun, sau din cauză că cineva 
trebuie să ancheteze Trasten, chiar dacă tu crezi că asta n-o să 
ducă nicăieri? 

Tommy trebui să se gândească încă o dată la întrebarea ei. 

— Nu asta am spus, răspunse el. 

— Ba da. g 

Antonia văzu că Tommy nu mai e atent. Incepea iar să se 
poarte cu superioritate. 

— Ştii ceva, Antonia? Nu mai discuta atât. Aici nu suntem la 
un sindicat afurisit unde tu și cu mine trebuie să ajungem la un 
compromis. Eu sunt cel care ia deciziile, doar eu. Eu sunt șeful 
tău, și noi anchetăm crime. Sau faci cum spun eu, sau îţi cauţi 
altă slujbă. Tu decizi. 

Tommy se șterse la gură, apoi continuă: 

— Bun, e timpul să ne începem weekendul. 

Un zâmbet fals, un oftat, apoi Tommy se ridică în picioare. 

e 

Antonia se învârti pe scaunul de la biroul ei, mușcându-și o 
unghie. Tommy era un mare tâmpit. Antonia nu suporta să 
trebuiască să facă pe subordonata, mai ales atunci când ceva 
era, în mod evident, complet greșit... și îndreptat direct 
împotriva ei. Antoniei îi venea să spargă ceva. Dar se abţinu și 
așteptă până când colegii ei se opriră din lucru și plecară acasă. 
Încă nu terminase cu ancheta Trasten. 

Biroul era pustiu când puse dosarele celor două anchete de 
crimă Trasten pe biroul din faţa ei. Erau teancuri de hârtii, 
documente, fotografii. Antonia le ridică,  îndreptându-le 
marginile cu palma, ca să fie ordonate. 

Apoi se duse la copiator și porni aparatul mare și alb. Un 
ventilator începu să funcţioneze și aparatul scoase un sunet 
ciudat, ca și cum ceva dinăuntrul său era desprins și încerca să- 
și găsească locul. Antonia așteptă răbdătoare până când 
aparatul se linişti și luminiţele de pe panoul de control sclipeau 
toate uniform. 

Făcu o copie a întregii anchete. Aparatul înghiţea 
documentele și le arunca înapoi la fel de rapid. 

Planurile restaurantului Trasten, declaraţii, rapoarte de 
medicină legală, evaluări balistice. Fotografii cu rușii găsiți morți 
în restaurant. Informaţii despre Leif Rydbăck, un infractor 
recidivist suedez; bucăţi din el fuseseră găsite în congelatorul 
din bucătăria restaurantului, multe din ele deja procesate cu 
tocătorul. O fotografie de pașaport a lui Hector Guzman, care cel 
mai probabil fusese în restaurant atunci când avuseseră loc 
crimele. O grămadă de martori care nu erau martori, pentru că 

nimeni nu văzuse nimic. Evidenţe despre gloanţe din arme care 
nu existau, amprente ale unor oameni care nu existau, mostre 
de ADN care nu aparţineau nimănui. Dar Antonia, ca detectiv 
sosit la locul faptei după Împuşcături, îi găsise acolo pe Anders 
Ask și Hasse Berglund, legaţi de caloriferul din biroul 
restaurantului. La început nu a știut cine sunt și a reușit să le 
pună rapid câteva întrebări. Berglund îi arătă legitimaţia de 
poliţist și Anders Ask susținu că lucra pe cont propriu și că îl 
urmăreau amândoi pe Hector Guzman, care fusese în restaurant 
dar între timp dispăruse. 

Apoi din copiator apăru un scurt raport, un fragment al unui 
interviu pe care îl întreprinsese chiar ea cu o asistentă care 
ajunsese că-l cunoască pe Hector în timp ce acesta era pacient 
la Spitalul Danderyd: Sophie Brinkmann. Femeia nu avea nimic 
de spus. Fiul ei era în cărucior cu rotile, ea era văduvă, era 
rezervată... 

Mai multe detalii au fost aruncate în tava copiatorului, toate 
circumstanţiale, fără niciun fundament real. Așa era ancheta 
asta. Antonia răsfoi paginile, interpretându-le și încercând să 
citească printre rânduri, încercând în zadar să vadă ceva ce nu 
era acolo. 

Alte pagini continuau să vină în ritm susţinut. Era ceva 
hipnotic. Antoniei i se păru că aude niște sunete îndepărtate. 
Țipete din cealaltă parte a clădirii. Voci care voiau să fie auzite 
și uitate. 

Copiatorul se opri și rămase așa, trăgându-și răsuflarea, până 
când ventilatorul amuţi și aparatul se stinse. 

Antonia luă teancurile, puse originalele la loc în dosare, băgă 
copiile într-o pungă de plastic pe care o îndesă în geantă și ieși 
din sediul poliţiei. 

e 

Timpul părea să-l preseze puternic zilele astea. Atât de 
puternic și de greu de controlat, că Tommy nu-l putea ignora 
deloc. Dacă îl ignora, avea senzaţia că se sufocă. Așa că 
singurul lucru pe care putea să-l facă era să fugă de el. Și de 
timp puteai fugi păstrându-te mereu ocupat, mereu în mișcare. 

Tommy Jansson era în mașina parcată pe drumul din faţa 
șirului de case, cu motorul oprit. Aerul din mașină era cald, 
uscat și plin de probleme. 

leși din mașină și parcurse cei câțiva pași până la ușă. 

Holul, cu tapetul lui tip țesătură. Tommy își atârnă geaca într- 
un cuier, în ciuda nesfârșitelor cicăleli ale Monicăi să folosească 
umerașul. Se furișă în baie. 


Stomacul lui umflat crescuse și mai mult și Tommy nu și-o 
mai vedea când făcea pipi. Tânărul domn Jansson, așa îi spusese 
întotdeauna. Pe vremea când el și Monica mai puteau să facă 
glume, /spita lui Jansson. Și se distrau de cele mai multe ori, 
ăsta era liantul care îi ţinea împreună. Un fel de umor afectuos 
cu multă căldură și seninătate în el, care funcţiona ca fundal al 
convingerii lor împărtășite, chiar dacă tacită, că viaţa era de 
fapt dificilă - chiar periculoasă. Dar fundalul se prăbușise atunci 
când boala Monicăi fusese diagnosticată. Umorul și căldura se 
risipiseră. Nu mai rămăsese decât derută, posomorâre și multă 
înverșunare. 

Monica era în bucătărie, puternică, dar bolnavă. Tommy ura 
mascarada ei cu „sunt puternică și pozitivă”. Nu suporta asta, 
așa cum nu suporta nici boala ei. 

Monica dezlega cuvinte încrucișate, bea cafea, încerca să facă 
lucruri normale. Dar mâna dreaptă nu o mai asculta, începea să 
îngâne vorbele și nu putea să meargă decât cu ajutorul cârjelor, 
chiar dacă refuza să folosească mergătorul pe care i-l dăduse 
asistenta. 

— Bună, Tommy. 

Pronunţa cuvintele greoi și cleios. Zâmbea, însă doar cu o 
jumătate a gurii. Tommy simţea că i se sfâșie inima - o iubea 
atât de mult! 

Își puse o cană de cafea și se așeză la masa din bucătărie, 
discutând nimicuri, bând cafea și ajutând-o la cuvintele 
încrucișate, fără ca de fapt să-i fie de vreun ajutor. Apoi ea Îi 
rosti numele în modul acela duios și rugător. Tommy. O 
încercare de a părea iubitoare, cu rugămintea implicită Te rog, 
Tommy, ascultă-mă. 

lar el știa ce urmează. Lucruri practice pe care el ar fi trebuit 
să le știe atunci când ea nu avea să le mai poată face și, mai 
târziu, când o să moară. Ea găsise ce trebuia el să facă în 
diverse situaţii, cum ar fi: cumpărat mâncare, bugetul pentru 
hainele fetelor, ciclurile lor menstruale, legătura cu profesorii 

lor. Era o listă lungă. Tommy nu putea să facă faţă unor astfel 
de lucruri și se ridică în picioare. 

— Ce faci? spuse ea, aruncându-i o privire imploratoare. 

El nu răspunse, ci o luă spre refugiul lui obișnuit de la subsol. 

Tommy se așeză la micul birou din atelier, pescui dintr-un 
sertar o sticlă de un litru cu o băutură transparentă și se chinui 
să ia câteva guri. Gustul oribil al ginului. Puse sticla la loc și 
scoase un dosar din același sertar. 

Retrageri de bani din conturi de la unele bănci cu sediul în 
regimuri dubioase. Două în Africa de Vest, una în Orientul 
Mijlociu. Scumpe ca naiba, dar ascunse și protejate de impozite. 
Sumele erau mari, ireale. 

Cu șase luni în urmă, Tommy era într-un apartament din 
Södermalm, împreună cu doi colegi, Gunilla Strandberg și Lars 
Vinge. Tommy îi împușcase pe amândoi. Vinge nu fusese o mare 
problemă; era un bărbat mic și nenorocit, un nimeni care se 
băgase singur în pământ. „Impușcătura de sinucigaș” de la 
tâmpla lui păruse aproape un act de binefacere. Cu Gunilla 
fusese mai rău. Era prietenă, colegă, aliată. Ea era cea care îi 
plătise banii din conturile acelea. Gunilla era coruptă de ani de 
zile. Impreună cu fratele ei, Eric, delapidase bani de la cazurile 
la care lucrau. Tommy habar n-avea. Îl avertizase Lars Vinge, 
care voia dreptate și unele avantaje pentru cariera lui în 
schimbul  dezvăluirii. Vechiului Tommy asta i se păruse 
rezonabil. Dar Gunilla îl abordase cu o contra-ofertă... Tommy ar 
fi trebuit s-o refuze, ca un poliţist solid și onest cum fusese 
întotdeauna. Noul Tommy se născuse atunci și acolo, când își 
dăduse seama că banii pe care i-i oferea Gunilla puteau schimba 
situaţia, în primul rând boala Monicăi. 

lar când noul Tommy se născuse, cel vechi murise. Se 
întâmplase rapid. lar noul Tommy începuse să se gândească. 
Era inevitabil; nu ar fi avut cum să împartă prada. Tommy o 
cunoștea pe Gunilla și își cunoștea noul sine. Atractivitatea unui 
nou aranjament nu durase prea mult. 

Nu era vorba de bani, era vorba mai mult de frică, de frica lui 
contorsionată. Își dăduse seama de ea odată cu trecerea 
timpului. Frica de dispariţia Monicăi. Ce naiba avea să se facă 
fără ea? Cine avea să aibă grijă de el când îmbătrânea? Cine 
avea să se asigure că fetele nu se căsătoreau cu niște proști? 
Cine naiba avea să gătească? Și să-i cumpere haine? Cine avea 

să fie sociabil când veneau musafiri? Cu cine avea să vorbească 
el după serviciu, ca să nu se trezească într-o eternitate de 
tăcere? Monica era salvarea lui, în toate sensurile imaginabile. 

Așa că, atunci când aflase de bani, Tommy văzuse o ocazie. 
Cei doi, Gunilla și Lars Vinge, muriseră în apartamentul lui Lars, 
iar Tommy făcuse să pară o dispută personală: Vinge o 
împușcase pe Gunilla, apoi se sinucisese. Luase banii pe care 
Gunilla îi strânsese de-a lungul anilor și pornise imediat în 
misiunea lui. Contactase cercetători și doctori specialiști din 
SUA, Franţa, Japonia... pretutindeni unde oamenii făceau 
cercetări despre scleroza laterală amiotrofică. Toţi îi spuseseră 
același lucru: nu exista medicaţie, nu exista vindecare. Dar 
ajutorul financiar avea cel puţin să grăbească descoperirea 
ulterioară a unor medicamente care să poată întârzia boala și, în 
cel mai bun caz, să ducă la găsirea unui tratament efectiv. 
Tommy își asumase această sarcină și începuse munca 
laborioasă de a retrage toate acele milioane din conturi și de a 
le trimite anonim organizaţiilor din întreaga lume. Viaţa lui 
profesională se construia acum în jurul eforturilor frenetice de a 
acoperi orice găuri care ar fi putut, în cele din urmă, să facă 
legătura dintre el și omorârea Gunillei Strandberg și a lui Lars 
Vinge. 

Tommy se aplecă înainte și privi lung sumele din extrasele 
bancare. Nu mai rămăsese prea mult. Jumătate de milion de 
coroane în bani lichizi, îngropate în grădina din spatele 
magaziei. Un milion și jumătate în Africa, puţin peste un milion 
în Orientul Mijlociu. Și băncile acelea aveau dobânzi negative. 
Taxau pentru ascunderea banilor. Dobânda se baza pe un index 
al dictaturilor. Cu cât rămâneau mai puţine dictaturi în lume, cu 
atât creșteau dobânzile, mai mult sau mai puţin. Și dobânda 
sporea. În curând, toți banii aveau să dispară... 

Tommy simţi o presiune ușoară în piept și respiră superficial 
de câteva ori, frecându-și fața cu mâinile și acoperindu-și ochii 
cu palmele, ca niște ochelari de cal. Întuneric. Respiră încet și 
întunericul era întunecat, al dracului de întunecat. Spre asta se 
îndrepta Monica? 

In plafon se auzi ceva răsturnându-se. Cârja Monicăi pe 
podeaua de deasupra. Avea nevoie de ajutor ca să meargă la 
baie. 

13. (Stockholm) 


Fundul femeii era la nivelul ochilor lui. Chiloţii cu aţă abia se 
vedeau. Femeia se ţinea de bară cu mâna dreaptă și se apleca 
în faţă. Ochii lor se întâlniră, cu susul în jos. Miles Ingmarsson 
întoarse privirea. 

Mai erau doar trei bărbaţi acolo, răsfiraţi prin încăpere, la cât 
mai mare distanță posibilă între ei. Miles îi recunoscu pe doi 
dintre ei, dar faptul ăsta nu era încurajat. Țelul lor era 
anonimatul total. 

Fata de la bara strălucitoare se numea Sanna. Era nouă, avea 
treizeci și ceva de ani, era mai mare ca fetele celelalte, era 
diferită. Miles nu știa sigur prin ce anume - prin modul în care se 
mișca, poate, sau prin felul ei de a fi? Picioarele lungi, poate? 
Nu, era altceva, ceva ce el nu reușea să identifice. Nu era genul 
de tipă care să fie stripteuză, n-ar fi trebuit să fie acolo. 

Femeia îl tulbura, și de obicei stripteuzele nu aveau acest 
efect asupra lui. Însă aceasta era diferită. 

Miles se uită la Sanna, la părul blond tuns scurt, buzele roșii, 
pielea albă ca laptele... Femeia avea un fel de voioșie 
subterană, senzaţia că lumea e, în mod evident, un loc al 
decentei... 

Telefonul îi vibră în geacă. Miles înghiţi în sec și răspunse. 

— Da. 

— Salut, Ingmarsson. 

Era din nou Tommy. Ştia exact când să sune. 

— Salut, Tommy. 

— Cum îti mai merge? 

— A, bine. 

— Ce înseamnă asta? 

— Habar n-am. 

Tommy tuși în urechea lui Miles. 

— Ce faci? îl întrebă el. 

— lau prânzul, răspunse Miles. 

— Unde? 

Semnalul se întrerupea întruna, iar Miles bănui că Tommy era 
în mașina lui și folosea un hands-free. 

— În centrul orașului. 

— E bună? 

— Ce? 

— Mâncarea. E bună? 

— Da, cred că da. 

Un claxon puternic. Probabil din traficul din jurul lui. 

— Ce mănânci? 

— Ce mănânc? 

— Da, ce mănânci? 

Miles râse. 

— Pui niște întrebări ciudate, Tommy. 

— Nu e nimic ciudat să te întreb ce mănânci, nu-i așa? Ce e 
așa de ciudat? 

Sanna se lăsă pe vine, cu picioarele larg desfăcute, și își 
supse degetul mare mult prea mult timp, băgându-l și scoțându- 
| la nesfârșit. 

— Da, presupun că nu e. 

— Deci? 

— Paste, minţi Miles. 

— Paste. Asta e bine, Ingmarsson. 

— Da. 

— Sunt paste ă la striptease? 

— Poftim? 

— Nu, fără poftim. Au în meniu paste ă la striptease? 

Era la fel de umilitor ca o lovitură între picioare. Ingmarsson 
se șterse sub nas. 

— S-ar putea spune asta, murmură el. 

— Crezi că mie îmi pasă? 

— Nu, nu cred. 

— Exact. Dar altora le-ar putea păsa. 

Sanna stătea pe spate, împingându-și pelvisul spre plafon, iar 
cizmele ei negre, strâmte și înalte, reflectau lumina. 

— Așa că ascunde-te, Ingmarsson. 

— Asta fac, spuse Miles. 

— Nu, nu faci asta. 

Miles nu înțelegea prea bine. 

— Ai cerut niște lucruri... Ai cerut un material de la arhivă. 

— Nu așa face toată lumea care lucrează la o anchetă? 
Trebuie să strâng tot materialul disponibil înainte să mă apuc de 
lucru... 

Sanna își ridică fundul și chiloţii ei căzură. 

— Las-o baltă! 

— Ce să las baltă? 

— Totul. Lasă baltă ancheta! 

Chiloţii se învâărteau în jurul degetului arătător al Sannei, încet 
și minunat. Miles auzea în mintea lui zgomotul unor elice de 
elicopter dintr-un film vechi cu Vietnam, dum, dum, dum. Apoi 
Sanna le dădu drumul și chiloţii zburară prin întuneric. Miles se 
uită după ei. 

— Ce? 

— Stai acolo și prefă-te că lucrezi, nu face niciun efort! 

— De ce? 

— Pentru că așa spun eu. Gunilla și Erik Strandberg îl 
anchetau pe Hector Guzman, după cum știi. Ceea ce a dus la 
împușcăturile din Trasten. Însă au încurcat rău totul. Dacă faci 
vreun progres, asta o să le întineze memoria; cam așa stă 
treaba. Și eu nu vreau asta. Erau prieteni buni, polițiști buni. 

Sanna stătea iar pe vine în mijlocul scenei, cu picioarele larg 
desfăcute, arătându-i lui Ingmarsson absolut totul. 

— Polițiștii îi protejează pe ceilalți polițiști, nu-i așa? 

Pauză. Tommy Jansson își drese vocea. Asta nu funcţiona prea 
bine. Când vorbi iar, avea o voce scrâșnită: 

— În plus, cui dracu’ îi pasă, Ingmarsson? Trei gangsteri ruși 
morți... 

Tommy tuși ascuțit și de data asta funcţionă. 

— Și Hector Guzman, spuse el. Un mafiot spaniol care a fugit 
din țară sau arde în iad. Ce ne-am putea dori mai mult? După 
părerea mea, cetățenii noștri sunt în siguranță și cazul a fost 
încheiat cu mult timp în urmă; s-a încheiat singur. Nu are niciun 
rost să risipim resurse și o grămadă de bani ai contribuabililor 
pentru asta. Mă întelegi? 

Nu, Miles nu înțelegea. 

— Ce vrei să spui, Tommy? 

— Simulează. Găsește ceva, nu știu ce, dar nu uita că ești 
polițist, Ingmarsson. Un polițist care se duce la cluburi porno zi 
de zi. Cum dracu’ crezi că dă asta? 

Miles își strânse puntea nasului între degetul mare și arătător 
și închise ochii. 

— Mai ales acum, când toate nebunele din țara asta s-au 
făcut feministe. Ai fi crucificat. Asta dacă nu... 

Tommy făcu o pauză dramatică. 

— Dacă nu ce? întrebă Miles. 

În continuare ţinea ochii închiși. 

— Noi suntem polițiști, Ingmarsson. Eu te protejez pe tine, tu 
te dai la fund. Ne ajutăm unii pe alții, asta e onoarea polițiștilor 
de modă veche, bine? 

Miles nu răspunse. 

— Bine, Ingmarsson, așa mai merge, spuse Tommy punând 
capăt convorbirii. 

Miles deschise ochii și rămase așa, cu telefonul în mână, 
simțindu-se deprimat. „Onoare de polițiști” - ce naiba? Băgă 
telefonul la loc în buzunarul gecii. Nu așa și-l amintea el pe 
Tommy Jansson. Dar probabil că oamenii se schimbă. Tommy 
fusese prieten cu fraţii Strandberg, Gunilla și Erik, prieten 
apropiat, Miles știa deja. Așa că probabil Tommy avea motivele 
lui - sugerase asta atunci când îi oferise misiunea. Miles își 
dăduse seama imediat că era ceva ciudat la mijloc, pentru că 
altfel de ce ar fi primit el ancheta unei crime? Existau un milion 
de polițiști mai buni ca el, care așteptau cu nerăbdare un caz ca 
ăsta. 

Ei bine... 

Alegerea era destul de ușoară. Miles își dădu seama că putea 
să stea pe fundul lui la Infracţiuni Violente și să bea cafea 
proastă la fel de bine pe cât stătea la Economice și îi asculta pe 
colegii mai în vârstă cum falsifică și exagerează povești despre 
o epocă de aura poliţiei care nu existase niciodată. 

Și poate că era ceva adevărat în ce spusese Tommy. Poliţiştii 
îi protejează pe ceilalţi polițiști. lar Ingmarsson nu avea să 
înceteze să meargă la cluburile de striptease ca să se uite la 
Sanna, în niciun caz... 

Sanna? 

Miles se trezi din reflecţiile lui și descoperi că era singur în 
încăpere. Bătrânii plecaseră, spectacolul se terminase. Se uită 
spre scenă, orbit de lumina tăioasă a reflectorului. Miles își miji 
ochii și puse mâna pâlnie deasupra lor. Sanna... 

Sanna stătea în mijlocul scenei, cu mâna stângă pe șold, 
purtând acele cizme negre strâmte și înalte, dar altfel goală în 
fața lui Ingmarsson și a lui Dumnezeu. 

— Am terminat pentru azi, spuse ea. 

Vorbea un dialect din nordul Suediei, minunat, bun, amabil... 

Ingmarsson o privi lung și acum o văzu mai clar, linia 
maxilarului, gura, ochii... Totul era minunat luat individual, 
fantastic în combinaţie, divin ca întreg. 

După o eternitate magică, Sanna zâmbi ușor, se întoarse și 
părăsi mica scenă într-un mod care l-ar fi făcut pe orice bărbat 
să cadă în genunchi și să ceară îndurare. 

e 

Era trecut de ora prânzului. Antonia era în liftul care gonea în 
jos. Îi sună mobilul. 

— Da? 

— Antonia Miller? întrebă o voce masculină. 

— Da. 

— Reuterswärd, Serviciul de Securitate. 

Antonia scormoni în buzunar după o bomboană de tuse. 

— Bună, Serviciule de Securitate, spuse ea. 

Găsi o bomboană și o aruncă în gură. 

— Anchetezi asasinarea lui Conny Blomberg? 

— Da. 

Bomboana pentru gât clincăni de dinţii ei. 

— İn conformitate cu protocoalele noastre, voiam să luăm 
legătura ca să-ți spunem că noi l-am urmărit de-a lungul anilor. 

Ușa liftului se deschise și Antonia cobori. 

— Explică-mi! 

— Acum că e mort, cazul lui nu mai e clasificat, așa că dacă ai 
nevoie de ceva din materialul nostru, contactează-ne. 

Soarele strălucea atunci când Antonia ieși în stradă. 

— De ce aveţi un material despre el? 

— N-ar trebui să avem, de fapt. Dar a avut relații cu oameni 
care ne interesau, așa că a intrat automat sub supravegherea 
noastră. Era considerat de interes scăzut, dar de atunci a rămas 
în sistemul nostru. Asta a fost acum mult timp. 

— Ce știți despre el? Despre Conny Blomberg? 

Antonia mergea pe trotuar, prin aglomeraţia de la ora 
prânzului. 

— Conform dosarului, Conny a fost un fotbalist promițător în 
anii '80, în Norrköping. S-a ales cu o rană la genunchi și copii în 
același timp. A început să bea și să fumeze droguri, apoi, când 
și-a dat seama că nu mai poate să aibă grijă de familia lui, a 
lăsat-o baltă, în mare. A părăsit idila provincială și a venit la 
Stockholm, unde se ținea de chefuri și a ajuns rapid în anturajul 

nepotrivit. A fost închis de câteva ori, apoi infracțiunile lui au 
devenit mai serioase, la fel și pedepsele. 

Scurtă tăcere. 

— Îi plăceau hașișul şi travestiţii, conchise Reuterswärd. 

— Cui nu-i plac? spuse Antonia sec. 

Reuterswärd nu împărtăși genul ei de umor. 

— În fine, o să-ți trimit ce avem noi, poate îti oferă un punct 
de pornire. 

— Vreau să te întreb ceva, spuse Antonia. 

— Da? 

— Întotdeauna sunteţi atât de amabili? 

— Ce vrei să spui? 

— N-am auzit în viața mea ca Serviciul de Securitate să ne 
sune ca să ne ofere materiale. 

Reuterswärd cobori ușor vocea. 

— Ei, se mai întâmplă, spuse el. 

— Dar? 

— Dar nu de asta te-am sunat. Ci mai ales pentru că există o 
coincidență bizară. 

— Care? întrebă Antonia, care se săturase să mai discute cu 
el. 

— Anul trecut, cândva spre sfârșitul verii, dacă mi-amintesc 
bine, un fost coleg m-a sunat aici, la Serviciul de Securitate. 
Anders Ask. A întrebat de unul din membrii bandei ăleia, Leif 
Rydbăck. 

Lumea din jurul Antoniei se opri. Ask... Rydbăck. Stia numele 
astea. Rydbăck care fusese măcelărit. Și Anders Ask, care 
lucrase pentru Gunilla și apoi se sinucisese... 

— Şi? întrebă ea. 

— Pe Rydbăck l-ati găsit tăiat în bucăţi la Trasten, nu-i așa? 

— Da, exact. 

Antonia încerca să pară indiferentă. 

— De fapt nu e o coincidență, dar m-am gândit că poate ar fi 
bine să știi. Mai ales de asta am sunat. Un capriciu interesant al 
sorții, poate. La urma urmei, el și Conny făceau parte din 
aceeași bandă. 

— Ce ţi-a spus Anders Ask când te-a sunat, de ce întreba de 
Rydbăck? 

— Nu a întrebat anume de Rydbăck. A întrebat de altcineva 
din aceeași bandă, cineva pe care noi incercaserăm să-l 

prindem cu câțiva ani înainte. Un bărbat pe nume Håkan 
Zivkovic. 
e 

Biroul lui Håkan Zivkovic se afla într-un subsol de pe 
Luntmakargatan, de unde conducea o firmă de pază. 

Pe pereţi erau lambriuri întunecate din anii '70, pe jos 
mochetă verde peste tot. Un cactus mort pe un fișet metalic. 
Zivkovic însuși stătea la un birou de nuc laminat. Pe peretele din 
spatele lui era o fotografie cu Sitting Bull. Sub ea scria, cu litere 
argintii înflorite, NU O SĂ TE UITĂM NICIODATĂ. Deasupra 
bătrânei căpetenii indiene, un taur dezlănțuit zbura pe cer. 

Håkan Zivkovic arătă spre un scaun pentru vizitatori din anii 
'90, din crom și cu șezut împletit. Antonia se așeză și întrebă 
despre Conny Blomberg, uitându-se la bărbatul din faţa ei. Ochi 
adânciţi pe o față grosolană și angulară, un bronz de solar. 
Tunsoare Top Gun, cu șuviţe grizonante. Braţe cu un număr 
prea mari pentru tricou, mușchi proeminenţi. 

— Conny și cu mine ne-am întâlnit din când în când la 
închisoare, spuse Håkan. Prima oară în '89. Când am ieșit ultima 
oară, am lucrat puţin împreună. Eu am înființat firma asta de 
pază, el a făcut câteva mici lucrări pentru mine, apoi totul s-a 
stins, s-ar putea spune. 

Håkan Zivkovic ar fi vrut să pară mare și dur. În schimb, lăsa 
o impresie destul de cretină. Poate din cauza bărbiei lipsite de 
vlagă sau a modului bănuitor, stupid, în care ochii lui căutau 
întruna o ameninţare care nu exista. Sau poate pur și simplu din 
cauza mirosului lui. Mirosea a balsam de rufe. 

— Leif Rydbăck? întrebă ea. 

— Ce-i cu el? 

Antonia aşteptă, calmă. Hâkan încercă să-i copieze calmul, 
dar ea observă că ochii lui continuau să zvâcnească într-o parte 
și-n alta. 

— Ce vrei să spui? A murit acum șase luni. Omorât, tăiat în 
bucăţi, toată lumea știe asta, a apărut în ziare. 

— Cine l-a omorât? 

— De ce mă întrebi pe mine? 

Acum Håkan părea un copil care a fost acuzat de ceva. 

— De ce nu, Hâkan? 

Acesta nu răspunse. 

— Unde e Anders Ask? continuă ea. 

Era ca și cum Hâkan ar fi clipit fără să clipească. Apoi își 
atinse nasul cu degetul, prefăcându-se că se gândește. 

— Nu, nu recunosc numele. 

Era un actor execrabil. 

— Ești sigur? 

— Da. 

— Poate Leif a pomenit vreodată numele ăsta? 

Hâkan se uită la ea cu o constanţă exagerată. 

— Nu, nu cred, mi-aș fi adus aminte. 

— De ce? De ce ţi-ai fi adus aminte? 

— Anders Ask e un nume neobișnuit. 

Antonia râse. 

— Anders e un nume neobișnuit? 

Faţa lui Håkan începu să zvâcnească. 

— Nu. 

Antonia mai așteptă câteva secunde, ca să-l mai chinuie 
puţin, ceea ce funcţionă. Håkan părea aproape îndoliat. 

— Dar? spuse ea. 

— Laolaltă... „Anders” și „Ask”, e genul de lucru pe care ţi-l 
amintești. 

Antonia râse iar. 

— Eşti foarte amuzant. 

Hâkan încercă să zâmbească și el. 

— Am auzit că Anders Ask a luat legătura cu tine toamna 
trecută, continuă ea. 

— Nu știu nimic despre asta, spuse el. 

Antonia zâmbi. 

— Ba da, știi, Håkan. 

— Nu, am spus. 

— Eşti agitat, Håkan? 

— Ce vrei să spui? 

Antonia își îndulci vocea. 

— Nu vreau să-ţi fac niciun rău, vreau doar răspunsuri. 

Håkan își mușcă obrazul. 

— Eşti polițistă și pui întrebări ciudate. Nu-mi place asta. 

Nu părea prea convingător. Antonia îl privi dur. Håkan 
Zivkovic părea destul de jalnic, cum stătea acolo. Nu că asta ar 
fi contat cumva. Ceea ce conta era totala lui incapacitate de a 
ascunde faptul că știe despre ce vorbește ea. 


VP - 67 


— Oricum, sunt toţi morţi, spuse ea. Așa că de ce naiba mai 
stăm aici și vorbim despre ei? 

Așteptă câteva clipe. 

— Ții cu indienii? spuse ea în cele din urmă. 

Zivkovic nu înțelese. Antonia făcu semn din cap spre Sitting 
Bull. Zivkovic se întoarse și se uită la fotografie. 

— Evident, spuse el. 

— De ce? 

— Oamenii albi le-au luat pământul! 

Spusese asta cu convingere. 

Se despărțiră cu o strângere de mână. Dureroasă. 

a 

Antonia își petrecu restul zilei la birou, prefăcându-se că 
lucrează. Când colegii ei trecură pe lângă ea pe coridorul 
mohorât, la ora cinci, câțiva dintre ei îi urară weekend plăcut. 

Antonia se întoarse cu mașina pe Luntmakargatan, parcă și se 
uită în oglinda retrovizoare cum Zivkovic pleacă de la birou la 
ora șase. 

Antonia traversă strada, cu șperaclul de forma unei chei în 
mână. Ascunse ușa cu trupul. Oamenii treceau prin spatele ei, 
complet neatenţi. Paisprezece secunde pentru a deschide ușa, a 
intra în biroul întunecos și a închide ușa în urma ei. 

Se obișnui rapid cu întunericul, apoi se puse pe treabă. Căută 
prin fișete, răsfoi carnețelul cu adrese de pe birou, totul sub 
privirea atentă a lui Sitting Bull. Părea foarte enervat, probabil 
avea motive întemeiate. 

Antonia fotografie cu mobilul fiecare pagină a carnetțelului cu 
adrese, apoi făcu la fel cu agenda de birou. Recunoscu câteva 
nume: infractori mărunți, tăinuitori de lucruri furate, vânzători 
de droguri și pești. 

Nimic interesant. 


14. (Stockholm/Munchen) 


— Unde mergi? 

— Am programare la doctor. 
— Unde? 

— La Karolinska. 

— Pentru ce? 

— O mamografie. 

— Cât durează? 

— Nu știu. Intotdeauna durează mai mult decât te-aștepţi. 

Sophie stătea în bucătărie cu telefonul la ureche, răspunzând 
la întrebările lui Leszek. 

— Trebuie să-mi spui o oră. 

— După-amiază, ora cinci. 

— Și înainte de asta? 

— O să fiu acasă, poate mă duc la cumpărături. 

— Sună-mă să mă anunti dacă te duci, spuse el, și închise. 

Sophie se uită la ceas. Trebuia să se grăbească. Își închise 
telefonul mobil și îl băgă în geantă. 

Inima îi bătea tare în piept. 

Afară o aștepta un taxi care să o ducă la Aeroportul Arlanda 
din Stockholm. 

lar un zbor SAS avea s-o ducă la Munchen. 

Apoi un Mercedes bej avea să o ducă de la aeroport în oraș. 

Nu ar fi trebuit să meargă acolo; era teritoriu inamic, 
domeniul familiei Hanke. Sophie se gândise timp de două zile 
cum să ia legătura cu el. Apoi ridicase pur și simplu telefonul, 
sunase la biroul lui Ralph Hanke și se prezentase, spunând cum 
o cheamă. Secretara spusese că Hanke e ocupat. Trecuseră 
două ore până când el o sunase înapoi. 

Protocolul de securitate care o întâmpină când cobori din taxi 
în Marienplatz era minuţios și atent. A fost plimbată timp de o 
oră: două mașini, un autobuz orășenesc, în cele din urmă un 
taxi. O purtară peste tot până să ajungă, în sfârșit, în faţa unei 
case din cea mai exclusivistă zonă a orașului. 

Fațada clădirii era albă, ca și cele câteva trepte care duceau, 
printre doi stâlpi de piatră, la o ușă vopsită în negru lucios. 

Sophie se opri brusc. Indoiala se abătu asupra ei ca un tunet. 

— Ce naiba fac? se auzi ea spunând în șoaptă. 

Avu un imbold să fugă, să se-ndepărteze de-acolo. Însă bătu 
la ușă. 

Un bărbat pe care nu îl recunoscu îi deschise și o conduse 
într-un hol mare, boltit. 

Acolo erau trei bărbaţi înarmaţi, cu pistoalele ridicate, care 
păreau agitaţi. Îndoiala pe care o simţise afară era înlocuită de o 

senzaţie atotcuprinzătoare de frică. Acum aveau s-o înșface? S-o 
răpească și să o folosească pentru șantaj? 

Bărbatul care deschisese ușa o percheziționă minuţios. 

— Am venit să mă întâlnesc cu Ralph Hanke, spuse ea pe cel 
mai ferm ton de care era în stare. 

Nu-i răspunse niciunul; bărbaţii se purtau ca și cum ea n-ar fi 
existat, doar unul dintre ei murmură ceva inaudibil la o staţie de 
emisie-recepţie. 

O conduseră într-o sufragerie mare și spațioasă, cu ferestre 
înalte și un grup de canapele în mijlocul încăperii, pe un covor 
persan imens. La mijlocul măsuţei era o vază mare cu flori 
proaspete - crini, trandafiri, bujori, un mănunchi de maci albaștri 
și chiar câteva orhidee. 

Sophie se așeză pe marginea unei canapele și privi florile, 
încercând să găsească puţin calm în minunatul aranjament. 

Venirea ei aici fusese o greșeală imensă... 

— Nu-mi dau seama ce flori sunt astea, spuse o voce de lângă 
ea. Dar poate că tu știi? 

Sophie ridică privirea. 

Ralph Hanke privea în jos spre ea. Părul negru-grizonant era 
atent pieptănat, cu o cărare rigidă într-o parte; zâmbetul lui era 
alb și unghiile manichiurate recent. Purta pantaloni bej, pantofi 
negri, o cămașă albastru-deschis și pulover albastru-închis, și 
mirosea a apă de colonie, ceva aromat și masculin. 

— Da, știu, spuse ea încet. 

Ralph Hanke îi strânse mâna cald și rapid și se așeză în faţa 
ei. 

În cameră intră încă un bărbat. Costum, păr zbârlit, ochelari 
după moda anilor '90. Bărbatul îi evită privirea. 

— Roland Gentz, spuse el, așezându-se pe un fotoliu. 

Roland Gentz. Mâna dreaptă a lui Ralph. 

Ralph Hanke, om de afaceri german care conducea un 
imperiu infracţional clandestin. Cel care comandase asasinarea 
lui Adalberto Guzman, care trimisese pistolari să îi omoare pe ea 
și pe Hector în timp ce mergeau cu mașina de la aeroport la 
Marbella, care aranjase de curând ca Eduardo Garcia să fie 
sfârtecat la Biarritz. El era rădăcina tuturor relelor... 

— Mă bucur că ai venit, spuse Hanke. Înţeleg că întâlnirea cu 
Don Ignacio a decurs conform așteptărilor. Și ai venit aici cu un 

răspuns la propunerea noastră. Foarte rezonabil. Dă-mi voie să- 
ți vorbesc puţin despre activitatea noastră... 

Hanke ţinea palma stângă de făcută în poală, cu degetele 
întinse și puţin îndoite spre interior, semn de artrită, de 
bătrâneţe. Roland Gentz era neîngrijit, cu urme de spumă de ras 
lângă o ureche. Doi bărbaţi care stăteau acolo, doi bărbați 
bătrâni. 

— Nu am venit ca să vă dau un răspuns, spuse Sophie ezitant. 

Întrerupt în mijlocul propoziţie, Ralph zâmbi surprins. 

— Am venit ca să vă cer să vă reconsideraţi oferta, continuă 
ea. Să vă mai gândiţi puţin. 

Bătăile inimii îi bubuiau în piept și gât. 

Zâmbetul lui Ralph se stinse. Ochii cenușii ai omului de 
afaceri german o priveau sticlos. 

— Am venit fără să știe ceilalţi, spuse Sophie. Am venit să vă 
cer să priviţi lucrurile dintr-o perspectivă diferită, să gândiţi pe 
termen lung. 

Aceeași privire mută din partea lui Ralph Hanke. Apoi, dintr- 
odată, o altă expresie. Ceva bătrân, obosit, aproape bolnav. 
Doar pentru câteva clipe, o dezamăgire cenușie ca scrumul și 
apatică. Apoi Hanke se concentră. 

— Continuă, spuse el. 

Sophie era agitată, trebui să înghită în sec. 

— După omorârea lui Adalberto și fuga lui Hector, organizaţia 
s-a restrâns, afacerile au scăzut semnificativ. Au mai rămas doar 
fărâmiţe. Ceea ce vreți să preluaţi nu prea mai are valoare. 

— Dar ce crezi că aj să ne oferi astăzi? întrebă Roland din 
fotoliul său. 

Sophie știa că acesta nu are cum să nu știe, așa că nu avea 
niciun rost să mintă. 

— Avem informaţii despre mai multe companii suedeze listate 
la bursă. Le valorificăm prin intermediul unor companii de 
investiții. Nimic major, însă cifrele cresc, încet dar constant... 

— De ce încet? o întrerupse Roland fără niciun interes. 

— Trebuie să fim prudențţi. 

Sophie își înghiţi nodul din gât, apoi continuă cu o voce pe 
care și-ar fi dorit-o mai puţin subțire. 

— Creăm o piaţă pentru bunuri contrafăcute. Chestia asta ar 
putea fi majoră. Încă profităm de pe urma investiţiilor făcute de 
Adalberto cu mult timp în urmă, dar asta nu înseamnă mult. 

— Cum ar fi? 

Roland nu îi dădea nicio șansă să reflecteze. 

— Procent din încasări, contrabandă din Maroc, bani de pe 
piaţa neagră a construcţiilor, spălare de bani, colaborări cu 
italienii și alte grupuri din Europa... contrabandă cu arme, 
scheme de protecție și așa mai departe. 

— „Și așa mai departe”? spuse Ralph Hanke. Și tu numești 
asta „fărâmiţe”? 

— Da, comparativ vorbind. 

— Comparativ cu ce? 

— Comparativ cu voi și cu Don Ignacio. 

Ralph Hanke o privea fix, revenindu-și la culoarea lui 
obișnuită. 

— Și cheltuielile voastre? întrebă Roland. 

— Mai ales către Don Ignacio; ne costă 60% din ce câștigăm 
cu ce ne livrează el. Multe contracte în derulare, procente 
pentru protecţie, aducerea mărfii. Plăţi regulate către sistemul 
judiciar ici și colo, mai ales în Spania. Și, bineînţeles, multe 
cheltuieli legate de extinderea în domeniul bunurilor 
contrafăcute. 

Expresia de pe fața lui Ralph Hanke... goală, imposibil de citit. 

— Şi spui că ai venit aici fără niciun mandat? 

Sophie dădu din cap că da. 

— Nu știe nimeni că ești aici? continuă el. 

Sophie nu mai voia să stea acolo. 

— Eşti curajoasă sau doar necugetată, Sophie? 

— Contează? răspunse ea. 

— Ce vrei? întrebă el. 

— Vreau să vă retrageţi. 

Ralph Hanke se uită la Roland Gentz. Faţa lui Roland era 
inexpresivă. 

— Unde ar trebui să ne retragem? întrebă Ralph. 

— Activitatea o să crească, spuse Sophie. O să devină mai 
mare. Puteţi să preluaţi atunci. 

Ralph aproape că dădu din umeri. 

— Pot să fac asta chiar eu, să o fac să crească. 

— Ăsta e doar unul din modurile în care pot fi privite lucrurile, 
spuse ea. 

Un zâmbet ușor din partea lui Ralph. 

— E modul meu, spuse el. 

Din stradă se auzi zgomotul înăbușit al traficului. 

— Las-o așa, sugeră ea. 

— Ce să las așa? 

— Pe noi, oamenii din jurul lui Hector. 

Hanke nici nu trebuia să se gândească la asta; avea deja 
răspunsul. 

— Trebuie să știu unde sunt Hector și Aron. Spune-mi în ce loc 
se află și îţi promit că n-o să i se mai întâmple nimic nimănui. 

Ralph se șterse la gură, lăsând să se vadă clar mâna lui 
artritică. 

— Nu știu unde sunt, spuse Sophie. 

Bătea încet cu pantoful în parchet. 

— Poţi afla? 

— Nu. 

Ralph Hanke se lăsă pe spătarul canapelei, își dădu seama că 
mâna lui artritică se vede și o ascunse. 

— Consideri că ești neloială pentru că ai venit aici, că ai 
acţionat fără ca Hector și Aron să știe? întrebă el. 

Sophie nu răspunse. 

— Sau poate că nu acţionezi fără ca ei să știe? 

Sophie păstră tăcerea. 

— Hector e în viață? 

Sophie dădu din cap că da. 

— Cum aș putea să fiu sigur că e adevărat? 

Sophie rămase tăcută. 

— De ce ai nevoie, Sophie, ca să-l faci pe Hector să ni se 
predea? întrebă Roland. 

— De nimic. 

— Adică? 

— Nimic. Nu pot să fac asta. 

— Dar ce poți să faci? 

— Pot să vă ofer mai mult decât aţi obţine dacă aţi interveni și 
ați prelua acum. Dacă aveţi răbdare, dacă așteptați. 

— Cât? 

— Cât puteţi aștepta? 

Ralph dădu din umeri. Dintr-odată, păru complet neinteresat 
de toată acea întâlnire. 

— Altceva? întrebă el. 

Sophie își răsuci inconștient inelul de pe inelarul mâinii 
drepte. 

— Cunosc cam toate activităţile organizaţiei lui Hector. Luaţi 
orice vreţi, eu o să vă ajut, cu condiţia să nu mai existe violenţă. 

— Ai riscat enorm venind aici, spuse Ralph. Nu știu dacă ești 
curajoasă sau doar nesăbuită. Dar iată-te aici! Și știm că ai fost 
la Istanbul cu Aron. 

Ralph căzu pe gânduri, dar în tot acest timp o privea fix. 

— Să-ţi cer oare să rămâi aici, cu noi? medită el, aproape ca 
pentru sine. 

Sophie își ascunse teama întorcând ochii de la el și privind 
lung în poală. Mâna ei stângă răsucea inelul de pe inelarul drept. 
Simţea că Ralph continuă să o privească fix. 

— Nu, șopti el, lăsându-se pe spate. 

Și cu asta, întâlnirea luă sfârșit. Roland se ridică în picioare și 
îi făcu semn lui Sophie să îl urmeze. Ea mai rămase așezată 
câteva secunde, apoi se ridică. 

In stradă aștepta o mașină. Sophie urcă în spate. Mașina porni 
prin Munchen. 

Sophie duse mâna la gură. 

Căcat... căcat... căcat! 

e 

Roland Gentz se așeză la loc pe fotoliul lui, în timp ce Ralph 
Hanke stătea pe canapea. 

— Care e rolul ei în toată povestea asta? întrebă Ralph. 

Roland se gândi câteva secunde la întrebarea lui Ralph. Dar în 
loc să răspundă, puse altă întrebare: 

— Oare Hector era cel care vorbea? L-am ascultat pe Hector? 

Ralph reflectă. 

— Nu, eu nu văd așa, spuse el. 

— Atunci cine era? Aron? Ea însăși? 

Ralph și Roland se gândiră la asta, fără să ajungă la nicio 
concluzie. 

— Ce ne-a cerut ea, de fapt? întrebă Ralph. 

— Ne-a cerut un răgaz, răspunse Roland. 

— Poate ea să fie utilă? Ştie totul despre afacere? 

— Nu, nu așa cum încearcă să pară. Dar, cu suficiente 
presiuni, ar putea totuși să fie utilă. 

— Fiul ei? întrebă Ralph. 

— Albert? 

— E tot ce are ea? 

— Da. 

Ochii lui Ralph erau aţintiţi la un punct de pe podea. 

— Deci vine aici și ne cere timp. Timp pentru ca ei să-și 
recapete puterea și să riposteze. Asta dacă nu cumva chiar e 
așa cum zice și încearcă să evite violenţa și conflictul? 

— E asistentă, spuse Roland. 

— Deci nu are nimic să ne ofere? 

— Nu, cel puțin nu ca persoana care pretinde că ar fi. 

— Dar? 

— Ai amintit de fiul ei, spuse Roland. 

Prin capul lui Ralph trecu un gând. 

— Ei știu că noi știm? întrebă el. 

— Ce vrei să spui? 

— Ei știu că noi știm? Că știm mai multe despre ei decât știu 
ei despre noi? Că am pus mâna pe fiul lui Hector, că știm cum 
arată grupul lor, că știm că afacerea lor abia se menţine la 
suprafață. 

— Nu, nu cred că ei știu toate astea. 

— Dar o să afle în seara asta? 

— Da, Ralph, în seara asta o să afle. 

— Atunci ar trebui să-i dăm înainte? 

— Da, așa ar trebui, șopti Roland. 

— Ești sigur că Koen poate să facă asta? întrebă Ralph. 

— Ar trebui să poată. 

— Cât de prost e? 

— Relativ. 

— Dar? 

— Are un fel de complex al tatălui bizar. Își dorește 
bunăvoința noastră, își dorește aprobare, confirmare. 

— Atunci oferă-i-le, spuse Ralph. Sună-l, explică-i, ajută-l! 

— Hmm. Să-l implic și pe Carlos? 

Ralph se gândi o clipă, apoi dădu din cap că da. 

Roland se ridică din nou de pe fotoliu, traversă încăperea și 
deschise ușa care dădea în camera alăturată. Ralph îl auzi cum 
spune câteva cuvinte scurte. Apoi Roland se întoarse în fotoliul 
său. În spatele lui venea Carlos Fuentes. Spaniolul, trădătorul 
care înainte lucrase pentru Hector. Era solid și chel, cu o cămașă 
albă descheiată și pantaloni largi de in, desculţ. Se așeză pe 
canapea în faţa lui Ralph, acolo unde tocmai șezuse Sophie. Cu 
un braţ pe spătarul canapelei. Avea un aer înfumurat, ca și cum 
ar fi crezut că totul se învârte în jurul lui. 


VP-75 


— Ce crezi? îl întrebă Ralph. 

Carlos dădu din umeri. 

— A venit aici pe cont propriu? insistă Roland. 

Carlos Fuentes slăbise. Nu atât la trup, cât la față. Aceasta 
atârna larg, iar sub ochi avea umbre adânci. 

— Nu cred, răspunse Carlos. 

— De ce nu crezi? întrebă Roland. 

Carlos ridică braţele a exasperare. 

— Era doar o asistentă. Hector era îndrăgostit de ea. Și a fost 
la restaurantul meu atunci când a început totul. 

Carlos își drese vocea și continuă: 

— Deci nu, atunci nu a venit aici pe cont propriu. 

— Ce te face să spui asta? 

— Nu l-am mai văzut niciodată pe Hector îndrăgostit; doar de 
ea. Sunt apropiaţi, el are încredere în ea; el trebuie s-o fi trimis, 
fără îndoială. 

— De ce? întrebă Roland. 

— Aţi văzut chiar voi. A amenințat? Nu, era prudentă, 
liniștită... 

— De ce? întrebă Roland din nou, calm. 

— Pentru că vor timp. A spus-o pe faţă. 

— O să ne ofere ceva? 

Carlos băgă o mâna sub cămașă, mângâindu-se pe piept. 

— Nu, spuse el. 

— Pentru că? 

— Pentru că v-am spus de nenumărate ori... 

Spaniolul era grosier și direct. 

— Că Hector n-o să cedeze? întrebă Roland. 

Carlos dădu din cap, repetând încet cuvintele. 

— Că Hector n-o să cedeze. 

— Dar dacă e mort? spuse Ralph. Poate că Aron e la 
conducere? Sau altcineva. 

— Are vreo importanţă? spuse Carlos. 

Ralph Hanke nu era dispus să mai stea și să asculte. Se ridică 
în picioare și ieși din sufragerie. Roland făcu la fel, niciunul din ei 
nu catadicsi să privească spre Carlos Fuentes. 

Roland se opri înainte să iasă și spuse: 

— Acum o să fii mutat, Carlos. Casa asta nu mai e sigură. 
Pregătește-te, o să te ia cineva peste zece minute. 

Pașii lor se stinseră în hol, spre ușa de la intrare. 

— Oricum nu-mi plăcea mâncarea, strigă spaniolul. 

Dar, ca de obicei, cei doi nu-l ascultară. Ușa de la intrare se 
închise, trântindu-se tare, apoi casa amuţi. 

Dacă ar fi depins de el, Carlos ar fi reţinut-o pe asistentă și ar 
fi forțat-o să spună unde e Hector, prin orice mijloace posibile. 
Pentru că un lucru era sigur: dacă era în viaţă, Hector avea să-l 
omoare pe Carlos Fuentes în clipa în care îi lua urma. 

(J 

Koen de Graaf luă un taxi de la aeroport până în centrul 
Stockholmului, într-o parcare pe mai multe niveluri de pe 
Regeringsgatan. La etajul patru era o Mazda gri-argintie banală. 

Cheia era sub preșul de lângă bancheta din spate. Koen urcă 
pe scaunul șoferului și citi SMS-ul din telefon. Trei rânduri de la 
Roland Gentz: 

Magazinul de pe Västmannagatan. 

Sophie Arlanda. 

Ernst. 

e 

Koen scrise Västmannagatan pe mobil și GPS-ul căută sateliți. 

Se aplecă spre torpedou. lnăuntru era un plic alb. Koen îl 
deschise și scoase o bucată de folie argintie și o punguță mică 
cu heroină. 

Prepară drogul cu mâini exersate, încălzi folia de dedesubt cu 
bricheta și heroina începu imediat să facă bule și să fiarbă. 
Trase aburii în piept și îi tinu înăuntru, nescoțând altceva decât 
aer transparent atunci când expiră iar. 

Ceva ce nu îi plăcuse prea mult se amelioră brusc. 

Urmă GPS-ul și merse cu mașina, puternic influențat de 
heroină, prin traficul de dimineaţă al Stockholmului. Așa era 
viața lui. Misiuni regulate pentru Ralph și, întotdeauna, o 
cantitate precis măsurată de heroină ca să-și poată ţine sub 
control dependenţa și viața emoţională. Era bine așa, asta 
însemna că putea să-și facă treaba mai bine. 

Parcă în faţa adresei corecte de pe Västmannagatan și se lăsă 
pe spate. Telefonul mobil din buzunarul gecii sună. 

— Dă-i drumul, spuse Roland Gentz. 

— Îmi trebuie numărul zborului asistentei, spuse Koen. Am 
suficient timp? 

— Du-te la aeroport și, cum o vezi, urmărește-o. 

Roland îi dădu detaliile zborului lui Sophie. 

— Apoi să-l aduc cu mine pe bătrân? 

Roland tăcu o clipă, apoi spuse: 

— Da. Ti-am dat o listă, nu-i așa? E prea mult pentru tine? 

— Nu. 

— Ești sigur? Trebuie să te concentrezi, Koen. Pot să mă 
bazez pe tine? 

— Da! 

Koen vorbea ca un adolescent. Roland oftă. 

— Ascultă. E un lant de evenimente, Koen. Totul trebuie să 
meargă strună. Te descurci? Răspunde sincer! 

— Mai spune-mi o dată, spuse Koen alene. 

— După ce termini treaba de la magazin, asta o să-i facă pe 
toți să fugă. O să se ducă la subsol, o să se strângă în același 
loc. Așa sperăm noi. Trebuie să aflăm unde, asta e prioritatea 
noastră. Și faci totul urmărind-o pe Sophie de la aeroport. Ai 
înțeles? 

— Am înţeles, murmură Koen. 

Roland îi explică restul: 

— Apoi, după ce ai terminat, îl aduci aici, la noi, pe bărbatul 
ăla. Ești foarte important, Koen. Și Ralph, și eu apreciem foarte 
mult tot ce faci tu. 

Pe Koen îl străbătu un val de fericire, în timp ce punea capăt 
convorbirii; apoi căscă, se șterse pe faţă cu mâinile și deschise 
portiera. Se duse la portbagaj. Era gol. Deasupra cauciucului de 
rezervă de sub fundul portbagajului era un cric, o cheie cu patru 
capete și un mini-Uzi cu încărcător prelungit. Koen băgă arma 
sub geacă și traversă strada spre magazin. 

Koen se uită în vitrină. Era mică și destul de modestă, cu 
obiecte foarte frumoase. Textile viu colorate, lănci, scuturi, 
ceramică - tot felul de lucruri - vechi, etnice, istorice. 

Când Koen deschise ușa se auzi un clopoțel. 

Văzu o femeie cu piele întunecată și păr des, bogat. 
Mândră, atrăgătoare. În spatele ei era un bărbat înalt și sinuos 
care zâmbea. Bărbatul era urcat pe un taburet și rearanja 
lucrurile de pe unul dintre rafturile de sus. 

— Bună, îi spuseră ei lui Koen voios, la unison. 

Koen se simţi binevenit și își dădu seama că zâmbește în timp 
ce își desface geaca și scoate pistolul. 

Bărbatul de pe taburet se aruncă instinctiv spre femeie, 
ateriză peste ea și o protejă cu trupul lui. 

Koen trase. Și totul deveni foarte urât. 
e 

Sophie plăti taximetristului cu bani lichizi și tocmai cobora din 
mașină când îi sună mobilul. Răspunse. 

— Daphne și Thierry au fost omorâți, au fost împușcați în 
magazinul lor, acum o oră... 

Sophie o luă spre intrare. Picioarele continuau s-o ţină, chiar 
dacă înţelesese foarte bine ceea ce tocmai îi spusese Leszek. 

— Sophie? 

Reuși să tasteze codul, deschise ușa cu spatele și o luă pe 
covorul îngust care ducea la lift. 

— Sophie? întrebă Leszek iar. 

Deschise ușa liftului. 

— Angela și băieţii? întrebă ea, apăsând butonul etajului ei. 

Liftul începu să urce. 

— Sunt în siguranță. Unde ai fost, Sophie? 

Sophie încercă să se adune. 

— Nicăieri. Ce s-a întâmplat? 

— Au fost găsiţi pe jos. Thierry o ținea în brate, a incercat s-o 
protejeze. Au fost multe focuri de armă, doar atât știu. 

Prin mintea ei fulgeră o imagine evocată de cuvintele lui 
Leszek. Incercă s-o reprime. Leszek continuă să vorbească și 
Sophie încercă să asculte, în ciuda panicii care o asedia din 
toate părțile. Leszek îi explică clar situaţia. Era posibil ca toți să 
fie deconspirati. 

Sophie înţelese ce însemna asta. Fugi! 

Lumea reîncepu să existe. Sophie îl sună pe Albert, în timp ce 
descuia ușa și poarta de siguranţă, dar intră căsuţa vocală. Se 
duse repede în dormitor și deschise debaraua. Scoase din spate 
valiza pregătită dinainte. In ea erau toate lucrurile de care avea 
nevoie timp de câteva zile, ca și pașaportul ei real. Cel fals era 
deja în geantă. 

leși din apartament fără să privească în urmă, cobori scările și 
părăsi clădirea. 

Sophie se îndreptă grăbită spre Birger Jarlsgatan. Căsuţa 
vocală a lui Albert i se părea un ecou disperat în timp ce încerca 
întruna să-l sune. 

Căută numărul școlii și ajunse la un meniu automat care îi 
ceru să apese pe un buton, ca să i se facă legătura cu cine voia 
să vorbească. Apăsă prima opţiune, care se dovedi a fi biroul 

directorului. Sună de câteva ori, apoi apelul se întrerupse. Îi 
sună pe prietenii lui Albert ale căror numere le avea în telefon. 
O sună pe Anna, care părea calmă și prietenoasa. Nimeni nu știa 
unde e Albert. 

e 

Sophie opri un taxi și sări pe bancheta din spate. Îi dădu 
şoferului adresa şcolii lui Albert. Era îngrozitor de speriată. 
Lumea exterioară i se părea ascuțită, ca și cum toate unghiurile 
fuseseră deformate. 

Se rugă la Dumnezeu să nu se împotmolească în trafic. Ar fi 
trebuit să se roage la Dumnezeu și pentru Albert, dar nu 
îndrăznea. Era ca și cum rugăciunea ei ar fi făcut ca situația să 
fie mai reală, mai periculoasă. Era deja astfel, bineînțeles, dar 
Sophie nu era în stare să facă faţă acestui lucru. 

e 

Koen de Graaf o urmărise de la aeroport la apartament. ȘI 
așteptase până când ieșise iar. Era grăbită și avea o valiză în 
mână. Ştirea despre cuplul asasinat ajunsese deja la ea. 

Acum, Koen urmări taxiul ei, care șerpuia prin aglomeraţia 
orașului spre sud. Femeia avea să-l ducă exact unde voia el. 

e 

Şcoala lui Albert era în Södermalm. 

Sophie trase de ușa grea și o întâmpină mirosul de școală: 
creioane, linoleum, piatră și ceva greu de definit care se găsea 
doar în clădirile academice. Parcurse în grabă coridoarele, 
trecând pe lângă sălile de clasă cu ferestre în ușă. Toate 
încăperile erau goale, nu se vedea nimeni nicăieri. Era sfârșitul 
după-amiezii, poate se terminaseră toate cursurile? 

Se opri să-și tragă răsuflarea și ascultă. Tăcerea avea un ecou 
sec. Sophie încercă să distingă cel mai mic sunet. Departe, într- 
un univers înăbușit, auzi niște sunete alunecoase și sugestia 
unor voci care strigau. O sală de sport. 

e 

Sophie cobori scările principale și o luă pe un culoar lung spre 
două uși mari. Le deschise violent. 

Un grup de adolescenţi jucau baschet la un coș, iar alţi câţiva 
stăteau pe bănci. In celălalt capăt al sălii, Albert exersa 
aruncarea mingii la coș din căruciorul cu rotile, iar un prieten 
prindea mingea și i-o arunca înapoi. 

Sophie ocoli linia de trei puncte, zâmbindu-i ușurată 
prietenului lui Albert, Marcus. 

Albert se uită la ea surprins și Sophie se strădui să zâmbească 
în continuare. 

— Ești gata? întrebă ea încet. 

— Gata pentru ce? 

— Gata să plecăm mâine la prima oră? 

Albert o privi cu curiozitate. 

— Unde mergeţi? întrebă Marcus, strângând mingea de 
baschet la piept. 

— La recuperare, spuse Sophie. 

Marcus privi gânditor. 

— Avem câteva lucruri de rezolvat, ești gata? întrebă ea. 

Albert îi evita privirea. 

— Ne vedem, spuse Albert îndepărtându-se cu căruciorul de 
Marcus. 

— Cât o să fiți plecați? 

— Trei săptămâni, interveni Sophie. 

e 

Leszek se apropie cu mașina de școală, frână brusc, cobori și 
îl ajută rapid, cu pricepere, pe Albert să urce în mașină, apoi îi 
puse căruciorul în portbagaj. Porniră în viteză. 

Sophie și Leszek vorbeau rapid cu voce scăzută, care erau 
aranjamentele, dacă toată lumea era în siguranţă, apoi detaliile 
- telefoanele mobile, calculatoarele, celelalte articole care 
puteau fi urmărite. Albert punea întrebări de pe bancheta din 
spate, cu voce tare, dar întrebările lui nu ajungeau la ei; nimeni 
nu îl asculta. Cei doi continuau să pună totul la punct împreună, 
într-un mod foarte concentrat, focalizat. 

— Ce se întâmplă? strigă Albert. 

Leszek și Sophie continuară să vorbească. 

— Mamă! 

Acum ţipa. Cei doi încetară să vorbească. Sophie se întoarse. 

— Trebuie să ne ascundem, spuse ea. 

— De ce? 

— Pur și simplu, trebuie. 

— Mamă? 

Avea o privire imploratoare. 

— Doi oameni au fost omorâți. 

Albert încercă să înțeleagă ce spusese ea. 

— Poftim? 

Sophie nu răspunse. Albert își lăsă privirea în jos, luptându-se 
cu toate întrebările care îi veneau în minte. 

— Cine? 

Sophie nu spuse nimic. Leszek preluă iniţiativa. 

— Daphne și Thierry, spuse el. 

— N-ai niciun motiv să-ți faci griji, Albert, spuse ea, încercând 
în zadar să pară calmă. 

— Cum poți să spui asta? întrebă el cu înverșunare. 

Apoi întoarse capul în altă parte. 

Sophie își dădu seama brusc de un lucru. Ce naiba încerca ea 
să facă, să se poarte ca o mamă protectoare? 

Se întoarse în spate, spre Albert. 

— Imi pare rău, Albert, spuse ea. Nu gândesc limpede în clipa 
asta. E ceva grav, trebuie să ne ascundem. Avem un 
apartament sigur care ne așteaptă. Acolo mergem acum. 

Albert se uită la ea. 

— Bine, spuse el încet. 

e 

Koen se uită de la volanul Mazdei cum mașina lor oprește la 
jumătatea lui Norr Mälarstrand. Sophie cobori, Leszek scoase 
căruciorul din portbagajul mașinii și îl desfăcu rapid, ajutându-l 
pe Albert să urce. O luară spre ușă, Leszek tastă codul și 
dispărură toţi în clădire. 

Koen scrise la telefon un SMS cu adresa și i-l trimise lui 
Roland. Lucrurile mergeau foarte bine. Roland și Ralph aveau să 
fie încântați. 

Acum mai rămăsese doar bătrânul Ernst... 

e 

Păstrară tăcerea în timp ce liftul îi ducea la ultimul etaj. 
Leszek îşi desfăcu geaca, scoase un pistol din tocul de sub umăr 
și îl lăsă să atârne pe lângă picior. 

Ajunseră la ultimul etaj. Leszek cobori primul, urmat de 
Sophie și apoi de Albert. Leszek descuie ușa și se uită înăuntru, 
apoi ţinu ușa pentru ceilalți. 

— E în regulă, spuse el făcându-le semn să intre. 

Toți erau acolo. Leszek îl prezentă pe Albert Angelei, lui 
Hasani și băieţilor. 

Sophie găsi un loc liniștit pe culoarul dintre bucătărie și 
sufragerie. Se lăsă pe vine și respiră prin mâneca puloverului, cu 

capul plecat. Era paralizată de o disperare care o împiedica să 
plângă, avea doar o durere în gât, o presiune groaznică în piept 
și, dincolo de partea fizică, o senzaţie de vinovăţie, vinovăţie, 
vinovăție. Daphne și Thierry morți... 

Ar fi vrut să poată sta la marginea lumii, cu spatele la tot, 
întoarsă de la orice și oricine... Voia să se pună la colț și să nu 
mai plece de-acolo niciodată, dacă ar fi putut să găsească un 
astfel de colț... 

— Sophie? 

Leszek o chema. Sophie respiră adânc de câteva ori, 
străduindu-se să ascundă adevărul undeva înăuntrul ei și să 
apese butonul de resetare. 

Atunci când intră în bucătărie, Hasani stătea sprijinit de 
chiuvetă. Leszek se uita pe fereastră, apoi se întoarse. 

— Cât de protejaţi suntem aici? întrebă ea. 

— Protejaţi, deocamdată, răspunse el. 

— Ce știm? 

— Nimic. 

— A fost contactată toată lumea? 

Leszek dădu din cap. Sophie își dădea seama că Leszek e 
zguduit. 

— Acum, tu și cu Albert trebuie să vă asiguraţi că familia și 
prietenii voștri sunt calmi. Nu avem nevoie să înceapă să vă 
caute. Daţi-le orice explicaţie plauzibilă. 

Leszek încă nu terminase. 

— Cine a făcut asta are un scop, spuse el. Și o să continue să 
ucidă până când își atinge acel scop. Ai înţeles? 

— Da, spuse ea slab. 

— Așa că de acum încolo nu facem nimic fără să ne gândim 
serios înainte. Totul trebuie să treacă pe la mine și Hasani. 

e 

Podeaua de lemn scârțâia în timp ce Sophie se ducea spre 
camera lui Albert. 

Andres și Fabien erau fericiți în ignoranta lor; alergau peste 
tot, fugărindu-se și alunecând desculți pe parchetul lustruit. Se 
simțeau bine, iar ţipetele lor voioase formau un fundal sonor 
îndepărtat, indiferent în ce loc al apartamentului ai fi fost. 

Albert stătea pe pat, cu picioarele întinse în faţă. Sophie intră 
în camera lui și se așeză lângă el, pe marginea patului. El 

așteptă ca ea să spună ceva, dar Sophie doar îi luă mâinile într- 
ale ei. Se aplecă și îl îmbrăţișă, strângându-l tare. 

— Te iubesc, îi șopti ea. 

— Și eu te iubesc, mamă. 

e 

Lângă intrarea de pe Mäster Samuelsgatan erau plăcuțe 
argintii și aurii cu nume de firme. Koen apăsă toate butoanele 
interfonului, în afara unuia. Ușa bâzâi și el intră. Liftul îl duse la 
etajul trei. Bătu la o ușă înaltă și albă, pe care o deschise un 
bărbat care se pregătea să plece. 

Koen îl recunoscu din fotografii. 

— Ernst Lundwall? îl întrebă Koen alene. 

— Nu, spuse Ernst. 

— Ba da, spuse Koen arătându-i pistolul mitralieră de sub 
geacă. 

Ernst făcu un pas în spate, iar Koen intră și închise ușa în 
spatele lui. 

— Ralph Hanke vrea să te vadă, spuse el cu arma aţintită 
asupra lui Ernst. Ar fi bine să iei cu tine câteva lucruri. 

ÎI împinse pe Ernst și mai departe de ușă. 


15. (Stockholm) 


Miles avea o senzaţie ciudată în stomac. O mâncărime, ar fi 
spus dacă ar fi fost copil. Dar nu era copil, ci om matur și 
vremea mâncărimilor trecuse, așa că, indiferent despre ce era 
vorba, era legat direct de Sanna, care dansa pe scenă. 

Reprezentația ei era ultima din acea seară. Ca de obicei, Miles 
stătea în întuneric, în fundul încăperii. | se părea că Sanna se 
mișcă altfel, că e plictisită și obosită. 

Lui Miles nu-i plăcea seara. Veneau tot felul de oameni, care 
n-ar fi trebuit să fie acolo. În seara aceea erau trei bărbaţi beti, 
de treizeci și ceva de ani, cu costume ieftine. Ecusoanele 
corporatiste de plastic pe care le primiseră la conferinţă sau 
târg sau unde fuseseră ei încă li se mai bălăngăneau la gât. 
Bărbaţii vorbeau tare, cu accent de Orebro, și râdeau exagerat 
la glume proaste. 

Miles se uită iar la Sanna. Da, probabil că și ea simțea ca el, 
nu-i plăcea seara, nu-i plăceau mitocanii de la ţară, beţivii și 
vorbitul tare. 

Înăuntru intră o petrecere a burlacilor. Și ei erau trei, dar 
aceștia păreau a fi croiţi dintr-un material mai dur. Aveau cu ei 
un cărucior gol de supermarket, care zdrăngăni tare pe treptele 
de piatră. 

Viitorul mire purta un tricou murdar și ud, un scutec peste 
blugi și un prezervativ pe cap, întins la maximum pe frunte și 
conferindu-i niște sprâncene foarte ciudate și o privire 
enervantă. Prietenii mirelui beau toţi dintr-o sticlă de 
Koskenkorva. Miles estimă că veneau direct de la feribotul de 
Finlanda și că toţi trei erau aproape de a-și pierde cunoștința. 
Dar cel puţin se ţineau pe picioare. Mirele strigă ceva neclar și 
ameninţător către întreaga încăpere. O sticlă zbură prin aer și îl 
lovi pe unul din bărbaţii din Orebro în cap. Bărbatul căzu, 
lovindu-se cu faţa de marginea scenei, și rămase acolo. Apoi 
căruciorul de supermarket porni în goană. 

Cei de la petrecerea burlacilor puseseră ochii pe ceilalți doi 
vizitatori din Orebro, care nu aveau nicio șansă. 

După ce se ocupară de ei și îi bătură suficient, tinerii trecură 
la unii din bătrânii perverși lipsiţi de apărare. _ 

Miles era pe cale să plece, dar se opri. Un bătrân era bătut. In 
interiorul lui se întâmplă ceva. Poate din cauza priveliștii 
bătrânului lipsit de apărare care era atacat, poate a unei 
senzații de nedreptate totală că ceea ce se întâmpla era pur și 
simplu greșit. 

Incapabil să se abţină, Miles se apropie cu pași mari, trase 
prezervativul de pe capul mirelui, îl prinse de păr și îl lovi de mai 
multe ori în ochi, pomet și tâmplă cu pumnul drept. Loviturile 
erau constante și puternice; picioarele bărbatului cedară și el se 
prăbuși la podea. Miles se aplecă deasupra lui. 

— Să nu te căsătorești, îi spuse el răutăcios. 

Unul din prietenii mirelui, poate cavalerul de onoare, se 
apropie de Miles. Era furios, beat și ameninţător. 

Miles îl trase la podea și îl pocni în faţă cu mâna stângă. După 
ce termină, se uită în jur după celălalt prieten. Insă al treilea 
stătea pur și simplu așa, legănându-se beat și privind urât la 
Miles, făcând gesturi prin care arăta că îi ajunsese pentru ziua 
aceea. Se trânti pe un scaun și începu să vomite. 

Miles îl ajută pe bătrânul pervers să se ridice de jos și îl 
conduse spre scări. Când se despărţiră în stradă, acesta îi șopti 
multumesc. 

Miles își aprinse o ţigară și trase câteva fumuri. Avea un gust 
incredibil de bun. Ce se întâmplase? Nu mai lovise niciodată așa 
pe cineva. Îi venise ușor. 

Își inspectă nodurile degetelor de la mâna dreaptă. Chiar îi 
plăcuse bătaia. Se îndepărtă, cu mâinile în buzunare și ţigara în 
gură. 

Lângă el apăru cineva. Sanna arăta exact cum arătase pe 
scenă, chiar dacă acum era îmbrăcată. O pereche de teniși, 
blugi, bluză, haină. 

— Bună, spuse ea. 

Ochii ei sclipiră. 

— Bună, spuse Miles. 

Făcură câţiva pași. 

— A fost neplăcut, spuse ea. 

— Da, zise el. 

Ea rămase alături de el. 

— Ești client regulat, nu-i așa? 

— Cred că se poate spune, răspunse Miles. 

— Pentru mine sau în general? 

— În general, dar tu ești foarte bună, spuse el. 

— Nu te holbezi ca toți ceilalţi, spuse ea. 

— Serios? spuse el întorcându-se cu fața spre ea. 

— Unde mergi? spuse ea. 

lar la asta Miles se opri. O întrezărire a paradisului. Totul avea 
sens, chiar acolo, chiar atunci. 

— Acasă, răspunse el. 

— Să termin dansul la tine? 

Miles nu avu nevoie nici măcar de o clipă ca să se gândească. 
Dădu din cap. 

— Da, dacă vrei. 

e 

Miles și Sanna porniră spre Nybroviken, mergând unul lângă 
celălalt. Se urcară în tramvai în faţa Teatrului Dramatic Regal și 
rămaseră în picioare, ţinându-se de mânere. In mod evident, a-și 
surprinde reciproc privirea era foarte amuzant. Coborâră la 
Skansen și traversară spre casele de pe cealaltă parte a străzii. 

Ea făcu striptease pentru el în sufragerie, la un preț mult 
redus. Pe muzica unui disc vechi de jazz. Fără prea multe 
zvâcnete. Pur și simplu, făcu striptease foarte bun. 

Apoi băură ceai tare, jucară Yachtzee la telefonul ei, își 
spuseră povești despre viețile lor, amintiri plăcute, lucruri de 
felul acesta. 

Sanna adormi pe canapea. Miles o acoperi, îi așeză o pernă 
moale sub cap și puse ceasul să sune cu jumătate de oră mai 
devreme ca de obicei. 

Voia să facă totul plăcut, voia ca ea să se simtă acasă. 

Voia să fie perfect... 


16. (Munchen) 


Ea era nebună. Lui îi plăceau nebunele; adesea erau complet 
neinhibate în pat și le excitau bărbaţii bătrâni ca el. 

Dar nu și asta, care era asexuală. Zăcea acolo ca o cârpă și 
suporta totul. Era ca și cum el ar fi agresat-o. Ceea ce și făcea, 
dar era în regulă, deoarece conveniseră asupra acestor termeni, 
exista o înţelegere: ea era curvă și el era client. 

Cel puţin de asta se convingea singur Carlos Fuentes în timp 
ce stătea peste ea, cu limba în urechea ei, murmurându-i 
cuvinte obscene și străduindu-se hotărât să ajungă la climax. 

Carlos Fuentes termină și se rostogoli pe o parte, încercând 
să-și tragă răsuflarea. Când reîncepu să respire normal se dădu 
jos din pat, apoi își luă o pereche de papuci și un halat de 
mătase cu model înflorat. 

— Banii sunt pe noptieră, murmură el. 

Apoi ieși din dormitor și cobori scările spre bucătărie. După 
sex îi era întotdeauna foame. În răcitor era o sticlă de Chablis. 
Foie gras, cârnaţi germani picanţi și somon afumat în frigider. 
Putea să mănânce totul cu mâna; mâncarea avea gust mai bun 
așa. 

Intră în bucătărie - sterilă și modernă. 

Frigiderul era imens, ca un dulap. Carlos băgă sticla de vin 
sub braț, apoi alese cu atenţie o gustare de noapte. 

— Carlos? 

O voce de femeie șoptită și senzuală. Carlos se întoarse. 


VP - 87 


Sonya Alizadeh îi zâmbea. 

— Sonya, spuse el icnind. 

Sonya Alizadeh, care stătuse alături de Hector în toţi acești 
ani în care Carlos lucrase pentru el. 

Apoi Carlos își dădu seama. 

— Stai puţin..., spuse el. 

Un baston îl lovi în tâmplă. Carlos se înmuie, iar sticla de vin 
căzu pe podea și se sparse. Sonya îl lovi iar și toți mușchii lui se 
destinseră, în timp ce Carlos cădea și el la podea. 

Sonya își dădu jos rucsacul negru, se așeză călare pe Carlos, 
scoase rapid niște brățări autoblocante și îi legă mâinile și 
picioarele. Apoi pescui o rolă groasă de bandă adezivă, îi puse o 
bucată pe gură, i-o înfășură de două ori în jurul capului și mușcă 
banda ca s-o rupă. Sonya se ridică și aruncă lângă el un sac 
pentru cadavre transparent. 

Femeia din patul lui Carlos veni în bucătărie și se opri lângă 
picioarele lui, iar Sonya se duse lângă mâinile lui. 

La un semnal invizibil, cele două ridicară bărbatul greu și îl 
așezară în sacul pentru cadavre. Sonya îi puse pe față o mască 
de oxigen legată de un tub mic de oxigen și închise fermoarul 
sacului. Se ridică iar și își privi lucrarea. 

— E de ajuns, își șopti ea sieși. 

li întinse femeii un plic. Grosimea acestuia sugera o grămadă 
de bani. Femeia îl deschise și îi numără. 

— Te droghezi? o întrebă Sonya. De aia faci asta? 

Femeia ridică privirea de la plic și zâmbi afectat. 

— Tu ce crezi? 

— Lasă-te, spuse Sonya. 

Femeia pufni dispreţuitor și băgă plicul în geantă. 

Cărară împreună trupul, rapid, la o mașină de teren de pe 
străduța adormită. După ce urcară trupul în spatele vehiculului, 
femeia făcu stânga-mprejur și se îndepărtă pe trotuar. 

Sonya închise portiera, se sui la volan și porni. 

17. (Munchen) 


Trei camere în șir, o bucătărie și o baie mică. Ar fi putut să fie 
o casă, dacă n-ar fi existat camerele de supraveghere de pe 
plafon, ferestrele cu gratii și ușile încuiate. 

Ernst stătea lângă o fereastră și privea afară. Era la o fermă 
izolată, somptuoasă și exclusivistă. În mod evident, exista mult 
pământ - afară erau cai și câmpuri. Grajduri, hambare și, în 
depărtare, o căsuță a portarului. 

Koen îl dusese cu mașina la Arlanda. Luaseră împreună un 
zbor spre Munchen. Koen se ţinuse aproape de el tot timpul. O 
mașină îi aștepta la sosire, iar Ernst fusese sedat. Se trezise 
singur într-un pat mare din camera aceasta, se uitase la 
televizor la niște posturi germane, mâncase ceva și așteptase, 
umblând nervos prin încăpere. 

Se auzi un ciocănit la ușă, apoi cineva băgă o cheie în broască 
și o răsuci. Un bărbat tatuat și brunet băgă capul înăuntru și 
privi în jur. Se trase înapoi, deschise ușa și Ralph Hanke intră, 
însoţit de Roland Gentz și un bărbat mai tânăr pe care Ernst îl 
recunoscu din fotografii: Christian Hanke, fiul lui Ralph, 
moștenitorul lui. Avea în jur de douăzeci și cinci de ani, păr 
negru cârlionţat și ochi albaștri și glaciali. 

— E nevoie să ne prezentăm? întrebă Ralph. 

Ernst clătină din cap. 

Cei trei bărbaţi se așezară pe grupul de canapele. Ernst 
rămase unde era, lângă fereastră. Avea impresia că cei trei sunt 
stresaţi. 

— Ce ai să ne spui? întrebă Ralph. 

Da, părea stresat. 

— Nu știu, răspunse Ernst. 

Cei trei îl priviră lung. Răspunsul lui era inacceptabil, Ernst își 
dădea seama de asta. Atâta timp cât avea ceva să le ofere, o 
să-l ţină în viaţă. Apoi aveau să-l omoare și să-i îngroape trupul 
undeva, probabil pe câmpurile acelea. lar Ernst Lundwall nu voia 
asta. Așa că trebuia să joace cât mai bine și să le ofere câte 
puţin. Să-l trădeze pe Hector? Da, era inevitabil dacă voia să 
trăiască. 

— Ce vreţi să știți? întrebă Ernst, dregându-și vocea. 

— Unde e el? întrebă Christian. 

— Cine? 

— Cine naiba crezi? mugi Christian. 

Încăperea deveni tensionată. 

— Nu știu unde e, răspunse Ernst, ridicându-și ochelarii pe 
nas și încercând să aibă o voce calmă. 

— Cine știe? întrebă Roland Gentz. 

— Eu mă ocup mai mult de afacerile lui comerciale. Sunt 
consilierul lui. Dar nu mai discut cu el. 

— Cu cine discuţii? 

— Cu Aron. Și Leszek, dar în mai mică măsură. Din când în 
când, la întâlnirile noastre participă și Sophie Brinkmann. 

— Ce faci tu? 

— Mă ocup de partea legală a lucrurilor, ofer sfaturi și 
sugestii, întocmesc contracte, sunt în legătură permanentă cu 
partenerii noștri de afaceri, oficiali și neoficiali deopotrivă. 

— Și Carlos? spuse Christian. 

Ernst nu înţelese. 

— Carlos? repetă Christian foarte calm. 

— Nu știu. Nu l-am mai văzut de șase luni. A dispărut, l-a 
trădat pe Hector. E la voi. 

Ernst era nedumerit. 

— Nu știi? 

— Ce? 

— A dispărut noaptea trecută, spuse Ralph. Trebuie să aflăm 
cine l-a răpit. 

— Nu știu, spuse Ernst. Nu mi se spun astfel de lucruri. Nu 
ăsta e rolul meu în organizație, eu sunt mai degrabă... 

— Ca Roland? spuse Ralph, arătând spre Roland Gentz. 

— Poftim? 

— Eşti ca Roland. Ar fi o comparaţie potrivită? 

— Da, ca Roland, cred că s-ar putea spune, răspunse Ernst. 

— Atunci probabil că ar fi mai bine ca voi doi să discutaţi 
împreună? Ce căutăm aici, Christian și cu mine? 

Ernst nu știu ce să răspundă la asta. 

— Ești aici ca să ne dai informaţii și să reorientezi afacerile și 
partenerii lui Hector în direcția noastră, continuă Ralph. Poţi să 
grăbești lucrurile. Asigură-te că faci treabă bună, ca să-i scutești 
pe prietenii tăi de o suferinţă care nu este necesară. Și pe tine. 

Ralph se ridică în picioare și Christian făcu la fel, apoi ieșiră 
amândoi din cameră. 

Ernst și Roland rămaseră singuri. Erau de aceeași teapă. Nu 
aveau prea multe să-și spună. Nu exista nici prietenie, nici 
dușmănie. Doar doi oameni de același fel de la care se aștepta 
un anume rezultat. 

— Nu vrei să stai jos? îl întrebă Roland. 

— Prefer să stau în picioare. 

— Stai jos, Ernst, șopti Roland. 


18. (Stockholm) 


Ann Margret avea cincizeci și patru de ani, păr blond oxigenat 
și semne de folosire intensivă a solarului. Trecuse printr-un 
divorț dificil. Avea picioare subţiri, fund plat și burtă 
proeminentă și i se părea că George Clooney e sexy. 

Tommy se uită la ea cum așteaptă în staţia de autobuz, locul 
lor de întâlnire. Opri mașina în fața ei. 

Se aplecă și deschise portiera din dreapta. 

— Bună, Tommy, spuse cu vocea ei afectată și tabagică în 
timp ce se urca în mașină. 

— Bună, Maggie, zise el. 

Ann Margret chicoti cu însufleţire din cauza faptului că el îi 
dăduse o poreclă. 

— Cum mai merge treaba? continuă el, depărtându-se de 
bordură. 

— A, bine, ciripi ea răgușit, scoțând un teanc de hârtii din 
geantă. 

Ann Margret privi spre Tommy într-un mod insalubru; așa 
făcea cu toţi bărbaţii aflaţi în poziţii de conducere, voia să-i facă 
fericiţi, iar Tommy exploata acest lucru. 

Ann Margret era funcționară civilă în cadrul poliţiei. Anii de 
reorganizări o mutaseră peste tot în cadrul mașinăriei 
birocratice. Fusese secretară-șefă, asistentă la unitatea de 
Coordonare, ajutor la centrul de comandă, funcţionară la 
unităţile de Infracţiuni Violente și Infracţiuni Economice și 
administratoare a echipei de criminalistică. Zilele acestea lucra 
ca asistentă a unui analist din unitatea de Supraveghere a 
Departamentului de Anchete Criminale. Incă mai avea 
competențele și permisele pe care le dobândise în funcţiile 

anterioare, ceea ce îi oferea acces aproape total la bazele de 
date ale autorităţii poliţiei, având o mai bună perspectivă și mai 
mult acces la acea organizaţie decât își dădea ea seama că are. 

E ceva în neregulă cu Antonia Miller sau ancheta asta, îi 
spusese Tommy. Verifică ce a făcut pe calculatorul ei, uită-te la 
căutările ei și la orice evoluție în cazul ăsta și ține-mă la curent. 

Și Ann Margret făcuse ce i se ceruse, flatată de această 
misiune secretă. lar acum Tommy îl adăugase și pe Miles 
Ingmarsson pentru a fi supravegheat. 

Tommy îi aruncă o privire. 

Femeia era o proastă absolută. Și nici prea frumoasă nu era. 
Ochelarii de soare îi acopereau fața. Părul ei era proaspăt 
pieptănat, dar uitase partea din spate, ciufulită din cauza 
somnului. Rădăcinile întunecate ale culorii naturale a părului ei 
se vedeau aproape de scalp, dar restul era blond oxigenat. 
Emana un miros de parfum dulce și ieftin, o mahmureală 
moderată și duhoarea înțepătoare a unei ţigări fumate recent. 

Ann Margret își răsfoi hârtiile la întâmplare și începu trecerea 
în revistă: 

— Antonia Miller e ocupată cu cazul Conny Blomberg. Nimic 
nou de raportat în privinţa asta. Miles Ingmarsson nu pare să fi 
făcut absolut nimic, pare să fie o pierdere totală de timp. 

Apoi râse cu un râs tabagic. Tommy încercă să zâmbească. 

În timpul acestor întâlniri informale, Ann Margret se purta în 
același mod plin de speranţă ca de obicei. Citea istoricul 
căutărilor Antoniei și ale lui Miles, atât pe Internet, cât și în 
sistemele interne ale poliţiei. Îi spunea ce telefoane dăduseră și 
care era în general activitatea lor digitală. 

lar Tommy încheia întotdeauna cu ceva în genul acesta: 

— Ann Margret, nu pot să-ţi dau detalii, dar ești o vedetă. Ce 
faci tu e foarte important. Cu siguranţă vei fi recompensată 
pentru asta, atâta pot să-ţi promit. Dar deocamdată toate 
acestea trebuie să rămână între noi. Așa e munca sub acoperire 
- câteva semne, mai ales din cele care par arbitrare, pot să 
distrugă o anchetă. Nu uita asta. 

lar ea dădea din cap solemn și își declara iar promisiunea de 
confidenţialitate și loialitate. 

Manipularea oamenilor nu e deloc dificilă, se gândi Tommy. 

O lăsă la o staţie de metrou și o luă spre casă. Se simţea 
ușurat. Situaţia era așa cum sperase el, așa cum voia. Antonia 

era ocupată cu noul ei caz de crimă. Ingmarsson se obișnuia cu 
noul lui rol și nu făcea nimic. Perfect. 

Ajuns în faţa casei, rămase o vreme în mașină, așa cum făcea 
întotdeauna. Le vedea prin fereastra de la bucătărie pe cele 
două fiice ale lui, Vanessa și Emelie. Stăteau una lângă alta pe 
blat, atât de mature deja. 

Cu zece ani în urmă, lucrurile erau altfel, ele erau altfel, el era 
altfel, totul era altfel. Dansa și cânta cu ele, se lupta cu 
împotrivirea lor de a lăsa ziua să se sfârșească atunci când le 
citea o poveste în pat, făcea numere de magie, le făcea să râdă 
cu povești născocite. Când fetele crescuseră puțin mai mari, 
Tommy își asumase răspunderea temelor lor, încercase să le 
facă să fie interesate de mâncarea bună, încercase să aducă 
puţină calitate în viața de zi cu zi. Uneori călătoreau, Monica 
făcea un album de fotografii, verile erau lungi și fericite. 

Apoi totul luase sfârșit. 

Când intră în casă, în hol se simțea miros de mâncare. Monica 
stătea pe scaun în bucătărie, obosită, privind în gol. El se aplecă 
și o sărută pe frunte. Fiicele lor găteau. Însă în bucătărie mai era 
o persoană. O persoană care nu ar fi trebuit să fie acolo. 

— Bună, tată, el e Mattias, spuse Vanessa. 

Vanessa radia și părea îndrăgostită, cum stătea lângă blat și 
toca fructe. 

Tommy se uită de sus până jos la tânărul care stătea la masa 
din bucătăria lui. Postură neglijentă, coadă la spate. Tânărul nici 
măcar nu se ridică. 

— Bună, spuse Tommy, încercând să pară prietenos. 

— Bună, spuse Mattias, cu o încredere de sine exagerată în 
voce. Deci dumneata ești polițistul? 

Mattias râse; în mod evident, nu avea niciun pic de respect. 
Vanessa nu știa cum să se poarte. Incercă să râdă, privind 
ezitant spre tatăl ei. 

— Ce mâncăm? întrebă Tommy. 

— Ceva ușor în seara asta. Cod prăjit. 

— Și apoi? 

— Salată de fructe, spuse ea. 

Tommy aruncă o privire spre Mattias, care rămase așezat în 
timp ce se ridicau ceilalţi. Dintr-odată, totul i se păru foarte 
întunecat. Fiica lui nu ar fi trebuit să aibă un prieten ca ăsta. 
Dumnezeule, familia lui ar fi trebuit să aibă ambiţii mai mari. 

Mâncară de seară. Mattias studia etnologie, avea gene 
politice de stânga și avea o opinie despre orice și răspunsuri la 
majoritatea lucrurilor. 

Mattias îl întrebă pe Tommy cum crede că ar trebui să trateze 
poliţia demonstrațiile. Se părea că participase recent la una din 
ele. 

— Poliţia acționează conform regulamentului,  murmură 
Tommy. 

Nu avea niciun chef să intre într-o dezbatere cu acest etnolog 
muist. 

— Atacând în mod violent adolescenti lipsiți de apărare? 

Monica încercă să-i zâmbească liniștitor lui Tommy. 

— Nu știu, spuse Tommy, încleștându-și dinţii. 

— Nu sti? 

Mattias râse iar. g 

Tommy se uită la Vanessa și înțelese dilema ei. II durea inima 
pentru ea. 


19. (Provincia Malaga) 


Două zile de mers cu mașina, din sudul Germaniei în sudul 
Spaniei. 

Sonya era obosită frântă atunci când parcă mașina de teren în 
curtea din faţa casei. 

Aron veni să o întâmpine. Îl ridicară împreună pe Carlos 
Fuentes și îl puseră pe jos, în sacul pentru cadavre. Aron se lăsă 
pe vine și se uită prin plasticul transparent la el, cum stătea 
întins în halat, cu masca de oxigen pe nas și ochii larg deschiși. 
Desfăcu fermoarul sacului și dădu la o parte masca, scoțând la 
lumină gura lipită cu bandă adezivă. Carlos respira agitat pe nas 
și încerca să spună ceva. 

— Du-l înăuntru, spuse Aron. 

e 

Hector zăcea în patul din mijlocul camerei, legat la aparatele 
de întreţinere a funcţiilor vitale. Aron era deja în cameră, iar 
Sonya îl împinse înăuntru pe Carlos de la spate. Banda adezivă 
de la gura lui fusese smulsă recent. 

— Ascultă-mă puţin, îl imploră Carlos. 

Aron se întoarse și îl lovi tare și rapid cu palma. Carlos își 
pierdu echilibrul și era pe punctul de a spune ceva când Aron îl 
lovi din nou. 

— Îmi pare rău! ţipă Carlos. 

Tremura, în halatul lui larg. Sonya îl îmbrânci de la spate spre 
patul lui Hector. Carlos încercă să nu se uite la acesta. 

— Uită-te la el, spuse Aron. 

Carlos se uită, scurt, apoi întoarse iar privirea. 

— Uită-te la el, repetă Aron. 

Carlos se opuse, apoi ridică iar capul. 

Respiratorul lui Hector scotea un șuierat încet. Respirația lui 
Carlos era mai grea. 

— Cum m-aţi găsit? șopti el. 

— Prin pești, spuse Sonya. 

Carlos se întoarse spre ea, cu o privire întrebătoare. 

— N-a fost greu, spuse Sonya. 

— Asta ești tu, Carlos, spuse Aron. Până în măduva oaselor. 
Un client de bordel. 

Carlos îi privi lung. 

— Ce vreţi să știți? spuse el cu o voce slabă și fărâmicioasă. 

— Familia Hanke. 

Carlos își drese vocea. 

— Sunt agitati, începu el. 

— Din ce cauză? 

— Din cauza a tot. 

— Ce fac? 

— Vă caută, spuse Carlos. 

— Ce ştiu? 

— Nu ştiu. 

— Sigur le-ai spus tu ceva? 

— Nu, nimic valoros. Ei nu știu nimic. 

— Nu minţi! 

Carlos clipi, medită febril, apoi se frecă la ochi cu mâinile. 

— Se ascund, spuse el. 

— Unde? 

— Ici și colo. Ralph și fiul lui se mută întruna și apar rareori în 
public, niciodată împreună. 

Carlos sesiză o ocazie. 

— Aveţi nevoie de mine, Aron, șopti el rugător. Trimite-mă 
înapoi la Hanke, eu o să stau cu urechile ciulite și o să vă dau 
rapoarte! 

Aron nu răspunse, îl prinse doar de subraţ și îl târî afară. 

Se opriră în spatele clădirii, la marginea pădurii. 

Aron îi dădu drumul, scoase pistolul din tocul de la curea și 
tinti capul lui Carlos. Acesta căzu în genunchi, gâfâind și 
scuipând. 

— Mai știu ceva! spuse Carlos răgușit. 

Aron lăsă pistolul puţin în jos și îl îndepărtă de Carlos. 

Carlos gândea frenetic. Apoi se ridică și încercă să fugă. Dar 
era atât de îngrozit, că se împiedică penibil și căzu grămadă. 
Aron făcu câţiva pași spre el. Carlos se ridică, murmurând ceva 
despre Fecioara Maria, ceva despre mama lui și că viaţa era 
nedreaptă. 

Aron nu îl ascultă și îndreptă pistolul spre ceafa spaniolului. 

— Așteaptă, așteaptă! ţipă Carlos, ridicând mâinile în aer. 

Dintr-odată devenise furios. 

— Așteaptă, am spus! Ce vrei să știi, Aron? 

Carlos era traversat de furie și groază. Aron nu mai suporta să 
se uite la el. 

— Vrei să știi tot felul de lucruri... Aron? 

Acum Carlos vorbea umil, din cine știe ce motiv trecându-și 
mâinile peste pământ. Creierul lui lucra la viteză maximă. Carlos 
se gândi la ceva. 

— Ce-au spus când au rămas singuri în cameră! 

Carlos repetă aceeași propoziţie. 

— Ce cameră? întrebă Aron. 

— Camera! După ce a plecat ea. Ce au spus după aia! 

— Când a plecat cine, Carlos? 

— La întâlnirea cu Ralph, ce au spus după ce a plecat ea. 

— Ce întâlnire, și după ce a plecat cine? 

— Asistenta! scânci Carlos. 

Aron își miji ochii și lăsă pistolul jos. 

— Carlos, cea mai mică neclaritate acum și te împușc în 
genunchi, apoi în braţe și apoi în burtă, ca să sângerezi până 
mori foarte încet. 

Carlos respira greoi. 

— Când asistenta a fost în Munchen! 

Carlos făcu un efort să recapete controlul asupra respirației 
sale și își înghiţi nodul din gât. 

— Asistenta, femeia lui Hector, Sophie, suedeza! spuse el. A 
fost în Munchen, s-a întâlnit cu Ralph. 

— Când? 

Carlos își examină mintea confuză. 

— Cam acum o săptămână. 

— Continuă, spuse Aron. 

Carlos nu se putea dezbăra de senzaţia de panică. 

— Nu înțeleg. 

— Ce căuta acolo asistenta? 

Carlos își trecu iar mâinile peste pământ. 

— Discuta, spuse el. Era acolo ca să discute cu Ralph și 
Roland Gentz. 

— Și? 

— Abia i-am auzit, eram în camera de lângă. 

— Continuă, Carlos! 

Carlos se zgârie tare pe braţ, părea să-l doară. 

— Era ceva despre a da ce aveţi voi familiei Hanke, că ea 
poate să-i ajute cu asta. Că avea nevoie de timp, că lucrurile 
aveau să crească și să devină importante și că familia Hanke 
putea să preia totul. Ceva de genul ăsta. 

Aron asculta și Carlos căută și altceva, blestemându-se că nu- 
și mai amintește nimic. Apoi ceva apăru în mintea lui. 

— Au discutat despre un fiu! 

— Un fiu? 

— Un fiu, cineva pe care îl căutau de mult timp și pe care în 
sfârșit îl găsiseră. 

— Sophie a vorbit despre asta? 

— Nu, asta a fost mai devreme. 

— Cine a vorbit despre asta? 

— Unul din oamenii lui Hanke, l-am auzit vorbind la telefon. 

— Când? 

— Nu știu, cu vreo săptămână înainte de vizita lui Sophie. Nu- 
mi amintesc. 

— Al cui fiu? A pomenit vreun nume? 

Carlos scutură din cap. 

— Nu, nu știu. Dar pot să aflu! 

Ochii lui Aron erau goi și sticloși. Carlos întinse în față ambele 
mâini. 

— Așteaptă, Aron! Mai știu și alte lucruri. 

Carlos murmură niște cuvinte scurte, încercând să pară util. 
Dar nu mai avea nimic de spus, erau doar trăncăneli absurde 
care nu însemnau nimic. 

Aron îndreptă ţeava pistolului spre capul spaniolului. Carlos 
făcu pipi pe el, își acoperi fața cu brațele și ţipă, întrebând cu o 
durere nebunească unde urma să fie îngropat. 

Două bubuituri puternice din pistolul lui Aron. Un stol de 
păsări își luă zborul dintr-un copac. Ecoul focului de armă se 
stinse în vale. 

Trupul lui Carlos zăcea inert pe pământ, în fața lui. Gura lui 
Aron exprima dezgust faţă de ceea ce făcuse. Scuipă, nu spre 
Carlos, ci într-o parte, ca și cum gustul ar fi fost insuportabil, 
apoi aruncă cu piciorul nisip și pietriș peste sângele de lângă 
capul lui Carlos. 

Scoase mobilul, făcu o poză cu cadavrul și se întoarse spre 
casă. 

Când se apropie, Sonya era pe verandă. 

— Aron? 

El se opri și se întoarse spre ea, fără s-o privească. 

— Dă-i drumul lui Piño. Și pregătește-te de plecare. 

— Unde mergem? 

— În Franţa, spuse Aron. În casa din Villefranche. 

Apoi intră în casă. 

În sufragerie, se uită la masă, la toate fotografiile, la întreaga 
lui lume. Acum totul se schimbase dramatic. 

Aron se apropie de perete, ezită, apoi trase lanţul care atârna 
din plafon, ieși din cameră și închise ușa în urma lui. 

Auzi, de cealaltă parte a ușii, șuieratul dușurilor de deasupra 
mesei. Un milion de picături microscopice de acid ieșeau prin 
găurile minuscule și constituiau o ceaţă domoală care se 
așternea încet asupra mesei, distrugând totul de pe ea și lăsând 
în urma ei doar o mâzgă cenușie care făcea ca totul să fie de 
nerecunoscut. 

e 

Aron scoase dintr-un seif deschis din camera lui un carnețel 
vechi și uzat și îl răsfoi până când găsi ceea ce căuta. Formă 
numărul la mobil cu arătătorul drept. Era un număr din Berlin 
care aparținea Frankăi Tiedemann, mama lui Lothar, fiul lui 
Hector. 

În ultimii șaptesprezece ani îi trimiseseră bani în fiecare lună. 
La început ea îi refuzase, dar Hector continuase să trimită și 
Franka își dăduse seama că nu are rost să obiecteze, așa că 
deschisese un cont care să acopere costurile școlarizării lui 
Lothar. Banii erau plătiţi prin intermediul unor conturi fictive pe 
numele unor oameni morţi de către cineva care avea o procură, 
totul ca să mascheze originea lor. Din două în două luni, Aron 
vorbea cu ea la telefon. O întreba ce mai fac, cum evoluează 
Lothar, despre bunăstarea lui generală. Franka răspundea 
întotdeauna îndatoritor, dar nu mai mult de atât. Îi explicase 
foarte clar lui Hector de la bun început: nu te apropia de Lothar, 
ești periculos. Hector știa că ea are dreptate și, prin urmare, 
făcuse așa cum îl rugase ea, dar continua să îi urmărească, atât 
cât putea. Avusese dintotdeauna o bănuială că băiatului i s-ar 
putea întâmpla ceva, în ciuda faptului că el făcuse tot ce îi 
stătea în putere ca să-i ascundă existența. 

Căsuţa vocală bipăi la urechea lui Aron. 

— Franka, știi cine sunt. Sună-mă sau ia legătura cu mine, 
cum crezi tu că e mai bine. Dar trebuie să vorbim urgent. 

Aron puse capăt convorbirii. Simţi prezența Sonyei în spatele 
lui. 

— Ce-a spus Carlos? întrebă ea încet. 

Aron dădu aerul afară din plămâni și o vreme privi în gol drept 
în faţă, în timp ce punea cap la cap fragmentele din conversaţia 
lui cu Carlos. 

— Că e posibil ca Sophie să fi trecut în tabăra cealaltă. Și că e 
posibil să-l fi prins pe Lothar. 

— E posibil? 

— Da, e posibil, răspunse el încet. 

— De ce „e posibil”? 

— Pentru că cel care vorbea era Carlos. 

— Și dacă în ce a spus el e un adevăr? 

Aron nu avea niciun răspuns. Se ridică în picioare și porni spre 
ieșirea din cameră. 

— Leszek și ceilalţi? întrebă ea. 

Aron se opri la ușă. 

— O să iau legătura cu ei, lasă-mi puţin timp. 

Aron se scărpină la ceafă, privind insistent în gol, și rămase în 
ușă, ca și cum ar fi vrut s-o întrebe ceva, dar nu reușea să-și 
găsească cuvintele. 

— La ce te gândești, Aron? 

— Nu știu. 

— Dacă ce ai spus e adevărat, atunci suntem toţi în pericol, 
mai ales aceia dintre noi care au fost cel mai aproape de ea. 
Leszek, Angela și băieţii, Hasani. Nu-i așa? 

Aron se blocase la un gând anume care nu ducea nicăieri. Se 
uită la Sonya și, ca și cum n-ar fi auzit ce spusese ea, continuă: 

— Acum poţi s-o suni pe Raimunda ca să-i spui să se întoarcă 
aici. 

e 

Trei ore mai târziu, Aron, Sonya și Raimunda părăseau casa 
de la munte împreună cu Hector și-și începeau călătoria- 
maraton spre țărmul sudic al Franței și casa din Villefranche. 
Mergeau cu mașina fără oprire, Aron era neliniștit. Neliniștit din 
cauza stării lui Hector în spatele mașinii de teren. Dar și 
îngrijorat. „Semnele” pe care le văzuse Raimunda. Faptul că 
Hector dădea semne de activitate cerebrală însemna că putea 
să se trezească într-o zi. Cum aveau să facă față acestui lucru? 
Aveau să poată să facă totul cum trebuie în timpul momentelor 
esențiale ale trezirii lui? Și cum avea să fie Hector? Altfel? 

De obicei, Aron ar fi rezolvat lucrurile în viteză; asta era cheia 
succesului său. Dar nu găsea nicio alinare în asta. Acum totul 
era periculos. 

Sosiră, șaptesprezece ore mai târziu. Casa era mare și 
luxoasă, amplasată pe un deal cu priveliște spre Capul Ferrat și 
Mediterana. 

Se instalară. 


20. (Sonora) 


Patul în care zăcea Jens era moale, cu cearșafuri albe și o 
pernă mult prea mare. Işi simţea totul uscat: gâtul, gura, ochii. 
Pielea și buzele îi ardeau. 

In depărtare huruia un tractor, la fereastră se auzeau găini 
cotcodăcind, iar la radio o voce masculină vorbea foarte repede. 

O femeie intră și se holbă la el surprinsă, își duse mâna la 
piept și murmură rapid câteva propoziţii în spaniolă, aproape la 
fel de repede ca vocea de la radio. li spuse ceva lui Jens, apoi 

arătă spre tavan... dacă nu cumva se referea la rai. Femeia era 
foarte expresivă și gesticula frenetic, cu o expresie facială 
mereu schimbătoare: părea fericită, apoi surprinsă, apoi uluită. 

Jens nu înțelegea nimic. 

— Unde sunt? șopti el în engleză. 

Femeia continuă să turuie, fără a părea să-i fi înțeles 
întrebarea. Umplu un pahar cu apă, vorbind întruna, apoi ieși 
brusc din cameră. 

Jens întinse mâna după paharul cu apă, simțind cum îl doare 
trupul, și goli conţinutul dintr-o înghiţitură. Când puse paharul la 
loc pe noptieră, descoperi că vârfurile degetelor mâinii lui 
drepte erau pătate. Fiecare deget era albastru-violet, cerneală... 
amprente. 

Încercă să se dea jos din pat, cuprins de o senzaţie bruscă de 
urgență, dar ceva îl trase de gleznă, trimiţându-i o străfulgerare 
de durere spre genunchi. Dădu la o parte pătura. Piciorul lui era 
legat cu lanţul de cadrul metalic al patului. Jens trase de el, 
încercând să găsească o modalitate de a se elibera, dar cătușa 
era prinsă bine. 

La fereastră se auziră cauciucuri de mașină pe pietriș și găini 
țipând și dând din aripi ca să se ferească, apoi mașina opri. 
Niște portiere se deschiseră și se închiseră, pași pe pietriș, Jens 
avu impresia că poate număra doi oameni. Aceștia urcară rapid 
scările; ușa de la intrare se deschise, apoi sunetul pantofilor 
care se apropiau rapid de camera lui. 

Doi bărbaţi intrară. Unul în haine civile, cu cămașă ivorie, 
vestă vizibilă pe dedesubt și legitimaţie de polițist aurie la gât. 
Era însoțit de un poliţist în uniformă. 

Bărbatul în costum îi făcu semn poliţistului în uniformă că 
poate pleca. Găsi un scaun și îl trase pe podea spre pat. 

— Ai avut noroc, îi spuse el lui Jens după ce se așeză pe 
scaun. 

Pescui un pachet de ţigări din buzunarul hainei. 

— Cum te simţi? 

Jens nu răspunse. 

Bărbatul scoase o ţigară și făcu un gest ca pentru a întreba 
dacă vrea și Jens una. Jens refuză. 

— Ai fost găsit de un parapantist, spuse el aprinzându-și 
ţigara. 

Trase cu poftă de trei ori și dădu afară doar jumătate din fum. 

— El a luat legătura cu oamenii din satul ăsta și ei te-au 
recuperat. Erai într-o stare foarte proastă: deshidratat, aproape 
mort. A venit un doctor să te îngrijească. Și acum te-ai trezit. 

Încă două fumuri. 

— Numele meu e Guillermo Mendoza, spuse el. 

Încă un fum. 

— lar tu cine ești? 

— Nu sunt cineva special. 

— Nici eu, dar aș vrea să știu. 

— De ce? 

— Pentru că sunt poliţist. 

— Am făcut ceva? 

Mendoza ridică din umeri. 

— Nu știu, spuse el. 

Jens se uită la el. Guillermo Mendoza... Omul avea ceva 
atrăgător, o acuitate, ceva în același timp bun și inteligent pe 
care îl ascundea în spatele privirii obosite și al norului de fum. 

— De ce sunt ţinut ostatic în pat? 

— De unde ești? 

— De ici și colo. 

Mendoza se scărpină în bărbie. 

— De când ești în Mexic? 

— De o vreme. 

— Cum ai intrat în ţară? 

— Nu contează. Cu cât trebuie să te plătesc, să te faci că nu 
vezi că plec de aici? 

Mendoza reflectă, mângâindu-și obrazul. 

— Păi, nu știu..., spuse el. Cu nimic, de fapt. 

— Spune care e preţul tău. 

Mendoza văzu că ţigara arsese până la filtru și o strivi pe 
podea cu pantoful. 

— Nu, îmi pare rău, spuse el. 

Reacţionase la mită ca și cum Jens i-ar fi oferit o mașină la 
mâna a doua pe care el nu voia s-o cumpere. Scoase iar 
pachetul de ţigări și arătă rapid spre Jens. 

— Dar, ca să răspund la întrebarea ta anterioară despre 
motivul pentru care ești legat de pat... 

Mendoza bătu o ţigară și o băgă în gură. 

— Ți-am luat amprentele. 

Aprinse ţigara. 

— Le-am verificat în toate bazele noastre de date, dar nu ți- 
am găsit nicăieri identitatea. 

Două fumuri adânci, unul după altul. 

— Dar? întrebă Jens. 

— Undeva s-a declanșat o alarmă. 

— Unde? 

Mendoza își aţinti privirea asupra lui Jens, apoi făcu semn spre 
tavan cu mâna în care ţinea ţigara. 

— Departe, în nord. Suedia... Stockholm. 


21. (Stockholm) 


Sanna făcea spaghete cu sos de scoici, ventilatorul de 
deasupra aragazului zumzăia și la radioul din bucătărie cânta 
Sonny Rollins. 

Miles stătea la masa din bucătărie, răsfoia o revistă de 
ambarcaţiuni și se uita la ea. Era foarte frumoasă și facea 
mâncare bună pentru el. Asta era mai bine ca orice. 

Acum Sanna stătea la el. Pentru o vreme, spusese ea. 
începuse cu canapeaua, apoi o saltea de pe podeaua 
dormitorului lui, ca și cum ar fi fost doar o prietenă care rămâne 
peste noapte la el. Noaptea trecută, Sanna se furișase sub 
așternuturile lui. Seara stăteau întinși unul lângă celălalt, în 
întuneric, și discutau. Uneori se sculau și se uitau la un film la 
miezul nopţii, poate la o comedie; ea spunea că-i plac comediile. 
Râdeau la aceleași lucruri. Uneori ea făcea striptease pentru el. 
Asta era minunat. Atât de minunat, că Miles nu îndrăznea să 
pună nicio întrebare. Lăsa lucrurile să se întâmple, ca să se 
poată uita la ea, să o aibă doar pentru el. 

Sanna fredona ceva de una singură, lângă aragaz. O melodie 
veche de dans. El ar fi vrut să oprească timpul, să rămână așa 
pentru totdeauna. Sanna se întoarse, ca și cum i-ar fi auzit 
gândurile, și zâmbi. 

Mâncară, iar Sanna povesti despre cum crescuse în 
Malmberget, în nordul îndepărtat, despre prima ei mașină, un 
Volvo. Despre prima oară când făcuse sex și prima oară când se 
îmbătase. Spuse că nu-i păsa deloc de aurora boreală, mine, 
politică sau ce îi mai însuflețea pe oamenii de acolo. li plăcea să 

fie voioasă, recunoscătoare și fericită. Că încerca să fie astfel 
cât mai mult posibil. Că știa că situaţia devine întotdeauna mai 
bună dacă te străduiești pentru asta... 

— Miles, spuse ea dintr-odată. 

— Da? zise el. 

Sanna era altfel, serioasă și precaută. 

— Tu ești poliţist. 

Miles nu-și dădea seama dacă e o întrebare sau o afirmaţie. 

— Ești bun, spuse ea. 

Ochii ei erau onești, ageri, aproape intenși. 

— Ce e, Sanna? întrebă el. 

— Promite-mi că nu o să-mi faci rău niciodată, spuse ea încet. 

Miles nu înţelese, dar spuse: 

— Promit! 

Apoi a fost ca și cum conversaţia aceea n-ar fi avut loc 
niciodată. Mâncară în tăcere. 


22. (Stockholm) 


Zilele erau dificile pentru ei toţi. Nimeni nu avea voie să iasă 
prea mult, puteau să facă scurte plimbări unul câte unul, dacă 
Leszek sau Hasani era alături de ei, sau să meargă nu departe 
cu mașina închiriată. Dar în afară de asta, trebuiau să stea 
ascunși în apartament. Să nu facă niciunul dintre lucrurile 
cotidiene obișnuite, cum ar fi fost să ia legătura cu prietenii, să 
meargă să mănânce la restaurant sau să iasă la film. Insă în 
această existenţă izolată, apăru ceva. O senzaţie de comunitate, 
de solidaritate. 

Sophie și Leszek ieșiseră din oraș ca să cumpere mâncare de 
la un centru comercial de departe, dincolo de suburbii, la mama 
naibii. Zilele astea se duceau să facă cumpărături în locuri de 
care ea nu auzise în viața ei, nu mergeau niciodată de două ori 
în același loc. 

Leszek împingea căruciorul mare de supermarket; Sophie 
mergea în fața lui și îl umplea cu lucrurile de care aveau nevoie, 
cu lucruri de care nu aveau nevoie. 

În magazin se auzea o muzică lină. Sophie o asculta 
inconștient în timp ce alegea lucrurile, iar pentru o vreme se 
simţi normal. 

Apoi auzi un piuit îndepărtat, același semnal de trei ori unul 
după altul. La început nu reacţionă. Zgomotul era slab și banal. 
Dar continuă să strice fundalul muzical. 

— Sophie? 

Sophie se întoarse și văzu că Leszek încearcă să-i atragă 
atenţia, arătând spre geanta ei din cărucior. La început nu 
înţelese, apoi semnalul se auzi iar, simplu și monoton. /ens! 
Telefonul al cărui număr îl avea doar Jens... 

Sophie se apropie în grabă; sunetul se auzea din adâncurile 
genţii ei. Trase geanta afară și băgă mâna înăuntru, pipăind 
după telefon. Prea multe obiecte. Se uită în jos, ceva lumina 
înăuntru. 

Lumina se stinse atunci când răspunse la telefon. 

— Alo? 

Nimic, doar tăcere. 

Nu, nu, nu... 

Leszek se uita la ea întrebător. 

— Cine era? întrebă el. 

Sophie ridică telefonul. Leszek nu înţelegea. 

— E telefonul pe care mi l-a dat Jens, spuse ea. Ai spus că e în 
regulă să-l păstrez. 

Leszek își aminti, dădu din cap și șopti: 

— Da, e în regulă... Jens era? 

— Nu știu, spuse Sophie. 

Se uită la telefon; nu mai avea prea multă baterie. 

Porniră mai departe prin magazin, dar Sophie habar n-avea ce 
pune în cărucior. 

Peste zece minute, telefonul sună iar. Sophie răspunse 
instantaneu. 

— Jens? Alo? 

— Vin în Suedia miercuri. M-au prins. O să mă predea poliției. 
Vin din Mexico City, probabil prin SUA, dar nu știu. Ei încă nu 
știu cine sunt eu. N-ar trebui să mă predea... Au făcut legătura 
între amprentele mele și Trasten... 

Convorbirea se întrerupse. Jens șoptise, părea stresat. 

Inima lui Sophie bătea repede și ea simţi un elan de bucurie. 

Zăpada înăbușea mirosurile și sunetele. Totul în jur era de un 
alb gros, întins pe jos și adormit ca un câine bine intenţionat, 
dar greoi. 

Aerul pe care Leszek îl trăgea în piept în timp ce mergea pe 
Norr Mälarstrand prin seara întunecată era curat. Avea în urechi 
căștile mobilului și mâinile băgate în buzunarele gecii. Telefonul 
sună de trei ori la celălalt capăt al firului până ca Aron să 
răspundă. 

— Da? 

— Jens Vall e pe drum spre Suedia din Mexic, escortat de 
poliţie, spuse Leszek. 

— Jens Val? spuse Aron surprins. 

— Cere ajutor, continuă Leszek. 

— Când? 

— Peste două zile. 

— Despre ce e vorba? 

— E reţinut acolo. Când poliţia mexicană i-a băgat amprentele 
în sistem, s-a declanșat o alarmă de la Trasten. 

— Și acum e transferat în Suedia? 

— Da. 

— Și va fi interogat despre Trasten? 

— Foarte probabil. 

— Asta nu trebuie să se întâmple. 

— Nu. Sigurcă nu. 

— Deci te-ai gândit deja la ceva? spuse Aron. 

— Da. 

— Spune-mi! 

— Ceva între aeroport și oraș. 

— De ce? 

— Spaţiu liber, evacuare rapidă. 

— Bun. Planifică să îl salvați cu Sophie și Hasani. Două mașini. 
După ce terminati, vreau ca tu să mergi cu Sophie. Hasani 
merge cu Jens. 

— Ce importanță are? întrebă Leszek uimit. 

— Fă ce-ti spun! 

Se întâmpla ceva. 

— Aron? 

— După ce îl eliberați, plecați din apartament. 

— Spune-mi! 

— Nu. Nu acum. O să primesti un telefon de la mine. 

— Și apoi? 
— Apoi veți afla cine rămâne în urmă și cine merge cu voi. 


23. (Stockholm) 


Bărbatul din faţa ei era nord-african, un prostituat de treizeci 
și ceva de ani pe fața căruia curgeau lacrimi mari, pline de 
regret și mâhnire. 

Bărbatul își trăgea nasul întruna între cuvinte, în timp ce 
explica cum îl înjunghiase pe Conny Blomberg în spate cu un 
cuțit vechi și bont pe care îl găsise într-un sertar. 

Motivul părea să fi fost gelozia sau cel puțin asta bănuia 
Antonia, în timp ce asculta povestea lui. Insă povestea era 
neclară și confuză. Poate că nu existase un motiv clar, doar un 
impuls într-o seară cu mult prea multe droguri și prea mult sex 
extrem. 

Bărbatul continua să plângă și să spună la nesfârșit că îi pare 
rău. Antonia așteptă răbdătoare ca el să se oprească, însă 
bărbatul părea să creadă că, dacă insistă suficient de mult timp 
să vorbească, să explice și să găsească scuze, uciderea lui 
Conny Blomberg va fi mai puţin greșită. 

Antonia auzise de-a lungul anilor sute de monologuri similare 
și nu-și dădea seama niciodată dacă făptașii vorbesc cu ea, cu 
victimele sau pur și simplu cu conștiința lor. Dar de fapt nici nu 
avea vreo importanţă. 

Antonia chemă doi colegi în uniformă, care veniră, îl luară pe 
bărbat și îl duseră înapoi în celulă. 

Ea rămase în ușa camerei de anchetă, privind cum ucigașul 
cuprins de remușcări și polițiștii dispar pe coridor. 

Își lăsă capul pe spate, sprijinindu-l de tocul ușii. Căcat... 

Antonia ar fi trebuit să fie fericită. O mărturisire solidă din 
partea făptașului era visul oricărui poliţist. Caz rezolvat. Dar ea 
era dezumflată... din nou. În același fel ca atunci când Tommy îi 
luase ancheta Trasten. Apoi în ancheta Conny Blomberg apăruse 
ceva. O coincidenţă, o conexiune cu Trasten... 

Unele nume duceau la Trasten. Leif Rydbăck, al cărui trup 
făcut bucăţi fusese găsit la restaurant, aparținuse aceleiași 
bande ca Blomberg, împreună cu Håkan Zivkovic. Anders Ask, 

polițistul care luase legătura cu Serviciul de Securitate, lucrase 
cu Gunilla Strandberg, detectivul care îl anchetase pe Hector 
Guzman și care mai târziu fusese omorâtă de Lars Vinge... Totul 
era foarte superficial și circumstanţial. Dar, pe de altă parte, așa 
era de obicei... 

Antonia porni înapoi pe coridor, spre biroul ei. 

Cazul Conny Blomberg era încheiat. Ar fi trebuit să fie fericită. 

Se așeză pe scaun, cu umerii prăbușiţi. Adună tot ce avea 
legătură cu cazul și pregăti raportul pentru procuror. Văzu ceva 
cu coada ochiului. Miles Ingmarsson stătea în ușă, cu o cană de 
cafea în mână. 

— Ce ușor a fost, spuse el. 

— Da... 

— Felicitări, zise el încet. 

Antonia ridică sprâncenele și adoptă zâmbetul ei de lucru. 

— Mersi, spuse ea. 

Miles tocmai pleca. Ea simţi că ar fi trebuit să răspundă 
gestului lui prietenesc. 

— Ce mai faci, Miles? 

— Bine, spuse el după câteva clipe. 

Miles își târî un picior pe podea. 

— Bun, zise el plecând. 

Antonia se strădui să înţeleagă. 

Termină lucrul, punând fără niciun chef documentele anchetei 
Conny Blomberg în cutia pentru expediere, rămânând în tot 
acest timp cu o senzație sâcâitoare, iritantă și arzătoare că 
ancheta nu era terminată încă. Moartea lui Conny, mărturisirea 
bărbatului, legătura cu Zivkovic, jocurile de putere ale lui 
Tommy. Și acum Ingmarsson. Oare îi zâmbise afectat? Făcea 
mișto de ea? Oare Dumnezeu făcea mișto de ea? Totul era doar 
o glumă mare și afurisită? Avea să-i fie smuls totul de fiecare 
dată când se apropia de o descoperire? Era condamnată să-și 
ducă viaţa în limbajul ignoranței? 

Antonia Miller se lăsă pe spătarul scaunului, simțind cum 
devine și mai stresată. Furia îi rodea nervii. Insă apoi o idee 
începu să prindă contur. _ 

Işi scoase carnetțelul din sertarul biroului. Îl răsfoi până când 
găsi pagina pe care scrisese toate numerele și numele pe care 
le fotografiase din carneţelul cu adrese al lui Håkan Zivkovic. Le 

recunoscuse pe cele mai multe dintre ele. Pe listă erau jumătate 
din gangsterii mărunți din Stockholm. 

Luă o foaie de hârtie albă de la imprimantă și începu să 
lucreze la o poveste fictivă pe care o scrise cu un creion, multă 
imaginație și câteva nume din carnețelul cu adrese. 

Povestea fictivă se baza pe droguri, curve și crimă, pe faptul 
că numele lui Zivkovic apăruse peste tot atunci când ea 
întrebase de Blomberg și că acesta era suspect principal pentru 
o grămadă de infracţiuni minore care, luate împreună, deveneau 
mari și amenințătoare și puteau duce la mulţi ani de închisoare. 
Ceva în genul ăsta. 

Antonia își citi lucrarea și, când aceasta o mulţumi, formă 
numărul lui Zivkovic. El răspunse și ea îi dădu datele 
fundamentale ale poveștii fictive. El negă complet, sincer și 
foarte deschis - acum Antonia îl știa. 

Antonia îi sugeră o întâlnire. Håkan respira greu la telefon. 

— Te rog! spuse el. 

Antonia nu simţi nici cel mai mic acces de vinovăție. 

e 

Håkan Zivkovic era palid. Stătea pe scaunul de la biroul lui, cu 
bicepșii umflaţi sub tricou, în timp ce Sitting Bull privea sever 
din spatele lui. 

— Eşti o curvă nenorocită, spuse el râcâindu-și o măsea cu 
scobitoarea. 

Antonia nu răspunse, ci privi lung la căpetenia Sioux. 

— Dă-mi tot ce ai și te las în pace. Dacă te pui cu mine, o să 
te acuz întruna pentru infracțiuni minore, câteva deodată. 

Ochii lui sclipeau de aversiune. 

— Ce vrei? mormăi el. 

Multumesc... 

— Ştii ceva. Despre Anders Ask și Leif Rydbăck, asta vreau. 

Ochii lui păreau lipiţi de ea, ca și cum ar fi văzut ceva ce nu 
mai văzuseră înainte. Hâkan râse. 

— La naiba, femeie. Tremuri de curiozitate! 

Antonia nu era pregătită pentru așa ceva. El râse iar, aproape 
ușurat. 

— E adevărat, nu-i așa? 

Antonia nu putea lăsa să-i cadă masca acum. Dădu din cap. 

— Și crezi că poţi să vii aici și să mă ameninţi ca să obţii ce 
vrei? 

Ea nu spuse nimic. 

Hâkan emana o agresivitate controlată, ceea ce îl făcea 
periculos, iar ei îi era frică de asta. 

Håkan cobori vocea. 

— Hai să inversăm rolurile, spuse el. În loc să mă ameninţi, nu 
mai bine îmi dai tu ceea ce vreau eu? 

— Ce vrei? spuse ea. 

— Vreau un permis pentru orice, spuse el răgușit, cu 
scobitoarea atârnată în colţul gurii. 

— Un ce? 

— Un permis pentru orice. Vreau să pot să fac ceva ilegal și să 
nu pățesc nimic. 

— Ce tot vorbești? 

— Eşti surdă sau ce ai? 

— Nu există permis pentru orice, sunt sigură că știi asta. 

— Acum există! 

Hâkan era încăpățânat. 

— Și protecţie, spuse el. 

— Pot să-ţi ofer protecție, dar nu permis pentru orice, se răsti 
ea. 

— Spune-i cum vrei, dar o să am nevoie de bani cu care să 
fug. O grămadă de bani. Și după ce îi primesc, o să am nevoie 
de protecţie. Ajută-mă cu asta, fă-te că nu vezi. 

Dacă înțelegea ea bine, Hâkan îi cerea lucruri importante și 
imposibile. 

— Sunt polițistă, spuse ea încercând să facă impresie. 

Håkan pufni și probabil că avea dreptate s-o facă. O citise 
imediat. Știa că ea e pregătită să plătească, și încă mult. 

— Poate că n-ai nimic, încercă Antonia. 

De data asta, el izbucni în râs și aruncă scobitoarea în coșul 
de gunoi de sub birou. 

— Când ai sunat păreai destul de sigură că am. 

— Spune-mi, continuă ea. 

— Dacă îmi dai ce vreau eu. 

— Dacă îmi dai ce vreau eu, replică ea. 

Håkan Zivkovic își frecă obrazul cu degetul mare, subliniindu- 
și maxilarul lipsit de vlagă. 

— Oricum nu mai contează, murmură el. 

— Ce? 

— Ask și Rydbăck ai spus? 

Ea dădu din cap. 

— Ei, asta e o poveste dementă, fir-ar a dracu', spuse el încet, 
cu degetul mare în continuare pe bărbie. 

Antonia simţi un licăr de speranţă. 

— Promiţi să mă ajuţi? spuse el. 

— Promit. 

Antonia înghiţi în sec. Håkan se gândi o clipă. 

— Un om de afaceri era șantajat. A luat legătura cu mine și cu 
Leif Rydbăck ca să-l ajutăm. După multă muncă, ne-am dat 
seama cine îl şantaja: Hector Guzman și Aron Geisler. 

O senzaţie blândă de fericire se revărsă asupra Antoniei. Avea 
dreptate, știa că are dreptate. 

— Ce fel de șantaj? întrebă ea. 

Hâkan dădu din umeri. 

— Porcăriile obișnuite. Omul lucra pentru nu știu ce mare 
companie listată la bursă. Ei voiau informaţii confidenţiale, pe 
baza cărora să cumpere și să vândă acțiuni. 

— Și Anders Ask? întrebă ea. 

— El ne-a dat numele lor. Părea o coincidenţă fericită. 

Håkan continuă: 

— Așa că Leif și cu mine am plecat și am făcut un plan, apoi 
peste câteva zile ne-am dus acasă la Hector. Ne-am fluturat 
pistoalele și le-am spus să nu ne mai șantajeze clientul, ceea ce 
e ceva destul de normal. 

Apoi cobori vocea: 

— Dar Guzman și Geisler erau făcuţi dintr-un material mai 
dur. 

Hâkan privea în gol în faţa lui. 

— Mi-am dat seama destul de rapid că suntem depășiți, că n- 
avem nicio șansă. 

— Ce s-a întâmplat? întrebă Antonia. 

— Ne-au dezarmat. Hector Guzman m-a forțat să mă uit cum 
Aron Geisler îl împușcă pe Leif în inimă. Fără niciun fel de 
ezitare, rece ca gheaţa. Bum! Leif a murit sub ochii mei. 

Antonia asculta, cu ochii măriţi. 

— Leif era atât de îngrozit înainte să moară! Era un tip drăguţ. 

— Și apoi? spuse Antonia, încercând să rămână calmă. 

— M-au lăsat să plec. Am ieșit afară. 

Antonia studie expresia ochilor lui, Zivkovic era dificil de 
interpretat. Acum se purta de parcă avea dificultăţi de învăţare, 

mânat de impulsuri și manii, pentru ca în clipa următoare să 
treacă brusc la autocontrol și bun-simţ. 

— De ce te-au lăsat în viaţă? întrebă ea. 

Håkan căzuse și el pe gânduri. 

— Ca martor, presupun, spuse el. Ca să afle oamenii ce fel de 
oameni sunt ei. De ce sunt capabili. 

Håkan își trecu degetul arătător pe sub nas. 

— Îi aştept să apară și să mă salte. 

Pe podeaua de deasupra lor începu să meargă un aspirator. 
Zgomotul întrerupse tăcerea, oferindu-i Antoniei ocazia de a 
asimila tot ce i se spusese. 

Avea un răspuns: Aron și Hector îl omorâseră pe Leif Rydbăck 
în casa lui Hector, probabil îl dezmembraseră și apoi duseseră 
membrele la restaurant. Membrele pe care le găsise ea atunci 
când sosise la puţin timp după împușcături. 

— Altceva? 

Håkan o privi surprins. 

— Ce? 

— Altceva, mai ai și altceva să-mi spui? 

Un zâmbet afectat și înverșunat. 

— Tu glumești? 

— Nu, răspunse ea rece. 

— Las-o baltă! 

— De ce? 

Håkan se enervă. 

— Acum e rândul tău să mă ajuţi, cum ne-am înțeles. 

— Da, cu protecţia. O să te ajut cu protecţia dacă ai nevoie, 
nimic altceva. 

Dezamăgirea lui se transformă aproape instantaneu în furie. 
Impulsurile lui preluară controlul. Håkan scoase un pistol. 
Probabil fusese lipit sub birou. Ţeava era aţintită drept spre 
fruntea ei. 

Antonia ridică instinctiv mâinile. 

— Lasă jos pistolul! 

Pentru o clipă, văzu la el străfulgerarea unei îndoieli, ca și 
cum s-o amenințe cu pistolul fusese un impuls pe care el nu-l 
putea controla. Continuă să ţină pistolul cu mâna dreaptă, dar îl 
coborî puţin. Antonia putea să moară și așa dacă el trăgea, dar 
faptul că ţeava era îndreptată spre piept, și nu spre faţa ei făcea 
cumva ca situaţia să pară mai puţin amenințătoare. 

Håkan sări în picioare, ocoli biroul și o ridică pe Antonia de pe 
scaun, în tot acest timp continuând să ţină pistolul îndreptat 
spre ea. Își trecu mâna stângă peste trupul ei și pe sub geacă. 

— Nu sunt înarmată, murmură ea. 

— Haide, spuse el împingând-o de la spate. 

Antonia se poticni și el o împinse iar spre ușă. 

— Ce? 

— Plecăm! 

Håkan părea extrem de agitat. Antonia se opri și se întoarse. 

— Stai puţin, spuse ea rugător. 

— Facem cum ne-am înţeles! ţipă Håkan Zivkovic. 

Din gură îi sărea salivă. Antonia privea îngrozită în faţa ei, în 
timp ce el o împingea spre ușă. 

e 

Erau în maşina ei și Antonia conducea dinspre 
Luntmakargatan spre Sveavägen. Hâkan ţinea cu mâna dreaptă 
pistolul ațintit asupra ei. Cu stânga se îndopa cu niște Rohynpol 
vechi pe care îl păstrase, drogul violatorilor, un drog vechi și de 
încredere pentru escrocii mărunți, care îl făcea să se simtă 
netemător și violent, dacă era nevoie de asta. Inghiţi pastilele 
cu o băutură energizantă. Apoi îi spuse Antoniei planul. Era 
simplu. Håkan avea să meargă la trei adrese: o bancă din oraș, 
o tutungerie unde puteai paria pe cai și, în sfârșit, o casă de 
schimb valutar din Värtahamnen, aproape de feriboturile spre 
Finlanda. Acolo avea să dispară el. Antonia trebuia doar să 
conducă, să aștepte afară, să asculte la staţia de emisie- 
recepţie a poliţiei și, dacă era necesar, să-i inducă în eroare pe 
colegii ei. Cu fiecare jaf, avea să audă mai mult din ceea ce el 
nu-i spusese. Apoi, când el se simţea pregătit, aveau să se 
despartă. Așa înţelegea el ceea ce urma să se întâmple. Antonia 
și-a dat seama că trebuie să fugă cu prima ocazie. Probabil la 
primul jaf. Sau poate la al doilea. 

— Bun, Håkan, acum vorbește! 

El înghiţi ce mai rămăsese din băutura energizantă. 

— Acum trei luni am primit o misiune importantă, începu el. O 
vacă îngâmfată care divorța voia dovada că soţul ei e 
necredincios, ca să poată negocia o înţelegere mai bună. L-am 
fugărit pe bătrân prin oraș și l-am filmat, dar nu am găsit nimic 
util. 

Håkan verifică dacă pistolul e încărcat. 

— Mi-am dat seama că trebuie să trec la nivelul următor. Așa 
că am luat legătura cu un tip care știe totul despre 
supraveghere, ca să-l rog să mă ajute. 

Antonia își dădea seama că drogurile începeau să-și facă 
efectul. 

— Cine? întrebă ea. 

— ÎI cheamă Harry. Am vorbit la telefon, i-am comandat niște 
microfoane și l-am rugat să mă ajute să le instalez. 

Håkan își mușcă unghia degetului mare. 

— Așa că Harry și cu mine am intrat în casa tipului bătrân și 
bogat și am pus câteva microfoane. După ce am terminat, eu 
am propus să bem ceva în apropiere. 

Håkan scuipă unghia. 

— Ne-am lungit la băut. Harry era beat și a început să 
trăncănească despre Trasten și toate astea. Evident, nu știa că 
eu mă întâlnisem cu Guzman. Dar îi dădea înainte cu o misiune 
care avea o legătură cu asta. Era beat, nu-mi mai amintesc 
exact ce a spus, dar a pomenit un nume. 

— Ce nume? 

— Un nume care a apărut în ziare. 

— Da? 

Håkan zâmbi. 

— Nu. După ce ies afară. 

Îi arătă că trebuie să parcheze în faţa băncii și băgă pistolul la 
centură. 

— Fără violenţă, spuse ea. 

— Așteaptă aici, îi răspunse el. 

— Spune-mi numele, îi ceru ea iar. 

— Nu, ţi-am spus, după ce mă întorc. 

— Termină odată, Hâkan. Spune-mi numele acum. Așa merge 
treaba: îmi dai informaţia înainte să intri, altfel plec cu mașina. 

El se gândi la asta, în timp ce ochii îi zvâcneau în jur. 

— Dă-mi numele. 

Hâkan căuta iar adevărul, cu ochii înfipţi în ai ei. Dumnezeule, 
tipul ăsta avea probleme de încredere serioase. Håkan nu spuse 
nimic, doar deschise portiera și cobori. 

— Håkan! 

El se întoarse și puse mâna pe plafonul mașinii, băgă capul 
înăuntru, apoi ezită. 

— Lars Vinge, spuse el. 

— Polițistul? 

— Da. 

Apoi dădu să se îndepărteze. 

— Stai, Håkan! Și ce-a spus, ce-a spus Harry despre Lars 
Vinge? 

Håkan își trase pe cap o mască de schi. 

— Nu pierdeţi următorul episod, spuse el. 

Apoi porni spre bancă. 

— Cum pot să dau de Harry? 

Håkan nu răspunse, ci continuă să meargă calm și întins spre 
intrare. Antonia se uită la el cum bagă mâna între burtă și 
pantaloni, se întoarce, împinge ușa grea de sticlă cu spatele și 
se strecoară înăuntru. Oare îi zâmbise? 

Își dorea cu disperare să plece, să-și sune colegii. 

Apoi auzi dinăuntrul băncii focuri de armă, trei în succesiune 
rapidă, din aceeași armă. Auzi ţipete, în timp ce se dezlănţuia 
iadul. 

Vedea spinarile oamenilor din bancă așezați pe jos. Ostatici. 

Nu... 

După câteva minute auzi sirenele poliţiei care se apropiau. Se 
uită să vadă dacă Hâkan ieșea, dar nu văzu nimic. Antonia porni 
mașina și o întoarse pe celălalt sens, lângă trotuar. Opri acolo 
când două mașini de poliţie veniră în goană, cu luminile și 
sirenele pornite, și parcară de-a latul ambelor capete ale străzii, 
blocând complet tot traficul din faţa băncii. Alte mașini de poliţie 
soseau din toate direcţiile, toți voiau să se implice. 

Antonia era în centrul situaţiei, își arătă legitimaţia unei 
polițiste în uniformă care elibera de civili strada din fața băncii. 
Luă un binoclu dintr-o mașină de poliție, se adăposti în spatele 
ei, sprijinită de plafon, și îl focaliză pe Håkan, care mergea 
agitat prin bancă, cu masca de schi pe cap, strigând și 
formulând cereri pe care nu le auzea nimeni. Ostaticii stăteau 
ghemuiţi pe podea. 

Apăru Unitatea Naţională de Reacţie Rapidă. Disperaţi să 
tragă puţin cu pușca și în viaţa reală. Ocupară poziţii la adăpost 
și își îndreptară puștile semiautomate spre bancă. Hâkan trebui 
să deschidă ușa ca să-și strige cererile bizare, un elicopter și 
cale liberă spre o ţară îndepărtată și obscură. Poliţiştii folosiră 
ocazia ca să-l împuște în șold, în fund și la baza coloanei. Håkan 
se răsuci și căzu, cu picioarele paralizate. Se târî pe coate înapoi 

în bancă, ţipând. Antonia îl urmări cu binoclul și îi văzu 
picioarele neputincioase și dâra de sânge pe care o lăsa în urma 
lui, văzu încercările lui jalnice de a avansa în continuare. 

Antonia schimbă direcţia ca să se uite la feţele speriate ale 
celor care stăteau pe jos în bancă. Apoi din nou la Håkan. Acesta 
încetase să se mai târască și zăcea pe podea ca un pui de focă 
rănit. Își scoase masca de schi. Antonia îl văzu cum zâmbește 
deznădăjduit. Zâmbetul părea adresat uneia dintre casieriţe, 
care purta o rochie cu albăstrele. Femeia făcuse pe ea. Håkan 
Zivkovic îi spuse ceva, băgă ţeava pistolului în gură și trase. 
Peretele din spatele ei se înroși, iar după jumătate de secundă 
zgomotul ajunse la Antonia. Casieriţa începu să vomite. 

e 

Antonia îl sună pe Ulf; acesta avea zi liberă, făcuse rezervare 
la spălătoria publică și urma să lucreze la noapte. Se întâlniră la 
spălătorie, unde el își călca tricourile atunci când ea intră. Totul 
se petrecu pe uscător și dură o sută douăzeci de secunde. Icniră 
unul în braţele celuilalt, ea așezată, el în picioare. Antonia ar fi 
vrut să mai rămână în acea îmbrăţișare, doar să mai stea acolo 
puţin. Dar nu aceasta era înţelegerea dintre ei. Ulf se desprinse. 

e 

Miles avusese norocul să pună mâna pe o maşină de poliție. 
Majoritatea lor fuseseră trimise la o luare de ostatici dramatică 
din Sveavägen. Cei doi polițiști de pe locurile din față semănau 
cu Stan și Bran. Miles nu știa cum îi cheamă și nici nu-i păsa de 
asta. Unul masiv cu bărbie dublă, celălalt mic și musculos. 

El stătea pe bancheta din spate, citind iar documentul. 
Bărbatul pe care urma să-l ia de la Arlanda nu avea acte 
formale. Amprentele pe care mexicanii le verificaseră în sistem 
declanșaseră o alarmă la Interpol, apoi asta ricoșase către 
Europol, unde provocase o reacţie automată la numărul cazului 
lui Miles, ancheta Trasten, și ajunsese în e-mailul lui deoarece el 
era trecut ca detectiv principal. 

Putea fi oricine, un client care luase masa la restaurant cu 
mult timp în urmă, un chelner... Sau altcineva. Poate unul dintre 
suspecți, chiar dacă asta era foarte puţin probabil. 

Arestul aeroportului era un spaţiu mizerabil. Aresturile erau 
întotdeauna mizerabile, indiferent cum arătau. Agentul de 
serviciu era o fată cu pantaloni albastru-închis și cămașă bleu. 
Fata nu-i spuse prea multe, arătă doar spre teancul de 

documente de pe masă și îl lăsă pe Miles să se ocupe de ele. 
Miles semnă totul. 

Fata se întoarse aducând un bărbat solid, blond și bronzat, de 
patruzeci și ceva de ani, cu mâinile încătușate. 

— Mersi, spuse Miles. 

Apoi îl prinse autoritar pe bărbat de partea de sus a brațului și 
îl conduse afară. 

Un avion trecu asurzitor pe deasupra lor, în timp ce se 
îndreptau spre mașina de poliţie. 

— Miles  Ingmarsson, inspector de poliţie, spuse Miles, 
încercând să se facă auzit peste zgomotul avionului. 

Bărbatul nu răspunse. 

Poliţiștii în uniformă stăteau în mașină și beau cafea din 
termosuri. 

— Atunci să mergem, spuse Bran după ce Miles și Jens urcară 
pe bancheta din spate. 

Își croiră drum printre taxiuri și porniră înapoi pe autostradă. 
La radio se difuza hard rock. Pe autostradă, Bran dădu volumul 
mai tare. 

— Dă mai încet, murmură Miles. 

Bran își mută privirea de la drum și se uită în oglinda 
retrovizoare. 

— Poftim? 

— Dă mai încet! spuse Miles din nou. 

Bran dădu mai încet. Încercă să se uite iar la Miles în oglinda 
retrovizoare. 

— Nu auzisem ce-ați spus, domnule, spuse el. 

Domnule? 

Pe urmă totul se întâmplă foarte rapid. Bran ţipând puternic, 
Stan înjurând, apoi mașina de poliţie hurducându-se și frânând 
brusc. Miles fu aruncat înainte și se propti în centura de 
siguranţă. Se năpusteau spre un șantier amenajat pe banda din 
stânga, în mijlocul autostrăzii. Câteva conuri galbene și niște 
bandă, părea ceva foarte amatoricesc. O camionetă oprise de-a 
latul benzii din dreapta. 

Accidentul era inevitabil. Mașina de poliţie se izbi de 
camionetă, împingând-o în faţă. Cioburi de sticlă zburară prin 
aer, metalul se boţi și cineva ţipă, bordul se îndoi și cedă 
bubuind; se simţea miros de ars și ceva înțepător, ca un acid. 
Camioneta se desprinse de mașina de poliţie și se răsturnă. 

Viteza lor scăzu. Miles văzu neclar lumea de afară prin sticla 
securizată crăpată. Alunecau înainte pe autostradă, spre 
acostamentul din dreapta. Avu câteva secunde fericite în care 
să se gândească la faptul că totul avea să fie în regulă, nu 
aveau să păţească nimic. Apoi ceva se năpusti spre ei din spate. 
Un zgomot infernal, un claxon combinat cu scrâșnetul ascuţit de 
cauciucuri care frânează brusc la viteză mare. Miles se pregăti. 
Urmă bubuitura. Ca o explozie. Era asurzitoare, și în aceeași 
secundă imensa ei forţă își croi drum prin mașină, întregul 
vehicul fu aruncat în faţă. Miles rămase imponderabil pentru o 
clipă, apoi se trezi zburând în faţă... 

Șoferul mașinii din spate se prăvăli prin parbrizul din spate, 
lovindu-l pe Miles în ceafă cu o parte a trupului său, după care 
se izbi de bordul sfărâmat dintre cei doi polițiști. 

Mașina de poliție distrusă ricoșă din marginea drumului și se 
opri cu faţa spre panta de pe marginea autostrăzii. Apoi totul 
amuţi. 

Se auzea un ticăit, probabil semnalizatorul sau zgomotul 
motorului supra-încălzit. Aveau toţi arme. Miles încercă să-i 
avertizeze pe polițiștii din față. Nu reuși să scoată niciun sunet, 
nu putea respira. Ceva îi bloca traheea. Îl lovi pe Stan în umăr, 
dar polițistul rămase așa, fără să reacționeze. Nişte bărbaţi se 
apropiară de mașină din părţi opuse. 

Bărbatul bronzat de alături își desfăcu centura de siguranță și 
se uită la Miles. 

— Ești în regulă? îl întrebă el. 

Miles presupuse că faţa i se învineţise. 

— Ce e? 

Miles ridică bărbia și arătă spre gât. Nu mai avea aer. Închise 
ochii, se sufoca. Sunetele deveniră înăbușite, lumea era 
întunecată, Miles nu voia să moară. Incepu să se smucească, în 
timp ce trupul lui urla după oxigen, și smuciturile lui se 
transformară în convulsii. Cam în acel moment, Miles își pierdu 
cunoștința. 

e 

Miles deschise ochii. Era întins lângă mașină, tușea și icnea 
după aer. Bărbatul bronzat stătea deasupra lui. 

— Bun! Credeam că o să mori. 

Zâmbi cu dinţii lui albi și îl bătu pe Miles pe umăr. 

— O să iau astea drept plată. 

Legănă cheile lui Miles de la cătușe. Se ridică și dispăru rapid. 
Miles întoarse capul și se uită cum bărbatul și încă doi se 
îndepărtează în grabă de mașina de poliţie. Inspiră de câteva ori 
lent, apoi se rostogoli pe spate și privi cerul, unde văzu nori albi 
și groși pe fundalul albastru, și își dădu seama că viaţa e finită. 
Și că el nu voia ca viața să fie astfel, pentru că încă nu avusese 
timp să facă nimic. La urma urmei, abia o cunoscuse pe Sanna. 
e 

Conform planului, mașina de poliţie ar fi trebuit să aibă timp 
să oprească. Dar nu avusese. 

Sophie stătuse în mașina de fugă și urmărise în oglinda 
retrovizoare accidentul întâmplându-se, în timp ce mașina de 
poliţie intra în camionetă, apoi era izbită din spate. 

Durase mult mai mult decât se așteptase ea. Dar în cele din 
urmă apăruseră toţi. Leszek, Hasani și Jens. Toţi întregi. 

Leszek se grăbi spre mașina ei, Hasani și Jens săriră în mașina 
închiriată de lângă ea. Sophie îl zări pe Jens, ochii lor se 
întâlniră, el îi zâmbi. Sophie ar fi vrut să se ducă la el. 

Apoi porniră. 

Sophie o luă spre Stockholm. 

Inima îi bubuia atât de tare, că se simţea epuizată fizic. Ar fi 
vrut să oprească și să iasă de pe autostradă, să se ascundă 
undeva. Dar Leszek îi ordonă să conducă mai departe. Merseră 
pe autostradă, chinuitor de încet. 

Sophie ar fi vrut să-l aibă alături de ea pe Jens, nu pe Leszek. 
Voia să vorbească cu el, să se uite la el... 

Leszek porni radioul. O luare de ostatici dramatică din 
Sveavägen însemna că jumătate de oraș era închis. 

— Avem noroc, spuse el. 

În timp ce se apropiau de clădirea de pe Norr Mălarstrand, lui 
Leszek îi sună telefonul. Leszek răspunse, ascultă, vorbi puţin. 
Stătea cu fața în cealaltă parte și Sophie avu impresia că se 
întâmplă ceva... 

Convorbirea se termină. 

— Cine era? întrebă ea. 

Leszek nu răspunse, își rodea doar pielițele, ceea ce nu-i 
stătea în fire. 

— Leszek? 

Sophie se străduia să vorbească normal. 

El se întoarse spre ea, iar expresia de pe faţa lui îi îngheţă lui 
Sophie sângele în vine. Dezamăgire, batjocură, ceva de 
nepătruns. 

— Ce e? reuși ea să spună. 

Leszek arătă spre un loc de parcare liber de lângă intrare. 
Sophie parcă mașina și opri motorul. 

Leszek rămase pe scaunul lui și întinse mâna spre ea. 

— Dă-mi cheia. 

— De ce? 

— Dă-mi cheia, Sophie. 

Ea scoase cheia din contact și i-o dădu. 

— Dă-te jos din mașină, spuse el. 

— Leszek, nu înţeleg. 

Dar înțelegea. Era vorba de ea. Cei doi știau ceva. 

— Fă ce-ţi spun. 

Sophie îl privi lung. 

— Nu, nu o să fac asta. Cine te-a sunat, Leszek? Cu cine ai 
vorbit la telefon? 

Încerca să-și joace rolul, să găsească un indiciu legat de ceea 
ce se întâmpla. Ce știau ei? 

Dar Leszek nu răspunse. Scoase pur și simplu pistolul și îl 
puse în poală. Vocea lui era lentă, amenințătoare, reţinută dar 
agresivă. 

— Dă-te jos din mașină. Acum, Sophie. 

Ridică pistolul un centimetru de pe picior, îndreptat spre ea. 

— Ce faci? șopti ea. 

Nimic din ceea ce spunea ea nu părea să aibă vreun efect 
asupra lui. 

Sophie deschise portiera și cobori. Traversă strada spre 
intrare. 

În timp ce forma codul, se întoarse și îl văzu pe Leszek cum 
pleacă cu mașina. 

Liftul urcă lent. Sophie intră în apartament. 

— E cineva? 

Niciun răspuns. Se grăbi spre camera lui Albert. 

Albert stătea pe pat, cu câăștile lui mari pe urechi, și desena 
pe un carnet. O văzu și își dădu căștile jos. 

— Salut, spuse el. 

— Unde e toată lumea? îl întrebă ea. 

El se gândi o clipă. 

— Leszek și Hasani sunt cu tine. Angela și băieții sunt plecaţi. 
Unde ai fost? 

— Unde sunt Angela și băieţii? 

— Plecaţi undeva, nu știu. 

— Când a plecat ea? 

— Acum un sfert de oră, poate. A sunat cineva, apoi ea i-a 
luat pe băieți și au plecat. 

— Unde? 

— Nu știu, spuse el iritat. 

— Cine a sunat? 

— Nu știu. Mamă, ce s-a întâmplat? 

Sophie se întoarse și ieși din cameră. 

Pe hol, scoase un mobil din geantă și apela numărul lui 
Hasani. Nu suna. Încercă numărul lui Leszek, dar telefonul lui 
era de asemenea mort. 

Jens? Sophie scoase celălalt mobil, cel al cărui număr îl știa 
doar el, verifică dacă funcționează, dacă volumul e activat, dacă 
bateria e încărcată. Il băgă la loc în geantă. 

In bucătărie, luă un pahar de pe raftul de lângă chiuvetă, 
dădu drumul la robinet și lăsă apa să curgă până când deveni 
atât de rece, încât era dureroasă. Sophie încercă să bea. Incercă 
să-și dea seama ce se întâmplă, dacă ei știau ceva - și dacă da, 
ce? 

Apa ţâșnea din robinet. Dintr-odată, zgomotul i se păru mult 
prea puternic. Ca într-un vis. lar dincolo de el era alt sunet pe 
undeva, mai puternic, mai îndepărtat. Sophie închise robinetul. 

Ceva clincăni. Ușa de la intrare care se închidea? 

— E cineva? strigă ea. 

Incercă să asculte. 

— E cineva? spuse ea iar. 

De data asta vorbise mult mai încet. Ca și cum propria voce 
ar fi speriat-o. 

Sophie se duse pe hol. . 

Acolo era un bărbat. In mijlocul holului. Scund, cu haine 
întunecate și ras în cap. Cu mâinile în buzunarele hainei, capul 
împins în faţă și ochi pieziși care o priveau fix. 

Frica se prăbuși greoi în stomacul lui Sophie și ea se grăbi 
spre camera lui Albert. Bărbatul, care era imediat în urma ei, o 
prinse de păr și o trase spre podea. 

— Albert! strigă ea. 

Dar știa că el nu poate face nimic, că stătea în pat, paralizat. 

— Mamă! strigă și el. 

Bărbatul se așeză deasupra ei. Ochii lui pieziși erau acum mai 
limpezi, asimetrici pe faţa palidă. 

Lucra eficient, ţintuind-o de podea cu o forță brută. Avea ceva 
în mână: o batistă împăturită. Bărbatul i-o apăsă pe gură, în 
timp ce ea încerca să ţipe. El o strânse de nas și Sophie 
deschise gura din reflex, inspirând prin batistă. O substanţă 
chimică tare și amară. Se simţi imediat ameţită. Avu timp să-l 
vadă cum desface un sac de pânză neagră pe care i-l trage 
peste cap, legându-i-l în jurul gâtului. 

PARTEA A DOUA 


24. (Stockholm) 


Un câine vagabond alerga peste tot, amușinând neliniștit 
printre cei morți și îngropați. 

Antonia era în Cimitirul Văstberga, privind piatra sub care era 
îngropat Lars Vinge, alături de părinţii lui. 

De ce era acolo? Pentru că voia să înţeleagă ceva? Să audă 
ceva - o șoaptă, voci de pe lumea cealaltă? Dar nimic de felul 
ăsta nu venea spre ea. Doar evenimentele acelei dimineţi, care 
nu voiau să-i iasă din minte. Haosul de la banca din Sveavägen. 
Focul de armă, craniul lui Håkan Zivkovic explodând, sângele de 
pe perete. 

Antonia oftă. 

Câinele vagabond alerga în faţa ei. 

Oare stătea aici, printre morți, în speranţa de a se împăca cu 
toate? 

Nu... 

Voia doar să știe. Ca în oricare altă zi a săptămânii. 

Antonia plecă, se urcă în mașină și dădu cu spatele. Câinele 
vagabond făcu pipi pe mormântul lui Lars Vinge, apoi plecă și el. 

Antonia se întoarse la secție, se așeză la biroul ei și citi 
raportul morții lui. 

Vinge se împușcase în cap cu șase luni în urmă, cu o armă 
furată dintr-un apartament din Södermalm, după ce o omorâse 
pe șefa lui, Gunilla Strandberg. Existau suficiente declaraţii 
convingătoare de la experţii criminaliști și de medicină legală. 
Sinucidere, nimic mai mult, nimic mai puţin. 

Dar părea ceva dubios. Antonia simţise asta de prima oară 
când îl citise. Ar fi trebuit să existe mai mult acolo. In celelalte 
anchete exista întotdeauna. Detalii oficiale,  absurdităţi 
birocratice, referinţe și tot felul de informaţii despre lucruri care 
n-ar fi interesat niciodată pe nimeni. Dar nu și aici, nu și în cazul 
lui Lars Vinge. 

Antonia se lăsă pe spate. 

Unde erau toate informaţiile despre falimente, rude, 
proprietăţi, datorii? Lipseau și unele din cele mai elementare 
informaţii, cum ar fi unde fuseseră arhivate bunurile lui. Dosarul 
personal al lui Lars Vinge ar fi trebuit să fie și el acolo, ca și 
toate detaliile trecutului său profesional. Dar nu exista nimic de 
felul acesta. Oare era doar o neglijenţă? Sau ceva deliberat? 

Pe computer, Antonia deschise un motor de căutare. Existau 
opt companii și indivizi care se ocupau de bunurile morților din 
Stockholm. Îi sună pe fiecare pe rând, se prezentă și le dădu 
numele și codul numeric al lui Vinge, spunându-le tuturor 
același lucru: 

— E urgent. 

e 

Miles avea o perfuzie în braţ și privea fix plafonul alb și steril. 

Un doctor cu păr grizonant intră. Halat alb, pantaloni albaștri. 
Citea niște notițe. 

— Ai trei coaste rupte, o contuzie și numeroase zgârieturi și 
vânătăi. 

Apoi trecu la întrebările obișnuite: cum te simți, ai pierderi de 
memorie, anxietate? 

Miles răspunse bine, nu, nu. 

— O să-ţi prescriu niște analgezice, ceva pentru anxietate și 
niște somnifere, dacă o să ai cumva probleme cu somnul. 

— Dar nu mă simt anxios, spuse Miles. 

— Suntem în Suedia, toată lumea e anxioasă, murmură 
doctorul. Asistenta o să-ţi dea niște pastile la plecare, până când 
ajungi la farmacie. 

e 

Camera de odihnă mirosea a cafea arsă atunci când Miles se 
întoarse la secție. Își umplu ceașca. 

Antonia Miller intră și își luă o cană din dulăpior. 

— Ce s-a întâmplat? întrebă ea. 

Miles recunoscu curiozitatea ei. Era întotdeauna prezentă, ca 
un prilej distructiv de suferinţă. 

— Nu știu. A evadat un deţinut. 

Antonia părea obosită. Avea ceva tensionat, iar ochii ei 
ardeau. 

— Ce mai faci? se auzi el întrebând. 

— Ce mai fac? 

Spusese asta ca și cum el ar fi acuzat-o de ceva. 

— Da, ce mai faci, Antonia? 

— Bine. Și tu? 

— Foarte bine, răspunse el. 

Antonia privi sceptică rănile de pe faţa lui. 

— Cine e? întrebă ea. 

— Cine? 

— Tipul din Mexic. 

— Habar n-am. 

— Dar asta trebuie să însemne ceva. 

— Nu neapărat. Poate era doar un client al restaurantului sau 
unul dintre angajaţi. Poate de asta s-a declanșat alerta când au 
apărut amprentele lui. 

Antonia aproape pufni. 

— Și cineva l-a eliberat din arest? spuse ea. 

— Da, zilele astea oamenilor le vin tot felul de idei. Nu 
înseamnă neapărat că există vreo legătură. 

Miles zâmbi, era un adevărat maestru la a respinge obiecţii. 

Antonia îi recunoscu zâmbetul: buzele arcuite în sus, dar ochii 
furioși. 

— Ce vrei să spui prin asta? 

— Doar ce am spus. 

— Și ce ai spus, atunci? 

— Că nu există neapărat o legătură. 

Antonia era pe punctul de a exploda, dar se strădui să se 
stăpânească. 

— Cum arăta? întrebă ea. 

— Obișnuit, răspunse el. 

— Ce înseamnă obișnuit, atunci? 

— Nimic deosebit, spuse el. 

Antonia puse cafea în filtru. 

— Lars Vinge, spuse ea încet. 

Miles se opri. 

— Ce? 

— Lars Vinge, repetă ea. 

Miles nu înțelegea despre ce vorbește ea. 

— Cine e ăsta? spuse el. 

— Lars Vinge, care a lucrat pentru Gunilla la ancheta Hector 
Guzman. Cel care a împușcat-o, apoi s-a sinucis... 

Miles se uită la ea cu aversiune. 

— Ce deprimant, las-o baltă, pentru numele Domnului. 

— Ce să las baltă? 

Dar Miles plecă pur și simplu. 

Lucrul acesta, împreună cu atitudinea lui disprețuitoare și 
propria ei incapacitate de a se controla o făcură să se 
înroșească. Se luă după el, cu pași mari. 

— Eşti penibil, Ingmarsson. Și în curând o să fii gluma tuturor. 
Știi asta, nu-i așa? 

Miles se opri. 

— Ce cauţi aici? continuă ea. 

Peste fața lui trecu un zâmbet iritat. 

— Îmi fac datoria, spuse el. 

— Nu, tocmai asta nu faci. Ești maleabil, Miles? De asta ești 
aici? 

Antonia se străduia să rămână calmă. 

— Nu înţeleg despre ce vorbești, spuse el. 

— Ba da, înţelegi. Când cineva are nevoie să golească o 
găleată cu căcat, te cheamă pe tine. Și tu faci treaba asta 
puturoasă. Ai fost adus aici tocmai ca să nu faci nimic. Nu sunt 
proastă. Cum o să pui capacul peste incidentul ăsta? 

— Tu vezi-ţi de cazurile tale și eu o să-mi văd de ale mele. 

Miles continuă să meargă. 

— Ale tale? spuse ea. Ai un singur caz, și ăla e o glumă. 

— Eşti o persoană foarte neplăcută, spuse Miles. 

(J 

După ce se întoarse în biroul lui, Miles se așeză pe scaun, 
regretând ultimele cuvinte spuse Antoniei. Nu-i plăcea să fie 
înverșunat și meschin. 

Privi lung pe fereastră, cerul era albastru, norii erau albi, 
avioanele zburau pe sus și undeva, dincolo de atmosferă, 
începea universul, iar dincolo de univers, evident, nu era nimic. 

O văzu cu coada ochiului cum stă în ușă. 

— Îi protejăm pe cei buni de cei răi, spuse ea. Facem lucrul 
ăsta pentru că noi credem în bine. Și în timp ce facem asta, ne 
protejăm unii pe alţii. Ne ajutăm unii pe alţii și lucrăm cu toţii 
pentru același țel. Și știi de ce? 

Antonia știa că el n-o să răspundă, așa că adăugă: 

— Pentru că noi, polițiștii, am ales să facem asta în locul mai 
multor altor lucruri foarte bune. 

Antonia arătă cu degetul mare în spatele ei. 

— Toţi cei de pe coridorul ăsta au făcut sacrificii. Așa că tu 
cine dracu’ ești, Miles Ingmarsson? 

Intră în biroul lui cu pași mari, puse o cană cu cafea proaspăt 
făcută pe biroul lui și ieși afară. 

Miles privi lung cana cu cafea, o ridică și luă o gură. Era 
perfectă. 

e 

Miles plecă de la birou în după-amiaza aceea și merse pe jos 
spre casă, singur prin oraș. Durerea din sufletul lui și din coaste 
era constantă și gravă. Faţa lui rănită îi speria pe cei cu care se 
întâlnea. Fumă trei țigări la rând, reprimându-și sentimentele. 
Nu avea nicio problemă cu asta, fusese educat să procedeze așa 
de fiecare dată când emoţiile lui deveneau prea puternice. 

Sanna era acasă. Arăta normal: fără machiaj, în blugi și cu o 
bluză. Lui Miles îi plăcea asta. Dar îi plăcea la fel de mult și când 
arăta ca o curvă. Sanna era perfectă, indiferent cum ar fi fost. 

— Cum te simți? îl întrebă ea, atingându-i atent rănile de pe 
faţă cu arătătorul. 

— E în regulă. 

Sanna îi examină ochii. 

— Nu, nu e, spuse ea. 

Miles se prăbuși pe canapea și ea se așeză lângă el. Miles îi 
povesti despre evadare și despre accidentul de mașină. Sanna 
părea îngrozită. Îl mângâie cu tandreţe pe obraz. Atingerea ei 
blândă eliberă tensiunea și Miles oftă. 

Peste cincisprezece minute, Sanna stătea în fața lui, cu mâna 
pe șold. Poza foarte frumos, costumată în servitoare, cu ciorapi 
de plasă și o fustă mult prea scurtă. Sânii ei erau foarte strânși, 
iar buzele mai roșii decât o stea comunistă. Sanna se întoarse și 
se îndreptă calm spre hol. Luă unul din pardesiele ei bej de pe 
umeraș și îl îmbrăcă. 

— Ne vedem, spuse ea, și dispăru. 

Ușa de la intrare se închise cu zgomot. 

Miles îi ascultă pașii pe scară, până când se stinseră. 

Privi lung în plafon. Își reaminti accidentul. Senzaţia de 
sufocare, frigul, anxietatea tensionată. 

Această experiență aproape mortală nu îi fusese de niciun 
folos. Doar oribilă, în toate modurile posibile. 

Muzica de la radioul din bucătărie era melancolică și 
minunată; producea durere, producea o crăpătură în ceea ce 
Miles încerca să înăbușe. 

Dădu să se ridice de pe canapea, dar durerea de coaste a fost 
instantanee. Incercă iar și se ridică în picioare, cu un scâncet 
scurt de durere. Se duse în bucătărie și închise radioul acela 
afurisit. 

Se sprijini de blat și privi lung în chiuvetă, argintie într-un mod 
surprinzător de hidos. Respira rapid și superficial, iar inima îi 
bătea mai repede și mai slab. Doctorul avusese dreptate, toată 
lumea era anxioasă. Găsi pastilele pe care i le dăduse asistenta 
la spital. 

Luă un analgezic. 

Luă un calmant. 

Luă un somnifer. 

Miles așteptă un minut, nu se întâmplă nimic. Mai luă câte 
unul din fiecare. 

Liniștirea artificială își făcu loc. 

Un vacuum emoțional... 

Miles se întinse pe pat, în timp ce respiraţia lui devenea mai 
profundă și mai uniformă. 

Telefonul sună solemn, dincolo de zidurile oboselii și amorțelii 
emoţionale. Pleoapele i se închiseră. 

Țărâitul telefonului era îndepărtat. Miles alunecă într-o 
toropeală medicală neagră. 

Telefonul sună iar. 


25. (Stockholm) 


Sophie deschise ochii. Totul era negru; o pânză îi acoperea 
fața. Era întinsă pe podea, cu mâinile legate cu bandă adezivă la 
spate. Avea ceva în gură... batista. Reuși s-o scuipe. Durerea îi 
sfâșia capul. 

— Albert! strigă ea. 

Undeva departe, în apartament, sună un telefon. 

— Albert! 

Telefonul sună iar. Acum Sophie îl recunoscu. Telefonul lui 
Jens. 

Se zbătu și trase, dar braţele îi erau legate bine cu banda 
adezivă. Țipă de iritare și se împinse cu picioarele de podea 
până când dădu de un perete, apoi se ridică în picioare 
sprijinindu-se de perete. 

O luă spre hol, pipăind cu mâinile legate la spate. Reuși să 
apuce cureaua genţii de pe scaun și o trase după ea, în timp ce 
se grăbea orbește spre camera lui Albert. 

Se prăbuși în genunchi lângă patul lui și se aplecă în faţă, dar 
nu simţi altceva decât cearșafuri; patul era gol. 

— Albert, spuse ea, chiar dacă știa că el nu e acolo. 

Abbe... 

Trebuia să scoată telefonul, în caz că suna iar, și reuși să 
bage mâinile legate în geantă. Scotoci înăuntru cu degetele. 
lată-l. Sophie îl scoase cu precauţie și îl puse în spatele ei, ca să 
poată ajunge la el cu degetele. 

Apoi rămase așa, în genunchi, legată și oarbă. Nu mai putea 
să facă nimic. 

Trecu timpul; nu se auzea niciun sunet, ea presupuse că e 
noapte. li dădură lacrimile, era speriată. 

Telefonul mobil sună iar. 

Sophie reuși să apese butonul Răspunde. O voce înăbușită în 
depărtare. 

— Jens, nu te aud. Trebuie să vii aici! g 

Vocea ei era puternică, aproape un strigăt. li dădu adresa și 
codul de la ușă. 

— L-au luat pe Albert! continuă ea. Eu sunt legată! 

Auzea vocea lui Jens, dar nu și ce spunea el. 

— Nu închide! strigă ea, îngrozită să rămână singură. 

Jens nu închise, iar vocea lui îi ţinu companie timp de 
douăzeci de minute, până când auzi ușa albă și grea de lemn 
deschizându-se, iar Jens se năpusti în apartament. 

— Sunt aici! strigă ea. 

Jens intră în cameră și mai întâi dezlegă sacul de pânză de la 
gâtul ei și i-l scoase. Apoi se așeză în spatele ei și tăie banda 
adezivă de la încheieturile mâinilor. Sophie se uită prin camera 
lui Albert. Lucrurile lui erau încă acolo, dar căruciorul dispăruse. 

— Caută-l pe Albert, spuse ea ridicându-se. 

Sophie trecu prin camere, sprijinindu-se de pereţi. Substanţa 
din batistă care o drogase era încă în organismul ei; îi era greu 

să-și ţină echilibrul, migrena îi străpungea fruntea și ochii. Căută 
frenetic prin apartament. 

— Nu e nimeni aici, Sophie. 

Jens era în spatele ei. 

Sophie se opri în sufragerie. 

— Trebuie să stai jos, Sophie. 

Ea se întoarse spre el. 

— De ce m-ai sunat? spuse ea. 

Suspiciunea ei era evidentă. 

— La miezul nopţii, Jens? 

— Sunt încă pe fusul orar mexican, nu pot dormi. 

— Deci m-ai sunat de mai multe ori? 

— Da, aşa e. 

— De ce? 

— De ce ești atât de suspicioasă? 

— De ce, Jens? 

Jens încercă s-o citească. 

— Prietenul tău Hasani m-a dus cu mașina în oraș, după ce m- 
ați eliberat. l-a sunat telefonul; dintr-odată a început să se 
grăbească și mi-a zis să mă dau jos. Mi s-a părut ciudat. M-am 
dus acasă, dar nu puteam scăpa de senzaţia că ceva e în 
neregulă, așa că te-am sunat pe tine. Dar asta nu are 
importanţă acum. Sophie, spune-mi ce s-a întâmplat. 

Ea povesti întocmai, cât de bine putu. De la început până la 
sfârșit. 

Cum lucrase pentru Aron de când ea și cu Jens se văzuseră 
ultima dată. Cum luase legătura recent cu familia Hanke, după 
ce aflase că ei și cu columbienii lucrau împreună împotriva lui 
Hector. Faptul că făcuse asta în secret, fără ca Aron sau oricine 
altcineva să știe ce încearcă ea să realizeze. Că întâlnirea cu ei 
avusese drept rezultat uciderea lui Daphne și Thierry. Îi spuse 
lui Jens despre telefonul pe care Leszek îl primise în mașină, 
cum se dusese la apartament și îl găsise acolo doar pe Albert, 
apoi cum ea fusese atacată și Albert răpit. 

— Hector? întrebă Jens. 

— E încă în comă. 

— Aron? 

— E la conducere. 

— Ce înseamnă asta? 

— El face ca lucrurile să funcţioneze în continuare. 

— Și funcţionează? întrebă Jens. 

— Nu. 

Jens încercă să înţeleagă. 

— De ce nu te-ai dus mai întâi la el? Te-ai dus la familia 
Hanke? Ce-a fost în capul tău? 

— Aron nu mai e el. E stresat și tensionat, nu poţi discuta cu 
el. Știam că dacă-i spun ce știu o să declanșeze un mic război. Și 
ar fi pierdut, toată lumea ar fi pierdut. 

— Cât de multe știi? o întrebă el. 

— Familia Hanke și Ignacio Ramirez lucrează împreună ca să 
se debaraseze de Hector și să preia tot ce are el. L-au omorât pe 
fratele lui, Eduardo, și în același timp au încercat să-l prindă pe 
Aron în Istanbul. Așa au început. 

— Dar de unde știi asta? 

— M-am dus în Columbia, la puţin timp după Istanbul. Ar fi 
trebuit să fie o întâlnire de rutină cu Ignacio și Alfonse Ramirez. 
Dar s-a dovedit a fi modul lor de comunicare cu organizaţia prin 
intermediul meu. 

— Și ce-au spus? 

— Că ar trebui să stăm liniștiți și să cedăm, să dăm familiei 
Hanke totul, inclusiv pe Hector. 

Jens se gândi o vreme. 

— Și te-ai întors acasă și n-ai spus nimic? 

— Ar fi fost o baie de sânge... 

Se uitară unul la celălalt. Abia acum Sophie îl văzu cu 
adevărat. Jens era la fel ca înainte, poate puţin mai bătrân, dar 
asta îi stătea bine. Vedea empatia lui, care radia din el ca și cum 
el ar fi înţeles cu adevărat poziţia ei, dilema ei. 

— Îți pare rău? întrebă el încet. 

Sophie știa că nu era o critică. Ca de obicei, Jens era direct și 
neînfricat atunci când situaţia devenea serioasă. 

— Nu pot să iau lucrurile așa, răspunse ea. Inţelegi acum, nu-i 
așa? 

— Da, înțeleg. Și nu trebuia să spun asta. Ai luat o decizie 
care la momentul ăla părea cea potrivită. Și chiar era, în ciuda a 
tot. Pentru că nu exista alternativă. Și eu aș fi luat aceeași 
decizie, Sophie. 

Cuvintele lui o alinară întrucâtva. 

— Cred că Aron știe despre Munchen, spuse ea. 

— Deci a mutat pe toată lumea, temându-se pentru siguranța 
lor acum când tu te-ai dus să-l vezi pe diavolul în persoană? 

Sophie îl lăsă să continue. 

— Și acum l-a luat pe Albert, ca instrument de negociere, 
spuse Jens. Atâta timp cât Albert e la el, nu poţi să faci nimic. Ti 
se pare plauzibil? 

— Pare plauzibil, spuse ea. 

— Dar de ce nu l-au luat în același timp cu ceilalţi, cu Angela 
și copiii, înainte să ajungi tu acasă? 

Sophie nu știa ce să răspundă. 

— Și de ce nu te-au omorât? spuse Jens. 

Sophie se gândi la asta. Poate că Jens avea dreptate, poate că 
nu. Nu mai conta. Albert era tot ce conta, să-l recupereze cât 
mai curând posibil. 

— Bărbatul care l-a luat pe Albert, care te-a drogat pe tine, te- 
ai uitat ca lumea la el? 

— Da... 

— L-ai recunoscut? 

— Nu. 

— Eşti sigură? Gândește-te bine, l-ai mai văzut vreodată, 
oriunde? Cu Hector, cu Aron, în fundal? E unul de-al lor? 

Sophie căută în memorie. Incercă să identifice pe cineva de 
lângă Elector. Nu, era sigură că nu-l mai văzuse niciodată pe 
bărbatul acela. Dar în minte îi apăru o altă faţă. O femeie pe 
care o întâlnise prima oară la sărbătorirea zilei de naștere a lui 
Hector. Femeia se ţinea aproape de el. Era extrem de frumoasă, 
iar Sophie simţise o gelozie ciudată. Apoi se întâlniseră în casa 
din Marbella, când Adalberto fusese ucis... când Hector fusese 
împușcat. 

— Sonya...? spuse ea cu voce tare, ca pentru sine. 

Sophie găsi rapid numărul, se ridică și începu să umble prin 
cameră, așteptând cu nerăbdare ca ea să răspundă. 

O voce de femeie îi răspunse. 

— Sonya! 

O scurtă tăcere. 

— Sophie? răspunse Sonya surprinsă. 

— Unde e Albert? 

— N-ar trebui să vorbim. Închide și să nu mă mai suni. 

— Unde e Albert? 

— Eu închid. 

— Așteaptă, Sonya, te rog. 

Sonya așteptă, iar Sophie respiră zgomotos. 

— Explică-mi ce s-a întâmplat și unde e Albert. Spune-mi ce 
vreți să fac. 

— Nu, n-o să-ți explic, și n-ar trebui să vorbim. 

Sonya făcu o pauză, apoi continuă cu voce scăzută: 

— Dar îti jur că nu știu unde e Albert. Sper că n-a pățit nimic. 
Nu mai suna. 

Convorbirea se întrerupse. Sophie rămase așa, cu spatele la 
Jens și telefonul la ureche. 

— Nu știe unde e? 

— Nu, așa a spus. 

— O crezi? 

— Da, spuse Sophie întorcându-se spre el. 

— Deci cine l-a luat pe Albert? 

— Familia Hanke, spuse ea. 

— Poţi să fii sigură de asta? 

— Nu. 

— Și ce o să faci? 

— O să ia ei legătura cu noi. 

— De ce ar lua legătura? 

— Vor ceva. De asta l-au luat. 

Încerca să fie convingătoare, nu în ultimul rând ca să se facă 
pe ea însăși să creadă asta. 

— Nu poţi fi atât de naivă, Sophie, spuse el. 

Apoi continuă: 

— Vorbim despre Ralph Hanke. Dacă el l-a luat pe Albert, nu o 
să-ți facă o ofertă și apoi să ţi-l dea înapoi. 

Sophie se uită la el. , 

— Ralph Hanke ia, continuă Jens. Asta e talentul lui. Știe cum 
funcționează oamenii care nu au nimic. Totul e să îi apeși și să îi 
modelezi, nimic altceva... Uită-te la crime. Eduardo - de ce el? 
Daphne și Thierry? Un frate, doi soți. Niciunul din ei nu aparține 
cercului restrâns al lui Hector. Hanke vrea doar să arate că 
poate să facă ce vrea. E o formă de limbaj, Sophie. Altfel te-ar fi 
omorât în Munchen... L-au luat pe Albert pentru că vor ceva. 

— ÎI vor pe Hector, spuse ea. 

— Și dacă li-l dai pe Hector? Ceea ce mă îndoiesc că ai putea 
să faci. Ce se întâmplă atunci? 

Sophie nu răspunse. 

— O să ţi-l dea pe Albert înapoi? Nu, Ralph Hanke nu dă nimic 
înapoi. 

Spusele lui erau directe și înspăimântătoare. 

— Trebuie să ne ducem să-l luăm, spuse ea. 

Jens dădu din cap. 

— Așa e, spuse el. 

— Doar noi doi? întrebă ea. 

— O să fie dificil, spuse Jens. 

— Ai pe cineva care ar putea să ne ajute? 

— Așa, pe nepusă masă, nu. Tu? 

Sophie se gândi. Ochii ei se măriră. 

— Da, cred că da, spuse ea. 

e 

Miles se trezi în aceeași poziție în care adormise. Pe spate, pe 
pătură. Fără Sanna lângă el. Văzu pe fereastră că se făcuse 
noapte. 

Miles cercetă apartamentul. Sanna nu se întorsese acasă. 

Mobilul lui era pe masa din bucătărie. Cinci apeluri pierdute, 
toate de la Sanna. Trei mesaje în căsuţa vocală. 

O sună, dar telefonul ei era închis. 

Miles ascultă mesajele. 

„Salut, eu sunt, poți să vii să mă iei de la club? Te aștept aici”. 

Sanna vorbea pe un ton de un calm forțat. 

Apoi următorul mesaj. 

„Vor închide curând, clubul o să fie încuiat. Nu pot să plec de 
aici de una singură. Te rog, sună-mă”. 

Miles își dădea seama de anxietatea inconfundabilă din vocea 
ei. 

Apoi încă un mesaj, un apel iniţiat din greșeală. Un sunet 
hârșâit în timp ce Sanna mergea, vocea ei înăbușită de stofa 
buzunarului. Cuvintele erau neinteligibile, dar tonul implorator 
era suficient de clar. Miles auzi o voce masculină nemulțumită, 
zgomotoasă, ascuţită, agitată, rănită, intensă... 

Apelul se întrerupse. 

e 

Taxiul opri în fața apartamentului lui Sophie și Albert din 
Eriksbergsgatan. 

Liftul urca. 

Sophie descuie ușa și merse prin apartament spre camera de 
oaspeți. Acolo, pe un raft din dulap, în spatele unei cutii cu 

mănuși de iarnă - o lădiță de lemn. O dădu jos și deschise 
capacul. Un șervet vechi, alb și mototolit. Pe el era un număr de 
telefon scris de o mână fermă, de un bărbat care îi promisese 
să-i întoarcă serviciul făcut. 

Sophie formă codul internaţional pentru Germania, apoi 
numărul de pe șervet. 

O voce masculină răspunse în germană - hallo? - după trei 
țârâituri. 

— Klaus? întrebă Sophie. 

— Cine întreabă? spuse vocea tot în germană. 

— O veche prietenă, spuse ea încet în engleză. 

— Klaus nu mai e aici, spuse bărbatul în engleză. 

— Ştii cumva unde îl pot găsi? 

— A murit, spuse vocea domol. 

Apoi întrebă din nou: 

— Cu cine vorbesc? 

— Ce s-a întâmplat? 

— L-a răpus cancerul, în cele din urmă. 

Sophie simţi un val de durere. Parcă îl vedea pe bărbatul 
acela în faţa ei. Klaus Köhler. Musculos, periculos, diferit... și 
sensibil. Klaus era un mare paradox. Sosise în Stockholm 
împreună cu Mihail Asmarov, un rus solid, și lucraseră amândoi 
pentru Ralph Hanke. Avuseseră de gând să exercite presiuni 
asupra lui Hector. Dar lucrurile nu merseseră conform planului. 

Il răpiseră pe Hector, îl duseseră în pădure, îi puseseră pistolul 
la tâmplă și formulaseră tot felul de cereri. Aron, Sophie și Jens îi 
urmăriseră. Aron îl împușcase pe Klaus în burtă. Hector și Aron 
voiau să-l lase acolo în pădure, să sângereze până moare. Dar 
Sophie nu-i ascultă. Opri pentru scurt timp sângerarea și le ceru 
să-l ducă pe Klaus la spital. Ei făcuseră asta fără niciun chef. 

Sophie avea să se mai întâlnească cu Klaus Köhler de două 
ori. In haosul care urmase, totul devenise din ce în ce mai 
neclar. Dușmanii și prietenii deveneau prieteni și dușmani. 
Mihail Asmarov veni împreună cu Klaus la ascunzătoarea ei și a 
lui Jens. Klaus era rănit iar. De data asta, de un glonţ la umăr. 
Sophie îl ajută din nou. A treia oară a fost rândul lui Klaus să o 
ajute pe ea și, indirect, pe Hector și Aron, atunci când el și cu 
Mihail intraseră în Trasten la momentul potrivit și trăseseră 
asupra rușilor care erau pe cale să-i omoare. 

Klaus îi făcuse acea promisiune atunci și acolo. 

Mi-ai salvat viața de două ori, spusese el, apoi își scrisese 
numărul de telefon pe un șervet din restaurant și plecase. 

— Când? îl întrebă Sophie pe bărbatul de la telefon. 

— Acum două luni. 

— A fost bolnav mult timp? 

— Da. Dar a fost diagnosticat prea târziu. 

— Cine ești? întrebă ea. 

— Mă cheamă Rüdiger. Am trăit cu Klaus. 

— Îmi pare rău, spuse ea. 

Cuvintele ei păreau goale. Urmă o pauză. 

— Accentul pe care îl aud e cumva scandinav? întrebă el. 

— Da... 

— Atunci cred că știu cine ești. 

— Cine sunt? întrebă ea. 

— Esti, femeia care l-a ajutat, asistenta. Nu-i așa? 

Sophie nu răspunse. 

— Mulţumesc, Sophie, spuse el ca și cum ei doi s-ar fi 
cunoscut. 

Trecură mai multe secunde până ca el să continue. 

— Despre ce voiai să vorbesti cu Klaus? 

— Voiam să-l rog să mă ajute, spuse ea încet. 

— Cu ce? 

— Acum nu mai contează. 

O pauză plină de înțeles. 

— La revedere, spuse Rüdiger și închise. 

e 

Miles se strecură în clubul de striptease. Înăuntru erau doar 
doi fraieri sărmani și singuratici care așteptau spectacolul de 
dimineață. 

Miles o luă drept spre cortina de care cei că el nu aveau voie 
să se apropie. 

O femeie machiată intens, cu păr roșu ca focul, cizme înalte și 
strâmte, corset de piele și un bici în mână venea pe coridor spre 
el, pe tocurile ei cui. 

— Ştii unde o pot găsi pe Sanna? o întrebă el. 

— Nu ai voie aici, spuse ea cu un puternic accent finlandez. 

— Ştii unde o pot găsi pe Sanna? o întrebă el din nou, iritat. 

— De ce? 

— Trebuie să dau de ea. 

Femeia se uită la el cu atenție. 

— Eşti un client regulat de-al nostru? 

Miles dădu iar din cap. 

Femeia îmbrăcată în piele se însenină. 

— Păi, sigur! Noi dăm mereu adresele celorlalte clienţilor care 
stau și se holbează la noi toată ziua. Nu visăm altceva decât ca 
unul din voi să ne descopere într-o bună zi și să ia legătura cu 
noi. 

Accentul finlandez făcea ca sarcasmul ei să fie încă și mai 
mușcător. 

— Ne cunoaștem, de fapt. Vreau să vorbesc cu ea... Trăim 
împreună. 

Femeia îi susținu privirea. Miles întoarse ochii, scoase 
portofelul și îi arătă legitimaţia de poliţie. 

— Asta nu te ajută prea mult, spuse ea. 

Miles își dădu seama că era inutil și băgă legitimaţia la loc. 

— Dacă o vezi, spune-i că o caută Miles. 

Apoi plecă. Finlandeza strigă după el. 

— Cât de bine o cunoști? 

Miles se opri și se întoarse. 

— Ce? 

— Cât de bine o cunoști pe Sanna? 

Miles se gândi. 

— Destul de bine. 

Femeia aștepta mai mult de-atât. 

— Pentru mine asta nu înseamnă nimic, spuse ea. Spune-mi 
ceva despre ea. 

— Să-ţi spun ceva despre ea? 

Femeia știa că el o auzise și nu spuse nimic. 

— Gătește bine, spuse el. 

Dar își dădu seama cât de goale păruseră cuvintele lui. 
Femeia îi confirmă asta printr-o privire neimpresionată. 

— Îi plac comediile, murmură Miles. Aprinde lumânări, 
cumpără flori când poate. Când e de una singură și e bine 
dispusă, cântă melodii pop suedeze vechi. 

Miles căută în memorie și apărură și alte imagini. 

— E alergică la nichel. Mă lovește tare în partea de sus a 
brațului când râde, e foarte bună la franceză, pronunţă bine... 

Dădu din umeri, părându-i-se că toate astea sunau prostește. 

Finlandeza stătea nemișcată; avea ceva înverșunat, ca și cum 
i-ar fi acordat o ultimă șansă. Miles se scărpină în cap. 

— A crescut cu părinţii ei în Malmberget, spuse el. Ei erau 
comuniști. 

Se frecă pe ceafă, apoi continuă. 

— Sanna crede că ei au iubit-o, dar convingerile lor politice 
făceau ca uneori s-o neglijeze... 

— Sanna e la Spitalul Södermalm, îl întrerupse femeia 
îmbrăcată în piele. 

— Poftim? spuse el ridicând privirea. 

Femeia știa că el o auzise. 

— Fostul ei prieten a venit ieri aici, după muncă. A rupt-o în 
bătaie. 

Femeia plecă. Miles încercă să priceapă ce îi spusese ea. 

— Cine? Cum îl cheamă pe fostul prieten? 

Doar atât reuși să spună. 

Finlandeza se opri și se întoarse, dar păru să ezite. 

— Roger Lindgren, spuse ea. 

Rămase acolo o vreme, cu o mână în șold. 

— Sunteţi niște dobitoci atât de penibili, toţi! 

Spuse asta cu un dezgust sincer îndreptat către întregul sex 
masculin. Miles ar fi vrut să spună că el nu e unul dintre ei. Dar 
bineînţeles că era. 

Tocurile ei cui ţăcăniră tare pe podea, în timp ce femeia se 
îndepărta ţanţoș și dispărea în spatele cortinei clubului de 
striptease. O brumă de aplauze slabe o întâmpină atunci când 
ea păși pe scenă și pocni din bici în aer. Tobe electronice din 
1985, Samantha Fox cântând „Touch Me”. 

e 

Sanna zăcea acolo, inconștientă și bătută rău. Avea falca 
ruptă, jumătatea de jos a feței ascunsă de bandaje, ochii atât de 
Învinețiți și umflați, încât era de nerecunoscut, cu urme de 
sânge uscat. 

O parte a lui Miles ar fi vrut să plece; o altă parte voia să 
rămână, să rămână și să stea de veghe. 

Alese să rămână alături de ea. 

Miles își aduse un scaun lângă pat, fără să-și ia ochii de la ea. 
Nu plânse. Totul era sec și revoltător. 

Aparatele medicale zumzăiau în încăpere. Miles voia să se 
aplece în faţă și să-i șoptească ceva la ureche, să-i spună că 
acum era acolo, că n-o să renunțe niciodată. Dar nu o făcu, ci 
rămase așa, uitându-se lung la ea ca și cum ar fi fost obligat s-o 

facă. Ca și cum o putere mai mare l-ar fi ţinut acolo. Uită-te la 
asta, uite, și dă-ţi seama care e senzația, Miles Ingmarsson. 

Finlandeza de la clubul de striptease avusese dreptate. Era un 
mic dobitoc. 

Miles vrusese întotdeauna să creadă că atitudinea lui 
nonșalantă față de viaţă și față de oamenii din jurul lui îi oferea 
un fel de alibi neutru pentru orice și oricine: o persoană 
intermediară, nici bună, nici rea, nici amabilă, nici meschină. Nu 
făcea decât să plutească pe lângă tot, fără nicio 
responsabilitate. Ca și cum s-ar fi convins singur că realitatea în 
care trăia el era un fel de amestec de extreme. Și că, dacă își 
menținea un bun echilibru pe tăișul cuţitului, avea să fie imun la 
majoritatea lucrurilor. Dar Miles Ingmarsson nu era imun la 
nimic. Nu la teama de moarte: accidentul de mașină 
demonstrase asta. Nici la iubire: Sanna demonstrase asta. Nici 
la frică: seara anterioară demonstrase asta. 

Și nici la ură, cum demonstrase persoana care făcuse asta. 


26. (Moscova) 


Mihail Asmarov cobori grăbit cu liftul la subsol. Trupul lui mare 
se mișca rapid; oamenii se împrăștiau ca să-i facă loc. 

Patru bărbaţi îl urmăreau și probabil că mai erau și alţii pe 
drum. Mihail le înecase șeful în baie, în casa iubitei lui. Era ceva 
problematic, pe jumătate politic. Primise misiunea de la un alt 
freelancer apropiat de poliție. Așa comandau polițiștii asasinate. 
Așa că acum avea pe urmele lui un grup mafiot și în curând și 
poliţia. lubita vorbise. Mihail regreta că cedase unui atac de 
milă. Ar fi trebuit s-o înece și pe ea. Metroul era oprit la peron. 
Avea să ajungă la el? Auzi micul semnal și vocea mecanicului 
din metrou. Mihail făcu un salt imens în vagon exact înainte de 
închiderea ușilor. 

Văzu cum urmăritorii lui ajung la baza scării rulante, în timp 
ce metroul se punea în mișcare. Își croi drum spre partea din 
spate a vagonului, gâfâind, către un loc liber. Se așeză, cu 
rasuflarea tăiată. Acum toţi nenorociţii din Moscova știau că el e 
în metroul ăla. 

Metroul huruia prin tunel, iar problemele de alimentare cu 
electricitate făceau ca luminile din vagon să pâlpâie întruna. 
Mihail își simţea pistolul lipit de coaste. 

O fetiță cânta la vioară într-un capăt al vagonului. Suna bine; 
fetița se pricepea. Mihail privi în jurul lui: copii, adulţi, bătrâni. 
Dacă rămânea unde era avea să fie o baie de sânge. 

Metroul opri în staţia următoare. Mihail examină marea de 
oameni care trecea pe la geam, dar nu reuși să-și dea seama 
dacă îl așteaptă cineva. 

Ușile se deschiseră și se repezi printre oamenii de pe peron, 
plutind pe lângă stâlpii mari și pătraţi de marmură în timp ce se 
grăbea spre scara rulantă. 

De cealaltă parte, doi bărbaţi tocmai urcaseră pe scara 
rulantă care îi ducea pe oameni pe peron și veneau spre el. 
Mihail avu impresia că îl recunoaște pe unul din ei. Băgă mâna 
sub geacă. 

Bărbatul îl zări când ajunse aproape la același nivel cu el. 
Momentul recunoașterii era inconfundabil. Mihail scoase pistolul 
din toc, trase și îl nimeri pe bărbat în partea laterală a capului, 
apoi încercă să se adăpostească. 

Oamenii începură să ţipe și să fugă, panicaţi, pe scările 
rulante. Mihail auzi focuri de armă declanșându-se orbește în 
spatele lui. Se ghemui, apoi ridică privirea; era aproape în vârful 
scării rulante. În clipa aceea, mobilul lui sună, apelant 
necunoscut, și el răspunse cu un mormăit. 

— Da? 

— Mihaih 

— Da? 

Acum vârful scărilor era aproape. 

— Rüdiger la telefon. 

— Stai puţin, Rudiger. 

Mihail se ridică și alergă pe ultimele câteva trepte, apoi 
traversă holul. Ajunse la una din ieșiri, trecu de ea și merse 
grăbit pe trotuar până găsi o ușă deschisă, alergă pe un coridor 
și se trezi într-o curte. Peste tot în jurul lui erau blocuri de 
apartamente înalte, cu cerul deasupra. Mihail se opri, ridică 
telefonul și icni: 

— Da? 

— Sunt Rüdiger. 

— Da, ai mai spus. 

— Ești ocupat? 

— Ce vrei? 

— A sunat asistenta. 

— Cine? 

Mihail avea în continuare răsuflarea tăiată. 

— Femeia lui Hector Guzman, Sophie... din Suedia. 

Mihail făcu suma cuvintelor lui Rudiger și după semnul egal îi 
apăru în minte faţa unei femei. Era frumoasă, amabilă și bună, 
își aminti el. Și complet distrusă după împușcăturile de la 
Trasten. 

— Și? 

— Datoria pe care ai moștenit-o de la Klaus. Are nevoie de 
ajutor. 

Klaus zăcuse pe patul de moarte, descărnat și palid, plin de 
vinovăţie și alte prostii. Încercase să-și răscumpere trecutul 
înainte ca diavolul să vină să-l ia, pentru că asta urma să se 
întâmple; nimeni nu se îndoia, Klaus mai puţin decât oricine 
altcineva. Așa că promisiunea lui față de Sophie fusese 
importantă pentru el. Ea îi salvase viaţa de două ori într-un 
interval scurt de timp și, în mod evident, asta îi înmuiase inima. 

Klaus îi ceruse ajutorul lui Mihail și acesta preluase datoria în 
schimbul a patruzeci de mii de euro. 

— Cu ce? întrebă Mihail. 

— Nu stiu. 

— Va trebui să aștepte, acum sunt ocupat cu alte lucruri. 

— Nu așa a fost înțelegerea. Klaus a fost clar în această 
privință. A 

— Klaus e mort. Și eu sunt ocupat. Imi pare rău, Rüdiger, nu 
acum. 

— Cum poți să spui asta despre Klaus, Mihail? l-ai promis. Și ai 
fost recompensat regește. Acum femeia cere ajutorul. Respectă 
înțelegerea. Fă ce trebuie făcut. Așa cum voia Klaus. 

Rudiger era la fel de măsurat ca un profesor. Mihail își masă 
gâtul de taur și privi în jur, înconjurat de clădiri. Era o metaforă 
potrivită. Era prins în capcană în Moscova. Și cu cât rămânea 
mai mult acolo, cu atât zidurile aveau să-l preseze mai tare. 

— Bine, o să iau legătura cu ea, spuse Mihail și închise. 

Traversă curtea și clădirea și ieși pe strada din cealaltă parte. 
Apoi intră iar la metrou. Nu aveau să-l caute acolo o vreme. 

Trebuia să plece din Moscova fără să fie depistat; ăsta era 
primul lui obiectiv. 


27. (Villefranche) 


Aron stătea pe terasă și se uita spre mare și spre Cap Ferrat. 

Porţile electronice din capătul grădinii se deschiseră și Jeepul 
mare cu șapte locuri urcă dealul spre el. 

Aron plecă de pe terasă și cobori să-i întâmpine în faţa intrării. 

Angela îi ducea pe Andres și Fabien de mână. 

— Eu sunt Aron, bine aţi venit, spuse el. A fost lungă 
călătoria? 

Angela dădu din cap. Părea secătuită, neliniștită și complet 
lipsită de energie. 

Aron îi salută pe băieţi, le zâmbi și încercă să ia în glumă 
situaţia. Sonya îi sări în ajutor și îi conduse pe Angela și pe 
băieţi înăuntru. 

Leszek și Hasani stăteau în faţa lui Aron, gesticulând că 
trebuie să vorbească fără întârziere. 

În ciuda aerului friguros, se așezară la o masă izolată din 
spatele casei. Raimunda le aduse cești și un termos cu cafea. 
Aron și Leszek se uitară la Hasani cum pune cinci cubuleţe de 
zahăr în ceașca lui și le amestecă cu lingurita. 

Începură să vorbească. 

— Există vreun adevăr în asta? întrebă Aron. 

Întrebarea îi era adresată lui Leszek. Acesta răspunse dând 
din umeri, prudent ca întotdeauna. 

— Lucrurile stau așa, începu el. Tu ne suni, pe toţi în afară de 
Sophie, și ne spui să venim. Fără știința ei, fără să-i spunem 
nimic. Noi facem ce ni se spune. Dintr-odată, ea e complet 
singură, speriată, poate îngrijorată pentru viaţa ei, cine știe. Dar 
ne-a trădat. Așa că face ceva drastic, spune că fiul ei a dispărut, 
ca să ne atragă atenţia și simpatia. 

Aron dădu din cap. Dar Leszek nu terminase. 

— Asta e concluzia la care ajungi prima oară, cea mai 
probabilă, continuă el. Dar poate că există un adevăr în ce 
spune ea. Am trăit alături de ea. Nu a minţit niciodată, nu a 
încercat niciodată să se distanţeze de noi, nu a încercat 

niciodată să obţină vreun avantaj personal. În schimb, a făcut 
orice i-am cerut. Și s-a străduit cât a putut de mult. 

— A fost în Munchen, la familia Hanke, spuse Aron. Ne-a oferit 
informaţii false după întâlnirea cu Ignacio și Alfonse. Și acum, 
ceva improbabil despre dispariţia lui Albert, în clipa în care o 
abandonăm? 

Leszek lăsă capul în jos, nici măcar el nu putea scăpa de 
inevitabil. 

— Hasani? întrebă Aron. 

Hasani amestecă iar în cafea. 

— Eu nu o cunosc, așa că nu se poate considera că puţinul pe 
care l-am văzut eu ar însemna ceva. 

Se opri din mestecat. 

— Am văzut durerea din ochii băieţilor atunci când Eduardo a 
fost răpit familiei lui, continuă el. Eram musafir la Daphne și 
Thierry atunci când au fost omorâţi. Așa că dacă Sophie are 
ceva de-a face cu... 

Hasani nu mai spuse nimic, doar duse ceașca la gură și își bău 
cafeaua dulce. 

e 

Angela despături cearșafurile curate. Acestea plutiră în aer 
pentru o clipă, după care căzură pe saltea. 

Cei doi băieţi, Andres și Fabien, dormeau pe pat, fereastra era 
întredeschisă. Angela auzise fragmente din conversaţia 
bărbaţilor de jos. Întrebările lui Aron, răspunsurile lui Leszek, 
comentariile lui Hasani, tonul ezitant al vocilor lor. Vorbeau 
despre Sophie și vorbeau despre trădare. 

Angela își dădu seama că așa avea să fie, că dorinţa lui Aron 
și a celorlalţi de a-i proteja pe ea și pe băieţi nu era întregul 
adevăr. Angela știa prea multe. Așa că, nici dacă ameninţarea 
împotriva lor dispărea, situaţia nu avea să se schimbe. Ea și cu 
băieţii aveau să ducă întotdeauna o viaţă de captivitate 
indefinită. 

Hasani nu mai era de partea ei, era de partea lor. Poate că 
așa fusese de la bun început, dar acum era evident. 

Angela îl voia înapoi pe soțul ei, Eduardo; voia să trăiască 
viaţa mai departe așa cum trebuia trăită viaţa... Puse una din 
perne într-o faţă de pernă. 

— Dorm? 

Angela se întoarse. 

Sonya stătea în ușă, privind spre băieţii adormiţi. 

— Ai tot ce-ţi trebuie, Angela? 

Angela își dădu seama că strângea în brațe perna ca pe un 
ursulet de pluș. 

— Da, mersi, spuse ea, terminând de învelit perna. Sonya 
tocmai dădea să plece când vocile bărbaţilor de la fereastră 
ajunseră la ea. Dintr-odată păru neliniștită, intră înapoi în 
cameră, se apropie de fereastră și privi în jos. Apoi o închise și o 
zăvori. 

— Ai ascultat despre ce vorbeau? 

— Nu, eram aici, mă gândeam la alte lucruri, spuse Angela 
zâmbind agreabil și credibil. 

Sonya dădu să spună ceva, apoi se răzgândi și plecă. 

Umerii Angelei se prăbușiră. 

Era speriată. Avea să plece de aici cu băieţii. Avea să ceară 
ajutorul. 

Și știa cui avea să i-l ceară. 


28. (Munchen) 


Albert se trezi într-un pat îngust. 

Se uită în jurul lui. Tavanul și pereţii erau acoperiţi cu cauciuc 
fonoizolant. Nu exista nicio fereastră. 

Încăperea era mobilată minimal. În afara patului în care era 
el, mai erau doar o masă mică și un scaun în centrul camerei. 

Căruciorul lui era lângă pat. Albert privi deasupra capului, 
unde era o bară de metal cu un mâner prins cu un lanţ. Părea că 
se gândiseră la toate. 

Ultimele lucruri pe care și le amintea erau faptul că se trezise 
într-o mașină și bărbatul cu ochi stranii îl drogase iar, așa cum 
făcuse și în apartamentul de pe Norr Mälarstrand. O strânsoare 
puternică în jurul gâtului, o batistă lipită de nas și gură, mirosul 
puternic și amar. Albert avusese timp să observe, după semnele 
de circulaţie, că erau în Germania. 

Se trase jos din pat și se urcă în cărucior. Camera avea două 
uși, dintre care una era decupată în cauciuc și nu avea clanţă. 
Cealaltă era o ușă obișnuită de lemn care dădea într-o baie 
mică, cu closet pentru persoane cu handicap, chiuvetă și duș. 


VP - 144 


Se apropie cu căruciorul de ușa fără clanţă și încercă să bată 
în ea. 

Trecură ore. Lipsa ferestrelor, a unui orizont și a oricărei 
noțiuni a timpului îl făceau să se simtă anxios. lar camera era 
prea mică. 

Mamă? Ce se întâmplase cu mama lui? 

Simţi cum panica lui crește. Voia doar să știe unde e, să audă 
vocea altei persoane. Orice, cât de puţin... 

Albert închise ochii și încercă să găsească un loc în interiorul 
lui, un loc calm. Dar nu reuși. 

Orele se contopiră indistinct și el pluti între vis și realitate, în 
timp ce stătea în cărucior, într-un colț al camerei. Senzaţia de 
panică era prezentă în permanenţă. Continua să sporească, și 
Albert se trezi că îi e greu să tragă aer în piept. 

Incepu să strige, apoi să ţipe. Asta agrava și mai mult panica. 
Albert încetă și rămase nemișcat în cărucior, cu brațele 
înfășurate strâns în jurul trupului. 

Sunetul era abia audibil... ceva metalic. La început se gândi 
că e în mintea lui sau o rămășiță a vreunui vis. Dar era real, 
puţin mai jos, pe podea, la jumătatea unuia din pereţii mai lungi. 
Un răpăit, ca și cum cineva ar fi trecut un obiect într-o parte și-n 
alta peste un grilaj mic - un sunet ascuțit. 

Albert se lăsă spre podea, ascultă și încercă să identifice locul 
din care venea, apoi smulse o parte a izolaţiei și găsi o gaură 
mică de ventilator la nivelul podelei. Sunetul deveni mai clar. 
Albert puse gura la gaură. 

— Alo? 

Răpăitul continuă. Albert strigă iar. Apoi sunetul încetă. O 
voce cumva îndepărtată, cuvinte în germană pe care Albert nu 
le înțelegea. 

— Cine ești? întrebă el în engleză. 

O clipă de tăcere. Apoi vocea răspunse în aceeași limbă. 

— Eu sunt Lothar, tu cine ești? 

Albert se relaxa puţin, sunetul vocii altei persoane îi liniști 
panica. 

— Eu sunt Albert. Ești închis, ca mine? 

— Da, răspunse Lothar. 

— De ce ești aici? 

— Nu știu. Tu de unde ești, Albert? 

Albert avu impresia că vocea aparţine unui bărbat tânăr, 
poate cineva de vârsta lui. 

— Din Suedia, din Stockholm. Am șaisprezece ani. Tu câţi ani 
ai, Lothar? 

— Am șaptesprezece ani, din Berlin. 

Albert rămase lângă gaură, încercând să găsească 
următoarea lui întrebare. 

— Unde suntem? întrebă el. 

— Nu știu, în Germania, cred. În sud, poate Bavaria. 

— De ce crezi asta? 

— Din cauza mâncării pe care ne-o dau ei. 

— Ei? 

— Da, dar nu știu cine sunt. 

— De cât timp ești aici? 

— De câteva zile. Tu? 

— Nu știu, abia m-am trezit. Te-ai întâlnit cu cineva, ai văzut 
pe cineva? 

— Nu, îmi aduc mâncarea în timp ce dorm. N-am văzut și n- 
am auzit pe nimeni. 

— Ce ţi s-a întâmplat? Cum ai ajuns aici? 

— Au omorât-o pe mama, spuse vocea încet. 

Acele cuvinte schimbară totul. Scurta conversaţie cu Lothar îl 
făcuse pe Albert să uite cât de gravă era situaţia. Acum 
revelaţia veni cu toată forţa. 

— Au pătruns în apartamentul nostru, spuse Lothar. Au 
omorât-o, pe mine m-au drogat și m-au adus aici. 

Albert privea în gol în faţa lui. Era moartă. Mama lui era 
moartă... 

— Albert? 

— Da, reuși el să spună. 

— Ție ce ţi s-a întâmplat? 

— Au pătruns în apartamentul nostru și m-au drogat pe mine. 

— Mai era cineva cu tine? 

— Mama, spuse el. 

29. (Stockholm) 


Antonia mai avea două cazuri la care lucra. Erau disperate - 
cazuri vechi și uitate. Nu era nimic de anchetat și niciun suspect 
nu avea să fie deferit justiţiei. Toate probele fuseseră de mult 
eliminate sau compromise. 

Sună telefonul. 

— Da? 

— Bună, tot eu sunt, Jerry Karlsson. 

— Salut, Jerry Karlsson, spuse ea. 

Habar n-avea cine era bărbatul. El păru să-și dea seama de 
asta. 

— M-ai sunat acum câteva zile. Eu mă ocup de atestare. 

— De atestare? 

— De atestarea proprietăţilor lăsate moștenire. 

Antonia își aminti. 

— Lars Vinge? 

— Da, Scumpo. 

— Și ai ceva pentru mine? 

— Da. 

— Unde? Ce? 

— În subsolul clădirii în care locuiesc. 

e 

Jerry Karlsson avea probleme cu șoldurile și șchiopata puţin 
de piciorul drept. Se pensionase deja de ani de zile, părul lui 
deschis la culoare era aproape galben și fața subţire împodobită 
cu un nas cârn. Îi spuse Antoniei, în timp ce mergeau pe 
coridorul de ciment al subsolului din Metargatan, că fusese 
sergent în Regimentul de Gardă și boxer la categoria ușoară. 
Era prietenos și vesel. 

— De cât timp de ocupi de asta? 

— De câţiva ani. Cumpăr mereu proprietăţi și bunuri scoase la 
vânzare. De obicei le vând imediat și scot un mic profit. Dar unii 
oameni nu au nimic. Oamenii sunt în general destul de săraci, 
mai ales morții. 

Pașii Antoniei și ai lui Jerry răsunau pe coridor. 

— In cazuri de tipul ăsta depozitez bunurile până se adună. 
Apoi vând întregul conţinut al depozitului. Dacă nu interesează 
pe nimeni, donez o dată pe an tot lotul organizaţiilor de caritate. 

Ai noroc; toate vechiturile astea o să dispară curând, sunt aici 
de șase luni. Nu e nimic de valoare. 

Jerry se opri în faţa unei uși metalice și scoase un mănunchi 
de chei demn de un administrator. 

— Și tu, scumpo? 

Găsi cu îndemânare cheia potrivită. 

— Nimic deosebit. 

Jerry răsuci cheia în broască și deschise ușa, făcându-i semn 
să intre. 

Antonia intră într-o încăpere fără ferestre. Lumina 
fluorescentă pâlpâi și zumzăi o clipă, înainte să se aprindă cum 
trebuie. Antonia văzu o grămadă de zone de depozitare 
despărțite prin rame de lemn cu plasă de sârmă și pereţi de 
rigips. 

Bărbatul șchiopăta prin labirint, iar în cele din urmă băgă o 
cheie în unul din lacăte. 

— Astea erau înainte două spaţii de depozitare, dar m-am 
descotorosit de peretele despărțitor, spuse el deschizând ușa de 
plasă. După tine. 

Antonia privi înăuntru. Spaţiul avea trei metri pe patru și era 
plin de bunuri stivuite până în tavan. 

— Astea sunt toate ale lui Lars Vinge? 

Jerry citi de pe un bilet scris de mână. 

— Nu, în depozitul ăsta sunt trei moșteniri diferite, însă doar 
bunurile ușoare, nu mobila. 

— Dar una din ele e a lui Vinge? 

Jerry se uită iar la bilet. 

— Da, potrivit însemnărilor mele, așa e. Dar aici nu există o 
organizare corespunzătoare, așa că nu știu care e. 

Antonia se uită la muntele din fața ei. Cutii, pungi de plastic 
pline ochi. Haine, cărţi, nimicuri, harababură, tot felul de 
obiecte... 

— Bine, mersi. Pot să încep să caut? 

Jerry îi făcu semn cu degetele mari și plecă din subsol. 

Antonia își înăbuși un oftat și privi dezordinea din jurul ei. 

Trase o ladă mare de transport. Haine, haine de femei. Puse 
capacul la loc, se așeză pe ladă și începu încet să verifice tot ce 
era în faţa ei. Mai întâi se uită la cărți; oamenii ascundeau 
uneori lucruri în ele, notițe, bani. Era o sarcină care consuma 

timp și isca mult praf. Antonia pipăia hainele, căuta printre 
tacâmuri și ustensile de bucătărie, mută două afișe înrămate. 

In spatele lor găsi alte lăzi de transport, în care erau alte 
haine, cărţi și așternuturi. 

Era o muncă obositoare, pe care credinţa ei profundă că nu o 
să găsească nimic o făcea și mai dificilă. 

Orele treceau încet și Antonia se îneca în acea harababură. 

O izbi faptul că nu exista nimic personal. Niciun fel de scrisori 
sau notițe, fotografii, mementouri, nimic care să ofere vreun 
indiciu despre ce fel de persoană fusese Lars Vinge. Totul părea 
să fi fost eliminat. 

După cinci ore, Antonia trecuse în revistă întregul spaţiu de 
depozitare, bucată cu bucată. Era obosită, însetată și trebuia să 
facă pipi. Ziua de lucru se terminase de mult. II sună pe Jerry pe 
mobil, iar el se oferi să o lase să folosească toaleta de la etaj. 

Antonia urcă. Jerry îi oferi niște fructe și ceva de băut, îi arătă 
trofeele din cariera lui de boxer care stăteau, prăfuite, pe un raft 
de sus al sufrageriei lui. Apoi Antonia se întoarse la subsol și o 
luă de la început, verificând atent și metodic totul pentru a doua 
oară. 

Jerry avu amabilitatea să apară cu un termos de cafea și niște 
chifle de cumpărat, apoi plecă iar șchiopătând. 

Era trecut de unsprezece noaptea când Antonia auzi un sunet 
încântător. li scăpase mai devreme, atunci când întorsese în 
afară toate buzunarele din faţă ale tuturor pantalonilor pe care îi 
găsise. Inainte să înceapă a doua oară, decise să scuture cum 
trebuie toate hainele. Obiectul căzu din buzunarul de la spate al 
unei perechi de blugi... în timp ce zbura imponderabil prin aer 
străfulgeră o lumină, urmată de un clinchet metalic minunat 
atunci când se lovi de podeaua de ciment, ca o notă a unui 
diapazon - un la, poate, dintr-o octavă straniu de înaltă. 

Antonia privi cheia, apoi se aplecă și o luă. Da, avusese 
dreptate. Era cheia unei cutii de valori. 


30. (Stockholm/Munchen) 


— Sophie, spune-mi de ce ai nevoie și eu o să văd dacă pot să 
te ajut. 

Aceste cuvinte rostite de prietenul lui Klaus Kohler, Rudiger, 
erau ciudate; păreau cuvintele unui funcţionar bancar care voia 
să vorbească despre aranjamente pentru pensie. 

Apoi Rüdiger îi explică faptul că Klaus își ţinuse promisiunea 
pe care i-o făcuse cu șase luni în urmă, în restaurantul Trasten, 
trecându-i-o lui Mihail Asmarov înainte să moară. 

Mihail Asmarov... 

Ceva se frânse în interiorul lui Sophie, ea fiind pe punctul de a 
ceda. 

— Mihail mai lucrează pentru familia Hanke? întrebă ea. 

— Nu, după incidentul din Stockholm, nu. De atunci lucrează 
independent. 

Mihail Asmarov nu era tipul de om care îi ajută pe ceilalţi. Era 
o mașină, o mașină violentă. Sophie văzuse asta în mai multe 
ocazii, poate cel mai clar la Trasten, unde el și cu Klaus îi 
împușcaseră și omorâseră pe rușii care îl urmăreau pe Jens... 

— De ce ai nevoie, Sophie? repetă Rudiger. 

Sophie îi făcu un rezumat al situaţiei, îi spuse că fiul ei 
dispăruse, că probabil fusese răpit de familia Hanke. Că avea 
nevoie de tot ajutorul posibil să poată să-l găsească și să-l 
aducă la loc sigur. 

— Dacă l-a răpit familia Hanke, ar trebui să începi din curtea 
lor, în Munchen. O să-i spun lui Mihail că vă întâlniți acolo. 

e 

Sophie și Jens se duseră în suburbiile de vest, acolo unde un 
grec pe nume Socrates vindea mașini oarecum rezonabile la 
mâna a doua. Jens se uită peste tot, verifică blocul motor, 
culoarea uleiului și uzura cauciucurilor, dar nu dădu mare 
atenţie celorlalte lucruri. Cumpără un Audi cu mulți cai-putere. O 
strângere de mână, cheia pusă în palmă, cheia băgată în 
contact, motorul părea capabil să omoare pe cineva. 

Jens o luă spre sud. Sophie își sprijini capul de geam, cu 
vederea întunecată de gânduri. 

e 

— Ceea ce i s-a întâmplat lui Albert e vina ta? o întrebă el 
după câțiva zeci de kilometri. 

În interiorul lui Sophie zvâcni ceva. 

— Nu, spuse ea abrupt. 

insă răspunsul ei laconic nu era de ajutor. Întrebarea lui pluti 
în interiorul ei o lungă vreme. 

Vina ta... 

— Albert s-a îmbolnăvit când avea patru ani, spuse ea fără 
nicio explicaţie. 

Jens se uită la ea. 

— Poftim? 

Sophie nu repetă. 

— Eram în arhipelag, Albert și cu mine, pe o insulă, eram 
izolaţi. Aveam acolo o casă închiriată. Fără telefon, fără vecini, 
doar o căsuţă de vacanţă pe o insulă mică. David se dusese la 
oraș; luase barca și urma să se întoarcă a treia zi. Era spre 
sfârșitul verii. In seara aia, Albert a avut o reacţie alergică. S-a 
umflat și a început să respire cu dificultate. 

Amintirea era vie. Sophie continuă: 

— Starea lui s-a înrăutățit, a început să-și piardă cunoștința. l- 
am produs un șoc stropindu-l cu apă rece, i-am făcut respiraţie 
gură la gură, am strigat la el, l-am ţinut în braţe în întuneric, i- 
am suflat aer în plămâni, dar nimic n-a fost de ajutor. Pur și 
simplu, viaţa se scurgea încet din el și eu nu puteam să fac 
nimic. Era atât de mic și neajutorat! L-am strâns în braţe, l-am 
încălzit, nu voiam să fie înghețat când moare. Pentru că eram 
sigură că o să moară. 

Lumea gonea pe lângă geamul mașinii. 

— Așa că m-am rugat, spuse ea. Pentru prima și ultima oară 
în viaţa mea, m-am rugat pe bune. Din adâncurile interiorului 
meu, m-am rugat pentru ajutor. Am jurat că o să-mi dedic viața 
lui Dumnezeu dacă El îmi ajută copilul. Așa mi-a venit atunci, și 
am înţeles consecințele promisiunii mele. 

Sophie își acoperi ochii cu mâna, apoi o dădu la o parte și 
spuse: 

— Și umflătura a dispărut. Alergia a scăzut. Lui Albert i-a 
revenit culoarea la faţă, respiraţia lui s-a stabilizat și el a 
adormit buștean în brațele mele. 

Acum, când se gândea la asta, în minte îi apăreau imagini. 

— Dar nu mi-am ţinut promisiunea. Am uitat-o, am continuat 
să îmi duc viaţa exact ca înainte, absorbită de griji fără rost și de 
toate micile probleme ale vieţii cotidiene. Apoi, vara trecută, am 
primit un telefon și mi s-a spus că Albert fusese călcat de 
mașină. Și eu m-am rugat, nu la fel, dar m-am rugat iar pentru 
ajutor, am cerut ajutor. Și a venit iar, de undeva. Chiar dacă eu 

nu îmi ținusem promisiunea. N-o să mai primesc încă o dată 
acest ajutor. 

— Crezi asta? o întrebă el, aruncându-i o privire. 

— Da, cred, răspunse ea încet. 

— Complet? 

Ea așteptă puţin înainte de a răspunde: 

— Nu, dar o parte din mine crede. 

— Acea parte care vrea ca tu să te simţi vinovată? 

Acum ea se uită la el. Jens aproape zâmbea. 

e 

Münchenul noaptea. Văzură din depărtare oraşul luminat, pe 
măsură ce se apropiau dinspre nord-vest. Hotelul lor era în afara 
centrului oraşului, la scurtă distantă de autostradă, unde nu 
locuia nimeni și nu se întâmpla nimic. 

Sophie și Jens se duseră împreună la recepţia lungă de lemn, 
cu bagaje de weekend în mână, ca un cuplu aflat în trecere. 

Jens se ocupă de cazare iar Sophie aștepta, privind în jur. Un 
bar cu pian. Pianistul, un bărbat jovial cu nas mare, cânta „Do 
You Know the Way to San Jose?”, puţin mai lent ca originalul, 
puțin mai calm, într-o măsură de două pătrimi mai ușor de 
digerat. 

Câteva restaurante, încă un bar în depărtare. Destul de mulți 
oameni în jur. Bărbaţi și femei cu ecusoane de plastic la gât. 
Probabil că era vreo sală de conferinţe prin apropiere, hotelurile 
care erau aproape de acestea aveau tendinţa de a arăta astfel. 
lar clienții lor cam așa arătau. 

La o oarecare distanţă, în unul din micile grupuri de pe 
canapele, Sophie îl văzu pe Mihail Asmarov. Stătea cu spatele la 
ea: solid, îndesat, calm, nemișcat. 

Sophie se simţi fericită să-l vadă iar. Dar Mihail Asmarov nu ar 
fi trebuit să inspire sentimente de fericire. Era un ucigaș 
nemilos, era periculos și era opusul tuturor lucrurilor în care 
credea ea. Cu toate acestea, Sophie simți că pe buzele ei 
plutește un zâmbet. Poate era doar ușurarea de a-l avea acum 
alături de ea, de a avea pe cineva alături de ea. 

Jens veni din spatele ei și îi puse încet mâna pe braţ. 

— Haide, spuse el încet. 

O luară spre lifturi. Ca și cum ar fi avut ochi la ceafă, Mihail se 
ridică și se îndreptă spre ei, fără să-i privească sau să se uite în 

ochii lor. Îi întinse o cartelă de acces lui Jens, care o strecură 
neobservat în buzunar. 

Când intrară în camera lui Mihail, pe pat era aruncată o 
geacă. 

— Discutăm? 

Vocea lui Mihail era morocănoasă, chiar și atunci când vorbea 
încet. 

Mihail se duse în celălalt capăt al camerei, trase un scaun de 
la birou și îi făcu semn lui Sophie să se așeze pe fotoliu. Jens își 
găsi un loc lângă pervaz de care să se sprijine. 

Mihail stătea cu braţele pe genunchi și picioarele desfăcute 
larg; emana testosteron. 

— Știu că familia Hanke se ascunde, spuse el. Ralph și cu fiul 
lui, Christian, sunt rareori împreună, din motive de securitate. 

— Ştii pe cineva apropiat de ei? întrebă Jens. 

— Poate. 

— Poţi să întrebi? 

— Nu. 

Mihail se uită la Sophie ca și cum ar fi încercat să și-o 
amintească mai bine. 

— Sophie, mormăi el. 

Ea nu răspunse. 

Mihail se scărpină pe gât cu degetul mare. 

— Viaţa a fost nedreaptă cu tine? 

Întrebarea ar fi putut să fie sarcastică. Dar cel care întreba 
era Mihail. Nu era posibil niciun subtext. Sophie se gândi la 
cuvintele lui, răsucindu-le și întorcându-le de câteva ori, dar nu 
reuși să ajungă decât la un singur răspuns. 

— Da, spuse ea. Viaţa a fost nedreaptă cu mine. 

Ochii lui o sfredeleau. Sophie avea impresia că întrebarea îi 
fusese pusă pentru a o testa. Pentru a-i testa onestitatea, poate, 
atitudinea, poziţia. Ce rol juca ea în toată povestea asta, de 
mamă care își plânge de milă? 

— Te-ai schimbat? întrebă el. 

— Ce vrei să spui? 

— Așa pare. 

— Atunci probabil că da, spuse ea. 

Pentru o clipă, ochii lui părură prietenoși, ca și cum ar fi 
înțeles-o, apoi Mihail își întoarse privirea și reveni la stilul lui 

abrupt obișnuit. Se ridică, își luă geaca și scoase din buzunarul 
interior o hartă împăturită. O desfăcu pe pat. 

Harta înfățișa Munchenul și zona înconjurătoare, cu semne 
negre în diferite locuri, adrese încercuite și săgeți în colțuri 
îndreptate spre exterior. Mihail puse degetul în mijlocul hărţii, în 
centrul Munchenului. 

— Astea sunt proprietăţile pe care mi le amintesc de pe 
vremea când lucram pentru Ralph Hanke. Câteva sunt birouri, 
unele sunt locuinţe, unele sunt ascunzători, altele sunt doar 
proprietăţi pe care le deţin nu se știe pentru ce; multe sunt 
goale. 

Sophie arătă spre săgețile care trimiteau afară din oraș. 

— Astea ce înseamnă? 

— Trei domenii. Vase de vacanţă, cabane de vânătoare, 
castele... Nu știu cum li se spune. 

Mihail tuși suficient de tare ca să-i crească tensiunea. 

— Dar sunt de mari dimensiuni, continuă el. Sunt izolate și 
înconjurate de mult teren. 

Mihail se uită la Jens și Sophie. 

— Insă asta doar aici, continuă el. Hanke are proprietăţi în 
toată lumea. 

— Atunci de aici începem, spuse Jens. 

— Bine, zise Mihail. 

Încercă să își comute mintea pe funcţia de planificare. Părea 
ceva dureros. Se frecă deasupra unui ochi cu arătătorul. 

— Aveţi arme? continuă el. 

— Nu. 

— Oameni? 

Cei doi clătinară din cap. 

Mihail înălță din sprânceană. 

— Voi și cu mine împotriva familiei Hanke, fără arme? întrebă 
el. 

Jens se uită la Sophie, apoi din nou la Mihail. 

— Da, spuse el. 

e 

Sophie și Jens își lăsară bagajele în camerele lor, apoi 
coborâră în hol, unde îi întâmpină un iad al șlagărelor. Pianistul 
trecea prin „Strangers in the Night” și începuse să cânte și cu 
vocea, ceea ce nu era deloc o decizie bună. 

Comandară mâncare din meniul de la bar. 

— Mulţumesc, Jens, spuse Sophie în timp ce mâncau. 
Mulţumesc că mă ajuţi. 

El continuă să mănânce și nu răspunse. 

— Dar avem vreo altă variantă? întrebă ea. 

El o privi întrebător. 

— Există vreo altă modalitate prin care putem să facem asta? 
întrebă Sophie. 

— Nu, spuse Jens clătinând din cap. 


31. (Stockholm) 


Se auzi soneria. Era mult prea târziu pentru o zi din timpul 
săptămânii. Antonia își înfășură halatul în jurul ei, se duse în hol 
și deschise ușa. Nu se așteptase să-l vadă acolo pe Miles 
Ingmarsson. 

— Bună? spuse ea. 

— Bună, spuse el. 

Tăcere. 

— Ai cumva o clipă? 

— Pentru ce? 

— Pentru o discuție. 

— O discuţie despre ce? 

— Mă inviţi înăuntru sau nu? 

e 

Antonia făcu ceai. Miles stătea la masa din bucătărie, privind 
pe fereastra întunecată. 

— Dă spre sud? întrebă el. 

Antonia puse frunze de ceai în strecurătoare. Nu se așteptase 
la o conversaţie banală. 

— Da, dă spre sud, spuse ea. 

— Probabil se face cald când e soare. 

Antonia se întoarse spre Miles. Putea fi sau îndatoritoare sau 
rece. Ar fi preferat să fie rece și să-i spună să nu mai vorbească 
tâmpenii, dar, din cine știe ce motiv, nu făcu asta. In schimb, se 
înmuie și se relaxă. 

— Da, se încălzește foarte tare aici, mai ales vara. 

Se uitară unul la celălalt. El zâmbea ușor, poate recunoscător 
că acum, după puţină conversaţie indiferentă, erau mai mult 
sau mai puţin la același nivel. 

Antonia puse două cești și ceainicul pe masă. Se așeză în faţa 
lui. 

— Bun, asta e bucătăria mea și tu stai aici, Miles Ingmarsson, 
la miezul nopții. 

— Nu e miezul nopții. 

Antonia nu avea de gând să conteste asta. Miles își cântări 
cuvintele. 

— Am nevoie de ajutorul tău, spuse el. 

— În ce fel? 

— Trebuie să găsesc pe cineva. 

— Pe cine? 

— Fostul prieten al unei fete pe care o știu. 

— De ce? 

— Nu contează, spuse el. 

— Ba da, contează. 

Miles ezită. 

— Agresiune, spuse el. 

— Asupra fetei pe care o știi? 

— Da, spuse el încet. 

Antonia vedea dorinţă, onestitate, hotărâre. Calităţi pe care 
nu crezuse că el le posedă. 

— Presupun că ai încercat să-l găsești tu însuți? 

— Înîm. 

— Și? 

Miles dădu din umeri. 

— Am un nume, dar n-am reușit să ajung mai departe de-atât. 

— Și ai venit direct la mine, detectiv de omucideri, la miezul 
nopţii? De ce? 

— Nu e miezul nopţii, repetă el încet. 

Miles își ţuguie buzele, apoi examină bucătăria fără să vadă 
de fapt nimic. 

— Tu trebuie să faci asta, continuă Miles. 

— De ce? 

— Pentru că ești polițistă. 

Antonia pufni. 

— Și tu ce ești atunci? 

Miles evită privirea ei pătrunzătoare. 

— Eu nu sunt la fel. Ai spus-o și tu. 

Antonia aproape că avu senzaţia că el vorbește sincer. 

— Și după ce îl găsesc? întrebă ea. 

— MI-l dai mie. 

Pe fruntea ei apărură riduri de îngrijorare. Expresia lui 
Ingmarsson rămase neutră. 

— Și tu ce ai de gând să faci cu el? 

— Nu-ţi face griji pentru asta! 

Antonia era pe punctul de a continua, când el scutură din cap 
și o privi în ochi. 

— Nu-ţi face griji pentru asta, repetă el, de data asta mai 
ferm. 

Antonia încercă să citească printre rânduri. Miles Ingmarsson 
era foarte serios în privinţa asta. Era pe cale să facă ceva și nu 
putea fi oprit. 

— Cred că n-ai venit aici cu mâna goală, nu-i așa? întrebă ea. 

— Sigur că nu. 

— Deci? 

— Dacă mă ajuţi, te ajut și eu, spuse el. 

— Să auzim. 

— Ești disperată să găsești răspunsuri legate de Trasten, 
spuse el. 

— Ce poţi să-mi oferi? 

— Ce-ţi trebuie? întrebă el. _ 

Antonia Miller simţi că i se ia o greutate de pe piept. Incercă 
să ascundă cât de fericită era. 

— Ce ai? 

Miles răspunse la fel de rece. 

— Nimic. Exact ce aveai și tu când ai preluat cazul. 

Antonia era aproape șocată. 

— Chiar nimic? 

— Tommy Jansson mi-a spus foarte clar că nu trebuie să fac 
nicio anchetă. 

— Poftim? 

— E clar. Colegii noștri, Gunilla Strandberg și grupul ei, au 
dat-o în bară. Tommy nu vrea ca amintirea lor să fie întinată. 

— Ţi-a spus el asta? întrebă ea. 

— Da. 

— Și tu crezi? 

El dădu din umeri. 

— Contează? 

Antonia pufni a surpriză. 

— Contează?! 

Miles nu răspunse. 

Antonia încerca să-l înțeleagă pe bărbatul din faţa ei. 
Pasivitatea lui. Nu reușea. Turnă ceaiul. 

— Nu mă interesează doar Trasten, Hector Guzman și așa mai 
departe, spuse ea. 

— Dar ce altceva te mai interesează? 

— Colegii noștri. Cei însărcinaţi cu acest caz. Cei care au 
murit. Cei pe care Tommy a spus că vrea să-i protejeze. 

— De ce? 

— Lasă de ce-urile. 

— Ce vrei? întrebă Miles. 

— Lars Vinge. Adevărul. 

— Da, ai mai spus. 

— O spun din nou. 

— Sinucidere, spuse Miles. 

Antonia dădu din umeri. 

— Oricum, începe de acolo, spuse ea. 

— Dă-mi un motiv. 

— Mi-a șoptit o păsărică la ureche numele ăsta. 

— Ce altceva ţi-a mai spus păsărica? 

— Că Vinge era întotdeauna de partea indienilor. 

— Unde e acum păsărica aia? 

— Moartă. 

— Cum? 

Antonia dădu iar din umeri. 

— Păsărelele mor. 

Miles ridică din sprânceană, așteptând mai mult. Dar Antonia 
nu continuă. În loc de asta își bău ceaiul, apoi ieși din bucătărie. 

Se întoarse și se așeză iar. 

— Femeia care a fost agresată înseamnă mult pentru tine? 

Miles își feri privirea, murmurând. 

Antonia nu era foarte sigură, avea probleme cu încrederea, 
întipărite adânc în personalitatea ei. Dar, pe de altă parte, îi 
plăcea să-și asume riscuri. 

Așa că își asumă un risc. Puse o cheie mică pe masa din 
bucătărie și o împinse spre el, până la mijlocul distanţei. Cheia 
era plată și argintie. 

— De la ce e asta? întrebă el. 

— De la o cutie de valori. 

— A cui? 

— A lui Vinge, spuse ea. Dacă avem noroc... 

Miles se aplecă în față și o luă. 

— Unde ai găsit-o? 

— Era printre lucrurile pe care le-a lăsat Vinge când a murit. 

— Eşti sigură că e a lui Vinge? 

— Nu, spuse ea sec. 

Miles o privi întrebător. 

— Era într-un depozit care conţine bunurile a trei oameni 
diferiţi, toate amestecate laolaltă. 

— Și unele din ele erau ale lui Vinge? întrebă Miles. 

Antonia își dădea seama cât de sceptic e el. Dădu scurt din 
cap. 

— La care bancă? întrebă el. 

— Habar n-am! 

— Ce număr are cutia? 

— Habar n-am! 

Miles se mai gândi puţin. 

— Și el e mort de ceva vreme. Așa că, dacă avea o cutie de 
valori, probabil a fost deja golită? 

— Mă îndoiesc, spuse ea. 


— De ce? 

— Pentru că toate lucrurile de felul ăsta, chestiunile lui 
financiare, detaliile bunurilor lui, active, datorii... toate au 
dispărut. 


— Ceea ce înseamnă că? întrebă Miles. 

— Că cineva nu vrea ca ele să fie atinse. 

— Ceea ce înseamnă că? întrebă Miles iar. 

— Că e posibil să nu fi fost atinse. 

Miles ţinu cheia în lumină, inspectând-o. 

— Asta e practic imposibil, spuse el. 

— Nu ai prea multă încredere în tine, nu-i așa? 

— Doar proștii au încredere în ei, spuse el. Tu vorbești serios 
cu chestia asta? 

Miles avea dreptate; ea își dădu seama că șansele erau foarte 
mici, dar își menţinu poziţia. 

— Ajută-mă să găsesc cutia de valori a lui Lars Vinge și eu te 
ajut să-l găsești pe tipul ăla. 

Miles încercă s-o citească. 

— Și dacă nu reușesc? Ceea ce probabil că o să se și 
întâmple. 

Antonia ridică din umeri. 

— Atunci nici eu nu-l găsesc pe tip. 

Un zgomot în spatele lor. Miles se întoarse. Un bărbat bine 
făcut, în blugi și un tricou de fotbal cu semnul Real Madrid, 
apăru în bucătărie. 

— Salut, spuse bărbatul, amabil. 

Miles se ridică. 

— Eu sunt Ulf, spuse bărbatul, cu accent de Dalarna. 

— Salut, Ulf, spuse Miles și apoi plecă. 

e 

În stradă își aprinse o ţigară și se uită la ceas. Era acea oră la 
care de obicei o vizita pe Sanna în secret. Merse prin oraș spre 
Spitalul Södermalm, jucându-se în mers cu cheia de la cutia de 
valori din buzunar. 

La spital se îndreptă spre salonul Sannei... apoi se opri, se 
ascunse pe coridor și ascultă. 

Personalul de noapte era în camera de recreere, ca de obicei 
la ora asta. Miles își scoase pantofii și se furișă pe coridor, pe 
lângă asistentele care beau cafea, spre Salonul 9. Acolo 
deschise cu grijă ușa și se strecură înăuntru. 

Luminile fuseseră stinse la venirea nopţii. Miles luă un scaun 
și îl puse la marginea patului, aprinse veioza de pe noptieră și o 
întoarse dinspre Sanna. Avea suficientă lumină ca s-o vadă. Și 
Miles făcu ceea ce făcea întotdeauna când stătea lângă ea. O 
privi la nesfârșit. 

Se trezi după cinci ore, aplecat în față și ţeapăn. Soarele 
răsărise, Sanna arăta la fel. Avea în buzunarul hainei periuța de 
dinţi. Se spălă pe faţă și pe dinţi la baie, asta era acum casa lui. 

Plecă de lângă Sanna și de la spital și se duse la muncă. 

Era primul care ajunsese. Luminile pâlpâiau slab în timp ce el 
străbătea coridorul. 

Miles tastă vechiul lui cod de la Infracţiuni Economice. 

Ecranul rămase negru o clipă, ca și cum sistemul ar fi căutat 
ceva. Apoi pagina de start internă de la Economice. Uitaseră să-l 
șteargă din sistem. Miles știa unde să caute; baza de date de la 
infracţiuni Economice era lumea lui. 

Introduse codul numeric personal al lui Lars Vinge și obţinu o 
listă cu pagini relevante, majoritatea lor relativ inutile. Identifică 
pagina potrivită și găsi informaţiile despre tranzacţiile bancare. 
Exista un cont curent - un cont de economii la o bancă din 
Södermalm - și o cutie de valori asociată lui. 

Miles se relaxă. Totul mersese strună. Apoi un anticlimax, 
atunci când îndoielile îi reveniră și el își dădu seama că nu avea 
de ce să fie fericit. Avea cheia unei cutii de valori. Asta era tot. 
Nu putea să ajungă la cutie doar cu cheia. Pentru asta aveai 
nevoie de o cheie, de numărul exact al cutiei, un act de 
identitate acceptat pentru Lars Vinge și confirmarea identității 
de către un funcționar bancar care avea și el o cheie. 


32. (Munchen) 


Verificaseră diversele adrese din întreg orașul. Toate 
exclusiviste și imposibil de atins. Asta era modalitatea prin care 
puteau reuși. Să înceapă lent, să fie atenţi, să parcurgă lista, să 
aibă grijă să nu rateze nimic între timp. 

Jens se întoarse, deschise portiera și urcă lângă Mihail, care 
porni. Nimeni nu spuse nimic; erau cu toții nemulțumiți și 
conștienți că nu ajungeau nicăieri cu căutările lor. 

Se întoarseră la hotel anevoie, prin traficul orașului. 

— Mai e un loc, spuse Jens gânditor. 

— Unde? întrebă Sophie. 

— Mihail, tu îl știi, spuse Jens. Casa din suburbii. 

— Care casă? întrebă Mihail. 

— Casa-tip, unde m-ai dezarmat vara trecută, după ce mi-ai 
furat mașina în lutlanda. Când aţi apărut toți, tu, Ralph și 
Christian. 

Mihail își aminti, apoi clătină din cap. 

— Casa aia a fost întotdeauna goală, n-am folosit-o decât 
pentru urgenţe. 

— Ce vrei să spui? 

— Pentru urgenţe, mai spuse o dată Mihail. 

— Ce vrei să spui? repetă Jens. 

Mihail se uită urât la Jens, ca pentru a-i sugera că ar fi trebuit 
să-și dea seama că era mai bine să nu întrebe. 

— Ce vrei să spui? 

Lui Jens nu părea să-i pese. 

— Îți amintești de omul din garaj. 

Jens își amintea. Bărbatul mort care zăcuse acolo, despicat, 
deasupra lăzilor cu arme ale lui Jens, cu gâtul tăiat și sângele 
închegat. O carte de vizită de-a lui Ralph Hanke. 

— Pentru asta am folosit casa, spuse Mihail. 

— Atunci hai să mergem, spuse Jens. 

— De ce? 

— Pentru că am căutat peste tot, spuse Jens. 

e 

Casa era una din mai multe, pe o stradă unde nu exista nicio 
variație. 

Rămaseră în mașină, uitându-se la clădire: întuneric înăuntru, 
nicio mișcare, nimic. 

Jens deschise portiera și cobori. Traversă strada îngustă și se 
duse la ușa de la intrare. Incercă clanţa. Incuiat. 

Mihail oftă. 

— Haide, îi spuse el lui Sophie. 

Traversară strada. Mihail o luă spre garaj, îl fluieră pe Jens, se 
apropie de ușa garajului și trase de ea de câteva ori, până când 
încuietoarea cedă. 

Se auzi un scârțâit și un scrâșnet atunci când arcurile ruginite 
ale ușii se destinseră și micile rotițe se opriră pe șanțurile 
înguste. 

Se iţiră în întuneric, în timp ce îi izbea un miros jilav și 
mucegăit. Un garaj fără mașini. Căutară, nimic. Totul era mort. 

Scările subsolului întunecat duceau în sus. 

Holul parterului era tăcut și pustiu. Jens și Mihail se uitară în 
bucătărie și în celelalte două camere de la acel nivel, apoi o 
luară toţi pe scări în sus spre etaj. 

Bărbatul zăcea pe o parte, pe un pat nefăcut, îmbrăcat - blugi 
prespălaţi și un tricou galben. Era murdar și nebărbierit și avea 
păr negru și cârlionţat. Din Europa de Sud, poate, sau nordul 
Africii. Treizeci și ceva de ani. Pe podea, lângă pat, erau mai 
multe lumânări, linguri, brichete, două seringi, niște cutii de suc 
și ambalaje de dulciuri. La picioarele patului era un pistol 
argintiu, parţial ruginit, vechi și obosit. Mihail se duse și îl luă, îi 
verifică încărcătorul; era plin. Îl băgă în buzunarul gecii. 

Cei trei rămaseră așa, uitându-se la trupul prăbușit. Bărbatul 
era terminat. Avea gura deschisă, îi curgea salivă, și respira 
încet. Sunetele care veneau din gâtul lui erau seci și horcăite. 
Sophie se apropie de bărbat, se așeză lângă el și îi luă pulsul. 
Era slab, iar pielea lui era lipicioasă. 

— Cine e? întrebă ea. 

— Nu știu, spuse Mihail. Unul din oamenii lui Hanke, care e pe 
sfârșite, presupun. 

— Pe sfârșite? 

— Așa face el de obicei. 

— Cum? 

— Cei de rang inferior sunt aproape toţi dependenţi, spuse 
Mihail. 

— De ce? 

Mihail rămase cu ochii asupra bărbatului. 

— Când Hanke nu mai are nevoie de ei, le dă un mic brânci în 
prăpastie, crește doza. In modul ăsta nu poate fi făcut 
responsabil pentru ceea ce se întâmplă. Se omoară singuri. A 
făcut asta cu câţiva tipi pe vremea când lucram pentru el. 
Oamenii spun că a făcut la fel și cu prima lui soţie, Sabine, 
mama lui Christian. 

Bărbatul zăcea acolo, savurându-și nenorocirea. Nu ajungea 
mai departe de atât. Inima lui slăbea, iar el avea să moară de 
supradoză. 

Mihail se frecă la nas. 

— Eu aștept aici până se trezește, șopti el. 

Jens o luă pe Sophie de braţ și o conduse afară din cameră și 
pe scări în jos. 

Se așezară la masa din bucătărie, între pereţii care scoteau 
scârțâituri ușoare. Dincolo de fereastra subţire trecură câteva 
mașini. 

Zgomote înăbușite de la etaj... un ton de conversație, 
întrebări calme, răspunsuri calme. Vocile deveniră mai 
zgomotoase. Nu Mihail era cel pe care Sophie îl auzea cel mai 
mult, ci celălalt bărbat. Părea supărat... furios... speriat. Mihail 
continuă să vorbească; Sophie nu distingea cuvintele, doar 
sunete distorsionate care își croiau drum prin pereţi și podea 
către bucătărie. 

Apoi un bufnet puternic, urmat de un țipăt înăbușit. Un strigăt 
de durere din spatele unei uși închise. 

Sophie se uită la Jens, care scutură încet din cap. 

Alte bufnete, iar tavanul de deasupra lor se cutremură. 
Bărbatul țipa de durere. 

Sophie sări în picioare, dar Jens o apucă de încheietura mâinii. 
Ea încercă să se elibereze, dar el o prinse în brațe și o ţinu 
strâns. Agresiunea de la etaj continuă. Bufnetele deveniră din ce 
în ce mai puternice și mai regulate, metodice și ritmice. Apoi se 
făcu tăcere deplină. 

Pași grei pe trepte. Jens îi dădu drumul lui Sophie. 

Mihail intră în bucătărie cu o privire inexpresivă. 

— La una din ferme e un băiat, spuse el. Un adolescent. 

Mihail ieși din casă. 


33. (Stockholm) 


Antonia aștepta la tejgheaua curăţătoriei. La radio era muzică 
pop. O voce de femeie din curățătorie cânta și ea. 

Antonia apăsă soneria de pe tejghea. Cântatul încetă. 

Apăru Marianne. 

— Bună, doamna detectiv-șef, spuse ea. 

Exista o notă ușoară, dar detectabilă de sarcasm. 

— Tu cântai, Marianne? 

— Da. 

— Suna bine. 

— Mersi. 

— Nu îmi oferi niște cafea? întrebă Antonia. 

— Nu, spuse Marianne. Dar e apă la robinet; vino dincoace. 

Marianne se întoarse în adâncurile spălătoriei. 

Marianne Grip, soţia lui Assar Grip. Assar, unul din marii 
gangsteri ai Stockholmului anilor '80. Care dispăruse fără urmă. 
Marianne încerca să păstreze organizaţia în funcţiune, mai ales 
ca să-i ajute pe adolescenți. Părea să-și asume un fel de 
responsabilitate ciudată față de ei, ca și cum ar fi fost mama lor. 

Așa o întâlnise prima oară Antonia. Din întâmplare. li plăcea 
Marianne și simţea că și ea o simpatiza. Se făcea că nu vede și o 
lăsa pe Marianne în pace. Și din când în când îi mai cerea câte 
un serviciu. 

Intrară într-o bucătărie foarte mică. 

Marianne era obișnuită cu aceste întâlniri ale lor și așteptă ca 
Antonia să-i explice de ce venise. 

— Două lucruri, spuse Antonia. 

— Întotdeauna sunt două lucruri, spuse Marianne. 

— În primul rând, un bărbat de treizeci și ceva de ani. O bate 
pe fosta lui prietenă, stripteuză. Îl cheamă Roger Lindgren. Am 
căutat, dar n-am găsit nimic în afară de o căsuţă poștală. 

Fața lui Marianne nu trăda nimic. Antonia continuă. 

— Și am nevoie de o carte de identitate pentru un mort. Cu o 
nouă fotografie, dar altfel aceleași informaţii. 

— Permisul de conducere al mortului mai există? 

— Nu. 

— Pașaport, orice alt act de identitate? 

— Mă tem că nu. 

Antonia scoase patru fotografii de pașaport ale lui Miles 
Ingmarsson și i le întinse lui Marianne, care se uită la ele. 

— Pentru ce o să fie folosită cartea de identitate? întrebă 
Marianne. 

— Nu e nevoie să știi asta. 

— Ba da, e. 

— De ce? 

— Dacă o să fie scanată electronic, o să fie dificil. Dacă doar o 
s-o privească manual, asta ușurează situaţia. 

— Cred că o să fie folosită doar manual, spuse Antonia. 

— Crezi? 

— Da, cred. 

— Deci asta înseamnă că nu știi? 

— Da, cam așa ceva. 

Marianne ridică fotografia de pașaport a lui Miles Ingmarsson 
lângă Antonia. 

— Tipul arată bine. Nu ţi se pare, Antonia? 

— Nu. 

Marianne zâmbi ușor. 

— Mă bucur întotdeauna să te văd, Antonia. 

— Și eu mă bucur să te văd, Marianne. 

— Și ce mai faci? întrebă Marianne. 

— Nu știu sigur, nu am niciodată timp să mă gândesc la asta. 
Tu? 

— Sunt bine. 

— Și fiica ta, Ester? 

— A, și ea e bine. Tatăl ei ar fi fost mândru. Uneori trebuie să 
mă ciupesc; iată-ne după treizeci de ani și putem vorbi despre 
absolut orice, tu și cu mine. Lui Ester îi merge bine, ea e totul 
pentru mine. 

— Care e șmecheria? se întrebă Antonia. 

— Între mamă și fiică? 

— Relaţiile, în general. 

Marianne dădu din umeri. 

— Presupun că trebuie doar să fii onest și credincios ţie și 
oamenilor pe care îi iubești? 

— Și este e suficient? 

— Mai mult decât suficient. 

— E chiar atât de simplu? 

Marianne se gândi o clipă. 

— În termeni practici, nu. 

— Atunci? 

Marianne ridică iar din umeri. 

— Habar n-am. De ce? Ai probleme de relaţie? 

— Nu. 

— Dar ai o relaţie? 

— Oarecum. 

— Cu cine? 

— Un coleg. 

Marianne flutură fotografia lui Miles Ingmarsson. 

— Ele? 

— Nu, altcineva. Îl cheamă Ulf. 

— Mmm..., făcu Marianne dând din cap. Ulf, spui. Și ce vrei cu 
el? 

Acum era rândul Antoniei să dea din umeri. 

— Dar cum e? întrebă Marianne. 

— E amabil, raţional, se teme de intimitate. Seamănă mult cu 
mine, de fapt. 

— Minus amabilitatea și raţiunea, spuse Marianne. 

— Da, minus bunătatea și raţiunea, evident. 

— Meriţi iubire, Antonia. Dacă o vezi, nu ezita. 

— Dacă apare, promit că nu o să ezit. Și cum mai merg 
afacerile? 

— Nu mă pot plânge. Mulţi oameni se luptă pentru 
supravieţuire zilele astea. 

— Așa e. 

Femeia avea ceva foarte plăcut. 

— Tipul care a bătut-o pe fosta lui prietenă e gratis, evident, 
spuse Marianne. Cartea de identitate o să coste, și bani și 
favoruri. 

Antonia își luă mâinile de pe spătarul scaunului. 

— Eu sunt polițistă, nu am un salariu prea grozav. 

Marianne se ridică. 

— De parcă mie mi-ar păsa de asta! Poţi foarte bine să ni te 
alături, Antonia. Ai un talent înnăscut pentru asta. 

Complimentul o făcu pe Antonia să râdă. 

— Ştii ce spunea întotdeauna soțul meu? continuă Marianne. 

— Da. 

— Atunci zi. 

— „Dacă se stârnește furtuna, nu te căca pe tine”. 

— Exact. 

— Dar nu Assar a inventat asta, spuse Antonia. A furat-o de la 
Max von Sydow, din filmul ăla... 

— Poate, Assar fura tot. Și după aia credea că e al lui. De-aia 
era așa de ușor să trăieşti cu el. 


34. (Munchen) 


Christian Hanke îi găsi pe tatăl lui și pe Roland Gentz în unul 
din saloanele mari ale domeniului. Erau așezați și discutau în 
fața unui foc mare; se întoarseră spre el atunci când intră în 
încăpere. 

— N-ar trebui să fim împreună, spuse Ralph. 

— Nu asta contează acum, răspunse Christian. 

— Ce s-a întâmplat? întrebă Gentz. 

— Unul din oamenii noștri a fost găsit omorât în bătaie în una 
din ascunzători. 

— Unde? Cine? 

— Nu știu, nu contează. Dar asta înseamnă că va trebui să 
rearanjăm lucrurile. 

Pentru o clipă, totul se opri în loc. 

— Sunt aici? întrebă Ralph. 

— Nu putem să fim siguri. Dar asta, împreună cu răpirea lui 
Carlos... 

— Tu ce crezi? interveni Roland. 

— Mută-l pe unul din băieţi. 

— Unde? 

— În Columbia. La Don Ignacio, acolo am fi în siguranţă. 

— „Am fi”? 

— Merg și eu, spuse Christian. Și voi doi ar trebui să vă 
gândiţi la siguranţa voastră. 

— la-l pe Lothar, spuse Ralph Hanke. Fiul lui Hector e mai 
important, lasă-l aici pe celălalt, pe băiatul suedez. 

— Eu mă gândeam invers, spuse Christian. 

e 

Albert se trezi și descoperi că niște braţe puternice îl ridică de 
pe saltea, îl pun în cărucior și îl scot din cameră. 

Avu timp să observe un coridor, uși care duceau spre alte 
camere, o cameră de gardă cu ferestruică. 

Când ieși din clădire era noapte, întuneric beznă. Albert 
încercă să privească în jur, să-și dea seama cât de cât unde e. 

Cineva îl ridică rapid și îl băgă într-o dubiţă cu geamuri 
fumurii parcată acolo, cu ușa culisantă deschisa. Il așeză pe un 
scaun, apoi bărbatul care îl smulsese atât de abrupt din somn 
dispăru, iar ușa se închise electronic, perfect, fără niciun sunet. 

Înăuntru era tăcere deplină. Albert era singur în dubiţă, 
luptându-se cu bănuiala că acum rămăsese complet singur. Fără 
tată, fără fraţi și surori... fără mamă. 

Portiera șoferului se deschise și la volan urcă un bărbat. Apoi 
ușa culisantă se deschise iar și alţi doi bărbaţi urcară. Albert îl 
recunoscu pe unul din ei. 

— Ernst! 

Albert se simţea ușurat, incredibil de ușurat. Dar Ernst îi evită 
privirea și se așeză cu două rânduri în faţa lui, în spatele 
șoferului. 

— Tu și cu Ernst nu aveţi voie să discutaţi, spuse celălalt 
bărbat. 

Acesta se așeză pe același rând cu Albert, la distanţă de un 
scaun. 

— Pe mine mă cheamă Christian. 

Ușa culisantă se închise și vehiculul porni prin întuneric. 

— Ernst, mama e în viață? 

Ernst nu se mișcă, rămase așa, privind în gol în faţa lui. 

— Ernst! 

— Nu mai vorbi, spuse Christian. Și fără suedeză. 

— Ernst, idiot nenorocit ce ești, răspunde-mi! 

— Nu știu, spuse Ernst oftând. 

— Despre ce vorbiţi? întrebă Christian în engleză. 

— Nu te privește pe tine, răspunse Albert în suedeză. 

— Ernst, despre ce vorbești? întrebă Christian. 

— Băiatul vrea să știe dacă mama lui e în viaţă, răspunse 
Ernst în engleză. 

Christian se calmă, apoi privi spre Albert. 

— Mama ta e în viaţă. Pune-ţi centura de siguranţă. 

— Unde e? replică Albert. 

Christian se aplecă, trase centura de siguranţă peste Albert și 
o încheie. 

— Nu știu. 

— Bineînţeles că nu știi. 

— Nu, nu știu. 

— Ernst știe? 

— Nu, Albert, nici Ernst nu știe. 

Albert își sprijini capul de geam. Îşi trecu mâna prin păr. Ochii 
i se umplură de lacrimi. 


35. (Stockholm) 


Trupul îi spunea că stridiile pe care le mâncase în seara 
anterioară erau de vină. 

Tommy Jansson se prinse de scaunul closetului și vomită 
torențial. 

Noaptea trecută adormise iar pe podeaua subsolului, criță de 
gin. Dar nu ginul îl îmbolnăvise, era sigur de asta. Înţelegea ce i 
se întâmpla atunci când bea. Era vorba de stridii sau vreo 
infecție stomacală. 

Telefonul îi sună în buzunarul halatului. Era Ann Margret. 

— Istoricul căutărilor lui Miller și Ingmarsson și datele 
calculatoarelor lor au ajuns la tine în inbox. 

— Mersi, Ann Margret, reuși Tommy să spună politicos. 

Trase de șnurul luminii de la subsol și micul bec solitar se 
aprinse. Se duse la birou și dădu drumul la calculator, apoi își 
verifică e-mailul. Ann Margret îi trimisese, în anexe, istoricul de 

Internet ale Antoniei Miller și lui Miles Ingmarsson. Tommy le 
tipări și începu să răsfoiască activitatea online a Antoniei, atât 
internă, cât și externă. Era o listă lungă, căutările ei variind de la 
cele legate de muncă la cele private. Antonia cumpărase cărți și 
haine pe Internet. Citise Dagens /ndustri și Svenska Dagbladet 
online. Părea să fie tipul de persoană care tastează imediat 
întrebări impulsive în motorul de căutare. Grupele sanguine? 
Cum este produs asfaltul? Licitaţii de bunuri în Stockholm? Câţi 
oameni au fost pe lună? Care a fost al doilea președinte al SUA? 
Procedura pentru deschiderea unei cutii de valori? Cele mai 
bune schiuri pentru slalom? Reţete ușoare de paste? Jucării 
sexuale de la farmacie? Bibliografia lui Stephen King? 

O grămadă de întrebări. Tommy răsfoi lista cu nume. Lars 
Vinge apărea de mai multe ori. Văzu și alte nume pe care nu le 
recunoștea. De ce Vinge? Și de ce acum? 

Trecu la datele lui Miles Ingmarsson. Mult mai subţiri. Erau 
căutări de corăbii vechi, haine bărbătești de pe Jermyn Street 
din Londra, rețete. Cât costau tot felul de lucruri. Nume, nume și 
iar nume, ca și alte căutări banale de cutii de valori, programul 
unui restaurant. Alte nume, alte corăbii, tutun, cărţi vechi. 

Tommy simţi că are chef să bea ceva. Deschise sertarul de jos 
al biroului și iat-o - fericire transparentă și fiabilă. O sticlă mare 
de gin dintr-un magazin de la granița germană. Scoase sticla și 
luă câteva guri precaut suficient ca să transforme tonul cenușiu 
al lumii în ceva care amintea de felul în care fuseseră lucrurile 
cândva, cam ca atunci când era mic. 

Tommy continuă să citească. Corăbii vechi afurisite întruna. 
Un gât de gin. Altă secvenţă de nume: Roger Lindgren. Herbie 
Hancock, Blue Note Years... 

Undeva în cap lui Tommy i se declanșă o alarmă. Se uită iar și 
verifică numele pe care tocmai îl citise, Roger Lindgren. 

Răsfoi lista Antoniei, trecându-și degetul peste ea. Da, iată-l: 
Roger Lindgren. 

Tommy găsi un pix și încercui numele pe ambele liste. Cine 
naiba era Roger Lindgren? Verifică pe calculatorul lui, dar nu 
reuși să găsească nimic interesant. 

Puse listele deoparte, una lângă alta. Apoi compară totul cu 
atenție, minuţios. Pentru asta avu nevoie de timp, de gin și deo 
grămadă de efort. După ce termină, între istoricele căutări ale 

lui Miles Ingmarsson și Antonie Miller existau trei numitoare 
comune. 

Roger Lindgren. 

Lars Vinge. 

Cutii de valori. 

Fir-ar a naibii de treabă! 

Tommy îi sună pe toţi informatorii aflaţi pe statul de plată al 
poliţiei la care se putea gândi. 

— Roger Lindgren? 

— Habar n-am. 

Patru telefoane la patru escroci până să primească un 
răspuns. 

— E un țigan din Trângsund cu numele ăsta. Dacă îmi 
amintesc bine, e un mare nemernic, face amfetamină, bate 
femei. 

— Unde stă? 

— Unde stă? De unde dracu’ să știu eu? 

— Poţi afla? 

— Te sun eu când aflu ceva. 

După douăzeci de minute îi sună telefonul. 

— Roger Lindgren și-o trage cu o femeie divorțată care 
lucrează la departamentul de cultură și care stă în Vasastan. 

— Unde anume în Vasastan? 

— Pe Hagagatan... 


36. (Munchen) 


Sophie stătea pe burtă, cu binoclul îndreptat spre o fermă 
aflată la vreo patru-cinci sute de metri, ceva mai jos. Jens era 
întins lângă ea și făcea fotografii cu un teleobiectiv. 

Sophie vedea mișcare. Mai mulţi bărbaţi în fața clădirii. 
Clădirea era mare. Veche - de o sută cincizeci de ani, poate -, 
lungă și lată. Restaurată recent fără să arate modern, pe 
jumătate din cherestea. La o oarecare distanţă erau grajdurile 
de cărămidă, iar dincolo de ele niște padocuri cu garduri albe și 
câţiva cai. 

— Vezi ceva? o întrebă Jens. 

Sophie se uită. 

— Păi, sunt câţiva bărbaţi care se plimbă prin faţa clădirii. 

— Sunt înarmaţi? 

— Nu-mi dau seama. 

Jens puse jos aparatul de fotografiat, însemnă poziţia lor pe o 
hartă despăturită de lângă el, notă distanţa până la fermă, ridică 
privirea spre soarele din spatele lui și apoi din nou spre fermă și 
notă ora și poziţia soarelui. 

Telefonul lui mobil zumzăi și el i-l întinse lui Sophie, apoi 
continuă să scrie. 

— Mihail spune că la celelalte ferme nu e nimic, spuse ea. 

— Caz în care trebuie să fie aici, spuse Jens. Hai să ne 
întoarcem. 

— Rămânem aici, spuse ea. 

Jens se ridică, scuturând din cap. 

— Nu. Ne întoarcem la hotel. Aici nu poţi să faci nimic, cel 
puţin nu acum. 

Sophie se uită în jos, spre fermă, acolo unde putea fi Albert. 
Atât de aproape... 

Jens îi întinse mâna. Ea o prinse cu reticenţă și el o ajută să se 
ridice. Porniră spre mașină. 

Sophie se întoarse de mai multe ori. Ideea că își abandonează 
fiul, că îl dezamăgește, o împovăra. Nici nu mai știa de câte ori 
simţise asta. 


37. (Stockholm) 


Bărbatul era înalt, iar ochii îi erau sticloși când deschise ușa 
apartamentului lui de pe Hagagatan, îmbrăcat în blugi și tricou 
alb. 

— Roger Lindgren? întrebă Tommy. 

— Cine ești? 

Vocea bărbatului era mult prea ascuţită ca să fie a unui dur. 

— Sunt poliţist, spuse Tommy. 

Îl îmbrânci tare pe Lindgren în piept. Acesta aproape căzu dar 
păru amuzat, ca și cum ar fi fost bătut de atât de multe ori în 
viaţa lui, că nimic nu mai conta prea mult. 

Tommy își scoase pistolul și îl prinse pe Lindgren de guler, 
apoi îl târî în sufragerie și îl împinse pe un scaun. 

— Cine ești? întrebă Tommy. 

— Tocmai mi-ai rostit numele, scânci Lindgren. 

Tommy îl lovi peste cap cu pistolul. 

Faţa lui Lindgren strălucea de ură și era schimonosită de 
durere. 

— Cine ești? întrebă Tommy iar. 

Încă o lovitură cu pistolul. De data asta nimeri urechea și 
tâmpla lui Lindgren. 

— Mă cheamă Roger și... Spune-mi ce cauţi aici! 

Roger își apăsă cu mâna urechea care tocmai fusese lovită. 
Printre degete i se prelingea sânge. 

— Antonia Miller? spuse Tommy. 

— Ce? 

— Antonia Miller? Ai avut vreun contact cu ea? 

— Nu! Cine dracu' e asta? scheună Roger, speriat că avea să 
fie lovit iar. 

Ceea ce se și întâmplă. De data asta, în mâna cu care își 
proteja urechea. 

— Nu știu cine e! ţipă el. 

— Miles Ingmarsson? 

Roger încercă să se apere. 

— N-am auzit niciodată de el! 

O nouă lovitură. De data asta peste față. Tare ca naiba. 
Lindgren încercă să pareze loviturile următoare, ceea ce nu era 
bine. Tommy avea impresia clară că tipul chiar nu știe. 

Se uită în jurul lui prin apartament. 

— Aici locuiești? 

Nasul lui Roger sângera. 

— Da, din când în când. 

— Ce magherniţă nenorocită! 

— Mersi... 

— De ce ai vocea așa de ascuţită? întrebă Tommy. 

— Nu știu, așa a fost întotdeauna. 

— Vorbești ca o fetiță penibilă. 

Roger se șterse la nas și nu se deranjă să răspundă la 
remarca lui Tommy. 

— Care e legătura dintre tine și Miles Ingmarsson și Antonia 
Miller? 

— Nu știu cine sunt ăştia. 

Tommy era enervat. Amușină aerul din cameră. Ceva caustic, 
puternic, chimic. 

— A ce miroase aici? 

— A nimic. 

Tommy îl privi furios pe Roger. 

— Ăsta e un răspuns stupid. 

ÎI târî pe Roger și îl împinse în faţă, cu pistolul la spatele lui. 

O ușă închisă. 

— Deschide-o, spuse Tommy. 

Tommy îl împunse tare cu pistolul în spate. Roger făcu ceea 
ce i se spusese. _ 

În spatele ușii era o perdea de plastic. În spatele perdelei, o 
bucătărie. Mirosul chimic era și mai puternic. Ferestre fumurii, 
lămpi de încălzire, instalaţii. Un laborator de amfetamină de lux. 

— Nu știu ce e asta, spuse Roger, fără să pară foarte 
convingător. 

— Înţeleg, spuse Tommy. Dat fiind că e bucătăria ta și așa 
mai departe. De unde naiba să știi? 

— Nu e bucătăria mea. 

— Atunci a cui e? 

— A fetei cu care trăiesc. 

— Da, dar dacă ar fi să ghicesc... amfetamină? 

— Așa pare, spuse Roger. 

Tommy se gândi o clipă. 

— Ăsta e motivul?..., medită el cu voce tare, privind spre 
laboratorul de amfetamină. 

— Motivul pentru ce? 

Tommy își abandonă teoria. Trebuia să fie altceva care îi 
pusese pe Miles și Antonia pe urmele lui Roger. 

— Bun. Uite ce-o să facem, Roger. Chestiile de genul ăsta 
aduc condamnări lungi. Vreau să mă suni în clipa în care iau 
legătura cu tine Miles Ingmarsson și Antonia Miller. 

Roger dădu zelos din cap. 

— Înţelegi câtă putere am, nu-i așa? spuse Tommy, 
scărpinându-se pe obraz cu vârful ţevii pistolului. 

38. (Munchen) 


Mihail stătea la biroul din camera de hotel, pe care erau 
așezate mașina de filetat, banda termo-izolatoare, sârma și 
gloanţele. 

Fixă de ţeava pistolului un amortizor improvizat, ridică arma 
și o cântări în palmă. 

— Va trebui să mă apropii, murmură el către Jens, care se uita 
la fotografiile din aparatul lui. 

— Mergem spre intrarea principală, spuse Jens. 

Făceau planuri de mai bine de o oră. Sophie asculta pe 
jumătate discuţiile bărbaţilor, în timp ce încerca să calculeze 
șansele lor de succes. Era ceva ce nici Jens, nici Mihail nu 
păreau dispuși să facă. Poate că asta era diferenţa dintre ea și 
ei, antipatia lor față de prudenţă și reflecţie. 

Sophie și Jens ieșiră din camera lui Mihail și se întoarseră pe 
coridor spre camerele lor. 

— O să funcţioneze? îl întrebă ea pe Jens. 

— E o mare întrebare, răspunse el. 

Merseră în continuare pe coridor. 

— Trebuie doar să intrăm în casă rapid, să preluăm controlul, 
spuse el liniștitor. 

— Ce pot să fac eu? 

Se opriră în faţa ușii lui Jens. Acesta băgă cardul în fantă și 
luminiţa verde se aprinse. Jens deschise ușa grea. 

— Nimic. Dacă ar fi după mine, te-aș încuia în camera ta până 
se termină totul. 

— De ce spui asta? întrebă ea. 

— Sunt îngrijorat, spuse el. 

— Pentru ce? 

— Pentru tine, spuse el. 

— De ce? 

— Mâine nu o să pot să te protejez în permanenţă. 

— Ți-am cerut eu asta? spuse ea. 

Jens nu răspunse și ea regretă că o spusese. 

— Așa faci întotdeauna, spuse ea. Mă protejezi. Și eu îţi sunt 
foarte recunoscătoare. 

— Meriţi să fii protejată, spuse el încet. 

Sophie îl privi pe Jens cu atenţie, așa cum stătea cu mâna pe 
ușa deschisă a camerei lui. II cunoștea de atât de mult timp! 
Dinainte de a împlini douăzeci de ani, când într-o vară, în 
arhipelagul Stockholmului, începuse idila lor. Prima idilă care 
chiar însemnase ceva pentru ea. Poate că ceea ce simţise ea 
atunci era iubire. Totul fusese foarte diferit. Plonjaseră amândoi 
în iubire cu o ușurință minunată și o mare seriozitate, plini de 
credinţa într-un viitor sigur și protejat care făcea ca totul să pară 
solid și permanent. Etern, poate. Însă acel viitor dispăruse de 
mult. La sfârșitul verii se despărțiseră. Jens dispăruse pur și 
simplu. Ea fusese foarte rănită, iar cicatricele încă mai existau. 
Fiecare rană pe care o suferise Sophie vreodată era așa. Nu se 
vindeca niciodată. 

— Mă mai recunoști de pe vremea aia, Jens? întrebă ea. 

El nu răspunse. 

— Sunt o persoană diferită față de când ne-am cunoscut? 
continuă ea. 

El clătină încet din cap. 

— Nu, nu ești. 

— De ce crezi că e așa? 

Jens încercă să o citească. 

— Tu ești persoana care ești acum pentru că așa trebuie să 
fii, spuse el. Nu-ţi mai face griji! 

Sophie se uită în podea, apoi la el. În loc să se întoarcă și să 
se ducă în camera ei, intră pe lângă el în camera lui și, înăuntru, 
se învârti pe loc. Jens lăsă ușa să se închidă în urma lui și se 
apropie de ea. Sophie făcu un gest ezitant, atingându-i mâna. 
Jens o trase spre el și se sărutară. 

jens era blând, ea își amintea asta. Sensibil. Asta o 
surprinsese la momentul acela, când erau tineri. Blândețea și 
precauţia, împreună cu o încredere de sine emoţională, făcuseră 
ca timpul petrecut de ei împreună să fie deosebit. Era la fel și 
acum, după o viață. Sophie se pierdu de bunăvoie în acea 
senzaţie. 

Se dezbrăcară unul pe celălalt și dintr-odată ajunseră goi în 
pat. Sophie se așeză peste el și gemu în timp ce el îi șoptea la 
ureche și o întorcea cu spatele. Jens știa ce face. Sophie își 
abandonă toate inhibiţiile și mecanismele de apărare, se lăsă 
purtată și smulsă din acea lume, într-o dimensiune pe care o 
mai experimentase doar de câteva ori în viaţa ei. Era o 

dimensiune luminoasă, caldă și atotcuprinzătoare, cu o energie 
concentrată, mai puternică și mai frumoasă ca orice... Căldura și 
lumina se contopiră laolaltă atunci când Sophie ajunse la 
orgasm. Aproape că își dădu ochii peste cap când simţi /a petite 
mort și icni de plăcere. Il trase spre ea, strâns. 

Nu pleca... 

Apoi Sophie reveni pe pământ... 

Găfâiau amândoi, iar el îi mângăia trupul. 

In timp ce stătea întinsă lângă Jens, iar valurile de plăcere se 
stingeau, Sophie se gândi în treacăt că ar fi trebuit să rămână 
acolo, aproape de el, să fie ca orice fiinţă umană pentru o 
vreme. Să simtă alinare și încredere, și să aibă sentimentul 
apartenenţei... și fericirii. Că ar fi trebuit să facă ceva, poate să 
spună o glumă despre orice, în timp ce stăteau așa întinși, 
pentru că ea așa fusese înainte, tipul de persoană care știa să 
facă glume. Și totul ar fi fost atât de obișnuit, atât de ușor... 

Dar asta era ceva periculos. Atunci când viaţa lui Albert era în 
pericol, singura opţiune era să rămână rece și concentrată. lar 
pentru a face asta trebuia să fie amorţită și să ţină la distanţă 
orice aspect emoţional. Trebuia să se izoleze emoţional. Luase 
această decizie. 

Sophie se dădu jos din pat și începu să se îmbrace. 

Jens stătea pe spate, sprijinit de o pernă, și se uita la ea. 

— Poţi să rămâi aici, dacă vrei, spuse el. 

— Mersi, Jens, spuse ea încet. 

Apoi ieși și o luă pe coridor spre camera ei. 

Acolo, Sophie se așeză pe pat și ascultă traficul, simțindu-se 
straniu de calmă și concentrată. 

e 

La ora trei, sună alarma ceasului. 

Sophie se schimbă. Scoase tot ce purta și se îmbrăcă cu 
hainele pe care le întinsese pe pat - pantaloni și un pulover, 
amândouă negre și strâmte. 

Se spălă pe dinţi în baie. Apoi se spălă pe mâini cu apa rece 
ca gheaţa, ţinându-le acolo mult timp, dar fără să simtă nicio 
durere. 

Sophie își legă părul în coadă la spate, îmbrăcă o geacă și o 
închise bine, apoi ieși din cameră. Cobori de una singură cu liftul 
până la garaj. 

Jens și Mihail o așteptau lângă mașină, îmbrăcaţi în haine 
negre discrete. 

Ea se urcă pe bancheta din spate. leșiră de la hotel. Aerul era 
umed, iar ceața care se depunea pe parbriz transforma 
strălucirea stâlpilor de iluminat în sori incandescenti. 
Ștergătoarele readuceau lumii claritatea. 

Jens se întoarse. 

— Ai dormit puţin? 

Sophie clătină din cap. 

— Nu. 

Mihail conduse afară din oraș. 

e 

Mergeau pe un câmp în șir indian. 

Luna strălucea și ceața acoperea zona rurală ca o pătură. 

In faţa lor se înălța o pădure. Impunătoare, tăcută, întunecată 
și amenințătoare. Intrară printre copaci și toate sunetele se 
atenuară. 

Se opriră într-un luminiș și ascultară să vadă dacă e vreun 
sunet care n-ar fi trebuit să se audă acolo. 

Mihail arătă spre sine însuși, apoi spre fermă, ale cărei lumini 
exterioare străluceau slab în depărtare, și se îndepărtă încet de 
ei. Ținea în mână pistolul cu amortizor improvizat. 

Ochii lui Jens erau însufleţiţi. Sophie vedea că îi face plăcere. 
Era nervos, temător, neliniștit. Dar se afla pe un teritoriu 
familiar. Era în elementul lui. 

Jens se uită la ceas. 

— Ne vedem curând, șopti el. 

Apoi plecă tiptil, ca un soldat care merge la luptă - ceea ce 
într-un fel și făcea, chiar dacă nu avea nicio armă în mână. 

Jens nu privi înapoi. 

(J 

Sophie merse prin pădure până când ajunse în punctul de 
observație în care trebuia să se oprească și să aștepte. Era 
aproape de fermă. Se întinse pe burtă, având panorama fermei 
și a zonei înconjurătoare. Il văzu pe Jens cum se furișează spre 
hambar și intră. Incercă să-l găsească pe Mihail, dar nu-l vedea. 
Trecură mai multe minute fără să se întâmple nimic; casa părea 
pustie. 

O mișcare la distanţă. Mihail. Mihail stătea cu spatele la ea, pe 
jumătate ascuns după un copac, cu arma modificată în mână. 

Mihail își croi drum spre clădire și urcă pe verandă, apoi se 
lăsă pe vine lângă o fereastră. Jens se apropie în fugă și se lăsă 
jos lângă el. Scoaseră din buzunare uneltele, se ridicară în 
picioare și începură să lucreze încet și metodic la balamalele 
uneia dintre ferestre. O scoaseră rapid și o puseră jos pe 
verandă. 

Mihail sări înăuntru, urmat îndeaproape de Jens. Dispărură din 
câmpul ei vizual. Trei zgomote ca o tuse. Trei secunde... nimic, 
apoi același lucru din nou. 

De data asta tăcerea i se păru bizară. Sophie așteptă. 

Erau oare morţi? Îi așteptaseră cumva oamenii lui Hanke? 

Cineva apăru la ușa mare de la intrare. 

Mihail îi făcu semn cu mâna. 

e 

Sophie intră în holul mare, cu lambriuri de lemn întunecat și 
un candelabru mare de lemn atârnat de plafon, scări late care 
urcau pe lângă pereți. Pe scări zăcea un bărbat mort, într-o 
poziție ciudată, cu sânge pe piept și pe față. Spre celălalt capăt 
al camerei era un al doilea cadavru. 

Sophie se opri. Jens cobori pe scările principale cu un pistol 
semiautomat în mână. Mihail veni din sufragerie - și el își 
schimbase pistolul cu același tip de armă pe care o ţinea în 
mână Jens. 

— Nu e nimeni aici, spuse Jens. 

— Nu mai e acum, adăugă Mihail. 

— La subsol, făcu Sophie un gest. 

O luă spre o ușă pe jumătate deschisă și cobori scările care 
duceau în jos. 

Subsolul era o singură încăpere din ciment neted, de zece 
metri pătraţi. În centrul camerei era o construcţie mare și 
pătrată de beton, ca o clădire din interiorul altei clădiri, o clădire 
într-o cameră: fără ferestre, cu gratii și ușă de oţel. 

Se uitară la ea. 

— Ce-i asta? întrebă Sophie. 

— Un adăpost, răspunse Mihail. 

— E cineva înăuntru? 

El nu răspunse. 

— Putem intra? continuă ea. 

— Nu. 

Pe plafon erau montate camere de supraveghere îndreptate 
spre ei. 

— Nu-mi place chestia asta, spuse Jens. Am putea fi prinși în 
capcană aici, jos. 

Dar Sophie nu-l ascultă. Se apropie de cub, se opri și bătu la 
ușa de metal. Se auzi un sunet înăbușit. Bătu de trei ori cu 
pumnul, apoi așteptă. Nimic. Bătu tare în ușă. 

— Albert! strigă ea. 

Simţi o mână pe umăr și auzi vocea lui Jens. 

— Trebuie să plecăm, Sophie. 

— Nu, așteptăm până o să iasă, spuse ea. 

— Plecăm acum. 

Jens părea agitat. 

— Jens are dreptate, spuse Mihail. Nu putem sta aici. 

El și cu Jens se îndepărtară. 

Sophie n-ar fi vrut, dar își dădu seama că ei aveau dreptate. 
Făcu câțiva pași ezitanţi cu spatele, apoi se întoarse și îi urmă. 

leșiră în grabă din casă, în întuneric, și urmară același drum 
pe care veniseră, pe panta care urca spre pădure. Departe, 
dincolo de fermă, ceva licărea în ceață. Sophie abia distingea 
conturul unei clădiri mai mici. 

— Ce-i acolo? întrebă ea, arătând spre sud. 

Mihail și Jens se uitară în cealaltă parte a terenului fermei. 

— l-am luat prin surprindere, nu-i așa? spuse Sophie 
implorator. O să căutăm peste tot, așa ne-am înţeles. 

e 

Acum erau în spaţiu deschis, între fermă și clădirea mai mică 
pe care o văzuse Sophie. Jens și Mihail mergeau de fiecare parte 
a ei, într-un ritm alert. 

Casa începu să se vadă mai clar; era din cărămidă, amplasată 
la capătul aleii pentru mașini. 

lnăuntru se vedea o lumină și ușa era deschisă. Afară era o 
mașină cu motorul pornit... 

Se opriră la cincizeci de metri distanţă. Jens se lasă pe vine și 
duse pistolul semiautomat la umăr. 

— Văd doi oameni înăuntru, șopti el. 

Mihail nu-l ascultă; începu să tragă în ferestrele clădirii. Apoi 
alergă spre clădire, trăgând salve scurte din mers. 

— In spatele meu, strigă Jens la Sophie. 

Trase în mașină, găurindu-i cauciucurile, apoi spre casă, în 
timp ce Mihail alerga. Ferestrele se sparseră. ) 

Mihail intră pe ușa deschisă și dispăru înăuntru. Incepu să ţipe 
și să strige ceva. Apoi ieși iar amenințând doi bărbaţi cu pistolul, 
îi obligă să se așeze pe jos lângă mașină și le legă mâinile la 
spate cu brățări autoblocante. 

Sophie și Jens se apropiară în grabă. 

— Căutați înăuntru, spuse Mihail. 

Era un fel de cabană de pază din sticlă, mare parte din ea 
făcută ţăndări. In stânga lor era o bucătărie. Mirosea a mâncare. 
Patru camere una în fața celeilalte. Uși de siguranţă solide, trei 
dintre ele deschise. 

Jens căută în camere. Acestea fuseseră izolate fonic și nu 
aveau ferestre. Fiecare era mobilată cu un pat, o masă și un 
scaun. Totul securizat. Celule în care oamenii erau închiși. 
Sophie trase de ușa celei de-a patra camere, dar aceasta era 
încuiată. 

— Mihail, cheile! ţipă ea. 

Câteva secunde de tăcere. Apoi acesta intră și îi dădu lui 
Sophie o cheie. Ea o băgă în broască și deschise ușa. 

Și iată-l, într-un colț al camerei întunecoase, cu brațele 
înfășurate în jurul trupului. Un adolescent... 

Dar nu era Albert, era alt băiat. 

Camera începu să se legene în fața ochilor lui Sophie. 

— Nu..., șopti ea. 

Repetă cuvântul ca pentru sine, ieși cu spatele din cameră, 
apoi toată energia ei se scurse și Sophie se prăbuși pe podea cu 
picioarele sub ea. 

Mihail se uită la ea, apoi se apropie de locul în care ea stătea 
ghemuită pe podea și o ridică, în timp ce Jens ieșea cu băiatul. 

Plecară toţi patru de la cabana de pază. 


39. (Stockholm) 


Tommy stătea în micul birou de la subsolul casei lui tip. Era 
plin de îndoială și ezitare. Mai bău niște gin. Îndoielile dispărură. 
II sună pe cel mai rău dintre cei răi: Ove Negerson. 

— Vrei să luăm prânzul, Ove? 

— Da, răspunse Negerson. 

Tommy se duse în grădină și se lăsă jos în spatele magaziei, 
acolo unde soarele nu ajungea niciodată. Procesul biologic al 
descompunerii era mai lent acolo decât oriunde altundeva și 
aerul avea un miros de materie umedă și moartă. Locul era plin 
de frunze vechi, probabil de anul trecut. Moarte pentru 
fotosinteză, imposibil de distrus, maro și urâte. 

Tommy săpă în pământul pe jumătate înghețat cu săpăliga 
mică de grădină. Avu nevoie de timp și o grămadă de muncă 
pentru treizeci de centimetri. Dar în cele din urmă ajunse la 
cutia de biscuiţi. Băgă mâinile în pământ, ca să sape și să 
râcâie. Scoase cutia, apoi o prinse cu o mână și băgă unghiile 
sub capac, îl răsuci puţin la dreapta și trase de el. Capacul se 
desprinse. Bancnotele erau înghesuite înăuntru. Douăzeci de mii 
de euro alcătuiau un teanc frumos și consistent. Tommy împărţi 
teancul în două, apoi le băgă pe amândouă în buzunar. 

e 

Ove Negerson era înalt și lat în umeri, arătos. Zâmbea larg, 
dezvelindu-și dinţii albi. Avea ochi calzi și inima rece ca un 
ghețar străvechi. Se îndreptă spre Tommy, printre mesele 
restaurantului. 

— Domnule Jansson, spuse Ove. 

— Negerson, șopti Tommy. 

Ove își trase un scaun și se așeză, apoi îl privi pe Tommy în 
ochi și rămase complet nemișcat. Expresia de pe fața lui sugera 
că acum, când îl revedea, își amintea încă și mai multe despre 
Tommy. 

— Tommy..., șopti el, încercând să se dezbare de amintiri și 
luând meniul de pe masă. Luăm un apetitiv? 

— Eu vreau felul principal, spuse Tommy. 

Ove dădu o pagină a meniului. 

— Cred că azi aș vrea pui, murmură el. 

Numele de familie adevărat al lui Ove era Ledin, după mama 
lui. Tatăl lui, Leroy Clarke, fusese un dezertor american din 
Vietnam. Sosise în Stockholm în 1971 și fusese întâmpinat de 
pămpălăii anti-război ca un erou, dar el nu voia altceva decât să 
ia droguri, să și-o tragă cu suedeze și, mai târziu, s-o bată pe 
mama lui Ove, Kerstin. Kerstin suferise o cădere nervoasă și nu 
mai fusese în stare să aibă grijă de băieţelul ei, care fusese dat 
unei familii adoptive din Fisksätra. 

Leroy murise de supra-doză de heroină în 1975, într-o toaletă 
a Gării Centrale, îmbrăcat cu o geacă murdară peticită și păzit 
de un alsacian agresiv, Hero, care refuzase să-i lase pe 
paramedici să se apropie. Hero fusese eutanasiat pe loc, Leroy 
incinerat, iar geaca lui matlasată ajunsese la gunoi. 

Nimănui nu-i păsa de asta, lui Ove mai puţin ca oricui. 
Crescuse fără tată și mamă, fără iubire și compasiune, fusese 
terorizat la școală și primise porecla Negerson, fiul unui negru. 
Trecuse prin asta și rămăsese puternic și autonom. 

Ove păstrase și adoptase acest nume. Uneori îl spunea unor 
indivizi aleși cu atenţie, ca și cum ar fi spus: faceţi ce vreti, 
spuneţi ce vreţi, eu pot să fac faţă la orice. 

Tommy Jansson era unul dintre cei care primise această 
dovadă de încredere, cu ani în urmă. O încredere pe care el nu 
și-o dorea deloc. 

Ove ridică privirea din meniu. 

— Arăţi terminat, Tommy, spuse el. 

— Ține-ţi gura, murmură Tommy, rămânând cu ochii în meniu. 

— Eram doar curios. Schimbarea asta. E interesant... 

Tommy se prefăcea că citește meniul. 

— Ce e interesant? murmură el. 

— Tu... Ai fost întotdeauna un maniac al onestității, nu-i așa? 
Poliţist, un nemernic vorbăreţ și integru. 

Tommy nu răspunse, ci continuă să privească fix meniul, 
acum la limita absurdului. 

— Dar acum se întâmplă ceva, Tommy. Bătrâna ta? Am auzit 
că e pe ducă. 

Tommy nu răspunse, iar Ove își ţuguie buzele gânditor. 

— Nu, nu e vorba de asta, continuă el. Suferinţa nu ţi-ar face 
asta. Te-ai izola, ai deveni puţin ciudat și neplacut. Ştii, ești 
neplăcut și acum. Dar asta e ceva diferit. Și presupun că 
urmează să aflu despre ce e vorba. 

— Serios? 

— Tu ai luat legătura cu mine, Tommy. Și te-ai schimbat. 
Dacă vrei să-mi ceri un serviciu, o să aflu de ce. Dacă urmarești 
informaţii de culise... Atunci plec cu mâna goală. 

— Pare că ţi-ai dat singur seama de tot, Ove, murmură 
Tommy. 

— Așa e. 

Tommy uitase cum erau întâlnirile lui cu Ove. Era întotdeauna 
în defensivă. 

Un chelner exagerat de îndatoritor se apropie de ei. Ove intră 
în joc și adoptă aceeași manieră excesivă în timp ce comanda 
pui. Tommy dădu din cap că și el vrea același lucru. 

— Și niște apă minerală, prietene, spuse Ove. 

— Apă minerală, imediat, spuse chelnerul. 

Ove îi făcu semn cu degetele mari ridicate. 

— Eu vreau o bere, ceva tare, spuse Tommy. 

— Bine, spuse chelnerul, apoi dispăru. 

Ove se uită cum pleacă chelnerul, apoi se întoarse iar către 
Tommy. 

— Drăguţ tip, spuse el cu sprâncenele ridicate. 

— Ești poponar, Negerson? întrebă Tommy, încercând să 
reechilibreze puţin balanţa. O să i-o tragi mai târziu sau ce? 

— Nu, îmi plac fetele. Dar tu, Tommy, tu ești puţin poponar? 

Tommy nu răspunse. 

— Nu s-ar supăra nimeni dacă ai face public lucrul ăsta, dle 
Jansson, șopti Ove. 

— Ține-ţi gura. 

Ove chicoti. 

— Tommy! Ce dracu’ s-a întâmplat? Nici măcar nu mai suporti 
să fii tachinat. Chiar așa de întors pe dos ești? 

Chelnerul puse un pahar cu apă minerală în fața lui Ove și o 
bere rece și aburită în faţa lui Tommy. 

— Și bei bere la prânz? Eşti complet pierdut sau ce e, omule? 
Homer Simpson bea bere în timpul zilei. Și acum Tommy 
Jansson? 

Ove râse tare de unul singur. Privea viaţa cu voioșie - și 
moartea la fel. 

Când Tommy dăduse prima oară de el, Ove era suspect într-o 
anchetă de crimă din urmă cu șaptesprezece ani. Un bărbat pe 
nume Johan Christensson fusese omorât în bătaie în sufrageria 
lui. Johan fusese un bătăuș de la școala din Fisksätra în anii '60, 
coleg de clasă cu un anume Ove Ledin și cel care crease numele 
Negerson. Johan fusese agresat metodic, fiecare os al feţei lui 
era rupt, coastele și clavicula erau fracturate. Fusese una dintre 
cele mai bestiale crime pe care le văzuse Tommy în întreaga lui 
carieră. Și una dintre cele mai fascinante. Tommy își amintea 
repulsia pe care o resimţise în timpul anchetei, dar și fascinația. 

Fusese aproape vrăjit de furia care se dezlănţuise. Și mai era și 
comportamentul calm al lui Ove Ledin, în timp ce era interogat. 
Asta era ceva cu totul deosebit. Tommy știa că Ove e criminalul 
și Ove știa că Tommy știe. 

— Aş vrea să-mi spui Negerson, spusese Ove. 

— Nu, nu pot să fac asta, răspunsese Tommy. 

Ove insistase și îl făcuse pe Tommy să-și dea seama că era 
ceva inevitabil, că ar fi trebuit să vadă acest lucru ca pe un 
compromis amestecat compus din încredere, ameninţare, cadou 
și înţelegere. 

— Cu ce te mai ocupi zilele astea, Ove? 

— Lucrez la o grădiniţă. 

Tommy așteptă ca el să înceteze să mai fie sarcastic. Ove 
observă. 

— Contează? întrebă el. 

— Da, spuse Tommy. 

— De ce? 

— Pentru că vreau să știu. 

Ove dădu din umeri. 

— Mai nimic, spuse el. 

— Ce înseamnă asta? 

Ove se strădui să înţeleagă întrebarea. 

— Te aștepți să-ţi dau un răspuns, Tommy? 

— Te-ai pus la punct? 

Niciun răspuns din partea lui Ove. 

— Te-ai îndrăgostit? 

— Poftim? întrebă Ove. 

Tommy nu zâmbea, și nici Ove. 

— Ai devenit credincios? continuă Tommy. 

Ove se gândi puţin la această întrebare. 

— Nu, Dumnezeu n-are nimic de-a face cu mine. 

Răspunsul lui părea onest, trist și chibzuit. 

— Deci ești la fel de nemernic ca întotdeauna? 

Ove îi aruncă lui Tommy o privire dezamăgită. Dădu din cap, 
uitându-se la Tommy lung și franc. Privirea lui ardea și Tommy 
întoarse ochii. 

Două farfurii apărură în faţa lor. Ove schimbă rolul și glumi 
din nou cu chelnerul. Işi luă cuțitul și furculita și se puse pe 
mâncat cu mult apetit. Tommy doar ciuguli din mâncarea lui, 
concentrându-se în schimb asupra berii. 

— Continuă, spuse Ove. 

— Aș vrea să stai în așteptare. 

Ove ridică din sprânceană și mai luă o gură de mâncare. 

— In așteptare ca să mă ajuţi să mă debarasez de un tip... 
Și poate și de o fată. 

Ove se opri din mestecat și îl privi pe Tommy surprins, apoi 
adoptă o expresie teatrală de îndurerare. 

— Au, au, au. Mâncarea e fierbinte. Cred că m-am ars. Tommy 
Jansson, șef de poliţie... un om bun. 

Tommy luă câteva înghiţituri mari de bere, evitând privirea lui 
Ove. 

Ove se lăsă pe spate, luă șervetul din poală și se șterse la 
gură, sau mai degrabă o tamponă, rămânând în tot acest timp 
cu ochii asupra lui Tommy. Apoi își luă iar tacâmurile și continuă 
să mănânce. 

— Ce zici, Ove? 

Niciun răspuns. Ove continuă să mănânce calm. Își vedea de 
prânzul lui. Tommy își dădu seama că nu aveau să avanseze 
mai mult de atât. Atrase atenţia chelnerului și îi făcu semn că 
vrea nota de plată. 

leșiră din restaurant, Tommy cu câţiva pași în față. Ove venea 
după el. 

— Urmează-mă! 

Merseră pe stradă, apoi intrară într-o parcare cu mai multe 
etaje și coborâră rampa de la intrare. Ove se apropie de un 
Mercedes model AMG. Mașina clipi și se descuie. Înainte ca 
Tommy să aibă timp să reacționeze, Ove îl prinse de braţ, îl 
trase spre el și apoi îl lipi de unul din stâlpii de beton. Tommy 
simţi o presiune intensă undeva pe braț și avea jumătatea părții 
de sus a trupului paralizată. Ove schimbă priza și prinse gâtul lui 
Tommy cu mâna lui stângă imensă, ţinându-l strâns lângă stâlp. 
Cu mâna dreaptă, Ove percheziţionă hainele lui Tommy. Găsi un 
mobil (închis), chei, un portofel, un plic și douăzeci de mii de 
euro înfășuraţi în două rotocoale, în buzunarul blugilor lui 
Tommy. 

Ove îi dădu drumul. 

— Bine, spuse el. Fac o evaluare a riscurilor, caut semne ale 
unei ameninţări. Absența microfoanelor, faptul că telefonul tău e 
închis și ăștia... 

Ove flutură banii. 

— ... înseamnă că pot continua să vorbesc cu tine. Am înțeles. 

— Ce ai înțeles? 

— Două sute de mii. Ți-am mai spus, nu-i așa? 

Ove îi înapoie telefonul, cheile și portofelul. Dar nu și plicul 
sau banii. Tommy își luă lucrurile și își masă gâtul. 

— Da, ai mai spus asta cândva. Două sute la început, restul 
mai târziu. 

— Bine, Tommy. Nume? 

— Doi colegi: Miles Ingmarsson, Antonia Miller. Detaliile sunt 
în plic. 

Tommy arătă spre mâna lui Ove. Ove flutură banii. 

— Ăștia ajung doar pentru unul, spuse el. 

— Probabil că până la urmă o să fie doar unul, spuse Tommy 
ezitant. 

— Probabil? 

— Mai întâi trebuie să văd care e situaţia, spuse Tommy. 
Trebuie să pun lucrurile cap la cap. 

— Și când o să faci asta? 

Tommy dădu din umeri. 

— După ce clarific câteva detalii, bănuiesc că o să poţi să te 
apuci de treabă. 

— Asta e o afacere proastă, spuse Ove. 

— De ce? 

— Să elimini un poliţist e o ceva periculos. Asta înseamnă că e 
mai Scump. 

— Cât de scump? 

Ove zâmbi ca un agent de vânzări. 

— Nu-ţi face griji pentru asta acum, o să-ţi trimit factura. 

Tommy încercă să se gândească. Treaba asta nu mergea prea 
bine. 

— Dă-i drumul, spuse el. 

— „Dă-i drumul”, îl imită Ove cu o voce ascuţită de 
prezentator de radio din anii '40. 

— Și stai în așteptare, Ove. Fără mișcări pripite, bine? 

— Am înţeles, căpitane! 

Ove îl salută și făcu o grimasă. O grimasă urâtă, abuzivă și 
neliniștitoare. Apoi râse, zgomotos și tare. Ove Ledin nu avea 
nicio limită. Și poate că de asta râdea, în timp ce se îndrepta 
spre mașina lui. 

Apoi se întoarse. 

— ÎI vezi? 

— Pe cine? întrebă Tommy. 

— Acolo, chiar lângă tine! 

Ove arătă în gol. 

Tommy aruncă o privire scurtă în acea direcţie, în gol. 

— Diavolul, Tommy. E chiar lângă tine, e noul tău prieten! 

Ove râse voios. 

— Nu mai debita atâtea tâmpenii, spuse Tommy. 

Ove se întoarse și râsul lui dispăru brusc. 

— Nu pot să fac asta! strigă el drept răspuns. 

Tommy privi lung în pământ, simțindu-se înfricoșat. Ove sări 
în Mercedesul lui supra-alimentat și porni în goană spre lumină. 

Tommy Jansson rămase acolo singur și zguduit, încercând să 
înţeleagă ceva incomprehensibil. 

e 

Numele lui era acum Lars Vinge. Ținea în mână un permis de 
conducere pe care era o poză a lui Miles Ingmarsson. 

Fata de la ghișeu era politicoasă și glacială, ceea ce se 
potrivea cu atmosfera de ansamblu a sucursalei. Podea complet 
acoperită cu mochetă, liniște, termoficare de douăzeci și două 
de grade care acoperea totul. 

Fata întinse mâna, ceea ce părea să indice că vrea să vadă un 
act de identitate. Miles i-l întinse. Ea luă permisul de conducere 
și, fără să se uite la el, îl întoarse și îl băgă sub cititorul de 
carduri a cărui luminiţă roșie pulsa. Nu se întâmplă nimic, așa că 
ea repetă gestul. Ingmarsson își reprimă impulsul de a fugi. In 
schimb, arătă spre permis. 

— A fost avariat, după cum se vede. 

Fata se uită la cod. Invelișul de plastic se desprinsese. 

— Nu e valabil, spuse ea cu o voce nazală. 

— Bine, spuse Miles. 

— Va trebui să vă comandați unul nou, continuă ea. 

El dădu din cap. 

— Aţi făcut asta? 

— Nu. 

Fata tastă la calculator data de naștere a lui Lars Vinge. Privi 
de două ori, rapid, pe ambele părți ale permisului de conducere. 
Coada din spatele lui Miles se lungea și el simţi iar imboldul de a 
fugi. 

— Mai sunteți client al băncii? întrebă ea. 

— Ce vreţi să spuneţi? 

Fata citi de pe ecran. 

— Contul nu mai are nicio activitate de ceva vreme. 

— Trebuie să aibă? 

Ea ridică privirea spre el. 

— Nu, presupun că nu. Dar pare puţin nenecesar să ai două 
bănci. Pentru că asta e situaţia, nu-i așa? 

— Are vreo importanță? întrebă Miles. 

— Nu, dar aș putea să stabilesc o întâlnire cu unul dintre 
consilierii noștri, continuă ea. 

— Nu, mulțumesc. Nu acum. 

Primi o bucată de hârtie și privi rapid spre ea: era numărul 
cutiei de valori. 

Miles se duse la poarta de plasă din interiorul agenţiei și 
așteptă. Un bărbat în costum, dar fără cravată, veni spre el. 

— Bună, spuse el. 

Funcţionarul băncii trecu un ard prin cititor. Poarta clincăni și 
el o deschise. 

— După dumneavoastră, spuse el. 

Îi făcu semn lui Miles, care cobori câteva trepte de pe un 
coridor îngust. Funcţionarul băncii îl urmă și trecu pe lângă el, 
cerându-și scuze de mai multe ori. Avea mișcări supuse și 
servile. 

Ușa absurd de groasă a trezoreriei băncii se deschise în fața 
lor. 

— Zero opt optsprezece, citi Miles de pe bucata de hârtie. 

Funcţionarul găsi cutia potrivită, băgă cheia în una din 
broaște și o răsuci. Apoi zâmbi slab, scuzându-se inconștient 
pentru întreaga lui existenţă, și se strecură afară. 

Cuprins de o urgență subită, Miles băgă cheia lui în broască, o 
răsuci și scoase o tavă de plastic lungă, adâncă și lată. O puse 
pe o masă goală și deschise capacul. 

Se uită în ea: o geantă sport neagră, nimic altceva. Miles o 
scoase afară; era ceva înăuntru, ceva greu. Nu avea de gând s-o 
deschidă. Voia să plece naibii de aici cu ea, cât mai repede 
posibil, înainte să-i vină vreo idee cuiva. 

Miles închise cutia la loc, o încuie, urcă scările și apăsă pe 
soneria care deschidea poarta, traversă prin atmosfera calmă a 
băncii, deschise ușa de la intrare și ieși în lumina crudă și 
iernatică a soarelui. 


VP - 189 


Antonia era în mașina ei, pe cealaltă parte a străzii. Miles se 
grăbi spre ea. Antonia deschise portiera, luă geanta de la Miles 
și o puse pe scaunul de alături, apoi se uită rapid spre ea. 
Practic ardea de curiozitate. 

— Ce e înăuntru? 

— Habar n-am, spuse el. 

Antonia se împinse în spate pe scaun, întinse picioarele și 
scoase din blugi o hârtie împăturită. 

Îi întinse lui Miles biletul împăturit, iar el citi adresa: 
Hagagatan. 

— Roger Lindgren are o cutie poștală. Nu are adresă fixă. Dar 
din când în când stă cu o femeie din Vasastan. 

Antonia porni motorul. 

— O meriţi, spuse ea, băgând mașina în viteză. 

— Cum ai făcut rost de ea? se minună Miles. 

— De la curăţțătorie, spuse ea zâmbind. Ne vedem, Miles 
Ingmarsson! 

Mașina Antoniei se puse în mișcare. Miles închise portiera și 
făcu un pas în spate, Antonia demară și dispăru în trafic. Miles 
privi lung biletul. De data asta avea să-și lase sinele profund să 
ia decizia. Sinele lui tenebros care voia să facă bine. 

Deși știa foarte bine că, dacă îi dai drumul întunericului din 
tine și îl lași să îndrepte lucrurile, totul se termină întotdeauna 
cu un dezastru absolut. 


40. (Munchen) 


Se întoarseră pe aceeași cale pe care veniseră, peste câmp, 
spre mașina parcată pe un drum de pietriș, izolat. Băiatul refuza 
să vorbească, refuza să răspundă la întrebările pe care i le 
punea Sophie. 

Urcară în mașină. 

— Pe mine mă cheamă Sophie, spuse ea. Băiatul de care te 
întreb, Albert, e fiul meu. 

Văzu în ochii băiatului o reacție, dar acesta rămase tăcut. 

Urcară cu liftul din garajul hotelului. Mihail cobori la parter și 
dispăru la bar. 

Jens, Sophie și băiatul merseră mai departe spre camera lui 
Jens. 

După ce intrară, Sophie se așeză pe unul dintre cele două 
paturi. Îi făcu semn băiatului să se așeze în faţa ei, pe celălalt 
pat. 

Băiatul ezită și, din cine știe ce motiv, se uită la Jens, ca 
pentru a obţine aprobarea. Jens dădu din cap și băiatul se așeză. 
Pentru prima oară, Sophie se uită la el cu atenţie. 

Avea piele maroniu-deschis, trăsături ascuţite, ochi care 
păreau să oscileze între două culori, iar gura aia... Stai așa 
putin... 

Sophie se aplecă în față și îl examină mai atent. Băiatul 
începu să se simtă stânjenit și întoarse privirea. 

Si profilul ăsta... 

Sophie nu îl mai văzuse niciodată, dar știa cu certitudine cine 
e. Hector se vedea clar în ochii, fruntea, gura lui. Exista de 
asemenea și un exterior dur și impenetrabil, o inteligenţă, un 
curaj profund; ea văzuse și simţise asta în scurtul timp de când 
îl cunoștea. Dar mai exista și altceva, ceva cald și foarte uman. 
Poate că asta venea de la mama băiatului, indiferent cine era 
ea. 

— Lothar? întrebă ea blând. 

Băiatul se uită la ea, surprins. La fel și Jens, din locul de lângă 
fereastră unde stătea. 

Sophie rămase cu ochii aţintiţi la el. 

— Te cheamă Lothar, nu-i așa? întrebă ea încet. 

Băiatul nu răspunse. 

— Cum îi cheamă pe mama și pe tatăl tău? 

Dintr-odată, el o privi neliniștit, apoi pe Jens. 

Sophie se apropie de el. 

— Spune-mi, Lothar, nu fi îngrijorat, nu vrem să-ţi facem rău. 

Privirea băiatului oscila între Jens și Sophie. 

— Mama mea e moartă, spuse el în cele din urmă. 

— Și tatăl tău? 

— N-am tată, n-am avut niciodată. 

Avea o voce joasă; băiatul ăsta era tare ca piatra. 

— Câţi ani ai? 

Hector îi spusese că băiatul are șaisprezece ani, în ziua aceea 
în care ieșiseră cu barca în arhipelag. Fusese ca și cum ar fi vrut 
să-i ofere ceva, cea mai mare dovadă de încredere, cel mai 

mare secret. Am un fiu, îi spusese el. Lothar Manuel Tiedemann. 
Locuiește în Berlin, cu mama lui... 

— Șaptesprezece, șopti băiatul. 

Sophie nu-și luase ochii de la el. 

— Albert? 

Băiatul ezită, ca și cum ar fi spus deja prea multe. 

— Albert? întrebă ea din nou. L-ai văzut pe Albert? Răspunde- 
mi! 

— Cine ești? 

— Ti-am spus deja, sunt mama lui. 

Lothar încercă s-o citească. 

— Cum îl cheamă pe tatăl lui Albert? întrebă el. 

— David, răspunse Sophie. 

— Ce s-a întâmplat cu el? 

— S-a îmbolnăvit și a murit? 

— Ce boală? 

— Cancer. Spune-mi imediat, Lothar. 

Sophie începea să-și piardă răbdarea. Băiatul mai ezită puţin. 

— Da, m-am întâlnit cu Albert, spuse el. 

— Unde și când? 

— Acum câteva zile. 

— Unde? 

— Unde m-aţi gasit. 

Sophie așteptă mai multe. Lothar se uită la ea pe sub breton. 

— A stat câteva zile în camera de lângă mine. Vorbeam prin 
gura de ventilație. 

— L-ai văzut, te-ai întâlnit cu el direct? 

— Nu, nu l-am văzut deloc. 

— Cum era? 

— Cred că bine. 

— Despre ce aţi vorbit, ce ţi-a spus? 

— Tot felul de lucruri. 

— Cum ar fi? 

Lothar se gândi. 

— Că tatăl lui e mort. Că tu ești asistentă și despre prietena 
lui, Anna. Și faptul că e în cărucior cu rotile. Că locuiţi într-un 
apartament din Stockholm... că înainte aveaţi un câine, un 
labrador galben, nu-mi mai aduc aminte numele. 

Rainer..., se gândi Sophie. 

— Că aveţi probleme, continuă el. Și că de asta l-au răpit. 

— Avea căruciorul cu el? întrebă Sophie. 

— Nu știu. Dar zicea că e o problemă că n-are cine să-l ajute 
cu lucrurile pe care nu le poate face el. 

Sophie se uită la covorul camerei de hotel. Era gros, albastru- 
închis. Incercă să-și stăpânească sentimentele. 

— Ce altceva s-a mai întâmplat? întrebă ea. Ce-a spus, ce-a 
făcut, cum ţi se părea? 

— Eram amândoi înspăimântați și supăraţi, ne tineam 
companie. Albert credea că tu ești moartă. Așa am crezut și eu; 
am crezut că ce i s-a întâmplat mamei mele ţi s-a întâmplat și 
ţie. 

Acum Sophie ridică privirea. 

— Ce i s-a întâmplat mamei tale? 

— Au împușcat-o. 

La început, Sophie nu înțelese. Tonul vocii lui era atât de 
normal! Ca și cum semnificația evenimentului încă nu îl izbise. 

— De unde știi? întrebă ea. 

— Eram acolo, spuse băiatul. 

Incepu să revadă acele imagini. Se strădui să le ţină la 
distanță. 

Sophie rămăsese în viaţă, în timp ce în jurul ei mureau 
oameni nevinovați. Se uită în ochii băiatului. Poate că și el își 
punea aceeași întrebare: De ce te-au lăsat pe tine în viață și nu 
pe mama mea? 

— Cine m-a răpit? întrebă el încet. Cine a omorât-o pe mama 
mea? 

Sophie știa răspunsul la întrebările lui, dar nu avea de gând 
să-i spună. În schimb, se gândi la familia Hanke și la brutalitatea 
ei compulsivă. Ca și cum violența ar fi fost un limbaj care îi 
vorbea, care îi amintea că, în cele din urmă, era neputincioasă. 
Nicio șansă. 

Sophie se ridică și se întoarse spre Jens. 

— Plecăm peste câteva ore. 

leși din camera lui Jens. Ușa se închise în spatele ei cu un 
clinchet. 

Jens se așeză în fotoliu. Lothar stătea pe pat, cu picioarele pe 
podea și mâinile în poală. 

— De unde știți cine sunt eu? șopti el. 

— Incearcă să te odihnești puţin, Lothar, spuse Jens. Eu o să 
stau aici, cu tine. 

— De unde știți cine sunt eu? întrebă iar băiatul, de data asta 
mai tare. 

— Eu nu știu cine ești. 

— Ea știa, spuse el arătând spre ușă. 

Jens dădu din umeri. 

— Eu nu sunt ea. 

— De ce l-au răpit pe Albert? 

— Odihnește-te puţin, Lothar, spuse Jens. 

Lothar era pe punctul de a protesta, dar Jens îl făcu să tacă. 

— Nu acum; o să primești răspunsurile pe care le vrei, dar mai 
întâi trebuie să te odihnești. 

Lothar se întinse pe pat, codindu-se puţin, cu capul pe două 
perne. 

Jens vedea epuizarea, îngrijorarea și anxietatea băiatului care 
stătea așa, privind în gol. 

Lothar reveni la realitate și era pe punctul de a aprinde 
televizorul cu telecomanda. 

— Cum te simţi? îl întrebă Jens. 

Lothar se gândi la această întrebare. Faţa lui exprima durere 
și frământare, în timp ce el căuta un răspuns care nu părea să 
fie acolo. 

— Nu știu, spuse el, apăsând pe telecomandă. 

Pe ecran apăru un post de sport. Bundesliga. Meciul era rapid, 
jocul bine organizat, șuturile lungi puternice. Bara transversală - 
bum! Bara laterală - bum! Gol anulat pentru ofsaid. Proteste nu 
foarte zgomotoase. 

La puţin timp după aceea, Lothar dormea dus. 

Jens se ridică de pe fotoliu, se apropie de băiat și trase pătura 
peste el, apoi închise televizorul. Se așeză la loc. 

Observase și el acele trăsături. Aceleași lucruri pe care le 
văzuse și Sophie. Chipul băiatului semăna cu Hector Guzman. 

Jens se frecă la ochi. Oboseala își spunea cuvântul, închise 
ochii și adormi. 

ÎI trezi un zgomot. 

Lothar stătea în capul oaselor în pat și ţipa tare, îngrozit. 

41. (Villefranche) 


Hector Guzman deschise ochii. 

Pupilele lui se micșorară, devenind din imense minuscule. 
Privi fix în tavan timp de câteva secunde. Apoi îl cuprinse un fel 
de groază și începu să lovească cu picioarele patul în care 
zăcea. Mișcările lui erau slabe și neputincioase, îndreptate 
împotriva a ceva ce nu exista, ceva care încă inunda conștiința 
lui somnoroasă. Exista o anumită panică în mișcările lui; totul se 
întâmpla prea repede și el căzu din pat, neajutorat, și ateriză pe 
podea. Zăcu acolo, respirând aspru și neregulat. 

Nu știa cine e și îi era frică. 

Hector Guzman se născuse din nou. 


42. (Stockholm) 


Geanta sport de pe măsuţa din faţa ei era neagră și modestă, 
dar Antonia se uita la ea ca și cum ar fi fost ceva sacru, ca și 
cum ar fi conţinut toate răspunsurile din lume. Și poate că așa și 
era. 

Antonia se aplecă în faţă și deschise fermoarul genţii. Privi 
înăuntru, scoase conţinutul ei și îl puse cu mâini tremurătoare 
pe măsuţă. 

Privi iar în geantă și își trecu mâna pe fundul acesteia, ca să 
se asigure că nu-i scapă nimic. Acolo, ascuns în unul din colţuri, 
era un obiect mic de plastic. Antonia îl scoase afară. 

Un stick USB. 

Se uită la măsuţă. De unde să înceapă? 

Putea foarte bine să înceapă cu carnețelul negru. Antonia îl 
deschise. Scris de femeie, totul era scris cu creionul, minuscul, 
paginile erau acoperite complet. O grămadă de argumentaţii, 
teorii despre lucruri pe care Antonia nu le înţelegea. 
Comportamentul uman, teorii despre ce ar fi putut să se 
întâmple. Totul era prea neclar, prea complicat. Nu-și putea 
forma o idee precisă nici despre cine scrisese acele lucruri. 
Antonia închise  carneţelul. Caietul liniat. Scris masculin 
neglijent. Din nou mult text, încă și mai puţin comprehensibil 

decât cel din carneţel. Antonia deschise dosarul oficial. 
Informaţii despre Hector Guzman și tranzacţiile lui de afaceri, 
inclusiv o rută pentru contrabanda cu cocaină între Paraguay și 
Rotterdam. Despre legăturile directe cu alte organizaţii 
criminale și despre trecutul lui, începând cu mult timp în urmă. 
Erau probe aproape inegalabile. Antonia reveni la carnetțelul 
negru și citi mai atent. Era carnețelul Gunillei Strandberg. 
Antonia îl citi în paralel cu dosarul. Incepu să se contureze o 
imagine. Era neclară, dar era suficient ca să sugereze că Gunilla 
Strandberg delapidase bani de la cazurile la care lucrase. 

Antonia răsfoi caietul. Lars Vinge. Notiţe, idei confuze. Ajunse 
la ultima pagină. 

Lars Vinge mâzgălise în grabă, pe diagonala unei pagini 
goale: Tommy Jansson. 

Mintea Antoniei zbârnâia. Ce naiba? 

Conţinutul dosarului de plastic se vărsă. Tot felul de 
documente: printuri de calculator, notițe de mână, fotografii 
imprimate... o grămadă de fotografii. Antonia recunoscu feţele: 
Gunilla Strandberg, fratele ei Erik, Anders Ask, polițiștii care 
investigaseră Trasten înainte de împușcături. Câteva fotografii 
cu Hector Guzman și Aron Geisler. Și, spre fundul teancului, 
mănunchiuri de fotografii cu aceeași femeie. Sau poate ultima 
persoană pe care Antonia se așteptase s-o vadă. Ridică în faţa ei 
una din poze. Femeia stătea la fereastra unei bucătării. Era un 
prim-plan făcut cu _ teleobiectivul. Nu exista niciun fel de 
îndoială. 

Era asistenta, Sophie Brinkmann. 


43. (Villefranche) 


Ventilatorul din tavan băzâia silențios deasupra lor. 

Hector se uită la femeia de lângă el, care tampona atent 
partea interioară a cotului său, unde tocmai îi făcuse o injecție. 
O chema Raimunda; vorbea cu el în spaniolă, se purta de parcă 
l-ar fi cunoscut, se lumina ca un soare când vorbea, chiar râdea. 

Hector încercă să facă faţă situaţiei. Nu putea să vorbească; 
încercase, dar nu putea scoate niciun sunet. 

Abia putea să ţină ochii deschişi, cu atât mai puţin să ridice 
brațele sau picioarele. Totul i se părea greu, și din punct de 
vedere mental, și fizic. 

Hector simțea. Și vedea, chiar dacă vederea lui era proastă la 
distanţe mai mari de câţiva metri și nu prea putea să focalizeze. 
Era ca și cum simţul echilibrului îi fusese distrus și acum plutea 
pe valuri. 

Femeia îi verificase starea, atunci când îl ajutase să se ridice 
de pe podea și să se urce înapoi în pat. Îi pusese întrebări la 
care să răspundă cu da și nu despre numele, familia și prietenii 
lui, ca să-i evalueze memoria și starea generală. Hector 
răspunsese dând din cap în sus și în jos sau dintr-o parte în alta. 
Avea păr lung, îl vedea cu colţurile ochilor. 

Voci scăzute și pași. Aron apăru în ușă. 

— Raimunda, spuse el, lasă-ne puțin. 

Aron se așeză lângă Hector pe un scaun. 

— Aron, făcu Hector din buze. 

— Hector, spuse Aron. 

Hector înghiţi în sec și încercă să spună ceva. 

Aron îi întinse un carnet și un creion. Hector nu putea să le 
țină; mușchii lui nu mai erau acolo, și nici semnalele trimise de 
creierul lui. 

Aron îl ajută, puse carnetul pe pat și creionul între degetele lui 
Hector, apăsându-le. Apoi se așeză, dându-și seama că fostul lui 
șef prefera să facă asta singur. 

Hector încercă să ridice braţul și Aron sări iar să-l ajute, 
asigurându-se că vârful creionului se sprijină pe hârtie. 

Hector rămase așa, nemișcat, incapabil măcar să 
mâzgălească câteva litere pe o bucată de hârtie. Aron era pe 
punctul de a se ridica iar, dar Hector scutură din cap, radiind de 
furie, furie pentru că își pierduse demnitatea. Se concentră și 
reuși să tragă o linie pe hârtie. 

Aron așteptă răbdător, știa că nu era cazul să-l întrerupă pe 
Hector, știa că Hector trebuie să facă asta. 

Trecură mai multe minute și, în cele din urmă, Hector reuși să 
scrie un cuvânt pe pagină: ce. 

Fără semnul întrebării, doar cuvântul ce. 

Întrebarea care cuprindea totul. 

— Suntem în vila din Villefranche, începu Aron. Femeia pe 
care ai văzut-o acum e Raimunda, era membră a grupului de 

urgență de doctori și asistente pe care l-a înfiinţat tatăl tău cu 
mai mulţi ani în urmă. 

Ochii lui Hector erau lipiţi de ai lui Aron. 

— Îţi amintești de Stockholm, de restaurantul Trasten? 

Hector se gândi. Aron continuă: 

— Ai avut o întâlnire cu Alfonse Ramirez... Sophie și Jens au 
venit. Pe Jens îl urmăreau trei ruși. Au ajuns la puţin timp după... 

Hector dădu din cap că da. 

— Îți amintești cum am fugit de la Trasten în Spania, cu 
Sophie, cu avionul tatălui tău? 

Hector își adună amintirile. Aron trecu mai departe. 

— lar tu și Sophie aţi fost atacați pe autostrada dintre Málaga 
și Marbella? 

— Sophie, făcu Hector din buze. 

— Mai târziu, spuse Aron. În același timp, familia Hanke a 
atacat casa tatălui tău din Marbella. Tu ai dus-o pe Sophie acolo, 
apoi ţi-ai pierdut cunoștința. Doctorii de acolo au avut grijă de 
tine. Protocolul nostru de securitate a intrat în acţiune și te-am 
mutat în casa din munţi, unde Raimunda a devenit asistenta ta. 

Aron se opri, se scărpină pe ceafă, apoi privi iar în ochii lui 
Hector. 

— Adalbert nu a supravieţuit. Tatăl tău e mort, Hector. 

Pe scări se auziră pași rapizi, copii care alergau desculți prin 
hol, intrând apoi drept în camera în care erau Hector și Aron. Doi 
băieți în pijamale. Cel mic păru îngrozit să-l vadă pe Hector 
treaz și prinse mâna băiatului mai mare. 

Hector își miji ochii, incapabil să înţeleagă ce se întâmplă, 
apoi în cameră intră Angela. lar Hector își dădu seama, chiar 
dacă nu îi văzuse pe ea și pe băieţi de ani de zile. 

— la-i de aici pe Fabien și Andres, îi spuse Aron. 

Angela puse mâinile pe umerii lor, dar Fabien se scutură. 

— Eşti treaz acum? întrebă el, cu ochii măriţi. 

Hector dădu din cap. 

— Ai dormit foarte mult, spuse băiatul. 

Angela îi trase pe băieţi de acolo. 

— Haideţi, unchiul Hector trebuie să se odihnească. 

Angela se întoarse spre Hector, îl privi inexpresiv pe cumnatul 
ei, apoi ieși din cameră. 

Hector ar fi vrut să spună ceva, dar Aron se ridică și închise 
ușa camerei. 

— Eduardo? făcu Hector din buze. 

— Abia te-ai trezit din comă, Hector, spuse Aron. 

Hector așteptă mai mult. 

— Cinci luni, spuse Aron fără alte detalii. 

Hector privi în jos. Căută în sinea lui, ridică privirea și era pe 
punctul de a exprima ceva, dar se opri atunci când păru că îi vin 
alte întrebări. 

— Eduardo, făcu el din buze iar. 

— A fost omorât în Biarritz, acum câteva săptămâni. 

Asta era prea mult. Hector încetă. Dar nu se vedea niciun 
semn de suferinţă. Ochii lui îi examinau pe cei ai lui Aron. 

— Credem că familia Hanke a fost de vină, spuse Aron. L-au 
găsit pe Eduardo... La puţin timp după aceea, Daphne și Thierry 
au fost omorâţi în magazinul lor. 

Hector asculta. 

— Ernst a dispărut în același timp. Presupun că ei l-au prins. 

Aron era conștient că încă o veste proastă ar fi putut avea 
consecinţe dezastruoase. Așa că alese singura veste bună pe 
care o avea pentru șeful lui. 

— Carlos, spuse el. 

Ochii lui Hector se măriră. 

— Se ascundea pe lângă familia Hanke, a fugit la ei după 
Trasten, după ce le-a spus unde ești tu în Mâlaga, după ce te-a 
trădat. L-am găsit, mai ales mulțumită Sonyei. Ea a considerat 
că e datoria ei. L-a urmărit, l-a luat și l-a adus la casa din munți. 
Carlos te-a văzut, a trebuit să se confrunte cu ce-a făcut. 

Aron se opri. Ochii lui Hector se îngustară. 

— Acum? spuse Aron. Acum Carlos e în iad, unde îi e locul. 

Păru că Hector zâmbește ușor, câteva secunde scurte de 
fericire autentică. 

Camera era tăcută și nemișcată. Aron ar fi vrut să se 
oprească acolo, dar asta era imposibil. 

— Sophie..., spuse el precaut. Am adus-o la noi, pentru că nu 
știam sigur cum ai vrea să procedăm. A lucrat cu mine și cu 
Leszek, ne-a ajutat... dar... Carlos... Carlos a spus că a văzut-o 
cu familia Hanke în Munchen, că a existat un fel de întâlnire. 
Ralph Hanke, Sophie și Roland Gentz. 

Hector asculta concentrat. 

— Carlos nu a auzit totul, dar el susţinea că Sophie voia să le 
ofere ce avem noi, să le dea unele părţi din organizaţia noastră. 

Cum am auzit asta, i-am scos pe Leszek și Hasani din Stockholm 
și i-am adus aici, împreună cu Angela și băieţii. Atunci a dispărut 
Ernst, așa că probabil ea le-a spus unde e el. 

Hector începu iar să scrie și asta dură mult. 

Daune? citi Aron. 

— Autorităţile ne-au îngheţat toate conturile și au confiscat 
toate companiile legale, dat fiind că există un mandat 
internaţional pentru arestarea ta. Și familia Hanke se servește 
acum de zor din ce a mai rămas, cu ajutorul lui Ernst. Preiau 
toate operaţiunile noastre și le fac ale lor. În clipa asta nu putem 
face nimic, decât să asistăm la ce se întâmplă. 

Hector arătă iar spre cuvântul pe care îl scrisese. 

— Totalul, conchise Aron. 

Hector încercă să absoarbă informaţiile, dar Aron nu 
terminase. 

— Mai e ceva. E posibil ca familia Hanke să fi reușit să dea de 
urma altcuiva dintre noi. 

Aron se apropie puţin. 

— Lothar, șopti el. 

Hector scutură din cap, ca și cum asta ar fi fost imposibil. 

— Carlos spunea că familia Hanke a găsit un băiat pe care-l 
căutau. Am sunat și am reclamat o spargere la adresa lor. Poliţia 
a spus că apartamentul e gol, că nu e nimeni acolo, nicio 
spargere. Franka nu răspunde la telefon. Am trimis alt om în 
Berlin, a căutat dar n-a găsit nimic. Au dispărut. 

Hector încercă să gândească. 

— Cine știe despre Lothar, în afară de tine, mine și mama lui? 
continuă Aron. 

Hector privi în tavan, urmărind mișcarea în sensul invers 
acelor de ceasornic ale ventilatorului. Întoarse capul spre Aron și 
făcu din buze, cu o expresie tristă pe față: „Sophie”. 


44. (Stockholm) 


Tommy Jansson putea să vorbească cu oricine. El considera 
ăsta unul din cele mai mari talente ale lui. 

lar acum vorbea cu directorul sucursalei bancare unde 
avusese cont Lars Vinge Căcăciosul. 

Tommy era atât de bun la vorbit, că directorul băncii nici 
măcar nu puse la îndoială dreptul unui poliţist care nu făcuse 
altceva decât să-și fluture legitimaţia de a căuta printre 
tranzacţiile clienţilor băncii fără mandat și fără orice alte 
documente cuvenite. 

Tommy descoperi că Lars Vinge își deschisese cutia de valori 
în ziua anterioară, i se spuse la ce oră și i se oferi posibilitatea 
de a vedea imaginile camerelor de supraveghere de la acel 
moment. 

Miles Ingmarsson stătea acolo plin de încredere, văzut de sus, 
în alb-negru, și discuta cu casierul. 

Tommy se holbă la acea imagine, în timp ce un nerv de la 
ochiul stâng începu să-i zvâcnească. 

e 

Tommy merse cu maşina prin oraş spre apartamentul lui 
Miles, bând gin cu apă tonică dintr-un pahar de băuturi 
răcoritoare. 

e 

Ușa de la intrare a lui Miles Ingmarsson avusese și perioade 
mai bune. Era mai ușor de spart decât de deschis cu șperaclul. 
Tommy forţă broasca cu o rangă. Ușa se dădu de perete și el 
intră în hol, închise ușa deteriorată în urma lui și ascultă în 
tăcere - nimic în afara pârâiturilor ușoare ale micilor mișcări din 
pereţii și podeaua clădirii vechi. 

Tommy lucră rapid, ca un spărgător, verificând fiecare 
cameră. Bucătăria, sufrageria, dormitorul, biroul, baia, holul, 
apoi înapoi în sufragerie. Căută pretutindeni, aduse totul pe 
podea. 

Când termină, nu mai avea suflare. Rămase așa, în mijlocul 
dezastrului, privind în jur. Nu găsise nicio urmă a ceea ce căuta 
el. 

e 

Stick-ul USB din geanta sport a lui Lars Vinge conţinea fișiere 
audio. Antonia le ascultă la căștile fără fir. Erau înregistrări de 
supraveghere ale lui Sophie Brinkmann, în casa ei din suburbii... 
o pierdere de timp totală. Nimic în afară de conversații inutile și 
banale dintre Sophie și fiul ei, Albert. Câteva convorbiri 
telefonice. Nimic care să iasă în evidentă în vreun fel. 

Antonia trecu iar în revistă fotografiile, una câte una - Sophie 
Brinkmann de aproape, în diferite situaţii. 

Femeia fusese observată cu scrupulozitate. De ce? 

Celălalt material era întins pe podea și Antonia încercă să 
pună totul cap la cap, în același timp ascultând la căști fișierele 
audio. 

Un sunet diferit de undeva. Ridică una dintre căști. Soneria 
suna insistent și monoton pe hol. 

Prin vizor, Tommy Jansson arăta neîngrijit. Stătea pe casa 
scării și privea în jos, spre pantofi. Se aplecă în faţă și apăsă iar 
pe buton, privind drept spre ea. 

Pe Antonia o străbătu frica. Făcu un pas în spate. Nu știa de 
ce stă Tommy în faţa ușii ei... și totuși cumva știa. 

Antonia se retrase cu spatele, în tăcere. Soneria mai sună de 
câteva ori. Încercă să se gândească; oare să deschidă ușa? 
Încercă să se gândească la ceva... să născocească o minciună, o 
explicaţie de un fel sau altul pentru Tommy... 

Următorul sunet pe care îl auzi de la ușă era încet - un 
clinchet, un scrâșnet. Tommy încerca să-i deschidă broasca cu 
șperaclul. 

Antonia nu avea timp de pierdut. Se duse în grabă în 
sufragerie. Pe parchet erau răsfirate fotografii și bilete, iar 
Antonia le strânse laolaltă cu braţele și le îndesă pe toate în 
geanta sport. Șperaclul lucra rapid la ușă. 

Un bufnet puternic în clanţă, dar ușa nu se clinti, iar clinchetul 
continuă. 

Antonia încercă să strângă hârtiile, dispozitivele de stocare, 
fotografiile printate, carneţelele și toate celelalte lucruri pe care 
le găsise. 

Avu impresia că o să moară din cauza fricii paralizante care o 
copleși atunci când ușa se deschise și ea îl auzi pe Tommy 
Jansson cum pătrunde în locuinţa ei. 

Antonia luă geanta sport a lui Lars Vinge și calculatorul ei și 
se furișă afară din sufragerie. Pașii lui Tommy se apropiau. 

Nu avea timp să gândească limpede; exista un singur loc în 
care se putea ascunde. 

Antonia își croi drum rapid și silențios spre bucătărie. Văzu o 
debara veche transformată în cămară, fără ușă, doar cu o 
perdea în față. Tocmai se ascunsese după perdea, când Tommy 
Jansson dădu buzna în bucătărie. Antonia nu mișca, nu respira. 
El se opri la doar câţiva metri de ea, de cealaltă parte a 
perdelei. Îl auzea cum respiră și simţi mirosul stătut de alcool. 


VP - 202 


Apoi el ieși din bucătărie și se duse în sufragerie. Antonia îl 
auzi cum caută, în timp ce lucrurile cădeau pe podea și mobila 
era întoarsă cu fundul în sus. 

Antonia era prinsă în capcană. Singura cale de ieșire era prin 
sufragerie. Așteptă. Pistolul ei era în geanta atârnată în hol, în 
spatele gecii. 

Apoi totul amuţi. Tăcere deplină. Plecase Tommy? Alte sunete 
puternice. Din dormitor. Dulapuri și sertare care erau deschise, 
Tommy acţiona ca un spărgător. 

Antonia ieși de după perdea și porni prin bucătărie, trecând 
pe lângă dormitorul în care îl zări cu coada ochiului pe șeful ei 
cum trage de lenjeria de pat, cu spatele la ea. 

Merse mai departe și ajunse în hol, își înșfăcă geaca și geanta 
din mers, ieși pe ușa de la intrare pe jumătate deschisă și cobori 
scările. O luă pe la ieșirea din spate și făcu la dreapta, în tot 
acest timp așteptându-se să audă o voce care îi strigă să se 
oprească. Dar nu se auzi nicio voce. Işi aruncă telefonul mobil 
într-un coș de gunoi, lăsă mașina unde era în stradă și merse 
rapid mai departe. Nu privi în urmă. După o vreme, își dădu 
seama că nu are pantofi și că merge doar în ciorapi. 

Antonia opri un taxi, se prăbuși pe bancheta din spate și dădu 
șoferului adresa apartamentului lui Ulf din Sundyberg. 

Ulf nu era acasă. Antonia se așeză pe trepte ca să-l aștepte, 
strângând în poală geanta sport. 

e 

Tommy o luă cu mașina prin oraș. Pe scaunul de lângă el era 
o poză cu un portret al unei femei. Găsise un print în sufrageria 
Antoniei Miller, sub un fotoliu. Nu ar fi zărit-o dacă nu ar fi lăsat 
capul la podea. Era o fotografie printată. Tommy o recunoscuse 
imediat. Împreună cu multe altele, fotografia fusese într-o 
geantă sport pe care Lars Vinge i-o dăduse vara trecută în 
Mariatorget. Era Sophie Brinkmann, asistenta pe care Gunilla 
încercase s-o folosească ca să se infiltreze în rețeaua lui Hector 
Guzman... una din multele poze cu ea. 

Tommy reușise în sfârșit să priceapă totul. Prostul de Lars 
Vinge făcuse cópii la toate hârtiile și le pusese în cutia lui de 
valori. Miles Ingmarsson le scosese cu ajutorul unui act de 
identitate fals și i le dăduse acelei curve, Antonia Miller. 

Prietenul iubitor de copaci al Vanessei, acel etnolog muist de 
Mattias, stătea în fotoliul lui Tommy din sufragerie, citind o carte 
ca un bou ce era. Din bucătărie se auzea zdrăngănit, Vanessa și 
Emelie o ajutau pe mama lor. 

Tommy se opri în ușă. Mattias îi simţi prezenţa și ridică 
privirea. 

— Salut, spuse micul nemernic comunist. 

Tommy nu răspunse, ci dădu doar din cap, abia perceptibil. 

Mattias ridică volumul broșat. 

— Am găsit asta în bibliotecă. 

Tommy își miji ochii. Scafandrul și fluturele. Una din cărţile 
Monicăi. 

— Da? 

— E despre un tip paralizat, care are sindromul de 
dezaferentare. 

Tommy se uită urât la băiatul cu membre moi. Niciun mușchi 
pe el, acesta fiind probabil motivul pentru care trebuia să 
sublinieze cât de deștept e. În mod evident, cărțile dificile 
făceau parte din chestia asta. 

Tommy nu mișcă. Mattias deveni ezitant. 

— E destul de interesant, spuse el, după care își îngropă iar 
capul în carte. 

— De ce nu le ajuţi la bucătărie? 

— Au spus că n-au nevoie de mine. 

— Așa au spus? 

Mattias dădu din cap că da. 

— Cuvânt cu cuvânt? 

Mattias nu răspunse. 

— Așa că ai venit și te-ai așezat aici, în fotoliul meu? 

— Da? 

— E puţin cam devreme să preiei controlul, nu crezi? 

Tommy plecă. 

ÎI auzi pe Mattias cum chicoteşte în spatele lui. 

Oh là là, cântă Tommy încet, doar pentru el, ca să se poată 
abţine să nu se întoarcă și să-l sugrume pe băiat chiar acolo. 

Își îmbrăţișă fiicele în bucătărie. 

— Bună, tată. 

Îmbrăţișările erau distante și impersonale. Atmosfera era 
tensionată și ciudată. În jurul personalităţii aparte a tatălui lor se 
învârteau zâmbete neconvinse și teama. 

Monica încercă să zâmbească. Tommy observă un tub de 
oxigen cu rotile lângă ea și o mască de respirat transparentă în 
mâna ei. Din când în când, Monica inspira din ea. 

— Asta e nouă? găsi el să întrebe. 

Monica încercă să-i confirme acest lucru zâmbind. 

— A, minunat, spuse el. 

Apoi Tommy luă o sticlă de vin de pe raftul de lângă perete. 

e 

Ca de obicei, masa de seară era la un standard înalt. Mâncară 
și făcură conversaţie. Tommy era îngrijorat din cauza lui 
Ingmarsson și Miller. Presiunea din pieptul lui își croise drum în 
sus, prin gât, spre creierul lui. Îl făcea să fie stupid și lent. Își 
bău vinul, silențios dar rapid; era o șmecherie care părea să 
funcţioneze, nu credea că ceilalți observaseră asta. 

Mattias vorbea despre chestiuni de gen. Puștiul știa ce face, 
recita zgomotos și categoric în faţa femeilor lui Tommy, la masă. 

Tommy mâncă privind în farfurie și respirând superficial pe 
nas. Tensiunea lui arterială creștea în timp ce Mattias vorbea 
despre structurile de putere, societatea patriarhală... 

Tommy încercă să se gândească la altceva, dar vocea 
făţarnică, de coșmar, străbătea încăperea la o frecvenţă 
imposibil de ignorat. Expresii precum capcana genului, sexism, 
fotbal feminin, feminism liberal, cote, roluri de gen. Cuvintele 
pătrundeau cu forța în conștiința lui Tommy. 

În cele din urmă lui Tommy îi sări ţandăra, era imposibil să se 
mai abţină. Din creierul lui primordial izbucni furia, prin cap și 
ochi. 

— Nemernic mic și înfumurat ce ești, mârâi Tommy în timp ce 
sărea de pe scaun și îl prindea pe Mattias de păr. 

Își mușcă buza de jos, în timp ce izbea tare, de mai multe ori, 
capul băiatului de masă. Farfuria acestuia se sparse. Fetele 
țipară, iar vocea sumbră, bolborosită și slabă a Monicăi îl 
îndemnă să înceteze. Dar Tommy nu auzea, era foarte ocupat și 
îi plăcea ce face. Era ca atunci când reușești în sfârșit să te 
scarpini într-un loc la care nu poţi ajunge. Eliberarea tensiunii îl 
aduse într-o stare ciudată de fericire, îl făcu să se simtă calm pe 
dinăuntru, în timp ce o senzaţie de căldură îl cuprindea. 

Tommy se opri și se uită la Mattias, care avea cioburi de 
farfurie înfipte în faţă, alături de legume și sos. 

O văzu cu coada ochiului pe Monica cum încerca să se ridice 
în picioare ca să-l oprească, dar paralizia o împiedica. Tommy 
mai continuă o vreme să-l agreseze, lovindu-l cu palma. Apoi 
termină. Dădu drumul părului băiatului, se așeză la loc pe scaun 
și se lăsă pe spate, simțindu-se relaxat și armonios. 

Mattias părea uluit. Nasul îi sângera susținut, avea părul 
sculat și ochii lui neliniștiţi zvâcneau privind în jurul mesei. Nu își 
dădea seama prea bine ce i se întâmplase. 

Fetele plângeau încet. Monica se holba la soțul ei. Tommy își 
dădu seama că încă zâmbește. Zâmbetul era din inimă. 

— Sunt în regulă, Monica, șopti el. Perfect în regulă. 

Ea nu spuse nimic, continuă doar să se holbeze la el. Tommy 
căută privirea fiicelor lui. Acestea își întoarseră privirea, și atunci 
el începu să se îndoiască. 

— Trebuie să ţi se îngăduie din când în când să te simţi bine, 
nu-i așa? 

Convingerea din vocea lui dispăruse brusc. 

Mobilul lui Tommy vibră și el îl scoase din buzunar. 

— Salvat de clopotel, spuse el voios. 

Vanessa începu să plângă mai tare. 

Tommy se uită la număr, apoi sâsâi la ea iritat, ca s-o facă să 
tacă. 

— Da, spuse el la telefon în timp ce se ridica. 

Semnalul era prost. Tommy îi făcu semn Vanessei să nu mai 
plângă. 

— Tommy sunt, spuse el. 

Vocea de la celălalt capăt al firului era ascuţită. 

— Sunt Roger Lindgren. Prietenul tău Miles e aici, în 
apartamentul meu. 

Tommy se ridică de la masă și îl sună pe Ove Negerson. 

e 

Prima rundă mergea ca dracu’. Miles zăcea pe podea. Roger 
Lindgren îi trăgea șuturi puternice și ample în faţă. 

Miles se pregătise atent, planificând exact ce avea să facă. _ 

Urcase scările clădirii din Hagagatan și sunase la ușă. Il 
împinsese pe Roger Lindgren înapoi în apartament și îl pocnise 
puţin. Miles se așteptase să obţină superioritate de pe urma 
nedumeririi pe care o crea. Planul era să-l întindă pe Lindgren 
pe podea și apoi să facă ceea ce venise să facă. 

Dar Roger nu era deloc nedumerit. Nici măcar surprins. Miles 
își dădu seama de asta din clipa în care tipul deschise ușa. 

Roger Lindgren mesteca, dar fără gumă; avea un zâmbet 
încordat, o strălucire lucioasă de drogat pe faţă și nebunie în 
ochi. Roger Lindgren era luat. 

— Te cheamă Miles Ingmarsson? întrebă el. 

— De unde dracu’ știi...? 

Roger Lindgren izbucni într-o furie voioasă și îl dobori pe Miles 
Ingmarsson la podea cu lovituri rapide și violente de pumn. 

După asta lucrurile se mișcaseră al naibii de rapid. Șuturi în 
faţă. aparent la nesfârșit. Miles simţi că nu avea să mai dureze 
mult până își pierdea cunoștința. Îi curgea sânge, iar violența 
concentrată asupra capului său era brutală și necruțătoare. 
Adrenalina din trupul lui se străduia din răsputeri să controleze 
durerea, dar nu putea ţine pasul. În curând, lui Miles îi deveni 
clar că avea să moară acolo, pe podea. 

Apoi, exact când simţi că era pe cale să leșine; Roger încetă 
să-l mai lovească. Prin ceața agresiunii, Miles îl văzu pe Roger 
cum se așază deasupra lui, scoate un telefon mobil din 
buzunarul blugilor și sună pe cineva. 

Miles zăcea acolo, pe cale să moară. Și își dădu seama de ce. 

Nu fusese furios atunci când se năpustise înăuntru, nici măcar 
puţin. Fusese nervos, plin de speranță, amăgindu-se compulsiv 
că planul lui avea să funcţioneze. Ceea ce bineînțeles că nu se 
întâmplase. Uitase cel mai important ingredient - furia. De-asta 
zăcea acolo ca un prost și de-asta o încasase. 

Miles reveni la gândurile lui anterioare. Sanna... Mesajele ei 
imploratoare din căsuţa vocală... faţa ei strivită de la spital... 
Cât de minunată era ea, cât de onestă... 

De asta era el aici, la urma urmei... Miles se uită la silueta 
urâtă și drogată a lui Roger Lindgren, care stătea pe el. Roger 
puse capăt convorbirii și era pe cale să-și continue agresiunea, 
când Miles îl prinse de păr cu mâna stângă. Un pumn puternic 
cu dreapta. 

Lovitura ateriză imediat sub ochiul lui Lindgren și Miles simţi 
cum ceva se rupe. Încă doi pumni. Ceea ce se rupsese avea să 
fie imposibil de reparat. 

Apoi totul se întâmplă automat, iar timpul deveni neuniform și 
neclar. Miles ajunse deasupra lui Roger, cărându-i lovituri, apoi îl 

prinse de cap și îl izbi puternic de podea. Roger Lindgren încercă 
să se opună, dând din brațe în gol. 

Miles își găsi ritmul și pierdu noţiunea timpului și spaţiului. O 
stare armonioasă a fiinţei. Se pare că se numea flux și despre 
ea se scriau cărți întregi. 

Lindgren era terminat, nu avea să-și mai revină, era pe cale 
să-și piardă cunoștința. Dar nu trebuia să moară; Miles încă nu 
terminase cu el. 

Apă rece. 

Miles se ridică în picioare, umblă prin apartament și găsi 
bucătăria din spatele ușii încuiate. 

O perdea de plastic, după care îl întâmpină o lumină albastră 
strălucitoare, ca și cum ar fi fost în drum spre rai. Dar nu era 
raiul, era un laborator de amfetamină. 

Miles intră. Se simțea un miros caustic puternic. Ferestrele 
erau acoperite cu saci negri pentru gunoi, iar lumina albastră 
puternică venea de la niște lămpi cu ultraviolete de deasupra 
mesei lungi a laboratorului. Existau plite, vase, pahare de 
laborator din sticlă termorezistentă, arzătoare Bunsen și 
substanţe chimice, benzen, acetonă, gazolină, hidroxid de sodiu, 
acid clorhidric. De asemenea, gaz pentru brichetă, inhalatoare 
antialergice pentru copii demontate, ghemotoace de vată, filtre 
de cafea, cârpe pentru șters vase și chibrituri. 

Miles privi lung. 

Sub una din lămpile cu ultraviolete era un munte mic de 
pulbere albă și pură. 

Era mai bună decât apa rece. 

Miles luă o pungă transparentă de plastic, găsi o lingură într- 
un sertar, umplu punga cu amfetamină și ieși din bucătărie. _ 

Lindgren zăcea pe spate, cu mâinile încătușate la spate. Il 
urmărea pe Miles cu ochii umflați. 

— Ce-i aia? 

Vorbea ca și cum ar fi avut buză de iepure, vocea îi ieșea 
simultan pe nas și gură. 

Miles nu răspunse, iar Roger își dădu seama. Când începu să-l 
implore, vocea lui era sincer panicată. 

— Nu, pentru numele lui Dumnezeu, încă n-a fost diluată! 

Miles se așeză călare pe pieptul lui Lindgren, luă o lingură de 
pulbere și i-o împinse bărbatului pe gât. Roger tuși, încercă s-o 
scuipe, dar Miles îi ţinu gura deschisă, în timp ce se uita în jur 

prin sufragerie. Era foarte ponosită, mobilată cu chestii de la 
magazine second-hand și porcării luate din excursii ieftine în 
Asia. Tablouri urâte, fotografii artistice stupide. Aberaţii 
culturale... Miles aşteptă răbdător ca reflexul de înghiţire al lui 
Lindgren să intre în acţiune, ceea ce în cele din urmă se și 
întâmplă. Suferinţa din ochii lui măriţi era inconfundabilă. 
Amfetamina aceea avea cifră octanică mare. Era un coșmar. 
Mama tuturor trupurilor urâte... 

Un nou început. 

O viață mai lungă. 

Bum! 

Întregul organism al lui Lindgren lucra din greu, pulsul, inima, 
sângele. Miles se uita. Lindgren se comporta ca Hulk la mijlocul 
transformării, ca și cum măruntaiele lui ar fi fiert - voma și se 
zvârcolea de durere și groază. 

Miles nu mai avea chef să-l lovească pe nenorocit. Se aplecă 
în faţă și șopti Sanna în urechea însângerată a lui Roger. Apoi se 
uită calm cum Roger Lindgren moare de ceva ce părea a fi 
infarct, dacă nu cumva era pur și simplu un blocaj general al 
organismului. 

Miles se ridică, își desfăcu fermoarul pantalonilor și se pișă pe 
Roger Lindgren. Așa i se părea potrivit, ca un fel de final 
grandios. 

Auzi în spatele lui un zgomot și se întoarse, împroșcând trupul 
cu urină. 

Tommy Jansson era acolo, în sufragerie, împreună cu alt 
bărbat. 

Trecură câteva secunde până ca Miles să înțeleagă. Termină 
de urinat, scutură ultimele picături și se închise la pantaloni. 

— Salut, Tommy, spuse el, netezindu-și din cine știe ce motiv 
cracii pantalonilor. 

Faţa și părul lui Miles erau pline de sânge - la fel și mâinile și 
brațele. Un măcelar care tocmai se pișase pe un cadavru. 

— Miles Ingmarsson, șopti Tommy. N-aș fi crezut că ești în 
stare de asta. 

Niciun răspuns. Miles așteptă ca el să continue. 

— Trebuie să spun, se pare că lucrurile au scăpat puţin de sub 
control, adăugă Tommy. 

Miles se șterse la nas cu mâneca. 

— Asta depinde de cum privești lucrurile, spuse el. 

— „Cum privești lucrurile”? spuse Tommy cu un râs afectat. 
Eu aș spune că lucrurile au cam scăpat de sub control. 

Apoi se întoarse spre celălalt bărbat. 

— Tu ce zici, Ove? 

Ove se uită la Roger Lindgren. 

— Lucrurile au scăpat de sub control, fără nicio îndoială, 
spuse el. 

Tommy se scărpină în bărbie. 

— Mai trăiește? întrebă el, arătând spre trupul de pe podea. 

Miles se întoarse și încercă să vadă vreun semn de viaţă la 
Lindgren. 

— Nu, nu cred. Probabil că e mort deja. 

— Dar ce dracu' ai păţit la mână? întrebă Ove. 

Arătă spre mâna dreaptă a lui Miles, holbându-se la ea. Miles 
își cercetă mâna. Nodurile de la degetele arătător și mijlociu 
erau zdrobite, iar oasele palmei întindeau pielea ca niște bete 
de cort. 

— Nu știu, spuse el. 

— Să fiu al naibii, e ruptă, râse Ove. 

— Da? 

Ove nu se putea opri din râs. 

— Da, e terminată. 

Miles își examină mâna. 

— Da, probabil că da, murmură el. 

— L-ai lovit atât de tare că ţi-ai rupt mâna! 

Ove avea un râs gâlgâit care părea sincer. 

— În acest scurt timp ai câștigat neprecupeţitul meu respect, 
Miles Ingmarsson. Aș vrea să știi asta. Pe mine mă cheamă Ove, 
Ove Negerson. 

Miles nu înțelese. 

— Ce cauţi aici, Miles? întrebă Tommy. 

— Ce cauţi tu aici, Tommy? 

Se priviră lung pentru o clipă. 

— Ce ai găsit în cutia de valori a lui Vinge? întrebă Tommy 
calm. 

— Nimic, minţi Miles. 

Tommy dădu din cap, prefăcându-se că acceptă minciuna. 

— Și atunci ce dracu’ e asta? arătă Tommy spre cameră. De 
ce l-ai omorât pe sărmanul nenorocit? 

Miles dădu din umeri. Ove îl imită, exagerat și teatral. 

— Poţi mai mult de atât, Miles, spuse Tommy. 

— Contează? 

— Contează, bineînţeles! 

— A trebuit, spuse Miles. 

Ove își duse mâna la gură și căscă ochii. 

Tommy îl privi iritat, apoi se întoarse iar spre Miles. 

— A trebuit? 

— S-a întâmplat ceva. 

— Ce? 

— Ceva, murmură Miles. Pe plan personal. Am descoperit 
dragostea. 

Tommy părea dezgustat. În spatele lui, Ove făcu un gest 
pantomimic de surpriză. 

— Și era să mor într-un accident de mașină, continuă Miles. 
Am avut un fel de revelație. 

Ove se blocase pe funcţia de pantomimă, își protejă faţa de 
un accident de mașină, păru îngrozit și în cele din urmă îl imită 
pe lisus pe cruce. 

— Apoi a apărut el și a stricat totul, arătă Miles cu degetul 
mare stâng spre cadavrul lui Lindgren. 

Ove se transformă într-un clovn trist, împreunându-și palmele 
deasupra inimii. 

Tommy era conștient de reprezentaţia care avea loc, o vedea 
cu coada ochiului și îl irita. 

— Ai putea să încetezi odată, Ove! ţipă el. 

Ove încremeni ca un personaj de desene animate, părând 
exagerat de trist; colţurile gurii lui erau lăsate, umerii căzuţi, iar 
el se îndreptă cu pași greoi spre cadavrul lui Lindgren. Apoi se 
relaxă și se îndreptă de spate. În cele din urmă se opri, perfect 
normal, lângă cadavru. 

— Acum sunt iar eu însumi, Tommy! zâmbi el larg, așezându- 
se lângă cadavru și arătând spre Miles. 

— Asta e valabil și pentru colegul tău, continuă Ove. E din nou 
el însuși, asta vrea să spună. 

Tommy se uită la Miles Ingmarsson de sus până jos. 

— „El însuși”? Adică cum? 

Niciun răspuns. 5 

— Eşti din nou tu însuţi? întrebă Tommy. Asta e Miles 
Ingmarsson? 

Tommy arătă încă o dată spre cameră. 

— Ei bine? continuă el. 

— Poate, șopti Miles. 

— Astăzi toți suntem drăguţi și onești, îmi place! spuse Ove. 

Tommy se scărpină în barba nerasă. 

— Tu ai comis o crimă, spuse el. Ţi se pare o evaluare 
corectă, Miles? 

Miles dădu din umeri. 

— Poate, spuse el încă o dată. 

— Poate? răspunse Tommy râzând strâmb. Asta e crimă! 

Ove găsi amfetamina și o gustă cu degetul, apoi se întoarse 
spre Tommy. 

— Ce dracu' vrei să faci, Tommy? 

— Ce vreau să fac? răspunse Tommy. Dacă îl putem prinde pe 
Ingmarsson cu crima asta, atunci ar trebui să fie suficient. Asta 
vreau să fac. 

Ove pufni, apoi se ridică ţinând punga de amfetamină în 
mână. 

— O să stea în închisoare și o să ciripească până când o să-l 
asculte cineva. E poliţist. Ce idee tâmpită mai e și asta, Jansson? 

— Incercam doar să găsesc diferite soluţii, spuse Tommy 
încet. 

— „Diferite soluţii”? îi imită Ove cuvintele ca un copil. Nu cauţi 
diferite soluţii, ești laş, nu ai curajul să faci ce ne-am înțeles. Nu 
există alte soluţii, căpitane Jansson! 

Ove făcu câţiva pași spre Tommy. 

— Ce naiba știi tu despre ce gândesc eu...? începu Tommy. 

Ove îl pocni tare peste faţă, scoțând un zgomot puternic. 

Tommy era uluit. 

Miles încercă să vadă în asta o șansă de a fugi, de a ieşi din 
cameră, din acea clădire. Dar cei doi erau în drumul lui. 
Apartamentul era la etajul al treilea, așa că nu putea să sară pe 
fereastră. Sau asta ar fi trebuit să facă? Cu capul înainte. Poate 
că ar fi fost mai bine decât ce avea să urmeze? 

— Uite, Tommy, spuse Ove blajin. la puţin din asta. 

Ove îi întinse punga cu droguri. 

— Ce-i acolo? 

— Speed. Pare să fie beton. O să te ajute cu lașitatea. 

Tommy își pierdu cumpătul. 

— Dar altfel crezi că nu e bine să bei bere la prânz! 

— Ah, chiar m-ai nimerit, spuse Ove. 

Acum zâmbea iar; schimbarea dispoziţiei lui era izbitoare. Îi 
oferi lui Tommy punga. 

— Ce? spuse Tommy ofensat. Crezi că eu iau droguri? 

— Da, ia doar puţin și nu te mai purta ca o fetiță. 

Ove excavă o grămăjoară mică cu arătătorul și o ţinu în fața 
lui Tommy. 

— Tu primul, spuse Tommy pe un ton ostil. 

Ove o trase pe nas, mai scoase puţin și întinse degetul spre 
Tommy. 

Tommy inhală și făcu o grimasă, apoi se frecă tare la nas. 

— Are gust de medicament, spuse el. 

— Tu chiar te pricepi la cuvinte, Tommy. Acum hai să ne 
ocupăm de dragul nostru Miles. 

e 

Tommy era luat și se ținea de volan cu amândouă mâinile, în 
timp ce privea înainte fix, cu ochii măriţi. Ove savura muzica de 
la radio, iar Miles stătea pe bancheta din spate, încătușat. 
Merseră cu mașină mai bine de jumătate de oră, afară din oraș, 
departe de civilizație. Apoi mașina opri brusc. Ove îl trase pe 
Miles afară; erau în întuneric, într-un loc pustiu. Ove îl duse pe 
Miles către un lac. 

Apa rece și neagră se întindea în faţa lui Miles ca o eternitate, 
câteva sloiuri subțiri de gheaţă pluteau pe suprafaţa ei. 

— Ştii, nimic din toate astea nu are niciun scop, spuse Ove, 
arătând spre întuneric. 

— Ce? întrebă Miles. 

— Totul e inutil, complet lipsit de sens. 

Miles privi peste apa amenințătoare. 

— Acum întinde-te pe jos, spuse Ove. 

Apa e moarte. 

— Nu vreau, spuse Miles. 

Işi auzi propria voce, care părea a unui copil, a unui copil 
speriat care nu vrea să moară. 

— E în regulă, se auzi vocea lui Ove, foarte aproape de el. 

— Nu vreau, răspunse Miles încă o dată. 

Simţi căldură pe un picior, făcuse pe el. 

— Tommy? strigă Miles. 

Un șut puternic în genunchi și piciorul lui Miles se îndoi. Apoi 
un brânci dur care îl dezechilibră, urmat de un pumn în cap. 

Miles se prăbuși. Ove îl prinse de braţe și îl trase spre mal. Miles 
văzu cerul de deasupra lui, stele, galaxii. 

Ove îl întoarse pe burtă, iar Miles privi în jos spre apă. Mâna 
fermă a lui Ove îi apăsa capul sub suprafaţa acesteia. 

Apa era rece ca gheaţa. Miles dădu din picioare, fără niciun 
folos. Încercă să-și miște întregul trup, străduindu-se să scape 
de strânsoarea puternică a lui Ove. 

Undeva deasupra suprafeţei, Ove îl strigă pe Tommy și Miles 
simți cum Tommy îl apucă de picioare și se așază pe ele. Nu 
avea nicio șansă, nu avea cum să scape, iar aerul din plămânii 
lui era pe terminate. Urechile îi țiuiau, gâtul îl ardea, simţea cum 
în spatele ochilor lui crește presiunea și avea senzaţia că pielea 
îi fierbe. Inima îi bătea superficial și rapid. 

Apoi oxigenul se termină și durerea îi contorsionă trupul. 

Acum avea să moară, și nu era gata deloc. 

Dar, chiar în timp ce Miles își dădea seama că viaţa lui ia 
sfârșit, apăru altceva. Altceva, între vălul subţire al vieţii și 
eternitatea măreaţă și întunecată. Ceva ce nu exista, și totuși 
exista. Fără dimensiuni, fără formă sau structură, dar categoric 
real. O voce care nu vorbea, o prezenţă, mâini invizibile care îl 
țineau, care îl linișteau. 

Indiferent ce era, lui Miles i se prezenta ca o alternativă. 
Alternativă de care nu se folosise niciodată. Alternativă de care 
se ferise și pe care o ocolise întotdeauna, pe care o privise cu 
superioritate, ca pe ceva pentru cei slabi, singuratici, ușor 
nebuni. Alternativă care nu era reală... 

Tommy îi deschise cătușele și i le luă. 

Miles simţi cum iese din sine, plutind ușor, în timp ce Ove îi 
dădea drumul la păr și îl împingea în apa în care începu să se 
scufunde încet. 


45. (Nordul Germaniei) 


Jens punea benzină la mașină. Sophie și Lothar își dezmorţeau 
picioarele. Benzinăria strălucea puternic în penumbra serii. 
Mașinile goneau pe lângă ei pe autostradă. 

Lothar își cuprinsese trupul cu braţele și tremura. 

— Ti-e frig? îl întrebă Sophie. 

El nu-i răspunse imediat, apoi murmură da. Sophie îl înconjură 
cu braţul. La început, contactul fizic îl făcu pe Lothar să se 
crispeze. Apoi se relaxă. Curând, începu să plângă. Sophie 
simțea cum îi tremură trupul. Îl strânse tare, în timp ce Lothar 
plângea în hohote pe umărul ei. 

Sophie îi prinse privirea lui Jens. 

Adânc în sufletul ei existau, ca elemente fixe ale personalităţii 
ei, responsabilitatea, empatia și reflexul de a avea grijă de 
oameni. Erau acolo dintotdeauna, la bine și la rău. Acum trebuia 
să și le reprime, să le îndepărteze și să se convingă că alegerea 
corectă era exact opusul... Păstrează distanța, pentru că îl vei 
trăda pe acest băiat... în mod îngrozitor. 

Sophie îi dădu drumul. 

Lothar se îndepărtă, ca să fie singur. 

Lui Sophie îi sună telefonul. Număr ascuns. 

— Da? spuse ea. 

Vocea lui Roland Gentz era foarte clară. 

— Ne-ai făcut o vizită? 

— Unde e Albert? întrebă ea. 

— Albert e la noi. 

— Unde e Albert? repetă ea. 

— Stii pe cine ai luat de aici, Sophie? 

Sophie se întoarse. Lothar stătea la o masă de picnic dintre 
benzinărie și autostradă. 

— Da, răspunse ea. 

— O să aranjăm un schimb. 

— Aș vrea ca asta să se întâmple cât mai curând posibil, 
spuse ea. 

Se chinuia să vorbească liniștit, nu voia să pară disperată. 

— la legătura cu Aron, o întrerupse Roland. Spune-i că îl ai pe 
fiul lui Hector și spune-i că vrei să Ii-l predai. Dă-ni-l pe Hector. 
Doar pe el il vrem. Dacă poti face asta, o să-l primeşti pe Albert 
înapoi. 

— Eraţi acolo? 

— Unde? 

— La fermă. Albert era acolo când am venit noi? 

— Nu. 

Convorbirea se întrerupse. 

Sophie lăsă telefonul în poală. Mașinile goneau pe autostradă 
în ambele sensuri. 

Jens porni mașina. 

Mihail veni dinspre benzinărie. 

Lothar se ridică de pe bancă și se întoarse. 

Sophie se uită la el. Copleșit de durere și ignorând aproape 
totul, Lothar se îndreptă spre mașină aplecat de spate. Nu 
aparţinea nimănui. Întreaga lui postură arăta exact asta - 
abandon. 


46. (Stockholm) 


Antonia și Ulf erau în pat. Plecaseră din apartamentul lui Ulf 
după ce ea îi povestise ce se întâmplase, și se adăpostiseră la 
doar două etaje mai sus: unul din vecinii lui Ulf era plecat și îl 
rugase să-i ude plantele și să-i hrănească hamsterul timp de 
câteva săptămâni. Hamsterul era mort, dar plantele erau încă în 
viaţă. 

Stăteau întinși pe două saltele de pe podea, sub așternuturi. 
Ulf era concentrat, dar tensionat, Antonia simţea asta. Se cuibări 
lângă el. 

— Mi-e frică, spuse ea. 

— O să te ajut, zise el. 

— Eşti speriat? 

Ulf se gândi la asta. 

— Nu, nu cred. 

Accentul lui de Dalarna era puternic. 

— Atunci cum te simţi? 

— Surprins... și furios, răspunse el. 

Antonia nu avea cum să se apropie și mai mult de el, dar 
încercă. 

În ciuda stilului decorativ neobișnuit al apartamentului și a 
fotografiilor stupide cu clovni plângând, delfini sărind în apă la 
apus și o natură moartă cu un bol de fructe, Antonia simțea că e 
la căldură și adăpost, intactă. 

— Ce o să faci după aia? 

— După aia? 

— După ce terminăm cu asta. După ce facem ce trebuie. 
După ce îl prindem pe Tommy, după ce vom fi liberi? 

— Atunci ne mutăm înapoi în apartamentul meu. 

— Serios, acum! spuse ea. 

Uli se gândi la întrebarea ei aproape jumătate de minut. 

— Atunci o să te duc la cabană. O să vânăm în pădure. O să 
gătim mâncare și o să facem sex în diferite locuri... Ti-ar plăcea 
asta? 

— Da, mi-ar plăcea foarte mult, răspunse Antonia. 

e 

Miles plutea sub apă. Conștiinţa lui ardea ca o flacără mică. 
Viaţa era un lucru tenace. 

Se ciocni de ceva. Ceva vertical, un lanţ. Se opri, în starea lui 
de imponderabilitate. 

Flacăra dinăuntrul lui primi oxigen și prinse puţină putere, 
suficient ca sângele din brațele lui să înceapă să se miște. Odată 
cu această minusculă zvăcnire de energie, Miles se împinse abia 
perceptibil, ca să urce de-a lungul lanțului. 

Avansă încet pe întuneric. Apoi încă o împingere... Efortul era 
un consum de energie în plus pentru o viaţă care se apropia de 
sfârșit. 

leşi în sfârșit la suprafaţă, cu braţele agăţate inert de lanț. De 
capătul acestuia era legată o geamandură albă de plastic, care 
plutea lângă el. 

Dar nu primea niciun pic de oxigen, deși era înconjurat de 
aerul proaspăt și răcoros al serii de iarnă. Nimic. Simţțea gust de 
sânge în gură, o durere incredibilă radiind în întreg trupul și o 
pulsaţie monotonă în urechi. 

Apoi toate organele lui se întoarseră pe dos și Miles vomă 
apă. Un flux sustinut de mai mulți litri de apă sărată și poluată 
din Marea Baltică ţâșni din el. 

Apoi Miles rămase gol, stors ca un burete vechi de baie, sec 
ca o crenguţă uscată. 

Dar, dintr-odată, putu să tragă aer în plămâni. Durerea era 
încă acolo, mai rea decât atunci când moartea îl ţinuse în 
ghearele ei. Dar Miles Ingmarsson reveni treptat la viață. 
Așteptă până când auzi ceea ce probabil era sunetul mașinii lui 
Tommy Jansson pornind și îndepărtându-se. Apoi înotă spre 
pământ. 

Rămase acolo leoarcă de apă, cu lacul în spatele lui, dar cu 
pământ ferm sub picioare și aer în plămâni. Era viu. 

Miles începu să înjure. Înjura cât de tare și de violent era 
capabil, în noaptea întunecoasă. Înjura și blestema tot ce era 

aiurea pe planeta pe care fusese lăsat să trăiască. Nimeni nu-l 
asculta în afară de animale, natură și Dumnezeul răzbunător. 
Țipetele lui se stinseră ca un ecou prelung. 

Apoi Miles se îndepărtă în întuneric. 

PARTEA A TREIA 


47. (lutlanda) 


Căsuța din mijlocului unui pâlc de copaci golași din cauza 
iernii era pustie. O casă veche de o sută cincizeci de ani, 
zugrăvită, cu acoperiș de stuf și tocuri de ferestre albastru- 
deschis. 

Jens găsi cheia în scorbura unui copac. 

Descuie ușa și le prezentă interiorul; își găsi fiecare un pat la 
etaj. Apoi îi făcu semn lui Mihail și se întoarseră amândoi la 
parter, în bibliotecă, unde cărțile vechi stăteau aliniate în rafturi 
de cireș încastrate în perete. Pe o porţiune a peretelui erau 
atârnate trei puști, una deasupra celeilalte. Jens le desprinse, le 
ridică una câte una și i le trecu lui Mihail. Prima era o pușcă cu 
repetiție Winchester calibrul 22, a doua o carabină: o Aya 
spaniolă cu două ţevi, veche și fiabilă. A treia și ultima era un 
M1 Garand. 

Mihail luă în mâini pușca M1, inspectând-o și cântărind-o, și 
aproape zâmbi. M1 Garand era o pușcă semiautomată din al 
Doilea Război Mondial. Pat de lemn, greutate de cinci kilograme, 
un metru lungime, alimentată de un încărcător en bloc care 
sărea automat după ce trăgătorul trăgea cinci focuri. 

— De unde a făcut rost de asta bunicul tău? întrebă Mihail. 

— Habar n-am. 

Jens aduse muniţie dintr-un cufăr și îi întinse o parte din ea lui 
Mihail. 

— Pușca M1 la etaj, carabina în bucătărie și Winchesterul în 
sufragerie, explică el. 

Mihail urcă din nou la etaj cu pușca M1 și muniţia potrivită în 
mâini și trecu pe lângă camera lui Lothar. Ezită, apoi se întoarse 
și ciocăni la ușă cu piciorul, după care îi întinse pușca. 

— Ştii cum să încarci chestia asta? 

— Nu, spuse Lothar. 

Mihail puse cutiile cu muniţie lângă pat, se așeză pe cuvertură 
se uită la Lothar. 


Ș 

— Ești în regulă? murmură el. 

Lothar dădu din cap. 

— Bine. Atunci o să-ţi arăt cum se face. 

Mihail puse niște gloanţe și încărcătoarele mici pe cuvertură. 

— Îndeși gloanţele aici, spuse el arătându-i. 

Lothar se așeză lângă Mihail și umplu un încărcător cu 
gloanţe. Stătură în tăcere unul lângă celălalt, umplând 
încărcătoarele. 

— Bravo, spuse Mihail după ce terminară. 

— Mulţumesc, răspunse Lothar politicos. 

— O să fii în regulă, spuse Mihail. Ai timpul de partea ta. 

Lothar îl privi pe Mihail în ochi. 

— Mulţumesc, spuse el din nou. 

Mihail se ridică și ieși din cameră. 

e 

Jens aprinse focul în sufragerie. Flăcările izbucniră și lemnul 
uscat trosni. 

Jens se așeză pe vine lângă șemineu, lăsând căldura să-l 
cuprindă. Lothar intră în cameră și se opri lângă un bufet, 
privind fotografiile înrămate de pe el. 

Jens se întoarse. 

— Bunicii mei și-au petrecut aici toată viaţa, spuse el. Bunica 
a murit acum câteva luni. În copilărie îmi petreceam practic 
toată vara aici. 

Focul era compact și puternic, iar Jens puse peste el doi 
bușteni. 

— Le-a rămas copiilor, care urmau s-o vândă. 

Jens se ridică în picioare, apoi continuă. 

— Nu puteam suporta s-o văd că dispare, așa că am 
cumpărat-o de la mama și de la fraţii și surorile ei. Nu știu dacă 
e un lucru bun sau rău. 

Lothar ţinea în mână una dintre fotografii: bunica Vibeke și 
bunicul Esben unul lângă celălalt, în hainele lor elegante, în 
drum spre o petrecere din anii '60. 

— De ce? întrebă Lothar. 

— Dacă e bine sau rău? E vorba de amintiri. Acum, când casa 
e a mea, amintirile încep să se înceţoșeze puţin. Exact opusul 
motivului pentru care am cumpărat-o. 

Jens îl bătu pe umăr pe Lothar. 

— Asta e o casă bună; o să dormi bine la noapte, spuse el. 

Sophie intră în cameră. Ochii ei păreau că nu vor să se 
stabilească asupra niciunuia dintre cei doi. 

— Am vorbit cu Aron, îi spuse ea lui Jens în suedeză. 

Jens aşteptă ca ea să continue, să întrebe ceva, să sugereze 
ceva. Dar în loc de asta, Sophie se întoarse spre Lothar și-i vorbi 
în engleză. 

— Trebuie să discutăm. 

— Despre ce? întrebă băiatul. 

Sophie ezită înainte să răspundă. 

— Despre tatăl tău, spuse ea. 


48. (Villefranche) 


Hector stătea sub o umbrelă, pe un scaun de pe verandă, și 
privea peste grădină spre Capul Ferrat. Umbrela flutura încet în 
briza răcoroasă. 

Era slăbit fizic. Abia putea să meargă, nu putea să ridice 
nimic. De când se trezise, Raimunda îl forța să facă gimnastică. 
Era iritant de simplă - umilitoare într-o anumită măsură - dar și 
foarte dificilă. Raimunda spunea că face progrese, dar mult prea 
mici pentru ca el să le poată observa. Îi explicase care sunt 
deficienţele lui fizice. Cu unele dintre ele avea să rămână pentru 
tot restul vieţii, altele aveau să se atenueze în timp, dacă el 
făcea ce i se spunea. Raimunda era bună. Era directă, onestă și 
pozitivă, fără să fie afectată. 

Lui Hector îi revenise vocea, dar coardele lui vocale erau 
slăbite și nu aveau putere. Uneori vocea lui se stingea complet, 
apoi trebuia să aștepte o vreme și să bea un pahar cu apă. 

Dar Hector Guzman se schimbase și în alte moduri. Moduri pe 
care el le observase, fără să le împărtășească cu nimeni 
altcineva. Uneori, vedea cu coada ochiului lucruri care nu 
existau. Din când în când, auzea o voce care îi spunea ceva pe 
un ton prietenos, chiar lângă el, deși acolo nu era nimeni. 

Mâna stângă nu i se mai supunea ca în trecut și uneori se 
trezea plângând, chiar dacă nu era nici trist, nici chinuit de 
durere. 

În mod ciudat, vederea părea să i se fi ameliorat, ca și cum ar 
fi văzut mai bine contrastele. Vedea mai clar culorile, detaliile, 

profunzimile - totul era mai accentuat ca înainte. Lumea era 
luminată într-un mod complet diferit faţă de cum fusese înainte. 

Extremele emoțiilor lui erau mai pronunţate. Ceva extrem de 
banal și neimportant putea să-l afecteze profund, în același timp 
rămânând gol și indiferent faţă de ceva ce era important și 
semnificativ. Într-adevăr, Hector fusese așa și înainte de comă, 
dar acum ceva era mai tangibil, ca și cum uimirea lui în fața 
anumitor lucruri era acum la fel de mare ca indiferența faţă de 
altele. 

Hector se trezi din gândurile lui din pricina unor pași care se 
apropiau. Aron. Acesta se opri în fata lui și se uită la el. Apoi își 
trase un scaun și se așeză alături. Împărtășeau aceeași viziune 
despre lume. 

— Tocmai am vorbit la telefon, spuse Aron. 

— Cu cine? șopti Hector. 

— Sophie, răspunse Aron. 

Sophie. 

Hector se gândea întruna la ea, Sophie plutea undeva, 
inaccesibilă și neclară. 

— Îl are pe Lothar, vrea să ni-l dea. 

— Familia Hanke, murmură Hector. Ce vor? 

— Te vor pe tine, spuse Aron. 

— Bineînţeles. Cum? 

— Mort. 

— Cum o să facă asta? 

— O să se folosească de Lothar ca să te momească. Un 
schimb, asta face Sophie pentru moment. 

— Ea știe că eu m-am trezit? 

— Nu! 

Hector privi dincolo de golf, în infinitul minunat. 

— Cum ţi s-a părut Sophie? întrebă el. 

— Părea calmă, ca întotdeauna. 

— Și? 

— Nu știu... și altcumva. Golită, deziluzionată. Obosită, poate. 

Hector o vedea în faţa ochilor, așa cum și-o amintea... 
voioasă, caldă, fără machiaj, minunată. Ochi verzi, pistrui 
aproape invizibili, înconjurați de lumină. O lumină interioară care 
radia în exterior. Dar nu era doar lumina strălucitoare, mai 
exista ceva mai profund și mai complicat. 

— Ce ţi-a spus despre Lothar? 

— Nu prea multe. 

— Cum se simte băiatul? 

— Ea a spus că bine. 

— Ai aflat altceva? 

— Nu. 

— Ea e amenințată? 

Aron dădu din umeri. 

— A transmis informaţiile, nu a vrut să răspundă la nicio 
întrebare. 

Pe deasupra golfului trecu un avion cu elice. 

— Ce înseamnă asta, Aron? 

— Că familia Hanke lucrează intens în clipa asta. Sunt pe val. 

— Știu asta. Dar de ce Sophie? 

— Contează? 

— Da, spuse Hector. 

— Familia Hanke vrea să ne ia totul. Ce-ar putea să facă mai 
mult decât să-ţi răpească fiul și pe femeia pe care o iubești? 

Hector privi avionul. 

— Suntem de acord cu o întâlnire - un schimb sau ce altceva 
vor ei. 

— Știind că ei o să facă tot posibilul ca să te omoare? 

— Fă ce poţi ca să împiedici asta. Pentru asta te plătesc. 
Scoate-ne de acolo pe mine și pe Lothar. Fii mai deștept decât 
nemernicii ăia, Aron. 

— Trebuie să existe și altă modalitate. 

— Ai vreo sugestie? 

— Am o grămadă de sugestii. 

— Ai o sugestie care să-l menţină pe Lothar în siguranţă? 
întrebă Hector. 

— Cum aș putea să am o astfel de pretenţie...? 

— O să-i facă rău, îl întrerupse Hector. 

Încercă să-și miște degetele de la mâna stângă. 

— Nu avem de ales, continuă el. Eu nu am de ales. Sun-o, 
spune-i că m-am trezit și că suntem de acord să ne întâlnim 
unde vor ei. 

— Te rog să te mai gândești, Hector. 

— Nu o să fac asta... 

Pe Hector îl copleși epuizarea. Deveni imediat palid, arătând 
obosit. 

Aron observă și bătu încet în una din ușile culisante. 

Raimunda ieși afară. 
— Haide, te ajut eu, spuse ea. 
e 

Angela îi pusese pe Andres și Fabien la televizor și aștepta o 
ocazie. Aceasta veni atunci când Aron bătu la ușă și Raimunda 
se duse să-l ajute pe Hector. 

Angela se grăbi spre bucătărie, scoase telefonul din încărcător 
și se duse la etaj. Intră în baie, dădu drumul la duș și formă 
numărul pe care îl știa pe de rost. Poliţia din Biarritz. 

În anii în care lucrase ca asistent legal la un birou de 
avocatură din oraș, Angela se întâlnise de mai multe ori cu 
Gustave Peltier, locotenent la Police Nationale. Era un detectiv 
tenace, poliţist de carieră. 

Se auzi un clic, apoi o voce o salută din partea poliţiei din 
Biarritz. 

Angela ceru, într-o franceză fluentă, să i se facă legătura cu 
locotenentul Gustave Peltier. 

— Spuneţi-i că sunt Angela Garcia Rivera și că e urgent. 

Urmară treizeci de secunde de tăcere apăsătoare, apoi două 
țţârâituri pârâitoare și ezitante. Cineva ridică telefonul. 

— Angela? 

Vocea morocănoasă și gravă a lui Gustave. 

— Da, răspunse ea. 

— Ai dispărut. Noi anchetăm moartea lui Eduardo. Unde ești? 

Angela vorbi rapid, aproape de receptor. 

— Am nevoie de ajutorul tău, Gustave. 

Rugămintea și tonul Angelei păreau să-l surprindă. 

— Pentru ce ai nevoie de ajutor, Angela? 

— Băieții și cu mine avem nevoie de protecţie. 

— Bun... 

Gustave lungi cuvântul. 

— Ai auzit numele de Hector Guzman? 

— Hector Guzman..., murmură Gustave ezitant, ca pentru el. 

— Spaniol, spuse Angela. Fiul unui gangster pe nume 
Adalberto Guzman, din Marbella. Care trăia în Stockholm? 

— Da, acum îmi amintesc. Interpolul l-a urmărit ani de zile pe 
tatăl lui, fără succes. Stockholm, spuneai? Au avut loc niște 
împușcături vara trecută, la un restaurant? Hector Guzman a 
scăpat; există un mandat internațional pe numele lui. Așa e? 

— Da. 

— De ce vorbim despre Hector Guzman, Angela? Unde ești? 

— Ascultă-mă, Gustave. Ți-l pot da pe Hector Guzman, pe 
partenerii lui apropiaţi și multe alte informaţii. În schimbul 
protecţiei. Băieţii și cu mine avem nevoie de protecţie. 

Din nou, tăcere. 

— Despre ce vorbești, Angela? 

Dușul curgea lângă ea. 

— Soţul meu, Eduardo, și Hector Guzman erau fraţi. 


49. (Stockholm) 


Soarele răsărise atunci când Miles ajunse la drum, și nu era 
prea mult trafic. Flutură mâna stângă și ridică degetul mare, iar 
în cele din urmă îl luă un pastor penticostal care nu avea telefon 
mobil și care credea că Dumnezeu e mișto. 

— Nu e deloc, spuse Miles, care tocmai se întâlnise cu El. 

— După cum arăţi, ai nevoie de un spital, zâmbi pastorul. 

— Nu, asta poate să aștepte. Mai întâi am nevoie de un 
telefon. 

Păduri și câmpuri. Semne cu nume ciudate de locuri, case 
mici de lemn cu grădini obsesiv de îngrijite și fără gard. Era o 
lume pe care Miles nu o recunoștea. 

Cobori într-un cătun fără nume. 

— Dumnezeu să te binecuvânteze, spuse pastorul. 

— Și pe dumneata, zise Miles. 

Găsi o cafenea la marginea drumului. Miros de mâncare 
prăjită, atmosferă prietenoasă. 

— Am nevoie de un telefon, îi spuse el femeii de la tejghea. 

Ea îi împrumută telefonul ei, unul vechi, cu butoane. 

— Cum te simţi, scumpule? îl întrebă ea. 

Miles știa că arată groaznic, agresat, cu mâna ruptă, mort și 
reînviat, murdar și în general într-o stare abjectă. 

— O să supraviețuiesc, mulțumesc. 

— Și mâna ta? întrebă ea, arătând spre mâna lui dreaptă 
inertă. 

— E ruptă, cred, dar nu e nicio problemă. 

Femeia era pe punctul de a spune ceva, dar Miles ieși afară și 
o sună pe Antonia Miller. Căsuţa ei vocală se activă instantaneu. 


VP - 225 


— Dispari și ascunde-te, spuse el, apoi închise. 

Apoi îl sună pe nemernicul lui de frate, lan - un necredincios 
înnăscut care avea un apartament secret pentru amor în 
Birkastan, pe care îl folosea mereu când nu era acasă, în 
Åkersberga, și nu făcea pe tăticul și soţul iubitor. 

— Am nevoie de apartamentul tău, cel secret, spuse Miles. _ 

Nu mai vorbise de foarte mult timp cu fratele lui mai mic. Işi 
aminti imediat de ce. 

— Nu ştiu ce să zic, nu e un moment bun. 

— lan, o sun pe nevastă-ta și pe copii. 

— Termină și du-te la culcare, Miles. 

Era ca și cum lan ar fi avut doisprezece ani, poate că avusese 
doisprezece ani întotdeauna. 

Dar, înainte ca Miles să apuce să spună ceva, lan dădu înapoi 
în faţa amenințării. 

— O să descui și las cheile pe masa din bucătărie, dar sper că 
nu spargi nimic. 

Miles puse capăt convorbirii, apoi îi dădu telefonul înapoi 
femeii amabile. Ea îi întinse un bandaj din trusa de prim-ajutor. 

— Înfășoară-ţi mâna într-asta și să te duci neapărat la doctor. 

Miles luă bandajul. Îi era atât de recunoscător, încât ar fi fost 
în stare s-o sărute. 

e 

Miles călători cu autobuzul, trenul și metroul. Se întorcea la 
realitate și la Stockholm în același timp. Încercă să rămână 
calm, dar nu reuși. 

Cumpără un telefon mobil cu cartelă reîncărcabilă de la un 
chioșc de ziare și se grăbi spre Birkastan. 

Apartamentul pentru amor avea două camere și era 
înregistrat pe numele unei companii de-a unui prieten de-al lui 
lan. Evident, cei doi îl împărțeau. Prietenul lucra în domeniul 
telecom și îi plăceau fetele mici. Miles nu avea idee ce îi plăcea 
fratelui său și nici nu voia să afle. 

ÎI surprinse mobila. Apartamentul era amenajat cu mult bun- 
gust. Nu mulțumită lui lan, Miles știa asta. Și, dacă ar fi fost să 
ghicească, nici mulțumită pedofilului din telecom. Poate că 
apartamentul fusese cumpărat deja mobilat. 

Pe măsuţa de cafea era o sticlă veche de Chianti cu o 
lumânare în ea și o eternitate de ceară care se prelinsese și se 
întărise în coșulețul împletit care acoperea jumătate din sticlă. 

Miles se așeză pe canapea, o chestie mare de catifea. Ar fi 
trebuit să pară veche, dar era nouă. Și scumpă. 

Căută numărul de acasă al Antoniei Miller, cu noul lui telefon. 
Ea nu avea telefon acasă. Incercă să găsească o rudă de-a ei. 
Sună oameni pe care îi chema Miller, dar nimeni n-o știa. Poate 
că nici nu mai era în viaţă. 

Miles căută în memorie. În minte îi apăru bărbatul din 
bucătăria ei. Cu accent de Dalarna și tricou de fotbal... Real 
Madrid... 

Cum îl chema? Ulf. 

Miles îl văzuse la seara serviciilor de urgenţă, fusese ani de 
zile poliţist de patrulare. Apoi fusese promovat și intrase la 
supraveghere. Miles nu știa pe nimeni de la Supraveghere. Chiar 
nu știa pe absolut nimeni. Formă numărul de la centrala 
telefonică a poliţiei. 

O voce masculină răspunse. 

— La Supraveghere, vă rog, spuse Miles. 

— Vă fac legătura, spuse vocea. 

In telefon se auziră câteva bipuri. Apoi altă voce, feminină de 
data asta, care răspunse rostind numărul departamentului. 

— Uffe? spuse Miles. 

— Poftim? 

— AȘ vrea să vorbesc cu Uffe... 

— Uffe și mai cum? 

Femeia părea iritată. 

— Da, care era numele de familie? Un tip solid, din Dalarna, 
cred. A sosit la Supraveghere acum câţiva ani, înainte făcea 
patrulare... 

— A, știu despre cine e vorba. Dar nu-i spune nimeni Uffe, 
doar Ulf. Numele de familie e Lange. 

| se făcu legătura și apoi convorbirea fu redirecționată și tonul 
se schimbă - probabil că i se făcea legătura cu telefonul mobil al 
lui Ulf, care era închis. 

Căsuţa vocală se activă și o voce programată spuse: 
„Persoana pe care o căutați nu este disponibilă. Apăsaţi tasta 1 
pentru a lăsa un mesaj, așteptați pentru a fi transferat la un 
operator”. 

Miles ţinu telefonul în faţa lui și apăsă numărul 1. Se auzi un 
bip și Miles miză totul pe o singură încercare. 

— Antonia Miller? 

Vocea lui părea ruginită, ca și cum n-ar fi vorbit toată ziua. 

O tăcere cu o clipă prea lungă. Miles continuă. 

— Salut de la cel mai prost poliţist posibil. La toate categoriile. 

Miles își dădu numărul de mobil, apoi puse capăt convorbirii. 

Peste zece minute, telefonul lui sună. Antonia părea agitată. 

— E o linie telefonică sigură? întrebă el. 

— Nu știu, cred că da. 

— Unde ești? 

Antonia păru să ezite. 

— Stau la un prieten. 

— Ești în siguranţă acolo? 

— Da. Dar nu știu pentru cât timp; a fost emis un mandat pe 
numele meu. 

— Pentru ce? 

— Nu ştiu, o grămadă de porcării inventate, a fost emis ieri. 
Dar asta nu contează. Sunt deconspirată, nu pot să apar în 
public. 

— la un taxi și vino aici, poţi să faci asta? 

— Da. 

— la una din firmele mai mici, cele care nu fac fotografii cu 
clienţii, spuse el. Incă ceva... 

— Ce? 

— Poate ar fi mai bine să-l avertizezi pe Ulf, nu știu. 

— L-am avertizat deja, spuse Antonia. 

Miles îi dădu strada corectă, dar numărul greșit. 

Cutreieră agitat prin apartament câteva minute, apoi se duse 
și se postă lângă fereastra sufrageriei, dădu precaut la o parte 
perdeaua și privi în stradă. 

După douăzeci de minute, Antonia sosi cu un taxi. Cobori și se 
duse la o ușă de pe partea opusă a străzii. Apoi se opri și scoase 
un telefon mobil din buzunar. Miles privi în jurul ei. Nu știa prea 
bine ce caută. Probabil ceva sau pe cineva care n-ar fi trebuit să 
fie acolo. Strada era pustie, în afara unei doamne în vârstă care 
aștepta răbdătoare după un terier ce părea să sufere de 
constipație. 
_ Telefonul din mâna lui vibră. Numărul ei apăru pe ecran. 
Inainte să răspundă, Miles se uită la ea, în stradă. 

— Ușa de vizavi, etajul trei, spuse el. 

Apoi îi dădu codul de la intrare și numele de pe ușă. 

În hol se auzi soneria. Era un model cu două tonuri, ding- 
dong, aproape plăcut. 

Miles era foarte atent la extremităţile deformate ale vizorului 
- nimic. Descuie ambele yale, deschise ușa și o lăsă să intre, 
apoi, la fel de rapid, închise și încuie ușa. 

Antonia era albă ca hârtia. Se uită la el, la rănile lui de pe faţă 
și la mâna bandajată. Dar nu spuse nimic și intră în apartament, 
cu geanta sport în mână. 

Antonia se așeză pe canapea și îi povesti, în câteva propoziţii 
rapide, cum intrase Tommy prin efracţie în apartamentul ei. 
Miles îi povesti despre tentativa de asasinat a lui Tommy și Ove 
asupra lui. 

Tommy... 

— Dumnezeule mare, Miles! spuse ea. 

Miles stătea sprijinit de tocul ușii. 

— Am crezut că ești moartă, zise el. 

— Nu sunt, spuse ea. Unde e Tommy acum? 

— Bănuiesc că te caută pe tine. 

Antonia îl privi intens. 

— Și crede că ești mort? 

Miles dădu din cap că da. 

— Și Roger Lindgren? 

— E mort, spuse Miles. 

— Cum? 

— L-am omorât eu. 

Antonia încercă să deducă din aceste cuvinte seci care erau 
sentimentele lui Miles. El i-o luă înainte. 

— Atunci a apărut Tommy. Ne-a urmărit. A întrebat despre 
cutia de valori, despre Lars Vinge. 

Se uitară amândoi la geanta din poala ei. 

— Ai găsit ceva? întrebă el. 

Antonia desfăcu fermoarul genţii și scoase dosarul mare. 
Băgă mâna înăuntru și scoase un mănunchi de hârtii și fotografii 
printate și le lasă să cadă pe măsuță. 

Miles se dezlipi de ușă și se așeză pe un fotoliu din fața 
măsuței, se aplecă și văzu în fotografii o femeie de patruzeci și 
ceva de ani pe bicicletă. Apoi lucrând într-o grădină, ieșind pe 
intrarea principală a Spitalului Danderyd, stând la fereastra unei 
vile și privind drept spre el. Multe alte fotografii cu ea în diverse 
situaţii. Toate făcute cu teleobiectivul. 

— Era supravegheată, murmură el. 

Miles răsfoi imaginile. 

— Cine e? 

— O cheamă Sophie Brinkmann, spuse Antonia. 

Miles studie imaginile. 

— Numele ei a apărut în ancheta Trasten, continuă Antonia. E 
asistentă, a avut grijă de Hector Guzman când el a stat la spital 
după un accident de mașină. 

Miles ridică privirea. 

— Da? spuse el, curios. 

— M-am întâlnit cu ea trecător, i-am pus câteva întrebări, dar 
nu știa nimic. Nici nu mă așteptam să știe... 

— Dar? spuse Miles. 

— Niciun dar. În afara fotografiilor, în geantă mai erau o 
grămadă de fișiere audio. 

— Fișiere audio cu ce? 

— N-am avut timp să le examinez în amănunt pe toate. Dar 
sunt înregistrări de supraveghere. 

— Ale cui? 

Antonia arătă spre fotografiile cu Sophie. 

— De ce era ascultată? 

— Nu știu. A 

Miles luă teancul și răsfoi celelalte imagini. li văzu pe Gunilla 
Strandberg, Lars Vinge și fratele Gunillei, Erik Strandberg, un 
bărbat cu barbă la vreo șaizeci de ani, congestionat, roșu din 
cauza tensiunii arteriale. Apoi Hector Guzman și Aron Geisler. 
Apoi o fotografie făcută de la distanță. Miles se uită la ea de 
aproape și văzu un bărbat blond care stătea pe o bancă. Incă o 
fotografie; bărbatul întorsese capul, așa că Miles putu să-i vadă 
faţa. 

— El e, spuse Miles. 

— Cine? întrebă Antonia. 

Miles ţinu fotografia pentru ca Antonia s-o poată vedea. 

— Bărbatul din Mexic. 

— Ce? 

— El e, bărbatul pe care l-am luat de la Arlanda, cel care a 
fost eliberat. 

Miles se uită la bărbatul care îi salvase viaţa după accidentul 
de mașină. Își șterse faţa cu mâna stângă. Puse mormanul de 
fotografii pe măsuță. 

— Cine știe? întrebă ea. 

— Tommy știe, răspunse el. 

— Și în afară de Tommy? 

Miles se uită peste măsuţă, și Antonia la fel. Era o cantitate 
excesivă de informaţii despre acea asistentă, Sophie Brinkmann 
- atâtea fotografii, fotografii, fotografii... atât de multe 
înregistrări... 

— Trebuie să dăm de ea. 

Se puseră pe lucru. Sophie Brinkmann nu exista nicăieri. Nicio 
adresă, nimic. Nu mai lucra ca asistentă, părea să nu aibă niciun 
fel de legături cu nimeni. O absenţă completă de contacte 
sociale, chiar și pe Internet. 

leșiră din apartament. Era frig și întuneric, iar zăpada scârţăia 
sub tălpile lor. Merseră pe câteva străzi, apoi Miles opri un taxi 
care îi duse în suburbiile șic din nordul orașului. După 
optsprezece minute, opriră în faţa vilei lui Sophie Brinkmann din 
Stocksund, unde Antonia se întâlnise cu ea în urmă cu șase luni. 
Era o casă de lemn vopsită în galben, bine întreținută. Era destul 
de neobișnuită. Înăuntru se vedea o licărire caldă. 

Îi spuseră taximetristului să aștepte, apoi intrară pe poartă și 
parcurseră aleea de pietriș până la ușa de la intrare. Antonia își 
amintea că veranda pe care se întâlnise cu Sophie și cu fiul ei 
Albert vara trecută era în spatele casei. 

Miles sună la ușă. 

Un bărbat de vreo cincizeci de ani deschise. Avea un aspect 
sportiv și afișa un zâmbet care spunea Nu mă deranjati. 

— Încercăm să o găsim pe Sophie Brinkmann, spuse Miles. 

— Nu mai locuiește aici. 

— Știţi unde am putea-o găsi? 

Bărbatul continua să zâmbească forțat. 

— Cine vrea să știe? întrebă el direct. 

Antonia își ridică legitimaţia de poliţie. 

Bărbatul se aplecă ușor și se uită la ea. 

— Am cumpărat casa de la Sophie Brinkmann acum câteva 
luni; nu știu unde s-a mutat. 

— N-aveţi nicio idee? întrebă Antonia. 

Acum bărbatul deveni curios. 

— Despre ce e vorba, s-a întâmplat ceva? întrebă el. 

— Nu, vrem doar să dăm de ea ca să-i punem câteva 
întrebări. Deci nu ați luat deloc legătura cu ea de când v-aţi 
mutat? 

— Nu, deloc, spuse el. Dacă ar fi fost cazul, am fi procedat 
prin intermediul agentului imobiliar. Dar nu cred să fie. 

— Cum îl chema pe agentul imobiliar? întrebă Miles. 

Bărbatul se gândi o clipă. 

— Peter Nilzon... cu z, spuse el. 

— Aveţi numărul lui? 

— Nu, răspunse bărbatul direct. 

— Vă mai amintiţi altceva? E foarte important să luăm 
legătura cu ea. 

— Mă tem că nu. 

Miles și Antonia se întoarseră și coborâră treptele verandei. 
Ușa se închise în spatele lor. Mergeau pe aleea de pietriș spre 
poartă când ușa se deschise din nou în spatele lor, iar ei se 
opriră și se întoarseră. 

— Ar putea fi doar o speculație, spuse bărbatul, dar cred că 
agentul imobiliar făcea o tranzacţie dublă. Vindea casa asta și 
căuta o locuinţă nouă pentru ea în același timp. Dar nu sunt 
sigur. 

— Ce vă face să credeți asta? întrebă Antonia. 

— Am avut această impresie. Părea foarte doritor să-i facă pe 
plac, era agitat și umil de fiecare dată când ea era de față, în 
puţinele ocazii în care ne-am întâlnit. 

— Dar nu știți sigur? întrebă Miles. 

— Nu, n-am cum, e doar o impresie. 

e 

Mergeau prin suburbii cu taxiul. Antonia căută adresa de 
acasă a agentului imobiliar. Acesta locuia în acelaşi district, de 
cealaltă parte a autostrăzii. 

— Am putea să-i dăm telefon, nu-i aşa? sugeră Miles. 

— Nu, îţi închide, spuse ea. O discuție față în fată e mai bună. 

Taxiul opri în fața unui bloc cu patru etaje dintr-un mic cartier 
rezidențial. Coborâră și se îndreptară spre ușă. 

Antonia îl prinse de braţ pe Miles. 

— Facem ceea ce trebuie, Miles? întrebă ea. 

El se opri. 

Antonia se gândi intens la ceva, apoi continuă: 

— Tommy era în apartamentul meu, și eu aveam pistolul la 
mine. Puteam să-l folosesc împotriva lui, să-l aduc la secţie. 
Puteam să discutăm cu șefii de sus. Și tu poţi să-ți spui 
povestea. Am putea să-l prindem așa. 

Miles se uită la ea cu scepticism. 

— Ce s-a schimbat? întrebă el. 

— Nu s-a schimbat nimic, spuse ea. Doar că uneori îmi fac 
griji. Așa sunt eu. 

Era evident că Antonia spune adevărul. 

Miles dădu din cap. 

— Și eu. Dar avem și așa puţine șanse, Antonia. Lucrurile n-o 
să sfârșească bine. Viaţa noastră n-o să mai fie niciodată la fel. 

— Ce vrei să spui? 

— Că nu avem cum să ne ușurăm situaţia. Hai să mergem mai 
departe pe calea pe care am pornit deja. 

— Și anume care? 

El se gândi câteva clipe la această întrebare, apoi spuse: 

— Să presupunem că ai fi scos pistolul și l-ai fi îndreptat spre 
el? 

Antonia asculta. Miles continuă: 

— Ai fi putut să apeși pe trăgaci? 

Antonia își lăsă privirea în jos, apoi clătină din cap. 

— Caz în care e bine că ai plecat, spuse Miles. Pentru că 
Tommy o să ne omoare în clipa în care pune mâna pe noi. O să 
scăpăm cu viaţă din situaţia asta, Antonia. 

Miles se întoarse și se îndreptă spre intrarea luminată. 

e 

Peter Nilzon era pe cale să se culce și deschise ușa în halat. 
Avea părul pieptănat cu grijă și plin de gel. Antonia și Miles își 
scoaseră legitimaţiile de poliţie. 

El îi conduse în bucătărie. 

— Pot să vă ofer ceva? întrebă el. 

— Nu, mersi, spuse Antonia. 

Se așezară la masă și Miles preluă iniţiativa. 

— Aţi vândut o vilă din Stocksund acum câteva luni, spuse el. 
Sophie Brinkmann. Vă mai amintiţi? 

Peter își puse mâinile pe masă. 

— Da, bineînţeles că îmi amintesc. Îmi amintesc toate 
tranzacţiile mele. De ce? 

— Povestiţi-ne despre vânzare, spuse Antonia. 

— Nu a avut nimic special. A fost rapidă, dar casele de aici se 
vând întotdeauna repede. Avem o coadă lungă de cumpărători 
potenţiali. lar vila ei îndeplinea multe din criteriile pe care 
cumpărătorii noștri... 

Miles îl întrerupse. 

— Nu aţi ajutat-o să-și găsească o nouă locuinţă? 

— Nu. Doar i-am vândut casa. 

— Știţi unde s-a mutat? 

— N-am idee. 

— Avea deja o casă care o aștepta? întrebă Antonia. 

— Nu știu. 

— Nu e un lucru despre care discutaţi de obicei? întrebă Miles. 

— Ce anume? 

— N-aţi vrea să știți asta, ca agent imobiliar? Să încercaţi să 
mai scoateţi o vânzare din asta? 

— Ei, uneori se mai întâmplă. 

— Dar nu și cu Sophie Brinkmann? 

Peter clătină din cap. Încerca să se comporte normal, asta era 
cât se poate de evident. Antonia și Miles continuară să îl 
privească lung, până când el începu să se simtă inconfortabil. 

— Ştii ce mă surprinde? spuse Antonia. 

— Nu, ce? răspunse Peter. 

— Că noi am apărut aici seara târziu și dumneata te porți 
complet relaxat și calm, ca și cum întâlnirea asta ar fi perfect 
normală. 

Peter râse. 

— Așa sunt eu, își încercă el norocul. Sunt foarte neprotocolar, 
trebuie să mă întâlnesc cu oamenii mereu... 

— Colegul meu lucrează la unitatea de infracţiuni Economice, 
îl întrerupse Antonia, arătând spre Miles. Eu sunt detectiv la 
Departamentul de Infracţiuni Naţionale. Putem să-ţi examinăm 
activitatea și toate vânzările până la ultima coroană. O să 
dezgropăm o grămadă de rahat, suficient ca să-ţi facem viaţa 
extrem de dificilă. Și apoi o să-ţi bată la ușă omul de la fisc și... 
ei, îți poţi imagina. 

Peter era pe cale să protesteze, dar Miles i-o luă înainte. 

— Așa că spune-ne, i-ai aranjat ceva? Neoficial? l-ai vândut o 
locuință nouă? Nu ne pasă deloc de asta. Vrem doar adresa. 

— Nu știu, cred că ar fi mai bine să plecaţi, spuse el încet. Nu 
cred că niște polițiști ar trebui să facă asemenea ameninţări... 

— Spune-ne ce știi și plecăm. 

— Am depus un jurământ de confidenţialitate, spuse bărbatul 
din faţa lor. 

Antonia râse. 

— Ce-ai spus? întrebă ea. 

Bărbatul nu răspunse. Privea în altă direcţie. 

— Peter Nilzon cu z, spuse Miles foarte clar. Nu ești psihiatru, 
ești agent imobiliar. Acum, spune-ne ce știi. 

Peter rămase tăcut, privind fix înspre masă. 

— Peter, nu ai de ales, spuse Antonia. Noi n-o să renunţăm. 

— Am încheiat o înţelegere, spuse el rapid. 

Ridică privirea, ca și cum ar fi fost surprins de brusca lui 
confesiune. 

— Ce fel de înțelegere? întrebă Miles. 

Peter regreta că deschisese gura și rămase așa, nemișcat. 

— O înţelegere să nu spui nimic? întrebă Antonia. 

El ridică privirea o clipă, apoi o cobori iar spre masă. 

— Ai primit bani? îl întrebă Antonia. 

Peter Nilzon părea măcinat de îndoială. 

— Care erau termenii înțelegerii? întrebă Miles. 

Peter se lupta cu o mulţime de gânduri. Își mușcă o unghie. 

— Nu, spuse el. Nu pot să fac asta. Aș vrea să plecaţi. 

Peter Nilzon le zâmbi strâmb, încercând să pară sever. 

— Banii au fost însoţiţi de o ameninţare nerostită? întrebă 
Antonia. 

Acum erau aproape; Miles și Antonia simțeau amândoi asta. 

— O să-ţi pun niște întrebări, continuă Miles. Wu înseamnă nu. 
Poate înseamnă da. Și, cum a spus colega mea, noi nu o să 
renunțăm. Vrem adresa la care putem lua legătura cu Sophie 
Brinkmann. E cea mai bună modalitate să scapi de noi; apoi o să 
plecăm de aici și n-o să mai auzi de noi niciodată. 

Agentul imobiliar rămase așa, în halat și cu freza lui îngrijită, 
privind lung spre masă. Cineva îl speriase înfiorător pe sărmanul 
amărât. 

— Ai ajutat-o pe Sophie Brinkmann să-și găsească o nouă 
locuință? 

Peter Nilzon ridică privirea, se uită în ochii lor și spuse: 

— Poate... 

Ann Margret își făcea griji pentru munca ei și se simțea 
vinovată. Simţea că nu primește un feedback adevărat. 

Își luase ceva de lucru acasă. Pe masa ei din bucătărie erau 
aliniate laptopul, o imprimantă și câteva dosare. Voia să sape 
mai adânc, să-i ofere lui Tommy mai mult, să-și manifeste 
aprecierea pentru credinţa pe care el o avea în ea, să știe că 
fusese importantă, pricepută în munca ei... cineva în care puteai 
avea încredere. Avea nevoie de asta... 

Ann Margret bea un pahar cu vin, al patrulea. Vinul la cutie - 
o invenţie excelentă. 

Șefilor le plăceau rezumatele. Cu asta se ocupa ea acum, cu o 
privire de ansamblu asupra situaţiei, adunată acum cu grijă într- 
un singur dosar. 

Vocea răgușită a lui Eros Ramazzotti cânta la vechea combină 
din secolul trecut. Ann Margret puse niște printuri în dosar și 
mai bău un pahar. 

Dacă ar fi fost trează, cu o minte analitică, ori s-ar fi uitat la 
rezumatul ei măcar cu o urmă de îndoială și curiozitate, poate 
că ar fi observat un tipar, chiar dacă unul modest. 

Dar Ann Margret nu era mânată decât de dorința de a arăta 
cât de deșteaptă e, o dorinţă motivată de interes personal. Acel 
tip de trăsătură de caracter implica adesea un anumit nivel de 
viziune unidirecțională. 

Apoi îl sună pe Tommy și - încurajată de băutură - se scuză 
că îl apelează atât de târziu. li spuse că lucrase acasă la un 
rezumat și se întreba dacă el voia să-l vadă cât mai repede. Era 
binevenit să treacă pe la ea și să se uite pe el, să bea un pahar 
de vin, sau voia să-l vadă la muncă a doua zi? 

— Trec pe la tine, spuse Tommy morocănos. 

Ann Margret se pieptănă în faţa oglinzii din baie, se rujă, se 
uită să vadă dacă nu i se văd chiloţii prin pantalonii albi de casă 
și cântă fonetic italiana lui Eros, dat fiind că nu înţelegea niciun 
cuvânt. Se dădu cu parfum pe partea dreaptă a gâtului, 
frecându-l cu încheietura mâinii, apoi își compuse la oglindă o 
faţă atrăgătoare și auto-amăgitoare. Apoi mai bău puţin vin din 
cutie, care se goli brusc și inexplicabil. De fiecare dată era la fel 
de surprinsă. 

Ann Margret mai găsi o cutie în frigider, o deschise cu o mână 
exersată și își umplu paharul. 

După jumătate de oră se auzi soneria. Ann Margret privi rapid 
prin apartament, să se asigure că totul e cuviincios. 

Tommy zâmbea ușor, cu ochi înceţoșaţi, când ea deschise 
ușa. 

— Salut, Maggie! 

Era evident că și el era aproape beat. 

Ann Margret îl conduse în bucătărie, mergând destul de sexy. 

Se așezară unul lângă celălalt, la masa din bucătărie. 
Lumânările miroseau a violete. Ea îi oferi vin și începu să-i 
explice rezumatul. Își dădu seama că râde și era încântată că 
Tommy nu era furios. 

Tommy n-o asculta, ci privea fix peretele pe care fuseseră 
lipite niște litere. Carpe Diem. Se uită la acele cuvinte, dar 
uitase ce înseamnă. 

Tommy se aplecă în faţă, luă un dosar de pe masă și îl puse în 
poală, apoi îl răsfoi. Ann Margret trăncănea despre Antonia 
Miller. 

— O sună des pe mama ei care stă în Falköping, sună la un 
restaurant japonez, la acel Ulf, și uneori sună o prietenă... 

Tommy citi mai departe și Ann Margret continuă să 
vorbească. În conștiința lui apăru ecoul a ceva. 

— Ulf și mai cum? o întrerupse el. 

Ann Margret se opri din vorbit, medită la întrebarea lui și dădu 
înapoi pe firul gândurilor ei. 

— Ulf, spuse ea. Lucrează la Supraveghere! Ulf Lange. 

Ann Margret se aplecă spre cutia de vin și apăsă butonul 
magic. Paharul ei se umplu. 

— Aveai informaţii despre el și în rapoartele anterioare. 

Ann Margret bău din vin. 

— Antonia vorbește cu el la telefon de câteva ori pe 
săptămână, spuse ea. E posibil să aibă o relaţie, am scris că eu 
așa bănuiesc. Nu am nicio probă, dar pare foarte probabil. Așa 
că am scris asta pentru tine. Propria mea analiză, dacă vrei. 

— Vorbesc unul cu altul și în timpul programului de lucru? 
întrebă el. 

— Poftim? 

— Vorbesc la muncă sau în privat? 

— Să vedem, spuse ea. 

Ann Margret își drese vocea și încercă să-și ascundă 
nervozitatea. Dădu înapoi spre dosarul din poala lui Tommy, se 

aplecă spre el, își trecu degetul peste lista cuprinsului și apăsă 
pe unul din articolele numerotate. 

Avu nevoie de ceva timp. Trebui să mute dosarul din poala lui 
Tommy pe masă, în timp ce căuta numărul de telefon și timpii. 

— Înîm, așa cum credeam, spuse ea încet. În afara orelor de 
program. De obicei, vorbesc seara... 

— Și spui că Ulf și Antonia au o relaţie? întrebă Tommy. 

— Nu știu sigur, dar m-am uitat la mai mulți factori și în cele 
din urmă am conchis că... 

— Ești o vedetă, Maggie, o întrerupse el, fără niciun pic de 
sentiment. 

Pe faţa ei apăru un zâmbet strâmb. 

— Ei, mulţumesc. 

— Încă un lucru, spuse el. Ai putea să faci rost de ceva pentru 
mine? 

— Ce? 

— Convorbirile telefonice ale lui Lange. O listă cu convorbirile 
inițiate și primite de el în ultimele două săptămâni. 

— Ulf Lange? 

Tommy zâmbi. Ce dracu' era în neregulă cu femeia asta? 

— Da. 

— Nicio problemă, asta e ușor, spuse ea voioasă. 

Ann Margret se apucă să lucreze la calculatorul ei. 

Tommy luă dosarul și se uită prin el, apoi o luă iar de la 
început, examinând paginile pe rând. 

Era aproape șocat de ceea ce citea. Surprins că imaginea care 
reieșea era atât de clară. În termeni pur structurali, dosarul ăla 
afurisit era ca o carte deschisă despre ceea ce făcuse Tommy. 

Se uită la femeia de lângă el care continua să tasteze, 
încercând să arate cât de deșteaptă e. Oare ea chiar nu avea 
habar de ce se întâmplă? La urma urmei, totul era acolo, și chiar 
în ordinea potrivită. Oricine ar fi acordat o oarecare atenţie 
dosarului și-ar fi dat seama că, foarte probabil, Tommy Jansson 
era, ca rezultat al întrebărilor pe care i le pusese în ultimele 
șase luni, implicat în moartea Gunillei Strandberg și a lui Lars 
Vinge. 

Oare femeia care stătea lângă el era chiar atât de proastă? 

— Poftim, Tommy, spuse ea zâmbind. 

Ann Margret întoarse ecranul spre el și el citi istoricul 
convorbirilor lui Ulf Lange. Un număr care prezenta un interes 

deosebit ieșea în evidenţă. Apărea de mai multe ori la momente 
aleatoare ale zilei. Ulf primise primul apel de pe acel număr în 
ziua următoare după ce Tommy percheziţionase apartamentul 
Antoniei. 

— Poţi verifica al cui e numărul ăla? 

Ann Margret scrise pe tastatură. 

— Mă tem că nu. Eun telefon mobil neînregistrat, cu cartelă. 

Bingo! 

Tommy copie numărul de pe ecran pe o pagină a dosarului. 

— Ei, ar trebui să sărbătorim! spuse el, închizând dosarul cu 
zgomot. 

Ann Margret râse. 

— Să sărbătorim? 

Tommy își goli paharul. 

— Ai făcut o treabă excelentă, Ann Margret. Hai să ieşim în 


oraș! 

Ea râse, neînțelegând prea bine. 

— Ce? 

Tommy își ascunse iritarea, nu suporta să fie obligat să 
repete. 

— Să ieșim în oraș să sărbătorim! 

— Acum? 


— Da! Dar mai întâi să mai bem ceva. 

Ann Margret râse în hohote, fericită. 

— Dumnezeule! Atunci să mergem! 

Tommy și Ann Margret, în bucătărioara ei tragică. Tommy se 
asigură că ea continuă să bea vin până se îmbată criţă și pierde 
fragila legătură cu realitatea, atâta câtă mai putea ea avea. Și 
așa se și întâmplă. Ann Margret se ridică în picioare și dansă 
prost pe muzică, privind în tavan cu braţele depărtate de corp. 

Se împletici în față și încercă să-l sărute pe Tommy. Judecata 
ei era dată peste cap. Perfect. 

Tommy găsi o cutie cu suc de portocale și o sticlă de Campari 
în ușa frigiderului, ca și o sticlă aburită de votcă în congelator. 
Prepară un cocktail periculos de tare în sticla de Campari - puţin 
suc și o grămadă de tărie. Găsi două pahare. 

— Încă unul pentru drum, spuse el în engleză. 

Ea încercă să-și dea seama ce spune el, dar era prea greu. 


VP - 239 


Stăteau în mașina lui, Ann Margret bea cocktail, vărsând pe 
scaun, și umbla întruna la radio: voia muzică. „One Night in 
Bangkok”. Cântă și ea, iar Tommy îi aruncă o privire dezgustată. 
Ann Margret făcea ca totul să fie prea ușor. 

Era o călătorie lungă, dar ea era praf și avea o noţiune foarte 
aproximativă a timpului. 

Opriră acolo unde Ove îl omorâse pe Miles Ingmarsson, locul 
preferat pentru înecat oameni al lui Ove Negerson. 

— Unde suntem? întrebă ea. 

Ann Margret bolborosea cuvintele și părea ţâfnoasă. 

— La ţară, mergem la un mic picnic, spuse el. 

Ea își smuci capul ca să se uite la întunericul impenetrabil. 
Apoi se uită iar spre Tommy. 

— Aici? Dar e întuneric și e iarnă? 

— Da, dar nu poţi să te plângi de vreme - haide! 

Dispoziţia lui Ann Margret se schimbă brusc. 

— Nu, nu vreau. Aș vrea să merg acasă acum, Tommy. 

— Nu fi atât de plicticoasă, ce dracu', spuse el râzând. 

Apoi deschise portiera mașinii, se dădu jos și ocoli capota spre 
portiera ei. 

Ann Margret se panică și încuie portiera, încercând să-și 
ascundă neliniștea crescândă printr-un zâmbet silnic prin geam. 

Tommy bătu în geam, apoi se aplecă spre ea. 

— Ce s-a întâmplat, Ann Margret? Deschide portiera! 

— Aș vrea să merg acasă acum, Tommy. E târziu, am înghețat 
și sunt obosită. 

Ann Margret se trezi din beţie într-o clipă. Tommy bătu tare în 
geamul ei. 

— Nu te mai prosti, vino aici, hai să bem ceva! 

Ea privi în poală, cu buzele strânse. 

Tommy se folosi de cheia cu telecomandă ca să descuie 
portiera și o deschise rapid. Ann Margret încercă să treacă pe 
scaunul șoferului, dar el o prinse de braţ. Țipă în timp ce el o 
târa afară din mașină. Pantalonii ei albi se mânjiră cu zăpadă 
înnoroiată și Tommy îi dădu drumul. Ann Margret încercă să se 
ridice și să fugă, dar el o prinse ușor. Apa era la o oarecare 
distanţă. Tommy decise că totul trebuia să se petreacă aici. 

Tommy o împinse pe jos, cu spatele pe iarbă, îi înconjură 
gâtul cu mâinile și apăsă cu putere. Ea îi mima silențios numele 

din buze. Tommy întoarse privirea, respirând cu nasul lipit de 
braţ. 

În timp ce Ann Margret se zbătea și se cutremura sub el, 
Tommy Jansson decise să se lase de băut. 


50. (lutlanda) 


Focul ardea în sufragerie. 

— De ce Malmö? întrebă Mihail din fotoliul său. 

— Nu știu, spuse Sophie. Roland a spus că locul e o parcare 
cu mai multe niveluri. Că ar trebui să-l duc pe Lothar la ultimul 
etaj... 

Sophie stătea în picioare, cu braţele încrucișate, și se juca cu 
piciorul cu covorul, la care se uita fix. 

— Și ce-a zis Aron când i-ai spus despre loc? întrebă Jens din 
celălalt fotoliu. 

— Nimic, a spus da. Că o să fie acolo. 

— Nicio obiecţie? 

— Nu... 

— Ce altceva i-ai spus? 

— Că Hector trebuie să aștepte la ultimul etaj, cum mi-a spus 
Roland. 

— Și Aron a acceptat pur și simplu? 

— Da. 

— Cum ar trebui să aibă loc schimbul? întrebă Mihail. 

— Eu trebuie să aștept până apare Hector. Să i-l predau pe 
Lothar și să plec. Albert o să aștepte într-o mașină de la etajul 
inferior. 

Jens și Mihail schimbară o privire. Sophie văzu asta. 

— Ce e? întrebă ea. 

— Nimic, răspunse Jens. Doar că toată chestia mi se pare 
ciudată. 

— Spune-mi ceva ce nu e ciudat, spuse ea. 

— E dificil, șopti Jens. 

Tăcură amândoi. 

— Ei, acum e-acum, Jens, spuse ea. 

— Adică? 

— Ai spus că și dacă i-l dau pe Hector familiei Hanke, te 
îndoiești că ei o să mi-l dea pe Albert înapoi. 

— Hmm... Da, așa am spus. 

— Încă mai crezi asta? 

Jens nu spuse nimic. 

— Care e sfatul tău? întrebă ea. 

— Nu am niciun sfat, Sophie. 

— Termină, Jens. Spune-mi ce să fac! 

Sophie părea supărată. 

— Poţi decide să nu te duci? întrebă el. 

Ea clătină din cap. 

— Nu, nu pot să fac asta. 

— Atunci, asta e. 

— Va trebui să presupunem că schimbul o să aibă loc, spuse 
Mihail. Și că o să plecăm de-acolo cu Albert. 

Sophie închise ochii, apoi îi deschise iar. 

— Ce facem? spuse ea. 

— Eu nu trebuie să fiu văzut, spuse Mihail. Am fost 
bodyguardul lui Hanke; tipii din ambele tabere ar începe să 
tragă în mine. O să aștept în apropiere, cu mașina pregătită de 
fugă. Jens poate să urmărească etajul parcării la care o să fie 
lăsat Albert. Tu și cu Lothar faceţi ce vi s-a spus. Există trei 
grupuri. Noi, familia Hanke și banda lui Hector. Să-i lăsăm să se 
lupte între ei, nu cu noi. Intrăm și ieșim rapid, nu supărăm pe 
nimeni dacă nu e necesar. 

Sophie rămase o clipă cu braţele strânse în jurul trupului și 
capul plecat. 

— Mă duc să văd ce face Lothar, șopti ea, ieșind din 
sufragerie. 

Lemnul din foc trosnea și sfârâia. Mihail se scărpină la ceafă. 

— O să-l omoare pe Hector pe acoperișul garajului, îi spuse el 
lui Jens. 

— Aron trebuie să-și fi dat seama de asta. 

— Da. O să aibă lunetiști instalaţi în apropiere. 

— Cum gândește familia Hanke? 

— Depinde de cine se ocupă de asta pentru ei. Să-l omoare pe 
Hector... sau să-l prindă. Nu știu. 

Focul continua să ardă, iar ziua următoare se apropia. 

51. (Stockholm) 


Sophie plătise pentru un apartament în Stockholm prin 
intermediul a două firme fictive și un nume fals. Agentul 
imobiliar, Peter, fusese mituit, ameninţat și speriat de un bărbat 
necunoscut de origine poloneză. Antonia și Miles reușiră în cele 
din urmă să obţină de la el adresa. 

Era ora trei noaptea atunci când cei doi ajunseră pe 
Eriksbergsgatan și opriră la intrarea în clădirea ocupată de 
Sophie Brinkmann. Peste un sfert de ceas, o fată în trening sosi 
ca să distribuie ziarul. Miles și Antonia se prefăcură că sunt 
puțin beţi, spuseră că uitaseră codul, intrară după ea în casa 
scărilor, împleticindu-se puțin, și luară liftul, încrucișându-se cu 
fata care acum cobora. 

Apartamentul lui Brinkmann era la etajul al treilea. Antonia se 
uită prin fanta pentru poștă - înăuntru era o mască de metal, 
imposibil de forțat. Pe podea era un morman de hârtii și scrisori. 

— Imposibil, spuse ea. 

Coborâră și ieșiră în stradă. Miles făcu câţiva pași în spate, 
apoi ridică privirea spre fațadă și arătă spre ea. 

— Balconul ăla este de la apartamentul ei. 

Privirea lui alunecă spre burlanul prins de unul din colțurile 
clădirii. 

— Ai putea să treci dincolo destul de ușor. 

Antonia se uită. Era sus. 

— Eu? întrebă ea. 

Miles își ridică mâna bandajată. 

Antonia își mușcă buza, își aruncă pantofii din picioare și își 
lăsă haina să cadă pe pământ. 

Trase tare de burlan de câteva ori, apoi începu să urce pe el. 
Avea braţe puternice și urcă din ce în ce mai sus, susținându-se 
cu picioarele strânse în jurul burlanului. 

Miles își aprinse o ţigară. 

Antonia se apropia. Se opri pentru o clipă să-și adune puterile, 
apoi se prinse de partea de jos a balustradei balconului. 
Balconul se zgâlțâi. Pentru o clipă, Antonia atârnă așa, 
legănându-se. 

Miles o privea de jos, fumând ca să-și liniștească nervii. 
Antonia se trase în sus, se prinse de partea de sus a balustradei, 


VP - 243 


trecu peste ea și ateriză pe balcon. Se ridică, sparse cu piciorul 
una din ferestrele ușii balconului și dispăru în apartament. 

Miles rămase acolo așteptând și fumând ţigară de la ţigară; 
salută un cuplu tânăr care trecu pe lângă el și făcu cu mâna 
unui câine solitar. Un tânăr pe jumătate beat trecu pe lângă el 
șerpuind și îi ceru o ţigară. 

— Fereste! 

Miles ridică privirea, ceva zbura spre el. Un sac de plastic. 
Cădea prin aer cu mare viteză. Instinctele lui intrară în acțiune și 
Miles prinse sacul ca un portar, cu ţigara încă în gură. 

Antonia cobori pe burlan. 

Își luă haina gri și o îmbrăcă, apoi își trase pantofii. 

— Bun, hai să mergem acasă, Miles. 

(J 

Goliră conținutul sacului pe podeaua apartamentului pentru 
amor. 

Antonia strânsese tot ce avea legătură cu Sophie. Chiar și 
lucruri care la prima vedere nu păreau să ofere nicio informație 
utilă. 

Antonia examina fiecare obiect, atent și meticulos, apoi i-l 
dădea lui Miles. Concentrarea ei era contagioasă. Miles mai 
verifică totul încă o dată. 

Bilete scrise de mână, un carnețel cu adrese, chitante, 
extrase de cont, fotografii, un şervet cu un număr scris pe el. 
Informaţii despre școala fiului ei, Albert, mâzgălituri pe un ziar, 
un teanc de facturi vechi și alte documente. 

— Bun, spuse Antonia ca pentru sine. 

Privi teancul din faţa ei, de pe podea, și întinse mâna. 

— Deci asta e Sophie Brinkmann, spuse ea. 

Miles se uită prin carnețelul cu adrese. 

— Va trebui să dăm niște telefoane, spuse el. 

— E totuși miezul nopții, spuse ea. 

— Măcar oamenii sunt acasă la ora asta, spuse el. 

Parcurseră carneţelul cu adrese al lui Sophie, pretinzând că 
sunt colegi de muncă sau vechi prieteni. Răspunsuri 
somnoroase, nimic util. 

Antonia Miller se uită la numărul scris de mână pe șervet. 
Prefix de ţară german. Formă numărul. 

Un ţărâit. Un țârâit foarte lung... apoi încă unul. 

Cineva ridică telefonul la celălalt capăt al firului și răspunse o 
voce masculină mormăită. 

Antonia riscă. 

— Sophie, spuse ea simplu. 

— Bună, Sophie, spuse vocea într-o engleză spartă. 

— Cu cine vorbesc? spuse ea pe un ton neutru. 

— Sunt eu, Rüdiger. 

— Vreau să dau de Sophie, spuse ea rapid în engleză. 

— Nu pot să te ajut, răspunse bărbatul. 

— Viaţa ei e în pericol. 

— Asta nu e de ajuns, spuse el calm. Acum o să închid, nu mai 
suna. 

— Așteaptă! strigă Antonia. Ții legătura cu ea? 

Bărbatul nu răspunse. Antonia decise să încerce. 

— Mă cheamă Antonia Miller, sunt ofițer de poliţie din Suedia, 
viața ei e în pericol, și a mea la fel. Acum mă ascund și cred că 
și ea face la fel. Trebuie să dau de ea. 

Bărbatul rămase tăcut, dar nu închise. 

— O să-ţi dau numărul meu de telefon, spuse ea. 

Niciun răspuns. 

Antonia îi spuse numărul ei. Apoi, după ce ea termină, 
bărbatul închise. 

e 

Stefan Andersson lucra la criminalistică. Era expert în 
calculatoare și urmărea cursele de cai. 

Tommy era în mașină și vorbea cu Stefan la telefonul mobil, 
cu dispozitivul hands-free. 

— Sâmbătă, Stefan, spuse Tommy. Pe care să pariez? 

Stefan începu să trăncănească despre cai, jochei, rezultate și 
propriile lui teorii complicate despre cine avea să iasă pe 
locurile unu, doi și trei. 

Tommy nu-l asculta. Așteptă până când Stefan termină, apoi 
spuse: 

— Mersi. Şi ce pot să fac pentru tine în schimb? 

— Vreau postul ăla de IT-ist criminalist, dar știi deja. 

— Știu, am vorbit cu șeful tău despre asta, trebuie doar să ai 
răbdare. 

— Mersi, Tommy. 

— Pentru puţin... De fapt, ar mai fi ceva. 

— Da? 


VP - 245 


— Mi-ar prinde bine puţin ajutor la urmărirea unui telefon 
mobil... 

— Nu trebuie decât să descarci aplicația potrivită. 

— Nu vreau nicio aplicaţie, fir-ar a naibii, spuse Tommy. 

— Bine, dă-mi numărul. 

Tommy citi numărul cu voce tare. Trecu puţin timp până ca 
Stefan să vorbească iar. 

— Nu-mi dă mare lucru. GPS-ul e închis. 

— Și ce ai aflat? 

— Că telefonul e probabil undeva în Vasastan. Dar e o zonă 
mare. Íl localizez după turnurile folosite pentru ultima 
convorbire. 

— Deci nu poţi să-ţi dai seama unde e? 

— Nu, pe moment nu. Dar o să stau cu ochii pe el, Tommy, în 
caz că GPS-ul o să fie pornit iar. Atunci o să pot să-l localizez cu 
aproximație de un metru. Tinem legătura. 

— Bine, mersi, Stefan, spuse Tommy. 

— Mult noroc în weekend. 

— La ce? întrebă Tommy. 

— La curse. 

— Sigur. 


52. (Malmö) 


Leszek stătea pe acoperișul unui bloc de apartamente. Scoase 
piesele puștii demontate din sac, le montă la loc și deplie micul 
suport cu două picioare de la capătul ţevii. Se întinse pe burtă 
lângă o gură de ventilaţie și potrivi pușca pe umărul drept. 
Vedea, prin luneta telescopică, întreaga parcare cu mai multe 
etaje. 

La dreapta lui, la cincizeci de metri distanţă, Hasani era 
ocupat cu montarea puștii lui. 

— Doi? 

Vocea din casca lui Leszek îi aparținea lui Aron. 

— Doi, spuse Leszek în microfonul de lângă obraz. 

— Trei? 

— Trei, răspunse Hasani. 

— Incepeti să căutați, șopti Aron. 

Leszek se uită. Parcarea, mașinile, clădirile din apropiere, 
fiecare etaj, fiecare fereastră. Fiecare părticică la care putea să 
ajungă cu luneta telescopică. Dar erau o grămadă de puncte 
moarte, locuri în care nu putea să vadă, locuri în care puteau fi 
postați lunetiști. 

La vederea primei flăcări a unei ţevi, trebuiau să îndrepte toți 
trei armele spre acel punct. Dar era posibil ca atunci să fie deja 
prea târziu. Și nici măcar nu era sigur că lucrurile aveau să 
meargă așa. Poate că oamenii lui Hanke aveau intenția să-l ia 
pe Hector cu ei... 

Leszek nu avea habar care era situaţia. Nici Aron, nici Hasani. 
Și cu siguranţă nici Hector. 

Era o idee nebunească. Dar, imediat după ce apăruse numele 
lui Lothar, devenise imposibil să mai vorbești cu Hector. Nu mai 
avea niciun pic de rațiune... 

e 

Călătoreau cu un break nou, pe care Jens îl furase de la un 
test drive, de la o reprezentanţă auto Subaru din Jägersro. 

Sophie și Lothar coborâră din mașină pe strada din faţa 
parcării. În timp ce traversau intersecţia, Sophie se uită peste 
umăr și văzu cum Jens și mașina dispar. 

Sophie fusese surprinsă de cât de puține întrebări avusese să- 
i pună Lothar atunci când ea îi povestise despre Hector. In 
schimb, Lothar o întrebase dacă ar putea să primească niște 
haine noi. Așa că se duseseră la cumpărături. Totul se 
întâmplase în tăcere. O experienţă bizară. Sophie avea senzaţia 
că îl îmbracă pentru înmormântare. Că el e bolnav și urmează să 
moară, dar ea nu poate să-i spună asta. 

Sophie se simţea groaznic când era în preajma lui Lothar. Era 
obligată să se comporte neutru faţă de el. Dar el avea totuși să 
fie sacrificat. Și ea fusese persoana care luase această decizie. 
Lothar o căuta uneori și încerca să vorbească cu ea, reușise 
chiar să strecoare câteva glume. Dar ea se ţinea la distanţă - o 
distanță rece și inumană faţă de un băiat nevinovat care se afla 
într-o poziţie îngrozitoare, după ce o văzuse pe mama lui murind 
iar acum era lăsat complet singur, pentru a fi folosit într-un joc 
pe care el nu îl înțelegea. lar Sophie nu-l ajuta. Dimpotrivă... 

Parterul parcării era umed, întunecos și plin de mașini. Scara 
rulantă care urca încet era îngustă, făcută din aluminiu 
strălucitor. 

Sophie avea nervii încordaţi. Lothar era și el agitat, dar într-un 
mod complet diferit. Era voios, dar reţinut, și fericit. La urma 
urmei, avea să-și vadă tatăl. 

Işi alesese hainele noi cu grijă. Blugi, teniși, o bluză în dungi, 
pulover de cașmir albastru-închis, cu anchior. 

— Arăţi șic, îi spuse ea. 

— „Șic”? 

— Arăţi bine, Lothar. 

El îi zâmbi încordat. Sophie își întoarse privirea. 

Aerul era rece și aspru atunci când coborâră la ultimul etaj, 
fără acoperiș, al parcării. 

Faţa lui Lothar era neliniștită și tensionată. Acum era tăcut și 
introspectiv. Ea rămase aproape de el, încercând inconștient să-l 
protejeze. 

Sophie se uită la ceas. Trecuseră douăzeci de minute de la 
ora convenită. Sub ei se auzi un huruit. O mașină urcă rampa și 
apăru acolo unde stăteau ei, găsind un loc liber la mică distanţă. 
Din ea cobori un bărbat cu geacă. Deschise portbagajul, scoase 
o servietă de piele și plecă. Sophie îl urmări din ochi până când 
dispăru înspre scara rulantă. 

— Bună. 

O voce, în spatele ei și în lateral. 

Sophie se întoarse. Acolo era Hector, aplecat între două 
mașini parcate. 

Ea îl privi drept în ochi. Hector părea calm, aproape amuzat. 

— Hector? spuse ea. 

Era mai slab la față de când îl văzuse ea ultima oară, avea 
părul mai lung și purta mult prea puţine haine pentru vremea 
aceea. In ciuda circumstanțelor, Sophie simţi cum în sinea ei 
clocotește fericirea. O ameţeală caldă pe care nu ar fi trebuit să 
o simtă, nu acum. Insă ea și-o aminti, recunoscu forma și 
culoarea unei senzaţii pe care nu o împărtășise decât cu Hector. 
Işi imagină că vede ceva similar la el, același fel de căldură, 
aceeași recunoaștere a ceva care dispăruse, dar nu se 
terminase. Dar de asemenea existau indiferență și răceală, 
poate mâhnire. Dar, acesta fiind fundalul personalităţii lui, 
Hector emana și certitudine, ca și cum ar fi stăpânit situaţia, în 
ciuda faptului că era complet expus pe acoperiș. Cu toate 
acestea venise. Ca și cum ar fi fost fericit să fie acolo. Ca și cum 

înțelesese mai multe despre natura vieţii de când se întâlniseră 
ultima oară. 

— Cred că cel mai sigur ar fi să vă lăsaţi și voi jos, spuse el. 

Făcură întocmai, între două mașini, la doar câţiva metri 
distanţă de Hector. 

— Bună, Sophie, spuse el. 

Vocea lui era aspră și profundă. 

— Bună, Hector, răspunse ea încet. 

Ochii lui se întoarseră spre băiatul de lângă ea. 

— El e Lothar, spuse ea. 

Hector îl privi atent pe băiat. 

— Bună, Lothar, spuse el. 

Lothar nu răspunse. 

— Ştii cine sunt eu? continuă Hector. 

Lothar dădu din cap că da. 

Hector îi studie chipul lui Lothar, apoi spuse: 

— Îmi pare rău pentru tot, pentru mama ta. Pentru modul în 
care a ieșit totul. 

Lothar privi în jos. 

Presiunea aerului crescu brusc. Sophie ridică privirea spre cer; 
era albastru-strălucitor. Apoi ea făcu ceea ce i se spusese. 

— Stai aici, Lothar, și nu te ridica, spuse ea. 

Sophie se ridică și se îndepărtă, lăsându-i pe cei doi în voia 
sorții. Sophie se ambiţionă să nu privească înapoi. 

Vocea lui Lothar, în spatele ei. 

— Sophie? 

Sophie merse mai rapid, în timp ce traversa acoperișul 
deschis al garajului spre scara rulantă cu care veniseră. 

Apoi îl auzi în spatele ei și se întoarse. Lothar era acolo. 

— Unde mergi? 

Vocea lui era nesigură, pierdută. 

— Stai aici, Lothar, și lasă-te în jos! Fă ce-ţi spun! 

Sophie spusese asta sever, dar fără convingere. 

— De ce? 

— Lothar! spuse Hector. Lasă-te în jos! 

Lothar se întoarse spre tatăl lui. Sophie plecă în grabă, cu 
ochii în pământ și durere în suflet. 

Un sunet scâncit zbură rapid pe lângă ea, urmat de ceva tare 
care izbi carnea și țesutul cu un bufnet înfundat. 

Hector căzu și rămase întins la pământ. Urmară alte focuri, 
toate din arme cu amortizor, astfel că nu se auzea nimic înainte 
ca gloanţele să izbească mașina lângă care era întins Hector. 

Sophie se adăposti după o mașină parcată. 

Impușcăturile încetară. Se așternu tăcerea. 

Sophie privea fix în pământ, ca și cum ar fi încremenit pentru 
o clipă. Reveni brusc la realitate și ridică privirea. 

Lothar era întins în același loc, ghemuit lângă cauciucul unei 
mașini. La vreo zece metri în spatele lui îl vedea pe Hector, care 
fusese nimerit. Părea să fie vorba de piciorul lui stâng, partea 
laterală a coapsei. Din rană curgea tare sânge, o grămadă de 
sânge. Ea își dădu seama că Hector fusese nimerit într-o arteră 
și că avea să moară, în afara cazului în care... 

Apoi din nou același sunet, dar cumva diferit. Arme cu 
amortizor, bolborosind la o oarecare distanţă. Dar gloanţele nu 
mai veneau în direcţia lor. În schimb, proiectilele trosneau pe 
deasupra capetelor lor, pe cerul albastru, trecând pe deasupra 
lor în două direcţii diferite. 

Sophie privi spre Hector. Acesta zăcea întins în aceeași 
poziție, acum cu un pistol în mână, în timp ce din coapsa lui 
curgea sânge. 

— Trebuie să legi rana, să oprești sângerarea! îi strigă ea. 

Hector își scoase cureaua de la pantaloni și o legă în jurul 
părţii de sus a coapsei. 

— Trage cât de tare poţi, spuse ea. 

Alte gloanţe loviră mașina după care se ascundea Hector. 
Apoi altele dintr-o direcţie diferită, lovind metalul după un tipar 
regulat și cu explozii prelungite. 

Hector rămase jos, complet nemișcat, prins în capcană din 
două direcţii. La cea mai mică mișcare ar fi fost lovit. 

Impușcăturile încetară, așternându-se o tăcere stranie. 

Işi traseră toți răsuflarea, rămânând perfect nemișcați. 

— Lothar! strigă Hector răgușit. 

— Da! 

— Ești bine? 

— Da... 

— Rămâi jos și nu te mișca, înţelegi? 

— Da, răspunse Lothar. 

Sophie privi precaut în jurul ei. Nu vedea de unde vin 
împușcăturile. 

— Sophie? continuă Hector. 

— Da? spuse ea. 

— Cum te simţi? 

— Ce-ai vrea să-ţi răspund la asta, Hector? 

El nu spuse nimic o clipă, apoi continuă: 

— Când m-am trezit din comă m-am gândit la tine. 

Sophie privi în pământ. 

— Și mie mi-a fost dor de tine, Hector, spuse ea. 

Lothar era între ei, ascultând, chiar dacă nu înţelegea niciun 
cuvânt din suedeza lor. 

— Ce cauţi aici, Sophie? întrebă Hector. 

Ea rămase așa. 

— M-ai trădat? continuă el. 

— Ce înseamnă asta? reuși ea să spună. 

— M-ai trădat? întrebă el din nou, accentuând pronumele 
personal. 

— Nu, Hector, răspunse ea. Nu te-am trădat. 

— Ce cauţi aici? întrebă el. 

Întrebarea rămase în aer. 

— Copilul nostru, Hector, răspunse ea. 

— Albert? E în regulă? 

— Nu știu. 

Hector înţelese cât de disperată era ea. 

— Unde e? 

O nouă ploaie de gloanţe izbi mașina după care stătea Hector. 
Din două direcţii. Trăgătorii lucrau împreună, împușcăturile se 
opriră brusc. Apoi, ca mai înainte, cineva trase spre trăgători. 
Din nou, se auzi un schimb de focuri înăbușit pe deasupra 
capetelor lor. 

Hector se ghemui cât de mult putu și păru să-și înțeleagă 
soarta. Nu avea să scape de-acolo cu viaţă. 

— la-l pe Lothar și pleacă de-aici, acum! strigă el. 

Apoi alte gloanțe loviră mașina, fără să ajungă la Hector. Era 
puţin probabil ca lucrurile să rămână așa, Sophie știa asta. 
Lunetiștii nu trebuiau decât să găsească poziţia potrivită. 

— Poţi să te ridici și să alergi? îl întrebă ea pe Lothar. 

Un parbriz explodă deasupra. Un glonţ zbură prin spatele ei, 
atingându-i părul și bufnind în asfalt. 

Sophie încremeni, era complet incapabilă să se miște. 

Aron stătea întins, cu pușca lui de lunetist, pe acoperișul unei 
clădiri aflate de cealaltă parte a parcării cu mai multe etaje, 
vizavi de Leszek și Hasani. Era mai sus decât ei, avea o vedere 
mai bună și examina prin lunetă clădirile din jurul parcării. 

Bărbatul care îl împușcase pe Hector era ascuns în turnul unei 
biserici. Aron le spuse lui Leszek și Hasani să tragă în direcția 
aceea și ei îl sfârtecară pe trăgător. Dar era prea târziu, Hector 
fusese lovit și ei își dăduseră de gol poziţiile. După asta fusese 
aproape imposibil să-i găsească pe oamenii lui Hanke. Aceștia 
erau desfășuraţi inteligent și se mișcau încontinuu, încercând să 
se apropie de Hector. Familia Hanke era în avantaj, iar Aron 
trebui să-și schimbe ţinta de multe ori, ca și amplasamentul. 
Fiecare secundă, fiecare foc tras puteau însemna diferenţa 
dintre viaţă și moarte. 

Însă acum Aron își abandonă pentru o vreme principala 
sarcină, ca să se ocupe de al doilea lucru pe care îl plănuise, 
fără ca altcineva să știe. 

Işi închise staţia de emisie-recepţie, devenind imposibil de 
contactat. Rămase acolo întins pe burtă, cu ochiul lipit de luneta 
telescopică, cercetând mașina în spatele căreia se ascundea 
Sophie, și îi descoperi capul. 

Aron dădu aerul afară din plămâni, își ţinu respiraţia și apăsă 
pe trăgaci. Pușca reculă și parbrizul mașinii explodă. Nu o vedea 
pe Sophie, nu știa dacă o nimerise. Rămase cu pușca ațţintită 
asupra mașinii, așteptând ca Sophie să se arate. 

Aron dădu iar drumul la staţia de emisie-recepţie. Auzi în 
ureche vocea lui Leszek. 

— Răspunde, Unu, răspunde, Unu! Am nevoie de ajutor! 
Numărul Trei lovit. Nu pot să-i resping. 

Aron îndreptă luneta spre acoperișul de vizavi și văzu cum 
Leszek dispare de la postul lui. Aron mișcă pușca spre stânga. ÎI 
vedea prin luneta telescopică pe Hasani întins pe burtă lângă 
pușca lui, cu sânge peste tot, rănit grav, mort. 

— Aici Unu, spuse Aron la microfon. Cred că au fost bruiaje. 

Vocea gâfâită a lui Leszek. 

— Eu plec de aici, încerc să ajung la Hector. 

Aron privi din nou spre acoperișul parcării. Vedea împușcături 
în jurul amplasamentului lui Hector. Nu îi vedea pe trăgători. 
Incercă rapid să o găsească pe Sophie, dar ea nu se vedea 
nicăieri. 

O mașină urcă rampa în mare viteză, un Subaru. Aron se uită 
prin lunetă la șofer. 

Jens Vall. 

(J 

Sophie stătea întinsă. O maşină urca rapid rampa, cu motorul 
ambalat. Maşina opri, cu portierele deschise. 

Sophie simți cum panica ei crește și stomacul i se strânge. 
Auzi un scrâșnet ascuţit atunci când mașina o luă rapid în 
marșarier, în spatele ei, dădu un colț, lovi niște mașini parcate și 
le târî. Sophie privi rapid spre ea. 

Subaru-ul lui Jens se îndrepta spre ea, cu ușa verticală din 
spate deschisă. Sophie nu se gândi, pur și simplu se ridică și se 
aruncă în portbagaj; scaunele fuseseră pliate și ea se rostogoli 
în față și se lovi la umăr, dar fără să simtă vreo durere. Jens 
merse mai departe în marșarier, spre Lothar. Acesta făcu la fel 
ca Sophie, se aruncă înăuntru. 

— Mergi mai departe cu spatele! ţipă Lothar. 

Jens ezită. 

— Fă ce spune! ţipă Sophie. 

Câteva gloanţe loviră mașina. 

Jens se îndreptă în viteză spre Hector și se izbi de epava 
ciuruită de gloanţe. Hector zăcea acolo ghemuit. 

Lothar se întinse pe burtă; Sophie îl ţinu de picioare și el îi 
întinse mâna tatălui său. 

Hector o apucă și se împinse. Lothar îl trase în mașină și îi 
ţipă ceva lui Jens, care acceleră în faţă, în mare viteză. 

Hector zăcea întins în mașină, în timp ce Jens se îndrepta spre 
rampa de coborâre. Gloanţele continuau să izbească acoperișul 
și părţile laterale, spărgând geamurile. Fiecare moment părea 
nesfârșit. 

Jens intră pe rampă, la adăpost, și continuă să coboare în 
mare viteză. 

— Albert? strigă Sophie către el. 

— Nu e aici. Nu e nimeni... doar trăgători. 

e 

Koen de Graaf era costumat în curier, pe bicicletă. Urmărise 
drama din poziţia lui de la ultimul etaj al unei clădiri de birouri. 

Koen simţea efectele heroinei. Lucra bine așa. Emoţiile lui 
erau reţinute, lumea era calmă și gestionabilă. La început totul 

mersese bine. Apoi Koen pierduse controlul, atât asupra 
situaţiei, cât și asupra oamenilor lui. 

Oamenii lui Hector se ţinuseră la depărtare de șeful lor. Koen 
contase exact pe opusul - că, deoarece știau că Hector și numai 
Hector e ţinta, vor încerca să-l protejeze cât mai de-aproape 
posibil. 

În schimb, Hector fusese acolo singur, împreună cu femeia și 
băiatul. Un glonte păruse să-l fi nimerit. Dar nu era de ajuns. 

O mașină dăduse buzna. Îi absorbise pe Sophie, Lothar și 
Hector ca un aspirator nenorocit. 

Trăgătorii lui Koen deschiseseră focul asupra ei, dar mașina 
dispăruse pe rampă în jos. 

Koen se scărpină tare pe obraz, urmărind evoluţiile cu o 
concentrare adâncă. Când își dădu seama că trăgătorii nu aveau 
să oprească mașina, ieși din birou, luă liftul în jos, ieși și se duse 
în spatele clădirii. Bicicleta lui era parcată acolo. Era albastru- 
deschis, cu ghidon răsucit și cauciucuri cu ţepi - foarte 
performantă și foarte rapidă. 

Făcu slalom printre mașini, mergând prin traficul aglomerat și 
trecând pe roșu, și merse o vreme pe trotuar, prezicând 
comportamentul celorlalţi. Heroina era făcută pentru biciclişti... 

Koen studiase acest oraș. Spitalul Universitar era în față. Asta 
era singura lui șansă și Koen miză pe ea. 

e 

Jens își croi drum prin trafic, cu mașina ciuruită de gloanțe. 
Era prea lumină, prea în stradă. Oamenii se holbau la ei. Jens îl 
sună pe Mihail pe mobil. 

— Ne întâlnim la Spitalul Universitar. 

Apoi închise. 

Sophie legă rana lui Hector cât de bine putu. Hector era foarte 
afectat, pierdea mult sânge și era tot mai slăbit. Lothar îl ţinea 
de mână pe tatăl lui. 

— Oamenii lui Hanke ne urmăresc, spuse Hector încet. Sună-l 
pe Aron. 

— Nu, nu acum. 

Hector nu înțelese. 

— Te lăsăm la spital, după aia îl sunăm pe Aron. 

Acum Hector înţelese. 

— Lothar vine cu mine, spuse el, încercând să pară sever. 

— Lothar vine cu mine, spuse ea. 

Hector se uită la fiul lui și era pe punctul de a-l întreba ceva în 
engleză. 

Sophie observă. 

— Nu, Hector. Nu o să se întâmple așa ceva, nu agrava și mai 
mult situaţia. 

Mașina opri brusc în faţa intrării principale a spitalului. 
Portiera din spate se deschise. Acolo era Mihail, mare și solid. 
Acesta îl prinse pe Hector, care gemu și îi aruncă o privire 
glacială lui Sophie. _ 

— E fiul meu! spuse el. Ințelegi ce spun? 

Sophie întoarse privirea. Mihail îl trase pe Hector afară din 
mașină și acesta scoase un țipăt de durere. Mihail îl așeză pe 
jos. 

Schimbară mașina și se urcară toţi în Passat-ul pe care îi 
furase Mihail. 

Lothar se întoarse, în timp ce plecau, și se uită cum 
personalul spitalului se repede afară și se lasă pe vine lângă 
tatăl lui. 

Sophie stătea pe locul din dreapta. Inima îi bubuia în piept. 
Închise ochii, încercând să-și calmeze pulsul, străduindu-se să 
respire calm. Reuși să apeleze numărul lui Leszek, care 
răspunse după două ţârâituri. 

— L-am lăsat pe Hector la spital. Ar trebui să vă duceţi acolo 
imediat. 

— Lothar? întrebă el. 

Sophie puse capăt convorbirii. 

Șocul situaţiei prin care trecuse se abătu asupra ei ca un 
tsunami. Mâinile începură să-i tremure. Incercă să le oprească 
ținându-le strâns. 

e 

Sonya întoarse în parcarea mare din fața spitalului. Opri la 
mică distanţă de intrare. 

Leszek și Aron ieșiră din mașină și intrară în grabă în spital. 

Se opriră în holul mare de la intrare, neavând habar unde să 
meargă. Se uitară la unul din planurile de pe perete, dar nu era 
foarte clar. Deciseră rapid să se îndrepte spre camera de 
urgenţă. Acolo era haos. Avusese loc un accident de mașină, cu 
multe mașini implicate. Rudele aglomerau biroul recepţiei și 
voiau răspunsuri. O asistentă singuratică și derutată încerca să 
le facă pe plac. Leszek și Aron se strecurară pe lângă ea. Găsiră 


VP - 255 


coridorul care ducea la sălile de operaţie. Dar ușa de sticlă era 
încuiată. Era nevoie de un cod de acces. Aron privi în jur, 
stresat, aruncând o privire spre ceasul de la mâna lui. 

Ușile din dreapta lor se deschiseră cu un bubuit. Doi lucrători 
de la urgenţe intrară cu o targă, alături de care alerga o 
asistentă cu o perfuzie. Veneau spre Leszek și Aron. Asistenta 
strigă patru numere spre Aron. El tastă codul, ușa se deschise și 
cei trei trecură în grabă cu pacientul însângerat. Ușa se închise 
automat. 

Aron se uită pe geam, așteptă până când cei trei dispărură cu 
pacientul într-o sală de operaţie. Coridorul era gol. Tastă codul 
din nou și intră împreună cu Leszek. 

Hector era în sala de operaţie numărul 7. Stătea întins pe o 
targă, sub cearșafurile sterile verzi. Deasupra lui erau aprinse 
lumini orbitor de strălucitoare. Avea ochii închiși, era sedat. 
Echipa de traumatologie din jurul lui purta halate și bonete 
verzi, și măști la gură. Erau trei. Un chirurg, un anestezist, o 
asistentă. Toţi se uitară lung la Aron și Leszek. 

Chirurgul protestă din spatele măștii și le spuse să iasă afară. 

Leszek scoase din buzunarul gecii un pistol automat și se 
postă în ușă. 

— Coase-l acum, spuse Aron, uitându-se cât e ceasul. Ai două 
minute. 

e 

Îmbrăcaţi în costume chirurgicale verzi, Aron și Leszek îl 
scoaseră pe Hector pe coridorul de lângă sala de operaţii, apoi 
găsiră un pat gol de spital și îl proptiră în ușa sălii de operaţie 
din spatele lor și blocară roţile. 

II împinseră pe Hector în direcţia opusă celei din care 
veniseră, trecând în grabă pe o ușă de sticlă către un hol în care 
erau scări și două lifturi late. 

Liftul sosi. Uşile se deschiseră; era gol. Îl împinseră pe Hector 
înăuntru. Leszek apăsă butonul parterului și ușile se închiseră 
încet. 

Afară se auziră pași rapizi și un braţ se strecură între cele 
două uși, care se deschiseră iar automat. 

Bărbatul care intră avea răsuflarea tăiată și le zâmbi 
recunoscător. Un curier pe bicicletă, cu rucsac, haine strâmte și 
cască pe cap. O privire ciudată. Era ceva cu ochii lui. 

Se opri unde găsi loc, la marginea patului; se uită în jos spre 
Hector, apoi în sus spre plafon. 

Liftul cobori încet. 

Urmă un scurt moment de pauză, un moment de relaxare 
mentală, iar Leszek privi spre pantofii lui. 

Dintr-odată, o mișcare rapidă a curierului. 

— Pistol, spuse Aron. 

Pronunţase cuvântul calm și limpede. 

Leszek prinse încheietura lui Koen cu amândouă mâinile și o 
întoarse în sus și la spate. Aron apucă mâna stângă a lui Koen și 
îl împinseră jos, pe spate, continuând să-i ţină brațele ridicate. 
Aron își puse pantoful stâng pe gâtul lui Koen și apăsă cu toată 
puterea pe care reuși să și-o adune. Liftul se apropia de parter și 
Leszek apăsă butonul de oprire de urgenţă. Liftul opri cu o 
smucitură. 

Aron apăsă în jos cu toată greutatea trupului. Koen de Graal 
se zbătu în zadar. După un minut, pistolul îi căzu din mână și el 
se rostogoli neputincios în adâncurile întunecate ale iadului. 

e 

Holul de la parter era gol când îl scoaseră pe Hector din lift. 
Sonya aștepta în spatele spitalului. Il suiră pe Hector, 
inconștient, în mașină și Aron se urcă lângă el pe bancheta din 
spate, în timp ce Leszek se urca în faţă. Sonya porni. 

Aron se întoarse spre Hector și îi verifică pulsul. Era regulat, 
dar slab. 

Aron oftă, apoi își frecă fața cu amândouă mâinile. 

— Ce harababură nenorocită, murmură el în timp ce se uita în 
spate, să vadă dacă îi urmărește cineva. 

— Hector e viu, spuse Leszek. 

Da, Hector era viu. Dar Hasani era mort. Din cauza lui, 
probabil, se gândi Aron. Se așeză mai bine pe scaun. 

Sophie... fusese atât de aproape. 

Gândurile i se învârteau în cap, în timp ce Sonya se îndrepta 
susținut spre ieșirea din oraș. 

De ce Malmö? se întrebă Aron. 

Își croiră drum prin trafic și ieșiră pe autostrada spre 
Copenhaga, apoi traversară podul Oresund, pe drumul de 
întoarcere în Franţa. Aron continuă să mediteze, în timp ce 
privea peisajul danez plat. 

Danemarca și Jens Vall. Acesta fusese acolo astăzi, din nou 
alături de Sophie. Danemarca și Jens Vall... exista un numitor 
comun, dar care? Aron era stresat, iar gândurile lui erau 
confuze, încercă dar nu reuși să-și amintească ceva anume. 

Aron oftă tare, apoi se frecă iar pe faţă. 

— Leszek, spuse el. 

Leszek se întoarse pe jumătate. 

— Ajută-mă! Danemarca și Jens Vall? Care e legătura? 

Se gândiră amândoi intens. Leszek găsi primul. 

— Îţi amintești când ne-am întâlnit prima oară cu Jens? 

— Feribotul din portul Rotterdam, vara trecută, nu-i așa? 

— Da, spuse Leszek. 

Apoi continuă: 

— După împușcăturile cu Mihail... Ne-am dus pe vas, apoi |- 
am lăsat pe Jens pe ţărmul lutlandei, când noi, ceilalţi, ne-am 
dat jos de pe vas. 

Aron își aminti. Asta era, ar fi trebuit să-și amintească. Jens o 
sunase pe bunica lui de pe vas. Bunica lui locuia în lutlanda. 

Suedia era în urma lor, Danemarca în fața lor. Aron cântări 
situația. Epuizat sau nu, încă nu terminase, și acum avea o idee. 

— Lăsaţi-mă aici, spuse el, arătând spre Aeroportul Kastrup 
din faţa lor, de la capătul podului. 


53. (Villefranche) 


Băieţii înotau în piscină, chiar dacă temperatura aerului nu 
putea fi mai mare de paisprezece grade Celsius. Raimunda îi 
supraveghea de pe un șezlong, în timp ce citea o carte. 

Angela era la fereastra camerei ei de la etaj, privind cum 
Andres o stropește cu apă pe Raimunda, care lăsă cartea jos, se 
ridică, prefăcându-se furioasă, și se îndreptă spre el. Andres 
râse panicat și se îndepărtă înot. Fabien făcu la fel, în partea cu 
apă mică, ţipând de plăcere și fugind chiar dacă el nu era 
fugărit. 

Angela plecă de la fereastră, luă cele două valize făcute de pe 
pat și cobori rapid la parter, unde le ascunse una peste alta într- 
o debara. Se opri pentru o clipă, inspiră adânc, apoi traversă 
podeaua rece de marmură a holului spre ușa grea de stejar de 

la intrare și descuie cele trei broaște, după care intră în 
sufrageria acoperită integral cu mochetă. 

Ușile de sticlă dinspre zona piscinei era deschise, iar perdelele 
de in fluturau în briza după-amiezii. Angela se opri în întunericul 
casei, privind afară, în lumina zilei. Raimunda stătea acum pe 
marginea piscinei, cu pantalonii suflecați și picioarele în apă, 
stropindu-i pe băieţii care încercau și ei să o stropească. 

Angela se uită la ceas. Trecu aproximativ un minut. Apoi auzi 
ușa de la intrare deschizându-se prudent și pași intrând în casă. 

Angela nu se întoarse; știa ai cui erau pașii. In schimb, ieși în 
lumina soarelui și se forță să zâmbească. 

— Mă ocup eu, Raimunda. Mersi. Ti-am pregătit ceva de 
mâncare în bucătărie. 

Raimunda se ridică de pe marginea piscinei. 

— Mersi, frumos din partea ta, spuse ea. 

Apoi se întoarse spre Andres, care era încă în apă, și simulă o 
expresie severă. 

— lar monstrul acela mic trebuie să înveţe să se poarte. 

Andres râse, iar severitatea de pe faţa Raimundei se topi într- 
un zâmbet. Raimunda plecă. 

Angela așteptă până când ea ajunse în casă, apoi le făcu 
semn băieţilor să vină și le aduse halatele de pe masa pe care 
fuseseră lăsate. Ei protestară. Ea le spuse clar că nu era 
momentul pentru asta și ei se mirară de brusca ei asprime. 
Făcură ce li se spusese, ieșiră din piscină, își luară halatele și 
apucară mâinile întinse ale mamei lor. 

Angela îi duse în casă prin sufragerie, lăsând urme ude pe 
mochetă. În vilă umblau polițiștii. 

— Mamă? spuse Andres, privind în jur curios. 

Ea nu răspunse, ci îi duse după ea prin hol și pe lângă 
bucătărie. Doi polițiști în uniformă o supravegheau pe 
Raimunda, care stătea pe un scaun la masa din bucătărie. 
Angela se uită în ochii ei, Raimunda avu un amestec de 
batjocură și siguranţă atunci când o privi. Batjocură deoarece 
Angela era o trădătoare. Siguranţă pentru că asta era exact 
ceea ce îi lipsea Angelei. 

Angela îl găsi pe Gustave Peltier în sufragerie. Acesta arăta 
exact așa cum și-l amintea ea: hărțuit, îmbrăcat cu geacă, blugi, 
pantofi din piele de vițel, păr grizonant de lungime medie, o 
eșarfă la gât, frivolitatea neîngrijită a vârstei mijlocii. 

— Angela, totul e aranjat. Unde sunt bagajele voastre? 

— In debaraua de sub scări. 

Gustave pocni din degete către un poliţist în uniformă și îi 
făcu semn să le aducă. li conduse pe Angela și pe băieți 
rămânând în spatele lor, pe ușă, spre o mașină de poliţie care 
aștepta. 

Un poliţist în haine civile era deja la volan, un bărbat tânăr cu 
o expresie de concentrare intensă în ochi. 

Gustave urcă în față. Plecară imediat, iar Gustave începu să 
vorbească rapid la un walkie-talkie. Vila rămăsese deja în urma 
lor. 


54. (Danemarca) 


O luară spre vest, prin Danemarca. Telefonul lui Sophie vibra 
în buzunar. 

— Da? 

— Ce s-a întâmplat? 

Vocea lui Roland Gentz era inconfundabilă. 

— De ce mă întrebi pe mine? 

— Hector e viu? 

— Nu știu. 

— Era viu atunci când tu și cu băiatul ati fugit? 

— Unde e Albert? 

— Răspunde la întrebarea mea. 

— Răspunde tu la a mea, spuse ea. 

— Albert e bine. Hector e viu? 

— Era viu atunci când am plecat noi. Vreau să vorbesc cu 
Albert. De ce nu l-aţi adus la mine? 

— Unde e Hector acum? 

— Nu știu unde e Hector. Am avut o înțelegere și voi ați 
încălcat-o. 

Sophie încercă să-și păstreze calmul. 

— Daţi-mi-l pe Albert acum, imploră ea cu voce joasă. Nu 
aveţi nimic de câștigat din asta. Îmi vreau fiul înapoi... 

— Trebuie să știm dacă Hector e viu. 

— Pentru ce...? 

— Tinem legătura. 

Mobilul ei amuţi. Roland închisese. 

Sophie tremura. O supradoză de suferință și disperare, 
frustrare și furie prelua complet controlul asupra întregii ei 
existențe, cu o forţă paralizantă. Lasă acest disconfort să treacă 
peste ea, s-o împingă în jos. Îl lăsă s-o rănească, s-o chinuie, s-o 
sufoce și s-o usture. Sophie continuă doar să respire și să 
aștepte, nu avea altceva ce să facă. 

— Te caută o polițistă, Sophie, spuse Mihail. 

Ea nu înțelese. 

— Ce-ai spus, Mihail? 

El se uită la ea în oglinda retrovizoare. 

— O polițistă suedeză te-a căutat, Antonia nu mai știu cum, 
vrea să vorbească cu tine. 

— De unde știi asta? 

— De la Rudiger. 

Antonia, se gândi Sophie. Antonia Miller. Și-o aminti pe 
poliţista care anchetase crimele de la Trasten. Antonia o vizitase 
acasă, la vila din Stocksund, și îi pusese întrebări. Părea 
rezervată, dar curioasă. 

— Ce-a spus? 

Mihail se lăsă pe spate, apoi privi iar în oglindă. 

— Nu știu. Rudiger a transmis mesajul. 

— L-a sunat pe el? 

— Da. 

— Și el ce i-a spus? 

— Nimic, presupun. 

Mihail căută în buzunar și scoase ceva, apoi întinse mâna în 
spate spre ea, cu un bilet între două degete lungi. Un număr de 
telefon mobil suedez. 

Jens se întorsese. Nu spuse nimic; poate că aștepta o decizie. 

Sophie își puse mobilul în poală și se uită pe geam, în 
căutarea unui răspuns. 

— Sun-o, spuse Jens întorcându-se iar. Vezi ce are de spus, n- 
ai nimic de pierdut. 

Sophie formă numărul de pe bucata de hârtie. Sună de două 
ori, apoi îi răspunse o femeie. 

— Da? 

— Ai încercat să iei legătura cu mine. 

— Da, așa e. 

Femeia părea aproape ușurată. 

— De ce? 

— Unde ești? întrebă Antonia. 

Lumea gonea pe lângă geamul mașinii, totul era în ceată. 

— inchid, dacă nu-mi spui ce vrei, spuse Sophie. 

Antonia tăcu, de parcă femeia de la celălalt capăt al firului se 
gândea foarte atent ce să spună, temându-se ca nu cumva să 
spună ce nu trebuie, temându-se să-și rateze șansa. 

— Și eu mă ascund, spuse ea. 

— Explică-mi! 

— Se întâmplă unele lucruri. 

— Ce fel de lucruri? 

— ÎI ştii pe Lars Vinge? 

— Ce-i cu el? 

— Stii cine era? 

— Da. 

— A lăsat o geantă. Și eu am găsit-o. 

— Da? 

— Numele tău e foarte prezent în documentele din ea. 

Vocea Antoniei deveni mai calmă. 

— Trebuie să aflu de ce, ca să pun capăt acestei situații. 

— Care situaţie? 

— Încă nu știu. 

— Ai spus că te ascunzi. Cine te urmărește? 

— Eu am intrat în pământ. Nu pot să spun mai mult. 

— Ce știi? întrebă Sophie. 

— Câte ceva. 

— Ce nu știi? 

— Mult mai multe. 

Ochii lui Sophie se întâlniră cu ai lui Jens. 

— Și cu ce vrei să te ajut eu? întrebă Sophie. 

— Vreau să am o imagine mai clară. 

— A ce? 

— A oamenilor care au murit acum șase luni, ce li s-a 
întâmplat, ce știau, ce știi tu de la Trasten. Ce s-a întâmplat 
acolo. Acum suntem doi care ne ascundem, suntem amândoi 
polițiști și suntem pe urmele unui lucru important. 

Sophie se gândi pentru o clipă. 

— Sophie? zise Antonia vorbind acum ca o prietenă. 

— Da? 

— Tu cu ce ai vrea să te ajut? 

— Să-mi găsesc fiul, șopti ea. 
55. (Villefranche) 


Leszek și Sonya călătoriseră non-stop după ce îl lăsaseră pe 
Aron. Cu feribotul din Radby în Puttgarden, apoi prin Germania 
spre graniţa de sud, peste Alpi și în jos spre Lugano. Hector se 
trezi acolo. Merseră mai departe prin Italia, până ajunseră la 
Mediterana, apoi cotiră spre vest, înspre Riviera Franceză și 
Villefranche. O călătorie de douăzeci de ore. 

Ținând cont de circumstanţe, Hector se simţea destul de bine. 
În curând, Raimunda avea să poată să aibă grijă de el. 

Villefranche dormea atunci când ajunseră ei, dimineaţa 
devreme. Urcară drumul șerpuit spre vilă. 

Leszek privi în sus spre casă, examinând faţada. Un stor tras 
în jos la una din camerele pentru oaspeţi dinspre drum: un 
semnal că totul era în regulă... după-amiază. Dar nu acum, nu 
dimineața devreme. Acum storul ar fi trebuit să fie ridicat, iar 
înăuntru aprinsă veioza. Așa se înțeleseseră, iar Raimunda era o 
persoană foarte conștiincioasă. 

— Mergi mai departe, îi spuse el Sonyei. Treci de casă. 
Hector, lasă-te jos și adăpostește-te. 

Trecură de vilă. Leszek nu văzu nimic neobișnuit. Merseră mai 
departe pe drum în sus, oprind pe creasta primului deal. 

— Așteptaţi-mă aici, spuse el. 

Apoi se dădu jos din mașină și dispăru într-o grădină. 

Se îndreptă rapid înapoi spre vilă. Acolo se căţără pe zid și 
ateriză în picioare pe gazonul de lângă piscină, unde se opri și 
ascultă. Tăcere completă. În piscină pluteau jucării și o saltea 
gonflabilă. Asta nu se întâmpla niciodată. De obicei, Raimunda 
ţinea ordine. 

La adăpostul copacilor și tufișurilor din curte, Leszek ocoli vila 
spre partea din faţă. Acolo era parcată o mașină. Micul Peugeot 
cu care Raimunda se ducea la cumpărături. Leszek merse mai 
departe, pe partea laterală a casei, unde se lăsă pe vine în 
spatele ferestrei mari a sufrageriei, apoi se iţi în penumbra ei. 
Toată mobila era exact acolo unde ar fi trebuit să fie. Trecu la 

camera de luat masa. La fel și acolo, doar mobilă într-o cameră 
liniștită. 

Leszek se lăsă iar pe vine și trecu mai departe la bucătărie, 
ițindu-se prudent înăuntru. La masa din bucătărie, în întuneric, 
stătea cineva. Licărul roșu al unei lanterne îi oferea bărbatului 
suficientă lumină ca să citească o carte. Lângă el, pe masă, era 
un termos, o cană, un ziar francez și un pistol negru lucios. 

Leszek întinse gâtul. Doi oameni dormeau pe podea, lângă 
dulapurile din bucătărie, în saci de dormit puși pe saltele de 
camping. Unul dintre ei avea în spatele lui un rucsac negru, cu 
emblema Poliţiei Naţionale pe el. 

Leszek se trase cu spatele, apoi fugi silențios, sări peste zid, 
străbătu grădina vecinului și se întoarse la mașină. 

— Poliţia e înăuntru, ne așteaptă, spuse el în timp ce se urca 
pe bancheta din spate, lângă Hector. 

Sonya porni mașina și plecară. 

— Ceilalţi? întrebă Hector. 

— Nu i-am văzut pe niciunul. Pare că au plecat în grabă. Se 
gândiră toţi intens. 

— Cum ne-a găsit poliția? întrebă Hector. 

— Raimunda sau Angela? răspunse Leszek. 

— Angela, spuse Sonya. 

Niciunul nu o contrazise. 

— Ce știe Angela? întrebă Hector. 

— Destule, spuse Sonya. 

— Destule în ce sens? 

— A fost căsătorită cu fratele tău, Hector. 

Sonya conducea mașina pe drumul șerpuit. 

— Unde mergem acum? adăugă ea. 

— Trebuie să dispărem, spuse Hector scurt. 

— Nu avem niciun ban, spuse Sonya. Și fără bani nu avem 
prieteni. 

încercă să-l vadă pe Hector în oglinda retrovizoare. 

— Fără bani, fără prieteni, spuse Hector ca pentru el. 

Apoi zâmbi, ca și cum asta ar fi fost ceva amuzant. 

Începură să sugereze nume. Nume de parteneri de afaceri, 
prieteni, cunoștințe, oameni din trecut. Niciunul dintre ei nu era 
potrivit, toţi implicau prea mult risc. 

În cele din urmă, Leszek spuse: 

— Vărul tatălui tău, Hector. 

— Cine? întrebă Hector. 

— În fiecare an, Adalberto trimitea bani la mănăstirea din 
Toscana; o ţinut-o în funcţiune, nu-ţi amintești? 

Hector căută în memorie, da, își amintea. Roberto... 

— la-o spre Toscana, spuse el. 


56. (Stockholm) 


Pașapoartele erau cele europene standard. 

Marianne Grip de la Spălătorie stătea la volanul Jaguarului ei 
XJ6, inspectându-le ca un vameș. 

— A avut nevoie de o zi și jumătate ca să facă astea după ce 
m-ai sunat, Antonia, spuse ea. Unii falsificatori chiar își merită 
reputația. 

Le întinse Antoniei și lui Miles, care stăteau pe bancheta din 
spate. 

Miles și Antonia își deschiseră noile pașapoarte și se uitară la 
fotografiile lor, la numele și semnăturile false. 

— Nu sunt niște falsuri obișnuite, sper că apreciaţi asta. 

Miles și Antonia se uitară lung la ea, fără să înţeleagă. 

— Ăsta e un miracol, spuse Marianne. Acte de identitate și 
pașapoarte false care funcţionează... Să nu credeţi că e ceva 
normal. 

Marianne își aţinti ochii asupra lor. 

— Și, în sfârșit: asta e o mașină din 76; o am de la Assar. 
Dacă o zgâriaţi măcar, n-o să vă iert niciodată. 

Marianne deschise portiera; era mare și grea. Se dădu jos, 
apoi se aplecă și se uită iar înăuntru. Scoase un oftat, 
severitatea ei dispăru și fața îi reveni la normal. 

— Fiţi atenţi, indiferent ce o să faceţi, spuse ea închizând 
portiera mașinii. 

Miles și Antonia se urcară în faţă, Miles la volan. Volanul era 
larg și subțire. Răsuci cheia. Mașina veche porni. Motorul torcea 
liniștitor. Antonia dădu drumul la GPS-ul de pe telefonul ei, 
deschise hărţile și tastă adresa micului sat din lutlanda pe care 
i-o dăduse Sophie. 

Ridică telefonul spre Miles, care se uită la el. 

— Ne așteaptă zece ore de mers, spuse el, ieșind din locul de 
parcare. 

— Vrei să jucăm / Spy? întrebă ea neutru. 

e 

Tommy stătea întins pe canapeaua de acasă, cu capul pe 
sânii Monicăi. Ea îl mângâia pe cap. Mișcarea era minimă, abia 
perceptibilă. 

— Ai fost bun cu mine, Tommy. 

Vocea ei era subțire și bolborosită, vorbirea îi fusese afectată, 
femeia se stingea, era aproape anihilată. Monica se luptă cu 
vorbele. 

— Întotdeauna, de prima oară când te-am întâlnit. Faţă de 
mine și fete, față de toţi pe care îi știi. Chiar și faţă de dușmani. 

Tommy încercă să găsească o simetrie între tavan și partea 
de sus a ușii deschise. 

— Dar apoi te-ai schimbat în rău, Tommy. 

Tommy reuși, cu un ochi închis, să alinieze partea de sus a 
ușii cu colțul tavanului. 

— Ai încetat să mai vorbești cu mine, ai devenit tăcut și 
deprimat. Și uneori te-ai înfuriat, ca și cum depresia ta ar fi găsit 
un debușeu. Te-ai schimbat. Eu am vrut să te ajut, dar n-am 
reușit să ajung la tine, Tommy... Te-ai izolat și ai dispărut. 

Tommy întoarse privirea de la colț și privi fix tavanul. 

— Poate că asta s-a terminat acum, Tommy? Gata? 

Monica se întrerupse brusc, respirând superficial, apoi 
continuă cu o voce mai slabă. 

— Ar trebui să vorbești cu fiicele tale, să le explici. Să le dai 
șansa de a nu trebui să ducă mai departe problemele tale. 
Inainte puteai să vorbeşti cu ele. Fă-o din nou... Fă bine, 
Tommy. 

Tommy ascultă. Auzea ce spune ea, dar nu înțelegea. Pe 
vremuri înțelegea. Dar aia fusese atunci și asta era acum - erau 
lucruri complet diferite. Atunci el era altcineva, totul era diferit. 
Fusese poliţist, soț, tată, coleg. Era pragmatic, amabil și, în 
ciuda unei viziuni destul de negative asupra lumii, încerca să 
facă ce era corect. Acum era în continuare poliţist, soț, tată și 
așa mai departe. Dar era și infractor, criminal, iar acum, cu 
aceeași viziune negativă asupra lumii, încerca în mod activ să 
facă ceea ce era greșit. Asta era calea pe care o alesese. Nuo 

putea schimba, indiferent cât de mult ar fi vrut. Consecințele ar 
fi fost prea grave. 

Monica... Ea era totul pentru el. Poate că asta era forța lui 
motrice suplimentară. Ar fi trebuit să fie ceva eminamente bun, 
dar nu era; era ceva eminamente rău. 

Tommy se uită la soţia lui. 

— M-am lăsat de băut, spuse el. 

Ea îl privi adânc în ochi. 

— Asta e bine, șopti ea. 

— Te iubesc, spuse el. 

Ea îl crezu, el își dădu seama de asta. Era mare lucru, acum 
când el nu mai credea în sine însuși. Tommy întoarse capul în 
altă parte. 

— Le iubesc pe fetele noastre, continuă el. 

Monica îl mângâie pe cap. 

Soarele dispăru în spatele unui nor și sufrageria se întunecă. 

— Aș vrea să pot da timpul înapoi, Monica. Dar nu pot. 

Ea continuă să-l mângâie. 

— Nu, Tommy, nu poţi. 

Vocea ei era subţire, atât de slabă! 

Pe lângă ei trecea timpul. El ar fi vrut să rămână acolo, să 
rămână cu Monica lui. Acolo unde viaţa era protejată și normală. 

— Tommy? șopti ea. 

El aşteptă. 

— Vreau să-mi promiţi un lucru. 

El încercă să anticipeze. 

— O să mă ocup de tot, îți promit. 

— Nu, nu asta, îl întrerupse ea. 

Monica îi întoarse faţa, astfel ca el să se uite la ea. 

— Ajută-mă să plec, atunci când o să vină momentul. 

Tommy nu știa ce să spună. 

— Promite-mi că mă ajuţi dacă eu o să devin captivă înăuntrul 
meu. Nu vreau să ajung acolo, nu vreau să fiu speriată. Promite- 
mi că o să mă ajuţi puţin să merg mai departe. 

El o privi lung. Dar ea se mulţumi să se uite calm la el. 
Tommy se ridică și plecă, intră în bucătărie, dădu ocol mesei, cu 
mâinile pe cap... Ce naiba căuta în bucătărie? 

Apoi cobori la subsol, pe treptele abrupte și înguste. 

Sertarul de jos al biroului era gol; golise sticla de gin în veceu 
mai devreme. 

Auzea un zumzăit în cap și își mușcă unghia degetului mare. 

Mobilul îi bâzâi în buzunar și Tommy răspunse. 

— Da? 

— Stefan sunt. 

— Care Stefan? strigă el. 

— Stefan Andersson, de la criminalistică! 

Tommy se scarpină tare în cap. 

— Ce e? 

— Am reușit să localizez telefonul mobil. GPS-ul tocmai a fost 
pornit. 

— Unde? 

— Norrbackagatan, Vasastan - Birkastan. 

e 

Tommy descuie dulăpiorul cu arme în care își ţinea puștile de 
vânătoare și scoase un revolver cu ţeavă scurtă, de calibrul 38, 
pe care îl furase în timpul percheziţionării casei unui avocat, în 
urmă cu patru luni. 

Verifică arma - încărcată complet, de culoare argintie, cu 
mâner de sidef - și o cântări în mână. 

Tommy își luă geaca de iarnă din hol. Ascunse revolverul într- 
un buzunar secret din interior, îmbrăcă geaca și o luă spre 
lumea abjectă de afară. 

Îl sună pe Negerson din mașină și îi dădu adresa din 
Birkastan. Tommy conduse rapid, forțând mașina. 

e 

Ove Negerson era deja acolo, la adresa la care ar fi trebuit să 
fie telefonul Antoniei Miller, sprijinit de capota Mercedesului său, 
atunci când Tommy trecu pe lângă el, căutând un loc de 
parcare. 

Când Tommy se apropie, Ove stătea în spatele mașinii. 
Deschise portbagajul cu telecomanda. Toate armele lui Ove 
erau întinse pe o pătură. Ove flutură din mână. 

— Voilà! 

Tommy văzu două pistoale, două puști - una mai scurtă, cu 
lunetă de trăgător de elită, cealaltă veche și ruginită -, trei 
cuțite (două cuţite-fluture și un cuțit de vânătoare) și două 
amortizoare. 

Ove se aplecă și înșurubă amortizorul la pistol, apoi îl ridică 
de parcă era un trofeu. 

— Și tu? 

— Nimic, spuse Tommy. 

Ove deschise gura teatral și îl privi lung, cu ochii măriţi. 

— Trăiești periculos, Tommy? 

— Du-te dracu'! 

Ove închise portbagajul și se îndreptară amândoi spre 
intrarea în clădire. Un bărbat cu un câine tânăr se îndrepta spre 
ei. 

Ove se crispă, privind lung câinele. 

— Ți-e frică de câini? chicoti Tommy satisfăcut. 

— Da, spuse Ove. Dintotdeauna mi-a fost frică de câini, de 
când eram mic. 

Tocmai intrau pe ușă atunci când Stefan de la criminalistică 
sună iar. 

— Ce dracu' mai e acum? răspunse Tommy. 

— Semnalul a dispărut, apoi a apărut iar. Merg spre sud, pe 
autostradă. 

— La naiba! 

Tommy se întoarse și alergă spre mașină. 

— S-o luăm pe a mea, strigă Ove după el. 


57. (lutlanda) 


Vremea se înrăutăţise. Începuse furtuna, iar copacii se îndoiau 
în vânt, în timp ce ploaia cu lapoviţă biciuia geamurile. Lothar 
privea afară, pe fereastra formată din bucăţi mici de sticlă fixate 
în cadre metalice. 

Sophie stătea sprijinită de tocul ușii. Nu știa dacă el era 
fascinat de furtună sau doar își lăsa gândurile să cutreiere. 

Sophie se lăsă puternic într-o parte, greutatea trupului ei 
apăsând mai tare pe tocul ușii, iar lemnul vechi scârţâi. 

Lothar se întoarse. Se uită la Sophie pentru câteva clipe, apoi 
spuse: 

— Va trebui să fug de-aici? 

— Nu, nu va trebui să fugi de-aici, Lothar. 

— Ce o să faceţi cu mine? 

Vocea lui era fermă. 

— Nu știu, șopti ea. 

— Am fost răpit din nou? De data asta de voi? 

— Nu, n-ai fost răpit. 

— Deci pot să-mi iau lucrurile și să plec pur și simplu? 

— Nu, nu poți, spuse ea. 

— Deci am fost răpit? 

Sophie își înfășură brațele în jurul trupului. Uneori era rece, 
chiar dacă era cald. 

— Vreau să fiu cu tatăl meu, spuse Lothar aproape în șoaptă. 

Ea nu mai voia ca situaţia asta să continue, nu mai suporta. 
Se întoarse ca să coboare înapoi la parter. 

— Albert a spus că tu crezi că n-ai voie să faci greșeli, spuse 
el, deși ea era cu spatele. 

Sophie se opri și se întoarse. Lothar continuă: 

— A spus că tu crezi că nu ai voie să faci greșeli. Așa că 
mereu crezi că faci ceea ce e corect. 

— Știu că fac greșeli, spuse ea apărându-se. 

Lothar clătină încet din cap. 

— El nu a spus asta ca o critică. Nu știa dacă trăieşti sau nu. l- 
am povestit despre mama mea, despre faptul că au omorât-o. 
Era speriat ca nu cumva să ţi se fi întâmplat și ţie același lucru. 

— Și? 

— De aia lucrurile sunt așa cum sunt. 

— Din cauza asta? Pentru că eu nu am voie să fac greșeli? 

Lothar ridică din umeri. 

— Poate. 

— Albert a spus asta? 

Lothar dădu din cap că da. 

Lui Sophie îi veni să pufnească. Să spună că el nu știa ce 
vorbește... Dar știa că nu era adevărat. 

— Ce ţi-a mai spus Albert? 

— Nu contează. 

Lothar era calm. Pragmatic. 

— De ce-mi spui lucrurile astea, Lothar? 

— Pentru că mama mea a fost omorâtă. Pentru că sunt târât 
într-o parte și-n alta printr-o lume care nu are nimic de-a face cu 
mine. Nu mă ascultă nimeni. M-am întâlnit cu un tată despre 
care nu știam că există și apoi am fost smuls de lângă el la fel 
de abrupt. 

Lothar făcu o pauză. 

— Și în tot acest timp, tu ești cea care decide rezultatul, 
Sophie. 

— Nu, nu e așa..., spuse ea ezitant. 

— Ba da, este! Viaţa mea e în mâinile tale, dar tu nu 
îndrăznești să recunoști. 

Sophie întoarse privirea în altă parte. Ploaia și ninsoarea 
biciuiau fereastra, iar vântul care încerca să găsească o cale de 
a pătrunde în vechea casă scotea un sunet șuierat. 

— Ce vrei să fac, Lothar? 

Sophie se simţea groaznic. 

— Depășește lucrul ăsta. 

— „Lucrul ăsta”? 

— Tot ce e greșit. 

Fiul lui Hector. Leit tatălui său în clipa aceea, era evident. 
Capacitatea bruscă de a formula ceva în cuvinte, de a-ți 
răsturna modul în care te priveai, de a te face să vezi ceva așa 
cum era în realitate. Netemător, curajos, înţelept. Nelimitat. 

— Cum? șopti ea. 

— Spune-mi ce gândești și ce o să se întâmple cu mine. 
Trebuie să știu. 

— Ştii, spuse ea. 

— Nu, cum aș putea să știu dacă nu-mi spui? g 

Sophie ar fi vrut să fugă. Dar rămase unde era. Inghiți de 
două ori, apoi spuse: 

— Imi vreau fiul înapoi, și o să fac orice ca să se întâmple. 

— Orice? 

Ea dădu din cap că da. Maxilarele ei erau încleștate. 

Apoi Sophie se întoarse și cobori la parter, în bucătărie. Se 
opri lângă chiuvetă și se sprijini de ea cu mâinile, respirând 
greoi, cu ochii închiși. 

Lothar cobori în urma ei. 

— Vrei ceva de băut? întrebă ea, cu spatele la el. 

— Ar prinde bine, spuse el, așezându-se pe un scaun. 

e 

Mihail traversă piața cu capul între umeri, luptându-se cu 
vântul și ploaia. 

Jaguarul argintiu era parcat în faţa cafenelei. 

Se apropie de mașină din spate, citi numărul de înmatriculare 
și, fără să privească în jur, deschise portiera din spate și se 
strecură pe banchetă. 

— Porneşte, îi spuse el lui Miles, care era la volan. 

Antonia aruncă o privire spre el de pe locul din dreapta. Mihail 
îi făcu semn că ar trebui să se uite în faţă. 

Se îndepărtară de piaţă și ieșiră din oraș. Mihail îi îndrumă pe 
un drum principal și Miles acceleră. Mihail se lăsă pe spate, 
scoase un walkie-talkie din buzunarul gecii și apăsă pe butonul 
Vorbește. 

— Cum pare? 

Se auzi un pârâit. Vocea lui Jens. 

— Nu-mi pot da seama, tu poți? 

Mihail privi în spate. Vremea era în continuare rea și 
vizibilitatea proastă. Abia îl distingea pe Jens în Passat, cu trei 
mașini în spate. 

— Nu ne urmărește nimeni, spuse el. 

— O să facem niște ocoluri, apoi mergem mai departe. 

Mihail îl îndrumă pe Miles să conducă în cercuri, iar și iar, într- 
o parte și-n alta. 

După jumătate de oră urcau pe aleea spre casa bunicii lui 
Jens. Miles parcă în faţa intrării și coborâră din mașină. 

Antonia privi în jur. În ciuda furtunii, era minunat. O casă 
văruită, pe jumătate din cherestea, cu acoperiș de stuf. 

Mihail deschisese deja portbagajul și scosese geanta sport, iar 
acum se îndreptă spre Antonia și le făcu semn ca ea și cu Miles 
să rămână sprijiniți de mașină. Mihail îl grăbi pe Miles, 
împingându-l spre mașină, iar Miles întinse mâinile ca să se 
pregătească, dar tresări din cauză că-l durea mâna dreaptă, pe 
care și-o rupsese. 

— Stai așa, îi spuse Mihail. 

Apoi îl percheziţionă, și făcu același lucru cu Antonia. 

— În geantă, spuse ea. Pistolul meu e în geantă. 

Mihail le făcu semn să intre. 

Sophie îi întâmpină în hol. Erau uzi și înfriguraţi, după ce 
fuseseră obligaţi să stea în furtună, în timp ce erau 
percheziționaţi. 

— Bună, Sophie, spuse Antonia, dându-și părul ud de pe 
frunte. 

Sophie nu răspunse. 

— Miles Ingmarsson, se prezentă Miles. 

— Urmaţi-mă, spuse Sophie. 

Intră în bucătărie. Miles și Antonia se așezară la masă. Sophie 
se sprijini de blat, vigilentă. 

Mihail intră în urma lor și puse geanta pe masă, apoi trase un 
scaun, îl puse lângă perete și se așeză pe el, cu picioarele larg 
desfăcute. 

— Mulţumim că ne-aţi lăsat să venim, spuse Antonia. 

Sophie așteptă. 

Antonia întinse mâna după geantă, scoase toate fotografiile 
copiate și le aruncă pe masă. li făcu semn lui Sophie să se uite. _ 

Sophie se văzu în diverse situaţii, în casa ei din Stocksund. Il 
văzu pe Albert înainte de accident, stând în bucătărie în spatele 
ei. Se văzu mergând pe bicicletă, conducând mașina, lucrând în 
grădină. 

— Există și ore întregi de înregistrări audio cu tine, spuse 
Antonia. 

— Știu, spuse Sophie. 

Miles și Antonia erau șocați. 

— De unde știi? întrebă Miles. 

— Am găsit microfoanele, spuse ea. 

— Cum? De ce? 

— Am examinat casa, răspunse Sophie cu înverșunare. 

— Cine le-a instalat? întrebă Antonia. 

— Voi, spuse Sophie. 

— Nu, nu noi, răspunse ea. 

— Ba da, voi, poliţia. Gunilla Strandberg a pus să fie instalate. 

Antoniei i se învârtea mintea. 

— De ce? întrebă ea, cu ochii aprinși. 

Sophie recunoscu acel zel de la prima lor întâlnire, acea sete, 
acea curiozitate... acea urgenţă. Exista aici ceva compulsiv, 
ceva ce Antonia Miller încerca să ţină sub control. 

Sophie luă o fotografie cu Albert. 

— Spuneţi-mi ce știți și de ce sunteţi aici, spuse ea. 

Antonia se uită la Miles, ca pentru a întreba: poți să mă ajuti? 

— Asta e operațiunea ta, Antonia, spuse el. 

— Imi dai te rog un pic de apă? întrebă ea. 

Sophie luă un pahar de pe raft, îl umplu cu apă de la robinet și 
i-l dădu Antoniei, care bău jumătate din el dintr-o înghiţitură. 

Puse paharul pe masă, apoi privi lung în el, ca și cum 
povestea ei ar fi plutit în apa de-acolo. 

— Eu am fost primul detectiv care a ajuns la Trasten după 
împușcăturile și crimele de anul trecut din august, spuse ea. Am 

început să anchetez, dar nu avansam deloc. Cu puţin timp în 
urmă mi-a fost luat cazul, și în locul meu a fost adus Miles. 

Antonia arătă rapid spre acesta, apoi continuă să povestească 
cum lui Miles i se spusese să nu facă nimic și cum ea continuase 
să caute, dar fără să găsească vreun răspuns, doar noi întrebări. 
Cum în cele din urmă începuse să caute în afara cazului, la 
polițiștii care îl anchetaseră pe Hector Guzman, Gunilla 
Strandberg și fratele ei. Nici acolo nu găsise nimic. Apoi cum 
primise brusc un indiciu dintr-o sursă neașteptată, un gangster 
mărunt din Stockholm pe nume Håkan Zivkovic, care îi dăduse 
niște informaţii sumare, dar vorbise despre Lars Vinge ca despre 
cineva la care Antonia ar fi trebuit să privească mai atent. Și 
cum asta dusese la cutia de valori și la bancă, la geanta din faţa 
lor, de pe masă. Apoi tentativa de asasinat a lui Tommy asupra 
lui Miles și cum ea și cu Miles dispăruseră de parcă intraseră în 
pământ. Cum reușiseră să ia legătura cu Sophie graţie 
șervetului pe care îl găsiseră în apartamentul ei. 

— lar acum iată-ne aici, conchise Antonia. 

Sophie arătă spre geanta sport a lui Lars Vinge. 

— Poţi să mă întrebi, spuse ea încet. 

e 

Pământul era ud și Tommy stătea întins pe burtă, privind 
printr-un binoclu. Lângă el era Ove, cu o pușcă dotată cu lunetă 
telescopică. Ploaia începea să arunce ace minuscule de gheaţă, 
în același timp reci și ude. Vizibilitatea era groaznică. 
Danemarca chiar era o cloacă nenorocită... 

Tommy vedea prin binoclu înăuntrul unei bucătării de ţară de 
modă veche, patru oameni în total... Sophie Brinkmann și un 
nemernic solid, pe un scaun de lângă perete. Tommy cercetă în 
jur; Antonia Miller stătea la masă. Lângă ea era un bărbat care 
stătea cu spatele... Nu se poate. Bărbatul întoarse capul. 

Profilul acela... 

Nu exista nicio îndoială. Nenorocitul de Miles Ingmarsson, 
înviat din morți. 

— Vezi ce văd și eu? murmură Tommy. 

— Patru oameni, spuse Ove. 

— ÎI vezi pe bărbatul de la masa din bucătărie? 

Ove se uită prin luneta puștii. 

— Da, spuse el alene. 

— Nu te pricepi deloc la înecat oameni, Ove. 

— Mă simt jignit, Tommy, spuse Ove sarcastic. 

— Poţi să-i prinzi pe amândoi? 

— Poate, spuse Ove. 

— Poate? 

— Cine e cel mai important? 

Tommy se gândi. Antonia Miller. Ea era forța motrice din 
spatele acestei chestii, ea era cea care știa cel mai mult; ea știa 
ce se întâmplă, ea trebuia să moară prima. Pentru asta era el 
aici. Dar pe de altă parte... Miles... 

— Haide, Tommy, tu ești clientul. Spune-mi ce vrei! 

[A] 

Antonia era în al șaptelea cer. Se simţea bine, asculta, 
înțelegea. Avea acum, în sfârșit, întreaga imagine în faţa ei. 
Criminalii de la restaurantul Trasten, fiecare pas, fiecare cuvânt, 
fiecare detaliu. Sophie și Mihail îi spuseseră totul. Antonia vedea 
cu ochii minţii acel lanţ de evenimente. Cine fusese acolo, ce 
spuseseră toţi, ce făcuseră. Criminalii, cine și cum îi dirija. 
Întregul caz pe care ea nu mai apucase niciodată să-l finalizeze 
se desfășura în faţa ei, toate întrebările pe care ea și le pusese 
primeau în sfârșit răspuns. Feţele pe care le văzuse doar în două 
dimensiuni, pe hârtie, prindeau viaţă. 

Îi văzu pe Hector și Alfonse Ramirez din Columbia participând 
la o întâlnire de la restaurantul Trasten. Sophie și Jens se 
adăpostiseră acolo, în timp ce erau urmăriţi de trei gangsteri 
ruși drogaţi. Sophie crezuse că scăpaseră de ei, dar rușii 
dăduseră buzna în restaurant, ameninţându-i pe toți cu pistolul. 
Șeful rușilor fusese brutal cu Jens. Apoi le venise ideea să 
împuște pe toată lumea din restaurant. Fuseseră salvaţi cu toţii 
în ultima clipă de Mihail și Klaus Kohler, care se năpustiseră 
înăuntru și își goliseră pistoalele în ruși. 

Antonia și Miles se uitară la Mihail, care stătea pe scaunul lui, 
aparent calm și relaxat. 

— Apoi a sosit poliția, spuse Sophie. Anders Ask și Hasse 
Berglund. Lucrau pentru Gunilla; erau toţi corupți. II urmăriseră 
pe Hector și veniseră să stoarcă bani de la el. Ar fi trebuit să 
aibă loc un fel de transfer de bani de la Hector către banda 
Gunillei. Urmau să supervizeze transferul la restaurant. 

— Și banii au mai fost transferați? 

— Nu, nu cred. Hector și Alfonse Ramirez tocmai îl lichidaseră 
în bucătărie pe ultimul rus... Dmitri, așa îl chema. După ce au 

terminat, Hector a venit, m-a luat și am plecat amândoi din 
Suedia, cu un zbor de la Aeroportul Bromma spre Mâlaga. Am 
fost atacați pe autostradă. Hector a fost împușcat. Simultan, 
tatăl lui a fost omorât în Marbella. 

— De cine? întrebă Antonia. 

— Unul din dușmanii lui Hector. Un om de afaceri german. 
Ralph Hanke. 

— Cum a dat de voi? 

— Cel care conducea restaurantul Trasten lucra pentru 
Hector. Carlos Fuentes, era și el acolo. L-a trădat pe Hector, le-a 
spus oamenilor lui Hanke unde suntem. 

Antonia și Miles ascultau, reținând fiecare detaliu. 

— Și Gunilla Strandberg? întrebă Miles. 

— Era coruptă, fratele ei era corupt. Toţi din grupul lor erau, 
în afară de Lars Vinge. El și-a dat seama ce se întâmplă și era pe 
punctul de a-i opri... 

Antonia absorbea totul. 

— Vinge? întrebă Antonia. El cine e? 

Sophie își dădu părul de pe faţă. 

— El era cel care mă supraveghea, el a făcut fotografiile alea. 
S-a apropiat prea mult. Atunci l-am prins. A început să 
vorbească și ne-a dezvăluit cât de corupți erau Gunilla și colegii 
ei. El susţinea că îi omorâseră prietena... 

— Deci de-asta a împușcat-o pe Gunilla și după aia s-a 
sinucis? întrebă Antonia. 

Sophie făcu o pauză ca să se gândească. 

— Poate că nu. 

— De ce nu? 

— Pentru că începea să obţină rezultate. Era foarte motivat, în 
ciuda tuturor lucrurilor. 

— În ciuda tuturor lucrurilor? 

— Vinge era altfel, spuse Sophie. 

— Altfel cum? 

— Era distrus, obsedat într-un mod destul de nefericit. 

— Și oamenii de felul ăsta nu se sinucid? 

Sophie nu răspunse. 

— Trebuie să fi existat o a treia persoană acolo, spuse ea. 
Cineva care știa totul. 

Antonia și Miles se uitară unul la altul. 

— Da, spuse Miles. Tommy Jansson. 

— Șeful unităţii de  Infracţiuni Violente, explică Antonia. 
Prieten apropiat cu Gunilla Strandberg. El e cel de care ne 
ascundem. Și el e cel pe care ne străduim să-l oprim... 

In bucătărie se așternu tăcerea, în timp ce încercau toţi să 
digere ceea ce fusese spus. 

Sophie se frecă pe faţă ca să-și alunge oboseala. 

— Cum te simţi? o întrebă Antonia. 

Sophie o privi surprinsă. 

— Cum mă simt? 

— Da, cum te simţi? 

— Nu știu ce să răspund. 

Sophie aproape zâmbi. 

— Fiul tău? continuă Antonia. Ai spus că ai nevoie de ajutor ca 
să-ți găsești fiul? 

Sophie încerca să o descifreze pe Antonia. Se simțea în 
siguranţă lângă ea. Atât era suficient. 

— Continuă, spuse Antonia. 

Sophie începu să vorbească despre Albert. Despre accidentul 
lui, când bătăușii Gunillei îl călcaseră cu mașina și îl lăsaseră 
într-un cărucior cu rotile. Cum Albert se adaptase la noua lui 
viaţă și trebuise să trăiască ascuns împreună cu Sophie, cum ea 
încercase să-l protejeze, apoi cum Albert fusese smuls de lângă 
ea, răpit de oamenii lui Hanke și folosit pentru a o șantaja. 

— Unde e? întrebă Antonia. 

Sophie simțea empatia ei. 

— Nu știu unde e, spuse ea. 

Bucătăria amuți iar. 

— O să te ajutăm să-l găsești, ai cuvântul meu, spuse Miles. 

— Mulţumim pentru tot, spuse Antonia. 

Se simţea ușurată și eliberată de toate întrebările care acum 
primiseră răspuns. Se bucura de această nouă cunoaștere. Luă 
mâna bună a lui Miles în mâna ei. 

— Acum o să ne ţinem cuvântul, Miles Ingmarsson, nu-i așa? 

— Așa e, Antonia, răspunse el. 

O fereastră din spatele Antoniei se sfărâmă. Un glonţ zbură 
prin bucătărie și se înfipse în ceafa ei, sfârtecându-i artera 
carotidă. 

Antonia Miller muri instantaneu. 

Urmară alte focuri, spărgând restul ferestrei de la bucătărie și 
înfigându-se în pereți. Cioburi de sticlă și porțelan zburau de pe 
rafturi, iar așchii de lemn și bucăţi de ipsos umpleau aerul. 

Se aruncară toţi pe jos. Mihail și Sophie pe podea, Miles 
deasupra Antoniei, ca s-o protejeze. O apăsă cu mâna pe gât, iar 
printre degete i se scurse sânge gros și întunecat. 

Mihail îi trecu lui Sophie pistolul Antoniei, apoi alergă la etaj. 

— Protejează-l pe Lothar, strigă ea în urma lui. 

Sophie se trase peste podea spre Miles. 

— Miles! strigă ea. 

Însă Miles era în stare de șoc, inaccesibil. Sophie îl prinse de 
braţ și strânse tare. El ridică privirea spre ea. 

— E moartă, spuse Sophie. 

Îi întinse pistolul Antoniei. El privi lung pistolul, apoi spre 
Sophie. Ea îi împinse arma în mână. 

— Trebuie să ne apărăm. Inţelegi? 

Miles se uită la Antonia, care zăcea întinsă sub el. 

De sus se auziră exploziile înăbușite a cinci focuri distincte, în 
timp ce Mihail își golea pușca M1, urmate de zăngănitul 
cartușelor care săreau. 

Pași rapizi la fereastra bucătăriei, ușa se deschise brusc și 
cineva intră în hol, îndreptându-se spre bucătărie. Miles luă 
pistolul Antoniei din mâna lui Sophie și se pregăti să tragă. 

— Nu! strigă tare Sophie. 

Reuși să împingă pistolul lui Miles spre podea. 

Jens intră în bucătărie și se aplecă. Se lăsă să alunece cu 
spatele lipit de zid, gâfâind, cu pușca în mână. Se uită la 
cadavrul Antoniei Miller, apoi la Miles. 

— Sunt cel puţin doi oameni afară, spuse el, respirând greoi. 
La o sută de metri spre est... 

Jens înghiţi și continuă. 

— Cred că e posibil să existe și un al treilea, printre copacii de 
la vest. 

Jens se uită la Miles mai atent. 

— Noi ne cunoaștem, spuse el. 

Miles nu spuse nimic; luă o pătură de pe canapea și o întinse 
peste cadavrul Antoniei. 

Pușca lui Mihail zăngăni iar la etaj. 

— Sau rămânem aici și ne apărăm, spuse Jens, verificând încă 
o dată dacă pușca lui e încărcată. Sau Miles și cu mine ieșim 
afară și îi căutăm. 

Sophie se uită la cei doi bărbaţi. Jens: temător, curios, incitat. 
Miles: tăcut, neutru, gol. 

— leșim afară și îi căutăm, spuse Miles sec. 

Nu mai era nimic de spus. Miles ieși pe hol. 

Jens îl urmă, dar se opri în ușă și se întoarse spre Sophie. 

— Stai pe lângă Mihail, spuse el. 

— Stai pe lângă Miles, spuse ea. 

Tăcere... 

— Frica mă ţine în viaţă, spuse el. 

Cuvintele veneau de nicăieri. 

— Ce frică? întrebă ea. 

— Asta, printre altele. 

Jens se ridică cu pușca într-o mână și făcu un semn vag cu 
cealaltă, ca să arate situaţia în care se aflau. Era ridicol din 
partea lui să înceapă să vorbească acum. Dar ea voia să afle 
mai multe. 

— Nu cred asta, spuse ea. ă 

Jens se uită la cadavrul Antoniei, apoi la Sophie. In ochii lui 
era durere. 

— Deci ce vrei să spui, Jens? 

— Vreau să fiu cu tine, liberi, împreună. Nu așa. Am obosit. 

Jens se întoarse și ieși din casă. 

Ea se uită la el cum pleacă, se adună pentru o clipă, apoi se 
duse și se așeză pe scară, la câteva trepte mai sus de podeaua 
de la parter - scara avea perete de ambele părţi, era protejată 
acolo. 

Mihail stătea sub o fereastră de la etaj, cu pușca între 
picioare. 

— Lothar? întrebă ea. 

Mihail arătă în stânga lui. i 

— Sunt aici, spuse Lothar, arătându-se. Il ajut pe Mihail să 
reîncarce. 

— Lothar, spuse ea. 

El privi iar afară. 

— Nu-ţi face griji, spuse ea. : 

EI își dădu seama că ea se referă la ultima lor conversaţie. li 
zâmbi, apoi se așeză iar în spatele lui Mihail. 

De afară se auzi un trosnet și Mihail se ridică și răspunse cu 
trei focuri agresive. 

În același moment în care focurile răsunară, o mână se lăsă 
peste gura lui Sophie. Cineva o trase în spate și o târî în jos, o 
tinu într-o strânsoare de fier, lipind-o de podeaua bucătăriei. 

Incă două focuri din pușca lui Mihail, iar bărbatul care o ţinea 
în strânsoarea lui îngenunche pe spatele ei. Pentru un scurt 
moment, chiar înainte ca el să-i pună mâna pe gură, capul lui 
Sophie ajunse cu tâmpla pe podea. Reuși să întrezărească faţa 
bărbatului. 

Era Aron. 

Zăngănitul se auzi iar atunci când încărcătorul lovi podeaua. 
Se auzise atât de aproape, Sophie ar fi vrut să strige, să-l cheme 
pe Mihail s-o ajute. Dar puterea lui Aron Geisler era fenomenală, 
trupul care o ţinea jos și mâna de pe gura ei o prindeau ca într-o 
menghină. Sophie întrezări licărul unui cuţit. Nu foarte lung, un 
cuțit de vânătoare mare. Cuţitul se înfipse în coastele ei. Păruse 
foarte ascuțit, dar ea nu îl simţi ca fiind ascuţit în timp ce-i 
străbătea straturile de piele și ţesut. Mai degrabă dimpotrivă: 
simţi că e înjunghiată cu ceva bont, gros și lung. Ca și cum ceva 
ar fi fost bătut cu ciocanul în ea. Durerea îi străbătu întreg 
corpul. Sophie ţipă în mâna lui Aron, în timp ce Mihail trăgea noi 
salve deasupra lor. Aron răsuci cuțitul ca să producă o rană cât 
mai gravă. Sophie se simţea paralizată. Cuţitul ieși din corpul ei. 

Sophie rămase acolo, nemișcată, văzu pantofii lui Aron care 
se mișca silențios prin bucătărie, apoi întregul lui trup când el se 
opri lângă masa din bucătărie, încă plină de fotografii. Aron le 
strânse rapid în geanta sport și ieși din casă. 

Ochii i se umplură de sânge și Sophie se simţi trasă înapoi, 
absorbită de ceva dens și gol. 

e 

Vântul și amestecul de zăpadă și ploaie făceau ca vizibilitatea 
să fie proastă. Jens își croia drum prin vegetaţia din grădină. 
Miles se îndepărtase undeva în dreapta lui. Aveau de gând să-și 
încercuiască ţinta din flancuri. 

Un sunet, la mică distanță. Jens se opri, se lăsă pe vine, 
ascultă. Pulsul îi bubuia în urechi. 

Timpul se spintecă. O mașină puternică porni în depărtare și 
plecă. Jens rămase nemișcat, văzu mișcare în dreapta lui și Miles 
apăru din furtună, calm și rece ca gheața. 


VP - 280 


Se ghemui lângă Jens și ascultară împreună. 
— Nu mai e nimeni aici, șopti Jens. 
e 

Jens o văzu pe Sophie imediat ce se întoarseră, sângele, ochii 
ei închiși. Mihail stătea pe vine lângă ea, la baza scărilor. 

— Nu, nu, nu, murmură el ca pentru sine, în timp ce se grăbea 
într-acolo. 

Mihail lucra rapid, încercând să oprească sângerarea. Lothar 
apăru palid și speriat, aducând prosoape. 

— Are nevoie de îngrijire medicală urgent, spuse Mihail. 

— O sa chem o ambulanţă, spuse Miles. Duceţi-o la mașină și 
eu o să merg cu ea în întâmpinarea lor. 

Mihail și Jens o cărară pe Sophie la Jaguar și o puseră pe 
bancheta din spate, iar Lothar îi urmă cu prosoapele. Jens se 
urcă lângă ea și presă cu prosoapele rana din care încă ţâșnea 
sânge. Miles se grăbi cu telefonul la ureche, se urcă la volan și 
porni. 

Mihail și Lothar se uitară cum mașina dispare în viteză. 
Rămaseră așa până când n-o mai putură vedea sau auzi. Era 
complet liniște. Știau ce trebuie să facă. Mihail îl bătu pe Lothar 
pe umăr. 

— Haide, spuse el. 

Găsiră două lopeţi într-o magazie din spatele casei. leșiră pe 
pajiște, înfipseră lopeţile în pământ și începură să sape un 
mormânt pentru Antonia Miller. 

e 

Jaguarul gonea pe drum. 

Miles stătea aplecat deasupra volanului. Pe locul de lângă el 
era geanta Antoniei. Miles băgă mâna în ea, scotoci și găsi 
pașaportul falsificat pe care i-l dăduse Marianne, apoi i-l întinse 
lui Jens. 

— E bun? îl întrebă el. 

Jens luă pașaportul și se uită la fotografie. 

— Da, spuse el, băgând pașaportul în buzunarul blugilor lui 
Sophie. 

Lumini albastre rotitoare ale unui vehicul de urgenţă în faţa 
lor. Când se apropie, Miles îi făcu semn din faruri să oprească. 

Schimbul se petrecu rapid. Paramedicii o puseră pe Sophie pe 
targă și o duseră în spatele ambulanţei. Jens urcă după ea și 
ușile se închiseră. Ambulanţa porni, cu sirenele urlând. 

Miles rămase acolo privind-o, până când ambulanţa dispăru 
din câmpul lui vizual. Furtuna se stinsese. 

Se uită iar la Jaguar. Portierele deschise, sânge pe bancheta 
din spate. 

Sări înăuntru, întoarse mașina și porni, căutând un lac pe 
aplicaţia cu hărţi de pe telefonul lui mobil. 

Era unul foarte aproape. 

e 

Miles stătea la volanul Jaguarului care torcea în ralanti. O 
plajă cu nisip și un ponton lung care intra în apă. Soarele 
apunea. Întunericul se lăsa rapid în această perioadă a anului. 

Antonia... Miles parcă o vedea în fața lui. N-ar fi trebuit să 
moară. N-ar fi trebuit să încaseze acel glonț... 

Miles îl sună pe fratele lui. lan Ingmarsson răspunse. 

— Alo? 

— Ascultă-mă puţin, frăţioare. Eu nu exist, am dispărut, m-am 
volatilizat. Am mare nevoie de ajutorul tău. Poţi să mă ajuţi? 

— Spune-mi ce s-a întâmplat. 

— Nu. Vreau să știu dacă o să mă ajuţi. 

Sunetul respirației lui lan. 

— Da, o să te ajut. 

— Bun. Cine conduce ambasada din Copenhaga? 

— Un prost, nemernicul ăla dislexic care a fost în Comisia de 
Apărare și l-a agresat pe internul ăla... 

Miles îl întrerupse. 

— Trebuie să dau de cineva de la conducerea uneia din 
ambasadele din apropiere, cineva bun, de încredere, cineva 
care e pregătit să forțeze regulile și nu vorbește. 

— Nu pricep... 

— Berlin, Varșovia, Haga, Bruxelles, Praga, Viena? E bine și 
dacă e de rangul doi sau trei. 

— Nu înțeleg, Miles. 

— Cineva cumsecade! Ce nu înţelegi? 

lan parcurse o listă de nume; despre majoritatea susţinea că 
sunt proști. Ca și majoritatea oamenilor, conform viziunii lui 
asupra lumii. 

— Dar Praga..., spuse el. 

— Ce-i cu Praga? întrebă Miles. 

— Acolo e ambasador femeia aia, vaca aia bătrână social- 
democrată, cum o cheamă? Solveig Svensson. 

— Bun... 

— Ei, tipa e inutilă, bineînțeles, și numărul ei doi e dobitocul 
ăla din Småland care se ține după ea de ani de zile, care îi scria 
discursurile. Dar, dacă îmi amintesc eu bine, al treilea la 
conducere e un tip ca lumea. Wessman. La curent, are ce-i 
trebuie, esență de Ministerul de Externe, veteran, el face ca tot 
ceea ce trebuie făcut la ambasadă să se și întâmple. A venit la 
cină de mai multe ori la mama și la tata. L-ai cunoscut. 

La curent, are ce-i trebuie, Ministerul de Externe..., se gândi 
Miles. Așa vorbeau cei din familia Ingmarsson despre colegii lor. 

— Poţi avea încredere în el? 

— Da, dacă poți să-i dai ce vrea. 

— Și ce vrea? 

— Bani și influență, ca toată lumea. 

— În ce ordine? 

— In primul rând influență, apoi, dacă asta nu merge, bani. 

— Putem să i le dăm pe amândouă? 

— Să i le dăm? 

— Da, să i le dăm, spuse Miles ferm. Mai e cineva pe care-l 
cunosc la ambasada aia? 

— Nu, din câte știu eu. Nu cred. 

— Vreau o slujbă acolo, la ambasada suedeză din Praga, cât 
mai curând posibil, sub un nume fals, cu un CV fals, de nivel 
mediu, fără porcării diplomatice, fără rol public, doar un tip de 
care nu-i pasă nimănui. Rezolvă asta cu Wessman. 

Fratele lui râse posomorât. 

— Stai așa putin, Miles, ce dracu’ crezi că... 

Miles îl întrerupse. 

— Nu, lasă-mă cu porcăriile astea, arată-mi că tu ai ce 
trebuie, lan, și că poţi să faci ceva de genul ăsta. 

Miles parcă îl vedea cu ochii minţii pe fratele lui mai mic cum 
stă acolo, străduindu-se să nu explodeze. 

— Incă ceva, lan, spuse Miles. 

— Ce? 

— La Spitalul Södermalm e o femeie la terapie intensivă, 
Sanna Renberg. Du-te s-o vezi, asigură-te că are tot ce-i trebuie. 

Miles deveni puţin mai sincer. 

— De data asta chiar am nevoie de ajutorul tău. 

lan auzi schimbarea din vocea lui Miles și dintr-odată înţelese 
situația. 

— Bine, Miles. O să văd ce pot face. 

Puseră capăt convorbirii. 

Miles își aprinse o ţigară și cobori puţin geamul. 

Antonia era moartă. Miles mai trase un fum din ţigară, mâna îi 
tremura. 

Tommy Jansson... 

Miles își scoase mobilul, portofelul și pachetul de ţigări din 
geacă, deschise portiera și le puse pe pământ. 

Câteva fumuri adânci, apoi închise portiera și ambală motorul. 

Tommy Jansson... Nemernic nenorocit ce ești. 

Miles apăsă pedala până la podea, motorul cu șase cilindri al 
Jaguarului mugi, mașina acceleră puternic și Miles viră spre 
ponton, cu cauciucurile huruind pe scânduri. Se apropia rapid de 
capăt. 

Jaguarul zbură peste marginea pontonului, greu după un 
moment de imponderabilitate subită, și lovi apa cu partea din 
faţă. O cascadă de apă peste parbriz. Miles se lovi tare cu capul 
de volan. Mașina plutea, dar apa intra în ea rapid. 

Miles deschise portiera, se strecură în apa rece și se îndepărtă 
înot de mașina care se scufundă în spatele lui, luminată timp de 
o clipă sub apă, înainte ca apa să scurtcircuiteze sistemul 
electric. Mașina dispăru în adâncuri. 

Miles ieși din apă, își luă telefonul mobil, portofelul și țigările 
și porni prin pădure spre casa lui Jens. 

Îl sună pe Ulf, prietenul Antoniei, ca să-i spună că Antonia era 
moartă, asasinată. 

Ulf începu să plângă. 

a 

Un paramedic cu geacă fluorescentă stătea lângă Sophie. 
Materialul Gore-Tex impermeabil era ud de la ploaie și licărea în 
lumină. 

Se auzea un sunet de înaltă frecvență înăbușit - sirena 
ambulantțtei. Urla în noaptea întunecată, alături de lumina aspră, 
albastră și rece, care își croia drum spre partea din spate a 
vehiculului, acolo unde zăcea Sophie. Era legată de o targă și se 
legăna odată cu mișcarea ambulanței. 

O voce de undeva dinăuntrul ambulanței pătrunse în 
conștiința ei. Conturul unui bărbat care stătea pe un scaun 
rabatabil. Jens. 

— Ce-ai spus? șopti ea. 

Jens se apropie mai mult. 

— Sunt lângă tine. Încearcă să nu-ţi faci griji. 

— Aron, șopti Sophie. Aron Geisler m-a înjunghiat. 

Jens o mângâie pe obraz cu mâna și îi spuse să tacă. Ochii lui 
păreau triști. 

Sophie simţi iar viteza vehiculului. Ambulanţa mergea foarte 
repede. Incredibil de repede. 

Sophie privi pentru prima oară spre trupul ei. Sânge pe piept, 
pe braţe, pe burtă, sânge peste tot. Rece și jilav. 

— Cât de rău e? 

Paramedicul se aplecă în faţa ei și o privi în ochi. 

— Stai liniștită, încearcă să nu vorbești, îi spuse în daneză. 

Incearcă să nu vorbesti... 

Apoi Sophie înțelese. Doctorita spusese același lucru unui 
număr enorm de pacienţi. Încearcă să nu vorbești. Asta spuneai 
pacienţilor pe sfârșite, celor a căror viaţă se scurgea din ei 
incontrolabil. 

Vehiculul frână brusc. Sirena porni iar. De data asta părea mai 
tare, înghesuindu-se în conștiința lui Sophie. 

Un frig înțepător o cuprinse, o senzaţie de greață apăsată în 
jos de o slăbiciune fizică avându-și originea în gât. Apoi senzaţia 
că e răsturnată și imponderabilă. Că e pe punctul de a cădea 
peste marginea unei prăpăstii și de a pierde totul. Nu reușea să 
se opună. Frigul se agravă, străbătându-i întreg trupul. Apoi un 
tremurat puternic și necruţător. 

Paramedicul apăru dintr-odată deasupra ei, ţintuindu-i trupul 
pe targă, încercând s-o ţină nemișcată. Sophie se uită în ochii ei 
și văzu frică. 

Auzi cum propria ei voce strigă „Nu!” de mai multe ori. Nu, se 
gândi ea, Dumnezeule mare, nu pot să mor acum! 

e 

— Pariez pe o mie de coroane că scula mea e mai mare decât 
a ta, Tommy, spuse Ove. 

Se opriseră ca să urineze într-o pădure. 

— Nu accept pariul, murmură Tommy, deschizându-și 
fermoarul. 

— Nu, foarte cuminte, spuse Ove. Pentru că altfel ai pierde o 
mie de coroane. Și cine vrea să piardă un miar doar pentru că 
are o sculă infimă? 

— Dacă ar fi să ghicesc, nimeni, spuse Tommy. 

— Exact. Nimeni! 

Ove începu să urineze. 

— M-am lăsat de băut, spuse Tommy. 

— Bravo, Căpitane Jansson! Foarte cuminte pentru un bărbat 
arătos ca tine. Știi că ești foarte arătos, nu-i așa, Tommy? 

— Mi s-a spus de nenumărate ori. 

Ove își aprinse o ţigară. 

— Tommy! Răspunzi la glume! lisuse Christoase! E din ce în 
ce mai bine. Tu și cu mine, Tommy, la naiba, ne distrăm bine 
împreună. 

Ove chicoti, fredonă tema din Rocky și se concentră să 
urineze. 

Tommy băgă mâna dreaptă în geacă, scoase revolverul cu 
țeavă scurtă calibrul 38 din buzunarul ascuns și îl cântări în 
palmă. 

— larna de obicei mă piș „Ove” pe zăpadă. Cu litere mari sau 
mici, legate sau nu. 

Tommy prinse bine revolverul, ridică braţul și îl împușcă pe 
Ove în obraz. Detunătura fusese incredibil de tare. Capul lui Ove 
se zgudui din cauza forţei glonţului, iar el căzu la pământ. Cu 
mândria lui încă scoasă din șliț. 

Tommy termină de urinat, își scutură scula, o băgă la loc și 
apoi se duse lângă Ove, care zăcea pe o parte, privindu-l fix. 
Respira rapid și superficial, cu o gaură căscată în obraz. 
Maxilarul lui de sus era zdrobit, iar gura plină de sânge era 
presărată cu dinţi smulși de la locul lor. 

Tommy Jansson se uită la el fără să spună nimic, ridică 
pistolul și goli încărcătorul în Negerson, în vintrele, pieptul, 
umărul, gâtul și fruntea lui. Șase focuri în total. 

e 

Apa din lavoar deveni de un roz-deschis sinistru. Aron spălă 
de pe mâini sângele lui Sophie. Se cazase într-un motel de lângă 
autostradă, la graniţa danezo-germană. 

Reveni în cameră și deschise geanta pe care o luase din casa 
lui Jens, îi goli conţinutul pe pat și începu să examineze totul. 
Era vorba despre Sophie, despre faptul că ea fusese 
supravegheată, despre polițiștii care o urmăriseră că erau 
corupți. Ceea ce el știa deja. Dar acum era posibil să mai 
discearnă și altceva: că era posibil ca Sophie să fi vorbit cu 
poliția sau cel puțin să ţină legătura cu Gunilla Strandberg, care 

îl vânase pe Hector. Nu era foarte clar, era posibil ca Sophie să 
fie nevinovată. Dar exista suficient material care să lase 
impresia generală că nu puteai avea încredere în ea. O impresie 
suficient de bună ca să-l facă pe Hector să înţeleagă, să-l ajute 
să se desprindă de ea. 

Aron împărţi conţinutul genţii în două mormane. Primul era 
plin de materiale compromiţătoare despre Sophie. Următorul 
era tot restul. 

Puse primul morman la loc în geantă. Apoi se așeză pe pat și 
distruse tot ce era în al doilea morman, mărunți hârtiile, distruse 
dispozitivele de stocare, rupse fotografiile și imaginile până 
când acestea deveniră de nerecunoscut. Înlătură orice fărâmă 
de probă împotriva lui Hector și a organizaţiei lui pe care Gunilla 
Strandberg o încredințase hârtiei. 

Apoi puse totul într-o pungă de plastic, o legă și o aruncă într- 
un container de gunoi din spatele restaurantului motelului. 


58. (Munchen/Valle del Cauca) 


— Stai confortabil? întrebă Christian. 

Albert dădu din cap că da. 

Avionul privat, un Challenger Bombardier, amenajat cu piele 
bej și lemn de nuc, avea loc pentru opt pasageri, dar purta doar 
patru. Albert, Christian și, în spatele lor, Ernst și Roland. 

— Ai nevoie de ceva? continuă Christian. 

Albert scutură din cap. 

— Ți-e sete? 

— Nu, spuse Albert morocăânos. 

— Foame? 

Christian zâmbea. Albert întoarse privirea. 

e 

Challengerul zbura calm la douăsprezece mii de metri, purtat 
de curenţii de aer. Albert mânca, citea, încerca să-și omoare 
timpul. Veni noaptea și el adormi, alunecând în visare. Era iar la 
fermă, în camera în care fusese ţinut captiv. Ușa era deschisă. 
Albert se ridica din cărucior și ieșea din cameră, pe picioarele 
lui. leșea afară, soarele strălucea. Apoi începea să fugă de 
acolo. Avea picioare puternice, care îl purtau în mare viteză, 

pantofii lui izbind pământul. Era în drum spre casă, spre mama 
lui, spre iubita și prietenii lui. În drum spre vechea lui viaţă... 

Se trezi din visare atunci când avionul atinse pământul. Albert 
se uită pe fereastră, încercând să-și dea seama unde e. 
Aterizaseră undeva în întuneric ca să realimenteze și decolară 
iar. El nu adormi la loc, rămase așa în întuneric, singur cu 
gândurile lui, care îi spuneau că era foarte improbabil ca el să se 
mai întoarcă vreodată acasă. 

Veni lumina zilei, iar avionul se afundă în nori, înconjură un 
oraș, găsi cursul potrivit și cobori pentru aterizare. Era o pistă 
privată, cu un turn mic de control dintr-o epocă apusă. Avionul 
ateriză, frână dur și merse spre două Cadillacuri Escalade 
argintii care așteptau. 

Soarele era ca de aur alb și strălucea fără cruţare; canicula 
tremura. Albert era departe de casă. 

— Unde suntem? întrebă el. 

— Haide, stai să te ajut să cobori, spuse Christian. 

e 

Merseră prin zona rurală întinsă, apoi printr-o pădure tip 
junglă. O barieră de-a latul drumului, un paznic înarmat, apoi iar 
pădure. |n copaci erau lunetiști cu ţevile aţțintite asupra 
vehiculelor care treceau. Apoi pădurea se dădu la o parte, 
lăsând să se vadă un castel, un parc zoologic, iazuri, cascade, 
terenuri de tenis. 

Mașina întoarse și opri în fața intrării principale. 

Când portiera lui Albert se deschise, deja îl aștepta un 
cărucior cu rotile. Christian îl luă în braţe. 

Un bărbat cobori scările, cu un zâmbet larg și strălucitor pe 
faţă. Avea cămașa desfăcută, blugi noi și un păr negru și 
sclipitor. 

— Christian! spuse el. Bun venit! Și ţie la fel, Albert. 

Bărbatul se opri în faţa lui Albert. 

— O cunosc pe mama ta. Numele meu e Alfonse Ramirez. 
Unchiul meu e Don Ignacio; asta e casa lui, m-a rugat să vă 
spun că sunteţi toți foarte bineveniţi aici. 

Alfonse studie cu atenţie faţa lui Albert. 

— Semănaţi foarte mult, tu și mama ta. Eşti norocos. 

Alfonse râse. Apoi arătă spre Christian, ca pentru a sugera că 
acesta ar fi trebuit să i se alăture. Il purtară pe Albert pe trepte 

în sus, fiecare de o parte a căruciorului, și intrară pe ușa 
principală. 

ÎI duseră pe Albert într-un hol mare și deschis. Era din 
marmură și aur, cu animale de porțelan în mărime naturală. 
Exorbitant. Lângă tavan era o cușcă în care era un cimpanzeu 
care alerga nervos și țipa. Câţiva servitori în livrea trecură pe 
lângă ei, ca și niște paznici. Era ca într-un film. Unul prost. 

Un bărbat se îndreptă spre ei. Avea în jur de cincizeci și cinci 
de ani, păr negru, piele deschisă la culoare, postură deficitară. 

— Unchiule, ei sunt Christian Hanke și Albert Brinkmann, 
spuse Alfonse. 

Cimpanzeul ţipă iar. 

Don Ignacio se uită la Christian, apoi la Alfonse. 

— Ce-i asta? 

Don Ignacio se uită la Christian, apoi la Albert. 

— El e Albert, răspunse Christian. 

— Un copil răpit în cărucior, în casa mea? Unde e copilul lui 
Hector Guzman? 

— Nu mai e la noi, spuse Christian. 

— Ințeleg. Și ce o să facem cu e? 

— E cu mine, până la noi dispoziţii. 

— „Până la noi dispoziţii”? 

Cimpanzeul ţipa și alerga în cușca lui. Don Ignacio îl ignoră, 
dar Christian nu putea să facă asta. Animalul îl tulbura. 

— Da, până la noi dispoziţii, spuse el aproape iritat. 

— Dar tu, cât o să stai tu? Până la noi dispoziţii? 

— O să stăm până când o să aflăm ce e cu Hector. 

Ignacio îi aruncă o privire dezaprobatoare. 

— Ai venit aici să te ascunzi? 

— O să-l prindem pe Hector, mai devreme sau mai târziu. Ne 
trebuie doar puţin timp ca să ne adunăm puterile. 

Don Ignacio răbufni. 

— „Până la noi dispoziţii”, „să ne adunăm puterile”... Ce 
tâmpenii sunt astea? Tu și cu tatăl tău vreţi să-i veniţi de hac lui 
Hector Guzman. Pe asta se bazează colaborarea noastră. V-am 
ajutat să-l găsiţi pe fiul lui, v-am ajutat cu activele și oamenii. V- 
am ajutat până la punctul la care l-aţi avut pe Hector în cătare. 
Și chiar și atunci aţi reușit să o daţi în bară. Și acum asta? 

— Colaborarea noastră continuă până terminăm cu Hector, 
noi așa vedem lucrurile. 

Don Ignacio se holbă exagerat de mult. 

— Așa vedeţi voi lucrurile? 

Apoi se întoarse spre Alfonse. 

— Ei așa văd lucrurile, Alfonse. 

Albert asculta toate acestea. Vocea lui Ignacio era plină de 
sarcasm. Cimpanzeul ţipa deasupra. 

Christian privea fix podeaua. 

— Dar eu nu așa văd lucrurile, spuse Ignacio. Și ăsta e 
singurul lucru care contează. 

Cimpanzeul se repezea într-o parte și-n alta. 

Ignacio ridică o mână și un bodyguard se apropie de 
Christian, arătându-i că vrea să-l percheziționeze. Christian 
ridică braţele în lateral. Paznicul găsi un telefon mobil, pe care îl 
băgă în buzunarul lui. 

— Am făcut la fel cu Roland și Ernst, spuse Ignacio. Sunteţi 
oaspeții mei, până când voi decide cum urmează să evolueze 
lucrurile. Dacă încercaţi să plecaţi, o să iau asta ca pe o insultă 
și oamenii mei o să vă vâneze prin pădure și o să vă împuște în 
spate. O să dăm cadavrele voastre la hipopotami. O să vă calce 
în picioare și o să se pișe pe voi până o să deveniți de 
nerecunoscut. Și apoi o să vă aruncăm la porci. 

Bodyguardul îl prinse pe Christian de braţ și îl duse de-acolo. 

— lar tu, băieţelule? spuse Ignacio. Ce ţi s-a întâmplat, de ce 
ești în căruciorul cu rotile? 

Albert se uită la Ignacio, apoi la Alfonse, apoi din nou la 
Ignacio. 

— Am fost călcat de o mașină, spuse el. 

Dinspre Don Ignacio nu venea nicio urmă de empatie. 

— Când? 

— Toamna trecută. 

— Și o să rămâi în el pentru totdeauna? 

— Așa se pare, răspunse Albert. 

— Te descurci? 

— Da, în mare parte, răspunse Albert. 

Don Ignacio își plimba limba prin gură, o idee nouă. 

— Familia Hanke te-a tratat bine? 

Întrebările erau dure și rapide. 

— N-am cu ce să compar, răspunse Albert. N-am mai fost 
răpit până acum. 

Ignacio zâmbi, ca și Alfonse, care interveni. 

— Răspunde la întrebarea lui Don Ignacio, Albert. 

— Nu, n-aș putea spune că m-au tratat bine. 

Ignacio mormăi ceva inaudibil, dar nu terminase. 

— Nu mi-au plăcut niciodată germanii, spuse el. 

Părea să fi căzut pe gânduri. O venă de la tâmplă i se umflă, 
în timp ce în sinea lui fierbea înverșunarea. Ignacio ieși din 
transă. 

— Alfonse, m-am săturat de familia Hanke, m-am săturat de 
Guzman, m-am săturat de faptul că nemernicii ăia nu sunt în 
stare să se omoare unul pe altul. 

Don Ignacio oftă iritat. 

— Vezi ca băiatul să primească de mâncare. 

Apoi Ignacio Ramirez se îndepărtă. 


59. (Nisa) 


O cameră de hotel. Orașul Nisa licărea dincolo de fereastră. 

Lucraseră toată ziua. Angela, Gustave și o procuroare 
îndesată, plus unul din asistenții ei. 

Angela le spusese tot ce știa. 

Povestea ei începuse în Marbella, atunci când îi cunoscuse pe 
Eduardo, Hector și tatăl lor, Adalberto. Işi dăduse seama încă de 
la început că familia era implicată în activităţi ilegale. Ea și 
Eduardo deciseseră să își creeze o viaţă a lor, în propriii lor 
termeni. De-a lungul anilor, avuseseră doar contacte sporadice 
cu restul familiei, până când apăruse Hasani, după ce Hector 
fusese călcat de mașină în Stockholm. Totul continuase mai 
departe ca de obicei, până când, din senin, Eduardo fusese 
asasinat. Le povesti cum ea, băieţii și Hasani fuseseră duși cu 
avionul în Suedia, unde fuseseră ascunși și protejaţi. Apoi 
Daphne și Thierry fuseseră omorâţi, iar ei trebuiseră să se 
refugieze în apartamentul de pe Norr Mälarstrand, până când 
într-o zi fuseseră obligaţi să fugă și de acolo, atunci când Hasani 
le spusese să meargă cu el, și fuseseră duși cu mașina prin 
Europa spre Riviera Franceză și Villefranche. 

Asistentul procuroarei tasta orice nume amintit de Angela la 
un calculator, unde bazele de date își făceau datoria, iar 
fotografiile oamenilor apăreau și erau prinse pe un fel de panou 

informativ sprijinit de o canapea. În centru: Hector Guzman. Într- 
un cerc în jurul lui: Aron Geisler, Leszek Smialy, Hasani, Sonya 
Alizadeh, Ernst Lundwall și Sophie Brinkmann. 

Procuroarea stătea pe un fotoliu, Angela și Gustave pe 
scaune. 

— Ce crezi că s-a întâmplat acolo? De ce n-au venit cu voi 
Sophie Brinkmann și fiul ei? 

— Nu știu, răspunse Angela. Totul s-a întâmplat atât de 
repede! Hasani a venit la apartament și ne-a luat, ne-a spus că 
e urgent. Am fost luați în mașina lui și duși în sud. 

Gustave studia panoul. Arătă spre fotografia lui Ernst. 

— Ăsta, consilierul, Ernst Lundwall. El unde era? 

— El venea și pleca: nu locuia acolo. Nu cred c-a fost acolo în 
ziua aia. Nu știu. 

— Leszek sau Hasani au pomenit vreodată numele lui? 

— Nu, nu discutau niciodată despre nimic, doar scurte 
conversații telefonice cu Aron în timpul călătoriei. 

Gustave se scărpină în cap. 

Procuroarea stătuse acolo ascultând, iar acum îi zâmbi a 
scuze Angelei. 

— Ne-aţi oferit mai mult decât puteam spera, madame 
Garcia. Dar lipsește un lucru. Și știți care este acesta. 

Da, Angela știa. Nu exista niciun eveniment specific în jurul 
căruia procuroarea să poată construi un caz. 

Gustave continuă. 

— Noi speram să putem demara o anchetă cu privire la 
Guzman. Dar trebuie să abordăm o altă pistă. 

— Ce pistă? întrebă Angela. 

— Suedia. Acolo a avut loc singura anchetă de oarecare 
importanţă cu privire la Hector Guzman. Împușcăturile de la un 
restaurant din Stockholm, din urmă cu șase luni. Atunci a 
dispărut el. 

Gustave se ridică în picioare, se duse la panou și arătă spre 
Sophie. 

— Dacă Ernst e consilierul, Hasani bodyguaradul și Leszek 
intermediarul... spuse el întorcându-se spre Angela. Cum ai 
descrie-o pe ea? 

Angela se gândi o clipă. 

— Nu știu. Ea era acolo pentru că fusese obligată să facă asta. 
Cel puțin așa lăsa impresia. 


VP - 292 


— Ameninţată? întrebă Gustave. 

Angela își țuguie buzele. 

— Poate. Dar, pe de altă parte, lucra pentru ei. Uneori 
dispărea și apoi se întorcea, apoi avea întâlniri retrase cu 
Leszek. Era iniţiată în treburile secrete care aveau loc mereu în 
jurul nostru. Avea un rol activ de un fel sau altul. 

Gustave se întoarse spre panou și arătă iar spre poza lui 
Sophie. 

— Un rol activ? Un rol central? 

— Poate, răspunse Angela. 

— Care e legătura ei cu Hector? întrebă procuroarea. 

— Au o relație. 

Gustave ridică din sprâncene. 

— Hector a fost călcat pe o trecere de pietoni din Stockholm 
de o bandă criminală rivală cu care se lupta - cred că erau 
germani. A fost dus la spital și a stat o vreme acolo. Sophie 
Brinkmann era una dintre asistentele din salonul lui. Așa s-au 
cunoscut. 

Gustave scoase un sunet, ca să arate că e curios. 

— Și apoi? 

— Din câte am înţeles, relaţia lor a continuat. 

— Ce fel de relaţie? 

— Nu știu, dar erau foarte apropiaţi. Sophie era în aceeași 
mașină cu Hector atunci când au fost atacați în drum spre 
Marbella. Cât timp Hector a fost în comă, ea a lucrat 
îndeaproape cu Aron și Leszek. 

Gustave se întoarse spre procuroare și arătă spre panou. 

— O să organizez un mandat internaţional pe numele ei. 

— Pentru că...? întrebă procuroarea. 

— Pentru că, dacă e să vizăm o persoană din grupul ăsta... 

Procuroarea dădu din cap. 

— Bineînţeles. Madame Brinkmann. 


60. (Stockholm) 


Sacoul și cămașa nouă pe care Monica i le dăduse de ziua lui 
erau atârnate în dormitor. 

Tommy se îmbrăcă în faţa oglinzii de pe partea interioară a 
ușii dulapului, își încheie cămașa și i se păru că arată destul de 
elegant. Absența băuturii nu îl făcuse neapărat mai arătos, ci 
mai voinic. Lăsa impresia de soliditate. Și avea de gând s-o ţină 
tot așa. 

Monica stătea lângă fereastra mare a terasei, cu rezervorul de 
oxigen în dreapta ei, privind lung o coţofană care ţopăia pe 
zăpadă, în căutare de hrană. Își lipi muștiucul de gură și inspiră. 

Tommy se duse și se opri în faţa ei, ţinându-se de reverele 
sacoului. 

— Asta e cel pe care mi l-ai dat. Elegant, nu? 

Încercă să zâmbească, să pară autentic, dar nu funcţionă. 
Monica întoarse privirea. 

Soneria de la intrare sună pătrunzător. Ajutoarea asistentei 
intră în hol. Era o thailandeză cam de un metru înălţime și un 
metru lăţime, ciripind ca de obicei. Tommy nu-și amintea 
niciodată numele ei. 

Apoi intră o asistentă, cu un scaun cu rotile nou, și îi strânse 
mâna lui Tommy. 

— Bună, înţeleg că dumneata trebuie să fii soţul Monicăi? 

— Tommy Jansson, spuse el rapid, dând să plece. 

— Ar trebui să avem o discuţie. 

— O discuţie? 

— Da, te-am informat în privinţa asta. 

— Înţeleg, probabil că mi-a scăpat. Deci care sunt ultimele 
noutăţi? 

— În primul rând, Monica o să primească acest cărucior, îi 
explică asistenta lui Tommy. Apoi trebuie să discutăm despre 
îngrijirea respiratorie și despre faptul că în curând probabil că va 
trebui să o punem pe Monica într-un respirator permanent. 

— Înţeleg, spuse el. 

e 

Se așezară în sufragerie, asistenta, Tommy și Monica. Monica 
era în noul ei cărucior. 

Thailandeza făcea cafea în bucătărie. Asistenta scoase câteva 
broșuri și vorbi despre diverse proceduri și opţiuni referitoare la 
respiratoare. 

Tommy se uită la soţia lui și Monica îi căută privirea. 

Amândoi știau ce înseamnă asta. 

Ajută-mă să plec, atunci când o să vină momentul... 

Monica părea așa de blândă, cum stătea acolo! Cum putea el 
să facă asta? Monica lui... 

Tommy simţi că i se face rău. 

Când thailandeza intră cu cafeaua, își ceru scuze. 

Se duse grăbit în baie și se sprijini de closet. Icni, dar nu reuși 
să dea afară nimic. 


61. (lutlanda/Praga) 


Operația dură șase ore. Sophie se luptase pentru viaţa ei. 

Acum zăcea întinsă, trează dar inabordabilă, foarte sedată, 
plutind printr-o lume intermediară. 

— O să se facă bine? 

Întrebarea venea din partea lui Ejnar Larsen, șeful poliţiei din 
Kolding. Stătea la picioarele patului lui Sophie împreună cu 
doctorita ei, Vibeke Steen, cu mantaua de poliție din cauza 
vremii urâte, dar altfel în haine civile. 

— La sosire, pacienta era moartă din punct de vedere tehnic, 
spuse doctorita. Activitatea cerebrală încetase. Am reușit s-o 
resuscităm. Rănile ei erau extrem de complicate. Tipul care a 
înjunghiat-o se pricepe la asta. 

— Tipuh întrebă Larsen. 

— Da, tipul. Când a fost ultima oară când a fost o tipă? 

— Nu poţi fi sigur niciodată, răspunse Larsen. 

— Ba da, poţi. Și o să zic în continuare tip când avem de-a 
face cu violenţă extremă, ca asta. 

Larsen râse. Ştia că femeile sunt și ele capabile de așa ceva. 

— Bine... 

Larsen ţinea în mână pașaportul din buzunarul lui Sophie, și 
un carnețel din care începu să citească cu voce tare. 

— Doi bărbaţi cu o mașină au predat-o paramedicilor pe un 
drum și unul dintre ei a mers cu ea. L-ai văzut? 

— Nu. 

— Ai văzut pe cineva care ar fi putut să aibă ceva de-a face cu 
femeia? 

— Mă tem că nu..., spuse doctorita Steen. Conform 
pașaportului e suedeză. 

— Da, văd, spuse Larsen. 

— Și n-ar fi trebuit să supraviețuiască. 

— Ce vrei să spui? 

— Era moartă când a ajuns aici, dar ceva a tras-o înapoi. 

— Sunt sigur că această onoare îţi aparţine, spuse Larsen. 

— Hmm, făcu ea fără convingere. Ei, încă nu s-a terminat. Va 
trebui să vedem cum își revine. 

Larsen se uită la pașaport. 

— Am terminat? întrebă doctoriţa Steen. 

Larsen părea absorbit, dar ridică privirea. 

— Da, da, spuse el. Mulţumesc mult pentru ajutor. 

Doctoriţa Steen porni spre ușă. El continuă să privească lung 
pașaportul. 

— Scuză-mă, strigă în urma ei. 

— Da? spuse doctorița Steen, întorcându-se. 

Larsen puse pașaportul lângă Sophie. 

— Asta e aceeași persoană? 

Doctorița Steen era şocată de întrebare, dar se întoarse în 
cameră. Se uită la fotografia Antoniei Miller, apoi la Sophie, în 
pat. 

— Greu de spus, zise ea. 

Ejnar Larsen păru iritat și continuă să se uite de la fotografia 
de pașaport la Sophie. 

— E posibil să fi trecut de vamă fără probleme, spuse el, dar 
nu e aceeași persoană. Nasul! Uită-te la nas. 

Doctoriţa Steen ridică din umeri. 

— Dumneata ești polițistul, spuse ea. Eu sunt aici toată 
noaptea, dacă mai e ceva. 

Apoi ieși din cameră. 

Ejnar Larsen rămase unde era, încruntându-se de unul singur, 
cu pașaportul în mână. Apăsă microfonul stației de emisie- 
recepție prinse de umărul lui stâng. 

Se auzi un pârâit, apoi cineva răspunse. 

— Sunt Ejnar, spuse el. Vreau să verific un cod personal 
suedez. 

Citi numărul de pe pașaport. Danemarca și Suedia făceau 
schimb de baze de date. 

Ejnar Larsen așteptă, apoi i se spuse că nu exista un astfel de 
cod personal. 

— Mai încearcă o dată, spuse el. 

Citi încă o dată numărul cu voce tare. Apoi le ceru să verifice 
numele. 

Același răspuns: nu exista nicio persoană reală listată cu 
codul sau numele acela. 

— Bun, mersi. 

Zgomotul stației de emisie-recepție încetă. 

Larsen se așeză pe scaunul pentru vizitatori și inspectă 
pașaportul, ţinându-l în lumină, verificând numerele și modul în 
care era laminată fotografia. Nu-și putea da seama dacă era fals 
sau nu. 

În curând avea să se lase seara, iar el nu avea niciun chef să 
facă ore suplimentare. Voia să se ducă acasă și să se joace cu 
copiii, să o ciupească de fund pe soţia lui și să se uite la 
televizor. Serialul acela englez despre casa de la ţară... 

Ejnar ridică privirea spre femeia din pat. Cine era? De ce 
zăcea aici? Cine o voia moartă? 

Se uită la ea cu atenţie. Felul în care arăta avea ceva clasic. 
Probabil că era dintr-o familie sus-pusă. Dar mai era ceva... ceva 
cumsecade. Lui Ejnar îi plăcea să creadă că poate să vadă astfel 
de lucruri. Chiar dacă știa cât de puţin probabil e asta. Totuși, 
credea în asta... avea un fel de convingere că poate să-și dea 
seama de multe lucruri despre șinele profund al cuiva doar 
privind exteriorul acestuia. lar femeia aceasta fusese o victimă. 
Ceva asupra căruia ea nu avea niciun control. Ejnar își dădea 
seama de asta. lar în lumea lui, oamenii de felul acesta aveau 
nevoie de protecţie... 

Ei, se gândi Ejnar, atunci e clar. Îl sună pe ofiţerul de serviciu 
de la secţie și îi explică situaţia. 

e 

O oră mai târziu, doi oameni de la criminalistică veniră și 
fotografiară pacienta, luară mostre de ADN din saliva și sângele 
ei, îi examinară degetele ca să ia și demodatele amprente. 

Un sergent de poliție proaspăt absolvent apăru la jumătate de 
oră după aceea și murmură că avea să stea de pază la ușă. 

— Foarte bine, spuse Ejnar Larsen, făcându-i semn spre un 
scaun gol. la ăsta și așază-te în fața ușii. Ştii ce trebuie să faci? 

— Să nu las pe nimeni să intre, în afara personalului medical, 
și să raportez dacă e ceva suspect. 

— Bine, spuse Larsen, plin de autoritate. 

Sergentul ieși afară, cei doi de la criminalistică mai lucrară 
câteva minute, apoi își împachetară aparatele în valizele lor. 

— Ce se întâmplă acum? îl întrebă Larsen pe unul din ei. 

— Verificăm totul în sistemul nostru, apoi le trimitem 
suedezilor. Vedem dacă primim vreun răspuns de undeva. 

e 

Jens mergea încet pe coridor. În faţa camerei lui Sophie, la 
mică distanţă, era un poliţist pe un scaun. 

Doi agenţi în haine civile ieșiră afară, fiecare cărând o valiză 
dreptunghiulară. 

Criminaliști..., se gândi Jens în timp ce trecea pe lângă ei. 
Periculos. Presupuse că actul de identitate fals al lui Sophie 
fusese descoperit. lar dacă polițiștii se pricepeau cât de cât, în 
curând aveau să afle adevărata ei identitate... 

Jens trecu de polițistul de pază, apoi merse până în capătul 
coridorului și ieși pe partea cealaltă. 

e 

Kennet Wessman era scund și avea părul tuns scurt. Dădu 
mâna cu Miles Ingmarsson la U Malého Glena, o crâșmă aflată la 
câteva străzi distantă de ambasada suedeză. 

— Bun venit în Praga, spuse Kennet zâmbind. Deci tu ești 
Miles, fratele lui lan. Se spune că ne-am fi întâlnit de câteva ori. 

Spusese asta fără prea multă convingere, apoi își trase un 
scaun și se așeză la masă. 

— Dar e complet irelevant acum, nu-i așa? continuă el. 

— Perfect irelevant, spuse Miles, așezându-se vizavi de el. 

— Bun, spuse Kennet, punându-și mâinile pe masă. Se pare 
că ești într-o mare încurcătură. Personal, nu mă interesează să 
știu nimic. Dar, potrivit fratelui tău, ai nevoie de o slujbă, un 
apartament și anonimat, așa e? 

— Da, spuse Miles. 

— Ce slujbă vrei; ce vrei să faci? 

— Cercetare. Am nevoie de acces cam la tot. 

— International sau doar pentru Suedia? 

— International. 

— Asta o să coste. Și când spui „acces cam la tot” - la cete 
referi? 

— Informații ale serviciilor. 

Kennet păru surprins. 

— Înţeleg. Ei bine, asta o să coste încă și mai mult. Și o să fie 
riscant, fir-ar al naibii. 

— Ce ţi-a spus lan? 

— A spus că o să mă ajute să fac următorul pas în ierarhie. 
Dar că partea bănească a lucrurilor să o rezolv cu tine. 

— Dă-mi un preţ pentru slujbă, anonimat, acces la majoritatea 
dosarelor și un loc în care să stau, spuse Miles. 

Kennet se gândi o clipă, cântărind lucrurile în cap. Apoi îi 
spuse lui Miles o sumă sănătoasă de șase cifre. 

— Bine, răspunse Miles. Trebuie să facem rost și de un doctor. 

— Un doctor? 

— Da, un generalist de un fel sau altul. Care să aibă acces la 
dotări și medicamente și să-și țină gura. Poţi să faci asta? Atunci 
nu o să mă târguiesc în privința preţului. 

— Eşti bolnav? 

— Nu, nu pentru mine. 

Kennet Wessman nu mai întrebă nimic. 

— Să văd ce pot face, spuse el. 

— Asta nu e suficient. 

Pauză. 

— O să găsesc un doctor, spuse Kennet. Când și pentru cât 
timp? 

— Îți spun mai încolo. 

Se opriră din vorbit și tot restul rămase nespus. 

— Mai ai pașaportul tău, Miles? Cel fals? 

Miles îi întinse pașaportul. Kennet îl băgă în buzunarul interior 
al sacoului său. 

— Bun, o să te angajez sub acest nume. Ești tehnician IT și vei 
avea acces cam la tot din ambasadă. 

— Nu știu nimic despre calculatoare; ce fac dacă mă întreabă 
cineva? 

— Ai fost diplomat mai demult, nu-i așa? 

Miles dădu din cap că da. 

— Atunci n-ai decât să minţi, ce naiba! La asta ne pricepem 
cel mai bine. 

e 

Ambasada suedeză era la doar câteva străzi spre nord faţă de 
crâșmă. Merseră pe jos pe străzile pietruite spre Districtul 
Castelului. 

Kennet arătă spre o clădire din dreapta lor. 

— Acolo o să stai; un prieten de-al meu are un apartament 
gol, l-am rezervat pentru tine. 

Totul era frumos și aproape. Lui Miles îi plăcea Praga. 

Kennet Wessman îl conduse la ambasadă, apoi rezolvă 
detaliile angajării lui și îi dădu un card de acces. Totul era 
pregătit și merse fără probleme. Lui Miles începea să-i placă de 
Kennet. 

Apoi coborâră la subsol, pe un coridor întunecos la capătul 
căruia era o cameră. Fără ferestre, trei calculatoare, mobilă 
standard a instituţiilor publice suedeze, mai multe servere, un 
ceainic și niște cafea instant. 

— E în regulă așa? întrebă Kennet. 

Camera era claustrofobică și banală. 

— Nici că se putea mai bine, spuse Miles punându-și haina în 
cuier. 


62. (lutlanda) 


Jens și Mihail intrară cu pași mari în spital, la ora trei și 
douăzeci noaptea. Polițistul în uniformă albastră din faţa 
camerei lui Sophie turna cafea dintr-un termos pe care îl 
adusese cu el. Avea în poală un pix și o carte: Kamikaze Sudoku. 

Când îi văzu pe cei doi bărbaţi solizi că se apropie rapid de el, 
polițistul dădu să se ridice în picioare. 

— Opriţi-vă, spuse el tare. 

Dădu să ia pistolul băgat în toc, dar optă pentru staţia de 
emisie-recepţie în locul lui și încercă să apese pe ea, însă își 
dădu seama că nu mai are timp și trecu la spray-ul paralizant pe 
care îl avea într-un etui de piele la centură. Panica îl făcu să se 
piardă. Mihail îl prinse pe sergent și îl târî în salon, îl întinse pe 
burtă, îi legă mâinile și-i lipi pe gură bandă izolatoare, apoi îl 
duse în baie. Îi luă pistolul și staţia de emisie-recepţie, apoi 
închise ușa. 

Jens deblocase frânele de sub patul lui Sophie. O scoaseră pe 
coridor și porniră spre intrarea din spate a spitalului. 

Doctorita Steen dădu de ei în timp ce ieșea din camera 
personalului. 

— Nu mișca, îi spuse Jens în daneză. 

Vibeke încremeni, privind mai întâi la silueta imensă a lui 
Mihail, apoi la pistolul din mâna poliţistului. Jens o luă de braț și 
o conduse la o magazie de medicamente. 

— Desculie, îi spuse el. 

Vibeke făcu ce i se spusese. Mâna îi tremura în timp ce căuta 
cheia potrivită, o băgă în broască și deschise ușa. 

Jens îi luă cheile din mână și o împinse în magazie. 

Era pe punctul de a închide ușa, când Vibeke spuse: 

— E foarte slăbită; n-o să supraviețuiască dacă nu primește 
tratament. 

— O să primească tratament, spuse el. 

Jens dădu să închidă ușa. 

— Când? 

— Peste zece - cincisprezece ore, spuse el. 

— S-ar putea să fie prea târziu... 

Jens o studie pe doctoriţă. Părea sincer preocupată. 

— O s-o luăm de aici, fie ce-o fi, spuse el. 

— Nu trebuie să se trezească în următoarele douăsprezece 
ore, spuse Vibeke. 

începu să ia tot felul de lucruri de pe rafturile magaziei de 
medicamente, continuând să vorbească în timp ce citea 
etichetele și băga medicamentele într-o cutie goală. 

— Neapărat ţineţi-o sedată tot timpul. Și nu trebuie sub nicio 
formă să mai piardă sânge. Țineţi-o pe perfuzie și monitorizaţi-i 
pulsul. 

Vibeke continuă să le dea instrucţiuni despre îngrijirea lui 
Sophie: ce medicamente să-i dea, cât de des și prin ce mijloace. 
Jens luă cutia cu medicamente și perfuzia și ieși din magazie. 

— O să vină cineva să te scoată de aici după o vreme, spuse 
el. 

Apoi închise ușa în urma lui și o încuie cu un clinchet 
zgomotos. 

Împinseră patul pe coridor, urmând ruta pe care o plănuiseră 
dinainte către scările de incendiu, unde pliară rotilele sub pat și 
îl coborâră două etaje, apoi duseră iar patul pe rotile spre o 
rampă de încărcare din spatele spitalului. 

Acolo era un Chevrolet Express, cu ușile din spate deschise. 
Lothar aștepta în spatele dubiței. O împinseră pe Sophie 
înăuntru. Blocară patul, fixându-l de podea și pereţi cu cabluri, 
apoi porniră încet și prudent. 


VP - 301 


Spatele dubiţei se legăna, în timp ce Lothar și Jens se 
străduiau să monteze perfuzia, iar Jens îi dădea lui Lothar 
informaţiile pe care tocmai le primise în spital de la doctoriţă. 

— Mă descurc, îi spuse Lothar. 

— Bine, spuse Jens. 

Tăcu o clipă. 

— Ești un băiat bun, spuse el, bătându-l pe Lothar pe umăr. 

Lothar nu răspunse. Aranja medicamentele într-o tavă de 
plastic de pe podea. 

Jens își croi drum spre partea din faţă a dubiţei și se strecură 
pe scaunul de lângă Mihail. 

e 

Ejnar Larsen era derutat. Colegul lui fusese găsit legat în 
dimineaţa aceea de către înlocuitorul lui. Pacienta fără 
identitate dispăruse. Ca și patul ei. 

Niciuna din camerele de supraveghere nu înregistrase nimic. 

Ejnar citea un document din Suedia, printat. ADN-ul nu fusese 
găsit în bazele de date, și nici amprentele. Femeia era în 
continuare anonimă. 

Se scărpina în cap, așa cum făcea uneori când trebuia să se 
gândească. Și mai era ceva care îl deranja. 

Ejnar recapitulă evenimentele din ultimele câteva zile - 
rapoartele și anchetele. Văzuse ceva, observase ceva în 
trecere... recent... foarte recent. 

Ceva despre faptul că Poliţia din Copenhaga lucrase la un 
raport al Poliţiei din Malmö, aflată de cealaltă parte a Sound- 
ului. Poliţiștii de-acolo ceruseră ajutorul... 

Despre ce naiba era vorba? 

Ejnar căută printre hârtii. Teancurile erau mari și nesortate. 
Se blestemă pentru că era așa de dezordonat. Dar în cele din 
urmă găsi ceea ce căuta. 

Răsfoi raportul. O luptă cu arme de foc remarcabilă, într-o 
parcare cu mai multe niveluri din Malmö. Niciun martor cât de 
cât credibil, iar poliţia suedeză bănuia că fuseseră folosite arme 
cu amortizor. Totul era foarte dubios... Dar nu împușcăturile în 
sine îi atrăseseră atenţia lui Ejnar Larsen. Ci evenimentul de la 
spital, petrecut la puţin timp după aceea... 

Căută iar pe birou și găsi un raport despre un bărbat cu rană 
împuşcată care fusese internat la Spitalul Universitar din Malmö. 


VP - 302 


Bărbatul, care nu avea niciun act de identitate la el, fusese răpit 
apoi de doi bărbaţi și dispăruse. 

Exact ceea ce se întâmplase și aici?... 

Ejnar se scărpină iar în cap. 

— Salut! 

Ejnar ridică privirea de la birou. În faţa lui era Vibeke Steen. 
Ejnar dădu să se ridice. 

— Te rog, ia loc. Te-ai înţeles bine cu desenatorul? 

Vibeke se așeză. 

— Nu știu. Memoria înșală... Dar sper că imaginile o să te 
ajute. 

Ejnar o interogase. Vibeke îi povestise despre cei doi bărbaţi, 
cum arătau atunci când se întâlnise cu ei. 

— Le păsa de pacientă, spuse ea. 

— Erau prieteni? 

— Poate. 

— Au spus ceva? 

Vibeke se gândi. 

— Au spus că pacienta avea să primească îngrijiri medicale 
după zece-cincisprezece ore. 

— Altceva? 

— Cel care a vorbit cu mine vorbea daneză. Dar vorbea puţin 
ciudat. 

— În ce fel? 

— Ştii, atunci când cineva a stat mult în străinătate, vorbește 
într-un fel... limba maternă devine puţin demodată. 

Ejnar Larsen notă acest amănunt în carnet. 

— Mai am o întrebare, spuse el. 

— Spune! 

— De ce ar face cineva asta? Să scoată pe cineva din spital? 

— Ce vrei să spui? 

— S-a mai întâmplat vreodată? A mai făcut cineva așa ceva? 

Vibeke aproape râse. 

— Da, e al treilea caz săptămâna asta. 

Ejnar zâmbi la gluma ei. 

— Nu, nu s-a mai întâmplat niciodată, spuse ea. 

Dar se întâmplase cu doar câteva zile în urmă, de partea 
suedeză a Oresundului. Exact același lucru. 

Ejnar își luă la revedere de la Vibeke Steen, apoi se așeză și 
continuă să se gândească. 

De ce ar face cineva asta, de ce și-ar asuma un asemenea 
risc? 

Probabil, dacă erai pe fugă sau dacă exista un mandat pe 
numele tău. 

Un mandat... 

Ejnar Larsen căută în calculator. Nu putea să intre în sistemul 
suedez, așa că începu cu cel danez. Era destul de simplu, pentru 
că nu existau prea multe femei în situația asta. Dar nu era 
nimeni care să semene cu pacienta dispărută. Trecu la Europol, 
apoi la Interpol. 

După ce derulă imaginile mai bine de jumătate de oră, 
holbându-se la mult prea multe fotografii cu femei pentru care 
exista mandat de arestare, Ejnar o recunoscu imediat. Mandatul 
fusese emis de poliţia franceză și era marcat ca având prioritate 
redusă. 

Femeia se numea Sophie Brinkmann și era suedeză, avea 
domiciliul în Stockholm. 

Ejnar luă telefonul și formă numărul detectivului însărcinat cu 
acest caz, Gustave Peltier de la Police Nationale din Nisa. 


63. (Toscana) 


Îmbrăcat cu o rasă benedictină, Hector stătea pe o bancă de 
sub un chiparos, privind lumea din faţa lui. 

Mănăstirea era pe un platou. Din grădină, priveliștea era 
imensă: peisaje de deal, păduri, sate, ferme, munţi, orizontul. 

Lângă el era o grădină mică în care lucrau doi călugări care 
smulgeau plantele uscate și întorceau pământul. 

Aron se apropie de el; avea o geantă în mână, o geantă sport 
neagră. Aron se așeză lângă Hector. 

— Cum ai reușit să ajungi aici? îl întrebă el. 

— Prin Roberto, văr cu tata, spuse Hector. 

— E sigur? 

Hector privi decorul calm din jurul lor. 

— In clipa asta, e cel mai sigur loc. 

Apoi se întoarse spre Aron. 

— Unde ai fost? 

— În Danemarca. 

— l-ai găsit? 

— Oarecum, răspunse Aron. 

— Lothar? 

— Nu știu, nu era acolo când am ajuns eu, spuse Aron. 

— Ce s-a întâmplat? 

Printre copacii din jurul lor trecu o briză. 

— Sophie a fost omorâtă, spuse el. 

Hector tresări, chiar dacă ușor. 

— Am găsit-o pe podea, în casă. Au fost atacați. 

— Lothar? întrebă Hector iar. 

— Nu mai era nimeni acolo. Era gol. 

Hector încerca să nu simtă nimic, dar undeva în pieptul lui... 

— In afară de..., începu Aron. 

— In afară de ce? 

— Incă un cadavru, o femeie. 

— Cine? 

— Nu sunt sigur, dar cred că era detectivul care a anchetat 
cazul Trasten; îţi amintești, am citit despre ea în ziare? 

Hector se gândi și își aminti. 

— Da. Miller? 

— Înîm. Antonia Miller. 

— Ce căuta ea acolo? 

Aron îi întinse geanta lui Hector. 

— Uită-te prin astea. 

Hector îi aruncă o privire precaută lui Aron, apoi deschise 
geanta. 

Ceea ce citi îi lăsă impresia neclară că Sophie ţinuse legătura 
cu poliţia încă de la prima lor întâlnire, că le furnizase acestora 
informații. 

— Ne-a trădat de mult timp, spuse Aron. Ne-a trădat, Hector. 
Și a continuat să ne trădeze până la sfârșit. 

Hector răsfoi rapid fotografiile și notițele, dar nu putea să facă 
față, așa că îi înapoie geanta lui Aron. 

— Cine a fost în casă, cine le-a omorât pe Sophie și Miller? 

— Greu de spus. Jens, Mihail și Lothar dispăruseră. Nu știu. 

Hector se uită la Aron. Acesta luptase neobosit pentru 
supraviețuirea lor, dar acum arăta cumva ciudat, diferit. 
Siguranța din ochii lui dispăruse. Ca și cum ar fi ascuns ceva. Ca 
și cum ar fi încercat să ascundă inclusiv acest fapt, ținându-și 
ochii ficși, fără să clipească, subliniind exagerat că e același om 

dintotdeauna. Dar, pe de altă parte, Aron era epuizat, ca toți 
ceilalţi. 

— Mulţumesc, Aron, spuse Hector. 

— Pentru ce? 

— Pentru tot. 

Niște clopote de biserică începură să bată la mică distanţă. 
Hector se ridică și porni spre mănăstire. Cei doi călugări din 
grădină se îndreptau deja într-acolo. Alţii veneau din alte 
direcții. 

Aron rămase pe bancă, uitându-se după el cum pleacă. 

e 

Hector intră în capelă și se așeză pe o bancă de lemn. 
Călugării începură să cânte, era minunat - melancolic. 

Sophie era moartă. Hector era copleșit de dor și disperare, de 
senzaţia unei pierderi și singurătăți incredibile. 

Cântecul călugărilor răsuna sub bolțile de piatră rece ale 
capelei. 

Hector o vedea clar pe Sophie în minte, ca și cum ea ar fi fost 
în faţa lui, și îndrăzni să-și îngăduie să se agaţe de imaginea ei. 

Un lucru îi era din ce în ce mai clar. Un vis, aproape 
inconștient, dar un vis care crescuse înăuntrul lui încă de când o 
întâlnise prima oară. Că ea era femeia, salvarea lui, viaţa lui, că 
ea era cea care avea să facă să se întâmple tot ceea ceel nu 
reușise să realizeze de unul singur. Să găsească fericirea și să o 
împărtășească cu cineva. 

Scăpă un suspin. Își acoperi gura cu palma. Simţea plânsetul 
distrugător venind, simțea disperarea care se acumula, 
amenințând să întoarcă totul cu fundul în sus. Dar se luptă cu 
ea, străduindu-se să ţină lacrimile și suferinţa la distanţă. 

Și funcţiona. După o vreme, își luă mâna de la gură. 

Ne-a trădat. Își aminti cuvintele lui Aron. Da, Sophie îi trădase. 
Dar oare îl trădase pe el? Oare lui chiar îi păsa de asta, lao 
adică? 

Sophie era moartă. 

Dispărută. 

lar el nu avea s-o mai vadă niciodată. 

Cântecul călugărilor plutea în încăpere. 

Dacă Hector ar fi crezut în acel lucru în care credeau ei, s-ar fi 
rugat pentru sufletul ei. Dar nu știa cum. 

Singurul lucru pe care îl avea în comun cu bărbații din faţa lui 
era că, asemenea lor, nu avea niciun ban, nu erau ale lui nici 
măcar hainele pe care le purta. Dar bărbaţii care cântau 
deciseseră deliberat să rămână fără niciun ban. Hector decisese 
deliberat să fie exact opusul. 

Suferinţa lui era însoţită de furie. Furia îl acompaniase toată 
viața, încastrată adânc într-o lume mică și neagră pe care el o 
ținuse ascunsă încă din copilărie. lar acum ea puse stăpânire pe 
el. În mod ciudat, furia îl făcea să fie calm, îi alunga suferinţa, îl 
ajuta să gândească și să ia decizii. Și exact asta făcu Hector. 
Luă decizia că avea să-l găsească pe fiul lui, Lothar, că avea să 
recupereze ce era al lui, cu dobândă chiar, și că avea să-i 
omoare pe toţi nenorociţii care avuseseră tupeul să se pună cu 
el. 

Dar, mai mult decât orice altceva, Hector plănui ce avea să-i 
facă celui care o ucisese pe Sophie. Ucigând astfel și visul lui. 


64. (Praga) 


Sophie deschise ochii; camera era albă, perdelele subțiri. 
Tavanul era înalt. Își aminti de călătoria cu ambulanţa, și-l 
aminti pe Jens stând lângă ea. El era și acum acolo, pe un scaun 
de lângă patul ei. 

— Unde suntem? șopti ea. 

— Suntem în Praga, spuse Jens. 

— De ce? 

— Ne ascundem aici. 

— Albert? 

— Nu... nimic nou. 

În faţa ei era un dulap mare, deschis. Hainele ei erau atârnate 
înăuntru. 

— Mihail ţi-a despachetat valiza, spuse Jens. 

Pe noptieră erau șiruri ordonate de medicamente, tampoane 
de bumbac și antiseptice. 

— Lothar..., spuse Jens. Și-a asumat responsabilitatea de a fi 
asistentul tău medical. Ţi-a dat medicamente în timpul 
călătoriei, te-a ţinut sedată. 

— Cum am ajuns aici? 

— Cu mașina, din Danemarca. Ai fost operată la un spital de- 
acolo. Dar poliţia a început să se intereseze de tine și am fost 
obligaţi să acţionăm rapid. 

— Al cui e apartamentul ăsta? 

— Miles s-a ocupat de tot, până și de doctorul care te 
supraveghează. 

Lothar apăru înăuntru. Se bucură peste măsură s-o vadă, ca și 
cum trezirea ei ar fi fost o minune, o înviere. 

Energia lui pozitivă i se păru contagioasă lui Sophie. 

— Mulţumesc că ai avut grijă de mine, Lothar, îi șopti ea slab. 

— Ai nevoie de ceva? întrebă el. 

— Nu, mersi, spuse ea. E OK să stăm aici? 

— M-am uitat pe hartă. Suntem în centru. Dacă mergi pe 
stradă înainte ajungi într-o piață, apoi la Podul Carol de peste 
apă. Acolo e Orașul Vechi. De partea cealaltă... 

Jens arătă în spatele lui. 

— ... e-un parc mare cu un observator. 

— Atunci o să mergem acolo într-o zi, șopti ea. 

Atâta vorbit și ascultat o epuizase. 

— Mergem, spuse Lothar. 

Apoi dădu drumul ușii și dispăru. 

Jens așteptă ca Lothar să plece, apoi spuse: 

— Lothar e fericit. S-a schimbat; a avut grijă de tine tot 
timpul, ţi-a dat medicamentele. E mândru că are un rol în 
supraviețuirea ta. N-ar fi suportat să mori. Asta a fost evident 
când ai fost rănită. Lothar ţine foarte mult la tine. E atras de 
tine, te vede ca pe cineva pe care poate să se bazeze... 

— Termină, Jens, spuse Sophie. 

— Nu-ţi poţi permite să ai sentimente faţă de el? 

— Am, spuse ea. 

— Nu știe nimeni ce o să se întâmple mâine, spuse el. 

— Nu pot, spuse ea. Nu trebuie. 

— Cine spune asta? 

— Te rog, nu acum... 

Sophie își schimbă ușor poziţia în pat și simţi cum o străbate 
durerea tăieturii de cuțit. 

e 

Miles lucrase neobosit timp de patru zile, aproape non-stop. 

Căuta, investiga, analiza. Devenise iar poliţist. 

O ambasadă era ca un centru de spionaj, având strânse 
legături cu Serviciul de Informaţii Suedez. 

În anii trecuţi, în timpul Războiului Rece, toate privirile 
fuseseră îndreptate spre Est, spre ruși. Acum era vorba mai mult 
de promovarea companiilor suedeze în țara în care se afla 
ambasada - cu alte cuvinte, mai ales spionaj industrial. Totul se 
desfășura într-un mod plăcut și incognito și doar câţiva oameni 
din ambasadă erau implicaţi. In Praga, asta însemna Kennet 
Wessman. 

Kennet bătu la ușă. 

— Ce-ai aflat? îl întrebă Miles. 

Kennet intră cu un teanc de hârtii în mână. 

Pentru a obţine informaţiile pe care le căuta Miles, el și 
Kennet născociseră un caz care implica întrebări din partea 
companiei telecom Ericsson. De fiecare dată când era implicată 
Ericsson, Serviciul de Informaţii era îndatoritor. Kennet le 
spusese acestora că clientul le cere informaţii despre niște 
concurenţi germani, referitor la întâlnirile la care participau, ce 
planuri de călătorie aveau, de asemenea când și unde. 

Serviciul de Informaţii era în poziţia de a-i ajuta; pentru ei, 
genul ăsta de lucruri era ceva obișnuit. 

Kennet Wessman flutură documentele, apoi i le înmână lui 
Miles. 

— Hanke LLC deţine mai multe avioane și mai are altele 
închiriate pe termen lung. Aici e o listă cu majoritatea lor, ca și 
rutele pe care au zburat în ultimele câteva săptămâni. 

Miles luă hârtiile. 

— Pasageri? 

— Listele alea nu le obţinem niciodată. 

— Dar zboruri regulate? 

— Nu, pentru astea ar trebui să sape mult mai adânc. Trebuie 
să ne mulțumim cu atât. 

— OK, spuse Miles. Mersi, Kennet. 

Incepu să cerceteze documentele, tăind anumite zboruri și 
încercuind altele. 

Existau o grămadă de călătorii, în toate direcţiile. Însă una se 
remarcă imediat printre celelalte. 

Miles Ingmarsson fugi de la ambasadă și cobori strada 
pietruită către apartament. Avea o ţigară în gură și un teanc de 
hârtii sub braţ. A fost cât pe ce să alunece de câteva ori. 

Mihail îi deschise ușa. 

Miles avea respiraţia tăiată. Intră pe lângă Mihail. 

— Jens! strigă el. _ 

Jens scoase capul din camera lui Sophie. li făcu semn lui Miles 
să vină, iar Miles trecu pe lângă bucătăria în care Lothar stătea 
la masă, cu două teancuri de cărți de joc în faţă. 

— Salut, Lothar. 

Lothar ridică mâna. 

Sophie era trează când Miles intră în cameră. 

— Bun venit în Praga, spuse el. 

— Mulţumesc, spuse ea încet. 

El îi întinse teancul de hârtii lui Jens, care începu imediat să le 
examineze, de sus în jos, după care trecea la următoarea. 

— Ai găsit ceva? întrebă Sophie. 

— Poate, răspunse Miles. 

— Ce? 

Miles arătă spre documentele pe care le parcurgea Jens. 

— Informaţii despre locurile în care a zburat recent familia 
Hanke. 

Sophie aștepta mai multe detalii. 

— Ar putea fi puţin probabil. Dar un avion privat al unei 
subsidiare a familiei Hanke a decolat din Augsburg, un aeroport 
mic de la vest de Munchen, și a mers în Columbia, pe Cartago, 
un aeroport militar. 

— Când? întrebă ea. 

— În intervalul de timp pe care îl studiez. 

— Și eu am zburat pe Cartago când m-am dus să-i văd, șopti 
ea. 

— Știu, spuse Miles. 

— Pasageri? 

Miles scutură din cap. 

— Nu putem afla asta. 

Jens ridică privirea din hârtii. 

— Mă pot duce eu acolo, spuse el încet, aproape în trecere. 

Vocea lui Lothar se auzi din bucătărie, fericită, tachinând în 
glumă. 

— Sunteţi avertizați! Mihail trișează la cărți! 

Se apropiau de ceea ce niciunul dintre ei nu voia să 
recunoască. 

Miles înțelese. 

— Mă duc să pun de cafea, spuse el, ieșind din cameră. 

ÎI auziră pe Lothar cum râde acum, jubilând satisfăcut. 

— la-l cu tine, spuse Sophie. 

Rece și direct. 

Atmosfera din cameră se întunecă. 

Sophie și Jens simțeau amândoi o rușine pe care niciunul din 
ei nu știa cum s-o împărtășească. 

— Nu mi se pare corect, șopti el. 

Sophie rămase nemișcată. 

Jens se ridică și ieși din cameră. 

Pe fereastră se vedea cerul, un albastru de iarnă. Limpede și 
proaspăt, deschis și larg. Sophie îl privi fix. 

Totul condusese aici. 

Ea nu mai putea să justifice nimic față de ea însăși. Ar fi vrut 
să facă schimb de locuri cu cineva, să se ascundă, să nu mai 
simtă. Însă asta era o amăgire la fel de mare ca tot restul. 
Cuţitul lui Aron care intrase în ea îi oferise o durere eliberatoare. 
Ca și cum asta ar fi nivelat cumva lucrurile. Dar era doar ceva 
temporar. Nimic nu o putea elibera din situaţia asta. 

Sophie se străduise să-l ţină pe Lothar la distanţă. Asta era ca 
și cum ar fi încercat să se convingă că nu-i e foame sau sete. 
Era imposibil. 

Din punct de vedere emoţional, Lothar era o prezenţă 
permanentă în interiorul ei. Nu doar ca întruchipare a conștiinței 
ei vinovate, ci și ca un copil. Un copil care avusese grijă de ea, 
avea nevoie de ea, avea încredere în ea. Și o ajutase, îi salvase 
viața, nu făcuse decât lucruri bune, ca și cum asta ar fi fost 
datoria lui, convingerea lui. Lothar era un om bun. 

— Bună... 

Lothar apăruse la ușă. 

Din oră în oră, Lothar îi dădea anestezicele, îi verifica rana și îi 
lua pulsul și temperatura. Băiatul intră în cameră. 

— Mihail trișează la cărţi, spuse el, în timp ce se asigura că 
perfuzia funcţionează cum trebuie. Și refuză să recunoască, 
gorila afurisită. 

Lothar o privi pe Sophie în ochi și râse încet. 

— Mâine pleci cu Jens, îl întrerupse ea. 

— Unde? întrebă el. 

— Stai jos. 

Lothar ezită, dar făcu ce i se spusese. Nu mai zâmbea. 

— Unde merg? întrebă el iar. 

— Nu contează, spuse ea, privindu-l cu tristeţe. 

Lothar păru să înțeleagă unde urma să meargă. Ca și cum 
situaţia în care se găsea el devenise din nou clară, ca și cum ar 
fi uitat unde era. Acolo, pe loc, păru să-și dea seama că oamenii 
aceștia nu-i voiau deloc binele, că el era un pion într-un joc și, 
poate, cel mai singur om de pe planetă în clipa aceea. 

Lothar privi spre podea, frecându-și genunchii cu palmele. 

— Bine, spuse el, încercând să pară fericit și voios, aproape 
recunoscător. 

— Uită-te la mine, zise Sophie. 

El făcu întocmai și ochii lor se întâlniră. Sophie începu să 
plângă, cu lacrimi mari și grele care i se prelingeau pe obraji. 
Apoi vorbi mai departe, ca și cum n-ar fi plâns. 

— Trebuie să fii puternic, Lothar. Ai foarte multă putere în 
interiorul tău, și acum e timpul s-o folosești. 

Sophie își șterse obrajii cu palma. 

— Înţelegi ce vreau să spun? 

Lothar o privea neclintit. 

— Nu, spuse el cu o voce inexpresivă. Mă tem că nu înțeleg. 

Stilul lui direct și onest o dezarmă pe Sophie, care se lupta cu 
senzaţia de vinovăţie. Dar era imposibil. Indiferent ce ar fi spus 
ea, nu avea nicio importanţă. Mai rămăsese doar un cuvânt. Un 
singur cuvânt care să rezume o întreagă atitudine. O atitudine 
pe care ea se luptase s-o țină la distanţă, s-o nege, s-o reprime. 

— Scuze..., se trezi ea spunând în șoaptă. lartă-mă... Apoi mai 
spuse o dată: 

— lartă-mă, Lothar. 

Sophie nu se putea opri din plâns. _ 

Lothar se ridică de pe scaun. Rămase așa, uitându-se la ea. In 
loc să îi răspundă Te iert, el spuse: 

— O să fie OK. 

Apoi ieși din cameră. 

Pe Sophie o străbătu o senzaţie deșartă de greață. 

65. (Nisa/lutlanda) 


Gustave Peltier era încă în Nisa atunci când primi un telefon 
de la colegul lui danez, Ejnar Larsen. 

Conversaţia îl luă prin surprindere. Sophie Brinkmann 
apăruse, cu o rană de cuţit foarte gravă, la un spital dintr-un 
orășel din lutlanda, în Danemarca, și fusese răpită de niște 
bărbaţi înarmaţi. lar Ejnar Larsen avea o teorie despre niște 
împușcături din Malmö. Dar asta trebuia să mai aștepte. 

— la tot ce ai și vino cu avionul în Stockholm, spuse Gustave, 
după care își rezervă el însuși bilet. 

Anchetatorul-șef al cazului Trasten, Tommy Jansson, se întâlni 
cu cei doi bărbaţi în fața aeroportului și îi duse în oraș cu Volvoul 
lui. 

Jansson vorbea despre lucruri tipic suedeze. Elfi și troli, reni și 
indigeni Sámi, Sânziene și băuturi. lahturile din arhipelagul 
Stockholm, Concursul Muzical Eurovision și cai de lemn Dala 
pictați. 

Incerca să pară însufleţit și vesel în timp ce vorbea, dar nu-i 
prea ieșea. Tommy Jansson nu părea să se simtă prea bine. 
Gustave se uită la Ejnar. Și acesta găsea situația cam ciudată și 
își încrucișase defensiv braţele. Incercă să fie jovial faţă de 
Tommy, dar acesta nu păru să observe. 

Parcară pe insula Kungsholmen din Stockholm, în fața sediului 
poliţiei. Tommy îi conduse înăuntru, într-o sală de conferințe. 

Ejnar le umplu ceștile de cafea până la buză. Tommy luă o 
chiflă cu scorțișoară și o băgă în gură, respirând pe nas în timp 
ce mesteca, apoi bău cafeaua și mai luă o chiflă. Asta părea să-l 
calmeze puţin. 

— Bun, spuse Gustave Peltier. Vă mulţumesc amândurora că 
ați acceptat să ne întâlnim așa rapid. Am fost contactat de 
cumnata lui Hector Guzman, care ne-a dat informaţii despre 
Hector. Din nefericire, nu l-am găsit. În conversaţia cu ea a 
apărut un nume foarte important, o anumită Sophie Brinkmann. 
Nu avem o imagine clară despre ea, dar pare să fie apropiată de 
Hector, atât personal, cât și profesional. Am decis să ne 
concentrăm asupra ei și am emis un mandat de arestare, pe 
care l-a descoperit Ejnar, aici de față, atunci când ea a apărut la 

un spital din lutlanda, sub o identitate falsă și cu o rană de cuțit 
gravă. 

Tommy ascultă, în timp ce Ejnar prelua cuvântul. 

— S-ar putea să existe o legătură cu niște împușcături din 
Malmö care au avut loc cu câteva zile înainte. Din nou, în cazul 
acela o persoană rănită a fost scoasă din spital. 

— Despre cine era vorba? întrebă Tommy. 

— Descrierea sugerează că e posibil să fi fost Hector Guzman, 
spuse Ejnar. Dar nu e sigur. 

Tommy se uită la cei doi bărbaţi. Acum avea să înceapă să-i 
mintă. Era unul din talentele lui desăvârșite. Tommy adoptă o 
atitudine nouă, mai calmă, mai concentrată, mai de poliţist. 

— Avem aici o harababură de zile mari, spuse el. 

Danezul și francezul îl priviră curioși. 

— Am fost victimele unei înșelătorii prelungite. Doi dintre 
colegii noștri apropiaţi au fost omorâți. 

Gustave Peltier ridică din sprâncene. 

— Și e o harababură pentru că amândoi lucrau la ancheta 
Trasten. 

— Explică-ne, spuse Gustave. 

— E o poveste lungă. Dar Antonia Miller a condus ancheta de 
la bun început. Eu am crezut că procedează greșit și că nu 
avansează deloc - că pur și simplu face o treabă proastă. l-am 
spus că aș vrea să încerc cu altcineva. Ea s-a luptat să-și 
păstreze misiunea, apoi l-a sugerat pe Miles Ingmarsson, despre 
care credea că e bun. Eu îl știam deja și m-am gândit de ce nu? 
Dar regret profund acea decizie. S-a dovedit că amândoi 
detectivii, Antonia Miller și Miles Ingmarsson, lucrau împreună și 
erau corupți. li șantajau pe vinovaţi și scoteau o avere din 
activităţile acestora. Când am început să mă apropii de ei, au 
dispărut în ceaţă. Probabil că și-au dat seama. Asta a fost acum 
aproximativ o săptămână. 

— Ultimul contact? întrebă Ejnar. 

Tommy oftă. 

— E o tragedie afurisită... Miles Ingmarsson l-a omorât pe un 
traficant de amfetamină de aici din Stockholm, Roger Lindgren. 
l-am găsit ADN-ul, sângele și amprentele la locul faptei. Acum 
ne dăm seama că făceau afaceri împreună. 

Tommy părea tulburat. Ejnar îl compătimi. 

— E imposibil să prevezi totul, Tommy, spuse el. 

Tommy strânse din buze și îl privi pe Ejnar în ochi, ca un 
multumesc tacit. 

— Cum a afectat lucrul ăsta ancheta? întrebă Gustave. 

— Nicio schimbare. S-a blocat, bineînțeles. Și e serios 
compromisă. 

Gustave se lăsă pe spate, cu ceașca de cafea în mână. 

— O să adunăm la un loc ce avem, spuse el. O să anchetăm 
ce putem și o să căutăm o cale de a avansa. Hector Guzman o 
să fie arestat. lar Sophie Brinkmann e cheia care duce la el. 
Există un mandat internaţional pe numele ei, așa că sigur o să 
apară curând pe radar. 

— Sună bine, spuse Tommy. 

— Foarte bine, zise Ejnar. 

e 

Mersese mai bine decât se așteptase el. Tommy își crease o 
imagine de naivitate, regret și corectitudine. Acum avea să-i 
invite pe Ejnar și Gustave la el, în modesta și micuța lui casă tip, 
și avea să-i oblige să suporte o cină stânjenitoare din punct de 
punct de vedere social împreună cu el, soţia lui suferindă de o 
boală mortală și fiicele lui bine-crescute. lar odată cu asta, 
impresia lor despre Tommy avea să fie completă. 

Tommy avea să fie liber să cutreiere prin infernul incendiar pe 
care și-l crease. 


66. (Valle del Cauca) 


Aterizară după o cursă internă accidentată de la Bogotá. Jens, 
Mihail și Lothar coborâră în lumea nouă. Soare orbitor, căldură 
apăsătoare și mirosuri noi. 

Taxiul era un Nissan vechi, ale cărui amortizoare muriseră 
demult. Totul se zgâlțâia, iar șoferul bea dintr-o cutie de bere. 

Se cazară într-un hotel din Cartago, în centru. 

Camera nu era nici mare, nici mică: două paturi și un 
televizor, deasupra unui birou sub care exista un minibar. 

Mihail se întinse în pat. Lothar făcu la fel, în celălalt pat, și 
dădu drumul la televizor. 

Jens formă numărul unei vechi cunoștințe de afaceri, care 
avea acces direct la Alfonse Ramirez. 

Răspunse o voce. 

— la legătura cu Alfonse Ramirez și spune-i că Jens din 
Stockholm a venit și vrea să se întâlnească cu el. O să sun din 
nou peste trei ore. 

Comandară de mâncare și se uitară la emisiunile ciudate de la 
televizor. Cele trei ore trecură foarte încet. Lothar adormi. 

Jens formă iar numărul. Bărbatul fără nume îi dădu o adresă. 

— Poţi să te duci chiar acum, îi spuse el lui Jens. 

Jens îi făcu semn din cap lui Mihail și ieși din cameră, 
atârnând pe ușă semnul Nu deranjati. 

a 

Nu părea să fie cine ştie ce. O clădire tencuită de pe o stradă 
aglomerată, fără prea multe ferestre, înconjurată de un zid 
scund. 

Jens deschise ușa. Era un restaurant, cu muzică și atmosferă 
însuflețită. Luminile din tavan erau strălucitoare. Copiii alergau 
și se jucau în jur, în timp ce adulții beau și dansau. 

Alfonse Ramirez îi ieși în întâmpinare. Întinse mâna și se 
aplecă spre urechea lui Jens, astfel ca spusele lui să acopere 
muzica. 

— Arăţi mai bine ca ultima oară. 

Alfonse râse la propriile lui cuvinte, apoi arătă cu mâna că 
Jens ar trebui să-l urmeze. 

Ultima oară... jens zăcea pe jumătate mort pe podeaua 
restaurantului Trasten. Alfonse Ramirez și Hector îl omorâseră 
pe atacatorul lui. Îl omorâseră în bătaie pe nemernic, în 
bucătărie. Jens își aminti că faţa lui Alfonse Ramirez strălucea de 
bucurie atunci când acesta ieșise afară. 

Își croiră drum prin marea de oameni și ajunseră la o masă la 
care stătea un bărbat albicios și transpirat, care îl privi pe Jens 
inexpresiv. 

— Don Ignacio, spuse Alfonse prezentându-l. 

Apoi îi făcu semn lui Jens să se așeze în faţa lui. 

Don Ignacio. Jens nu se așteptase la asta. 

Bărbatul era înconjurat de un câmp energetic. Un scut de care 
toţi cei din încăpere păreau să fie conștienți. Nimeni nu se 
apropia prea mult, nimeni nu lăsa să se vadă cât de speriat 
este. Toţi participau la un joc: aceasta era o petrecere și toţi 
erau fericiţi. Pentru că așa hotărâse e/. 

— Voi vă știți deja, spuse Don Ignacio, arătând spre Alfonse. 

Nu se vedea niciun bodyguard, dar cu siguranţă erau acolo, 
pretutindeni, mereu. 

— Ne-am întâlnit pentru scurt timp, zise Jens. 

— Trasten..., spuse Alfonse. Încă mai consider ziua aia una 
dintre cele mai frumoase din viața mea. 

Jens nu considera la fel. 

— Deci, spune-mi de ce ne aflăm aici, continuă Don Ignacio. 

Orice urmă de prietenie dispăruse. 

Jens riscă. 

— Am venit să-l iau acasă pe Albert. 

Nici Ignacio, nici Alfonse nu spuseră nimic. Jens încercă să 
anticipeze o reacţie, să găsească un indiciu. Dar ei stăteau pur 
și simplu, cu expresii neutre, așteptând mai mult. lar asta era 
suficient pentru Jens. Era la ei, Albert era la ei. 

Alfonse depăși impasul. 

— În ziua aia la Stockholm, Jens... când tu zăceai pe podeaua 
restaurantului, după ce rusul ăla te învineţise complet. Erai pe 
jumătate mort, dar continuai să-l întărâţi. Privind în urmă, 
probabil că asta ne-a salvat și nouă viaţa. Ai tras de timp. Asta 
m-a făcut curios să aflu cine ești, așa că te-am verificat când am 
ajuns acasă. N-a fost ușor. De fapt, a fost foarte dificil. A fost 
nevoie de timp, și oamenii nu erau dispuși să mă ajute. Daro 
imagine a început să se contureze. 

Lui Jens nu-i plăcea treaba asta. 

— Ai un palmares, continuă Alfonse. Ai lucrat cu o grămadă 
de oameni. Ești bun în ceea ce faci. Poate cel mai bun 
contrabandist care există la momentul ăsta. Așa că noi de ce nu 
te cunoaștem? 

Alfonse râse teatral. Făcu o pauză, după care se aplecă spre 
el: 

— Deci, spune-ne, cum te gândeai să obţii ceea ce vrei? 

— ÎI vreau pe Albert în schimbul lui Lothar, fiul lui Hector. 

Ignacio și Alfonse schimbară o privire. 

— Lothar, spuse Ignacio. Puștiul ăla a făcut obiectul multor 
exagerări. Ca și tot restul din afacerea asta. Cunoști contextul? 

— Pe jumătate, spuse Jens. 

În jurul lor era muzică, dans și petrecere. 

— În primul rând, începu Ignacio, a fost vorba doar de afaceri: 
familia Hanke l-a lovit pe Hector Guzman în Stockholm, l-au 
călcat cu mașina. Ca avertisment. Hector a crescut miza și a 

aruncat-o în aer pe iubita lui Christian Hanke, în Munchen, chiar 
dacă ţinta era, probabil, chiar Christian Hanke. Așa că totul a 
devenit foarte personal. lar când lucrurile devin personale, de 
obicei totul se duce naibii, nu ești de acord? 

Jens nu răspunse. Ignacio Ramirez se șterse pe faţă cu palma. 
Avea cearcăne întunecate, iar barba nerasă de dimineaţă 
începea să se vadă pe pielea lui albicioasă. 

— Cum ai dat de Lothar? spuse Ignacio. 

— De ce vrei să știi? 

Ignacio clătină din cap, ca pentru a spune că întrebarea lui nu 
avea niciun motiv ascuns. 

— Vreau doar să aud cum s-a întâmplat, adăugă el. 

Jens se lăsă pe spătarul scaunului. 

— Îl căutam pe Albert, spuse el. Am presupus că fusese răpit 
de familia Hanke și am început să-l căutăm la Munchen. 

— Ce înseamnă no’? 

— Sophie Brinkmann, eu și Mihail... 

— Mihail? întrebă Alfonse. 

— A lucrat mai demult pentru familia Hanke. L-ai cunoscut la 
Trasten. El a fost cel care ne-a salvat viaţa acolo, nu eu. 

— Rusul solid? 

— Da. 

— Deci aţi atacat ferma aia? spuse Ignacio. 

Jens dădu aprobator din cap. 

— Câţi aţi fost acolo? Cine mai era? 

— Nimeni altcineva. Doar noi trei. 

Cei doi bărbaţi se mirau în tăcere. 

— Arme? întrebă Alfonse. 

— Mihail avea un pistol vechi. 

— Și tu? 

Jens clătină din cap. 

— Nimic? întrebă Alfonse. 

— Nu, nimic, spuse Jens. Am decis să punem mâna pe arme 
când ajungem acolo. 

La asta Ignacio râse, urmat de Alfonse. 

— Deci ați reușit să vă duceți pur și simplu acolo și să-l luaţi? 
întrebă Don Ignacio. 

Jens nu răspunse. 

Don Ignacio se așeză mai confortabil pe scaun. 


VP - 318 


— l-aţi păcălit, explică el, au crezut că eraţi mai mulți. Au 
presupus că oamenii lui Guzman îi atacă în forţă. Dar Albert 
fusese mutat cu o zi înainte. Ralph și Roland au plecat cu doar 
câteva minute înainte să ajungeţi voi, iar Lothar urma să fie 
mutat și el, împreună cu paznicii rămași. Aţi avut noroc. 

Jens clătină din cap. 

— Nu, nu am avut noroc. Ne-am dus acolo să-l luăm pe Albert. 
N-am reușit. 

— L-aţi luat pe Lothar, și fără Lothar n-ai fi aici acum. 

Ignacio își schimbă tonul. 

— VI-l dăm pe Albert, cu o condiţie, spuse el. 

Jens așteptă. 

— Ca înțelegerea să te includă pe tine, să rămâi aici și să 
lucrezi pentru noi. 

Jens nu era pregătit pentru asta. Era de râu... Foarte rău. 
Alfonse și Ignacio rămaseră așa, în faţa lui. Zâmbeau ușor. 
Nenorociților. 

— Ce garanţii am că Albert o să fie dus în siguranţă la mama 
lui? întrebă Jens. 

— O să rezolvăm asta, spuse Alfonse. 

— Albert trebuie să ajungă într-o ţară europeană fără să fie 
observat; nu poate călători cu pașaportul lui. 

— Există mai multe modalităţi. Probabil că o să fie dus cu un 
avion militar. Ne folosim des de zborurile militare când trebuie 
să călătorim. 

— Vreau să fie organizat ca transport diplomatic. 

Alfonse dădu din cap. 

— O să fie o procedură diplomatică, nicio problemă. 

— Și schimbul? 

— Și aici, tu decizi cum vrei să fie. Dar tu și Lothar rămâneți 
aici, cu noi... 

Jens privi în jos. În faţa lui se deschidea o cale al naibii de 
întunecată; cobora încet înaintea lui, probabil direct spre iad. 

e 

Mihail îi făcea valiza lui Lothar, punând la loc toate lucrurile 
pe care acesta le scosese și le așezase în comoda hotelului. În 
mod evident, băiatului îi plăcea să-și ţină lucrurile în ordine. 

Lothar veni din baie cu periuța și pasta de dinţi în mână și i le 
dădu lui Mihail, care le băgă în valiză. 

Lothar oftă. Un oftat nervos, ca și cum oxigenul din cameră s- 
ar fi terminat. 

— Stai jos, spuse Mihail, ridicând o pereche de cătușe. 

— N-o să fug. 

Nu se putea negocia. Lothar se așeză pe pat și Mihail îl legă 
de cadrul metalic. 

Mihail termină de făcut valiza și îi închise fermoarul. Apoi se 
întoarse spre Lothar. 

— L-am cunoscut pe tatăl tău, spuse el. L-am călcat cu 
mașina pe o trecere de pietoni din Stockholm. A avut piciorul 
fracturat și a ajuns la spital. Pe vremea aia lucram pentru Ralph 
Hanke. 

Lothar încercă să asimileze ce-i spunea Mihail. 

— Câteva săptămâni mai târziu, am revenit în Suedia și l-am 
ameninţat pe Hector Guzman cu un pistol, i-am spus să renunte. 
Nu a ieșit așa cum plănuiserăm noi. Totul s-a dus naibii, ne-au 
înconjurat. Bărbatul cu care ajunsesem eu, Klaus Kohler, fusese 
împușcat în burtă și eu am presupus că o să moară. Dar tatăl 
tău ne-a cruțat viaţa, mie și lui Klaus. 

Lothar se relaxase ușor în timp ce asculta. 

— Mai târziu, am avut ocazia să mă revanșez, când am sărit 
în ajutorul lor într-un restaurant din Stockholm. 

— Trasten? întrebă Lothar. Mi-a spus Sophie. 

— Da, Trasten... 

Mihail își frecă bărbia cu palma. 

— În tot acest timp, tatăl tău a rămas puternic și demn, nu a 
permis niciodată să îl învingă ceva sau cineva. Același lucru e 
valabil și pentru tine. Tu ești fiul lui; nu uita niciodată că ești 
puternic și nu lăsa niciodată pe nimeni să te învingă, indiferent 
câtă putere ar avea asupra ta. 

Lothar rămase așa, cu capul plin de gânduri. 

— Ai auzit ce ţi-am spus? 

Lothar nu răspunse la întrebare, ci spuse: 

— Acum câteva săptămâni am jucat fotbal. Invăţam pentru un 
examen la matematică. Tocmai începusem să fac schimb de 
SMS-uri cu o fată de la școală. Urma să ieșim în oraș curând. 
Cumpărasem bilete la un meci de fotbal, apoi urma să mergem 
la un restaurant asiatic, iar apoi voiam s-o conduc acasă. Eram 
fericit. Viaţa era normală. Totul era bine... 

— Asta e în trecut. 

Cuvintele lui Mihail sunau ca un enunţ rece. 

— Atunci sunt condamnat la asta? Să fac parte din ceva 
care... 

— Nu contează, Lothar. Hai să mergem! 

Lothar tăcea. Mihail continuă: 

— Ai auzit ce ţi-am spus despre tatăl tău? 

— Da, zise Lothar după o scurtă pauză. 

— O să ţii minte? 

Lothar se gândi o clipă. 

— Nu știu, spuse el. 

Mihail îl studie. 

Telefonul din camera de hotel sună, străpungând tăcerea. 
Doar o dată. Asta însemna că era timpul să plece. 

— Până la urmă, tatăl meu o să vină să mă ia, spuse Lothar. 

— Bine. Agaţă-te de ideea asta! 

— Dar tu, Mihail? O să vii să mă iei? 

— Tocmai ai spus că tatăl tău o să facă asta. 

Mihail îl privi intens pe băiat. 

— La revedere, Lothar Guzman, spuse el. 

Apoi ieși din camera de hotel. 

e 

Mihail străbătu holul și ieși în seara întunecoasă. Tocmai 
încetase să plouă. Aerul era greu din cauza umezelii. 

Mihail se simţea deprimat. Ar fi preferat să fie furios. Dar furia 
nu părea că vrea să apară, doar mâhnirea și golul... Il plăcea pe 
Lothar și nu-i plăcea ce se întâmpla. 

Mihail merse pe câteva străzi, se sui într-un taxi care îl duse la 
punctul de întâlnire stabilit. Cobori într-o mică piaţă din cartierul 
sărac. Se simţea miros de mâncare, gunoi și gaze de 
eșapament. Deasupra lui era o pânză de păianjen de cabluri 
electrice. Și pretutindeni zgomote de mașini, mopeduri, oameni, 
câini și muzică, care creau împreună un talmeș-balmeș de 
impresii. Dar Mihail nu se putea dezbăra de tristețea lui. 

Rahat... 

Un SUV lucios, de traficant de droguri, opri brusc în fața lui. 

Mihail se urcă pe bancheta din spate. Era răcoare și liniște. 

Alfonse îi zâmbi larg. 

— E ca o reuniune, o reuniune la Trasten, spuse el cu un râset 
neplăcut. 

jens aștepta într-o staţie de autobuz de pe o stradă 
aglomerată, în partea estică a orașului. Aici oamenii conduceau 
ca niște tâmpiţi; mopedurile și motocicletele păreau să nu aibă 
deloc frică de moarte. 

Un Cadillac mare, argintiu opri în staţia de autobuz. Jens 
deschise portiera din spate. Albert era pe banchetă, iar Jens 
urcă în mașină. Albert era bronzat și îi crescuse părul. 

— Jens?! 

Albert practic îi strigase numele. 

— Mama? continuă el, în timp ce pe fața lui se amestecau 
teama și neliniștea. 

— E bine, Albert, nu-ţi face griji. 

Jens îl îmbrăţișă strâns pe Albert, ca și cum nu ar fi îndrăznit 
să-i dea drumul. 

— Acum o să te întorci acasă la ea... 

Albert se relaxă, iar Jens simţi cum trupul acestuia tremură. 
Ca și cum lupta de a-și ţine temerile și neliniștile la distanţă 
ajunsese în sfârșit la capăt. Digul cedase. Dar nu exista nicio 
lacrimă; trupul lui se zguduia ca și cum ar fi fost îngheţat până 
în măduva oaselor. 

Jens îl strânse pe Albert și mai tare. 

— Ce se întâmplă? 

Mașina porni. 

Albert era îngrijorat. Privi în jur, ca și cum ar fi căutat ceva. 

— Totul e-n regulă, Albert, spuse Jens încet. 

Albert era altfel, era stresat și neliniștit. Izolat și distant. Jens 
se așteptase la altceva. Poate la un Albert mai furios, însă acest 
băiat era sfâșiat de un tumult interior. Șocat, derutat... distrus. 

— Mergem acasă? întrebă Albert. 

— Nu... nu încă. Mergem la Praga. O vreme o să stai acolo. 

— Și mama e acolo? 

— Da, e în siguranţă, nu-ţi face griji. 

Dar Albert nu-l mai asculta. Tocmai îl copleșise un nou gând. 

— Cum ai reușit să mă scoţi de-aici? 

Cadillac-ul gonea pe strada cu două sensuri, croindu-și drum 
cu forța, intimidând, trecând pe roșu. Jens îi dădu drumul lui 
Albert, căută centura de siguranţă, o trase peste trupul său și o 
prinse. 

— Are vreo importanţă? 

— Da, are importanță, spuse Albert. 

— Albert! Suntem pe cale să plecăm de aici. Te duci acasă, la 
mama ta, asta e tot ce contează. 

Şoferul claxonă, apoi acceleră. 

— l-am auzit vorbind despre asta, spuse Albert. 

— Pe cine? vorbind despre ce? 

— Că eu urma să fiu dat la schimb cu cineva. 

Jens nu spuse nimic, iar Albert se întoarse spre el. 

— Lothar? întrebă Albert. 

Jens privea fix în faţa lui. 

— Da... 

— S-a gândit cineva să mă întrebe și pe mine despre asta? 

— Nu. 

— Vreau să rămân aici, spuse el. 

Jens se întoarse spre el. 

— Ascultă-mă puţin, Albert. 

Ochii lui Albert șovăiră. 

— Mama ta a fost rănită. 

Băiatul încremeni. 

— A fost înjunghiată, continuă Jens. 

Albert se chinui să spună ceva. În cele din urmă, zise: 

— Cum se simte? 

— Bine, în circumstanţele date. 

O mie de gânduri. 

— Cine a înjunghiat-o? 

— Aron Geisler, răspunse Jens. 

O privire surprinsă. 

— Aron? De ce? 

— Încă nu știm... dar asta nu are importanţă. Toţi suntem 
vânați, Albert, urmăriţi, căutați. Nu există posibilitatea să ţii cont 
de dorinţele personale. O să te duci la mama ta, asta urmează 
să se întâmple. Inţelegi ce-ţi spun? 

Albert părea dus pe gânduri. 

— Ințelegi ce-ţi spun? repetă Jens. 

— Da, răspunse Albert. 

— Dacă asta te consolează cumva, eu o să rămân aici, 
împreună cu Lothar, spuse Jens încet. 

— Rămâi? 

— Da. 

— De ce? 

— Tranzacţia mă include și pe mine. Dar tu n-ai de ce să-ți 
faci griji. 

Albert lăsă capul în jos, ca și cum i-ar fi fost rușine. 

— Nu știu ce să spun, șopti el după o vreme. 

— Nu trebuie să spui nimic. Și nu te simţi vinovat! Așa au ieșit 
lucrurile. 

e 

Ploua în timp ce mașina intra pe aeroportul militar și oprea în 
parcarea avioanelor. Un 737 cu însemnul Forțelor Aeriene 
Columbiene pe coadă aștepta cu motoarele pornite. Niște scări 
mobile duceau la ușa din spate. 

Un alt Cadillac trase în faţa lor. Jens se uită cum acesta 
oprește. Îl văzu pe Mihail coborând în ploaie și îndreptându-se 
spre ei. 

— Haide, îi spuse el lui Albert. E timpul să pleci de-aici. 

Jens îl ajută pe Albert să coboare din SUV. Şoferul aștepta 
afară, cu căruciorul lui. 

Mihail și Albert își strânseră mâna. Apoi cei trei se îndreptară 
spre avion. 

— Ce o să faci după asta, Mihail? întrebă Jens. 

— După asta? 

— Când o să ajungi înapoi. O să pleci din Praga? 

— Nu, mai rămân o vreme. 

— De ce? 

— Din diverse motive. 

— Spune-mi unul. 

Mihail privi spre Jens, apoi zise: 

— Nu cred că Lothar ar trebui să fie obligat să trăiască în ţara 
asta, alături de oamenii ăștia. Și nici tu, Jens. 

Mihail scoase din buzunar o bucăţică de hârtie. 

— Poţi să iei legătura cu mine prin site-ul ăsta, continuă el, 
băgând biletul în buzunarul lui Jens. 

Cei doi bărbaţi ridicară căruciorul și-l duseră pe Albert pe 
scări. Când ajunseră în avion, îl puseră jos. 

Jens îi întinse mâna lui Albert, care i-o strânse. 

— Ai grijă de tine și de mama ta, spuse Jens. 

Apoi se întoarse, îl bătu pe Mihail pe umăr, cobori scările în 
fugă și se îndreptă spre mașină, unde îl aștepta Alfonse. 

Mihail împinse căruciorul cu Albert în avion. Secţiunea din 
spate a acestuia era un spaţiu de depozitare deschis, cu șapte 
rânduri de scaune de clasa întâi din anii '80 în partea din faţă. 

Il ajută pe Albert să se așeze pe unul din scaune. 

Din cabină apăru un pilot în uniforma verde a Forţelor 
Aeriene. Acesta plie căruciorul lui Albert. 

— O să aterizăm la Praga. In timp ce rulăm pe pistă, va trebui 
să-l băgăm pe băiat într-o ladă de lemn din cală. Lada e marcată 
ca transport diplomatic. Tu... 

Pilotul arătă spre Mihail. 

— ... O să ieși cu noi. După ce trecem de poartă, ai timp s-o 
întinzi. 

e 

Jens se uită cum zborul 737 se îndreaptă spre pista de 
decolare. Luminile de semnalizare pâlpâitoare aruncau o 
strălucire aspră prin ferestrele scăldate de ploaie ale mașinii. 

Apoi motoarele urlară și avionul acceleră pe pista udă, decolă 
abrupt și se îndepărtă în întuneric printr-un viraj. 

Albert, în drum spre Sophie... 

— Adresa hotelului? spuse Alfonse de lângă el, de pe 
bancheta din spate. 

Jens simţi imboldul de a-i rupe gâtul lui Alfonse, de a-l 
sugruma pe șofer, apoi de a-l lua pe Lothar și de a fugi. 

Dar Alfonse avea un pistol în mână, iar șoferul avea unul în 
poală, foarte vizibil. 

Trebuia să mai aștepte. 

e 

Alfonse urcă împreună cu Jens în camera de hotel, legănând 
pistolul în mână. 

Jens îi scoase cătușele lui Lothar și îi luă valiza. Cei trei ieșiră 
din cameră. 

După ce merseră o vreme cu mașina prin zona rurală, Jens se 
întoarse spre Lothar. 

— Eu o să rămân aici, cu tine. 

La început Lothar nu înţelese. 

— O să lucrez pentru oamenii ăștia. Va trebui să călătoresc 
destul de mult, dar o să mă întorc la tine cât de repede și de des 
o să pot. 

Lothar părea absorbit de un gând anume, apoi se relaxă și se 
însenină. 

— Bine, șopti el. 

(J 

Noua lor casă. O închisoare. Castelul drogurilor din junglă 
apăru în fața lor, atunci când ieșiră cu mașina din pădurea 
deasă. 

Se uitară la animalele din ţarcuri, terenurile de tenis, piscine, 
cascade și pista de aterizare, toate iluminate în penumbra serii. 

Maşina nu opri în fața clădirii principale, ci merse mai departe, 
trecu prin altă porțiune de junglă și intră pe un drum de pietriș. 

La poalele unui deal înverzit era un șir de clădiri albe fără 
etaj, cu mici grădini, o oranjerie și alte două clădiri fără ferestre. 
Părea o suburbie în miniatură, dar totul era înconjurat de un 
gard metalic de trei metri înălțime, cu plăcuţe care avertizau în 
privinţa voltajului extrem de mare. În mijloc exista o poartă cu 
gratii, iar afară, paznici care patrulau. 

Opriră în faţa porţii; Jens văzu câţiva bărbaţi care stăteau pe 
veranda iluminată a uneia dintre case. Erau îmbrăcaţi în haine 
obișnuite, de parcă erau în vacanţă, și stăteau în jurul unei 
mese, poate jucând cărți... 

Alfonse se întoarse, de pe locul lui din față. 

— li recunoști? întrebă el, făcând semn din cap spre verandă. 

Erau la o oarecare distanţă, dar Jens îl recunoscu cel puţin pe 
unul din ei. 

— Ernst Lundwall, consilierul lui Hector, spuse el. 

— Exact, spuse Alfonse. Ceilalţi doi sunt Christian Hanke și 
Roland Gentz. 

Fiul lui Ralph Hanke și mâna lui dreaptă. 

Don Ignacio Ramirez făcea colecţie de oameni. Ca și cu 
animalele din ţarcuri. lar acum, el și cu Lothar erau și ei articole 
din colecţia lui. Imaginea începea să devină mai clară. Alfonse și 
Don Ignacio aveau în posesia lor oamenii potriviţi pentru a 
prelua ce voiau ei din afacerile lui Hanke sau Guzman. Poate 
totul. Pentru că îi aveau pe fiii lor. 

Jens se uită la Lothar. Acesta stătea lângă el, cu o expresie 
care nu lăsa să se vadă nimic din ce credea el despre situaţia de 
fată. 

— Voi nu o să staţi aici, spuse Alfonse. Sunteţi oaspeţi în casa 
principală. 

— Ce înseamnă asta? întrebă Jens. 

— Că începem de-acolo, de sus. Dacă o să te porţi frumos, 
Jens, și dacă o să fii cooperant... ei, înţelegi. Atunci Lothar o să 
aibă o viaţă decentă aici. 


67. (Stockholm) 


Tommy Împingea căruciorul Monicăi. Era frig. Monica se uita 
la animale, care erau întotdeauna frumoase. Oricât de cenușii și 
de mizerabile ar fi fost, ei îi plăcea întotdeauna să se uite la 
lucruri. 

Încetase să mai vorbească cu Tommy. El credea că era din 
cauza bolii ei. Monica putea vorbi, uneori foarte bine. Dar nu 
avea să mai vorbească cu el niciodată. Se hotărâse în această 
privinţă. Și atunci începuse să vorbească el cu ea, să vorbească 
așa cum trebuie. Plimbările lor, cum era și asta, erau 
insuportabile. El o împingea în faţa lui în cărucior și îi spunea 
adevăruri îngrozitoare, unul după altul. Ca și cum s-ar fi 
descărcat în faţa ei. Ca și cum ea pentru asta era aici. 
Adevărurile erau camuflate parţial, dar ea înţelegea. Tommy era 
un criminal, un criminal în masă, care își folosea simţul deformat 
al onestităţii pentru a justifica totul prin cuvinte înțelepte și o 
psihologie copilărească. Și, în tot acest timp, el îi reamintea că 
toate acestea se întâmplau pentru binele ei, pentru că el avea s- 
o însănătoșească. 

Tommy al ei era atât de bolnav! Nu avea nici măcar decenta 
de a nu spune asta, de a nu arunca vina asupra ei. 

— Îți mai amintești Danemarca? spuse el. A fost cea mai 
frumoasă vacanţă a noastră, nu-i așa? Fetele erau atât de 
fericite! Le plăceau la nebunie plaja aia și restaurantele. O să 
mergem acolo iar. O să stăm în același loc și o să fie la fel de 
distractiv. 

Tommy părea atât de convins de tot ce spunea! Ca și cum 
fiecare gând din capul lui ar fi fost un adevăr. Monica nici nu-și 
mai amintea de Danemarca. 

Și Monica știa că Tommy nu avea s-o mai ajute niciodată cu 
nimic, cu siguranță nu avea s-o ajute să plece. Cel mai 
important lucru pe care îl ceruse ea vreodată de la soţul ei, 
după o viaţă întreagă în slujba lui. 

Dar în tot acest timp, Tommy nu fusese în stare decât să se 
ajute pe sine însuși, iar și iar, absorbit de o forță centrifugă către 
centrul universului său deformat și obsedat de sine. 

lar ea nu mai putea să facă altceva decât să se roage pentru 
el, să se roage intens, din răsputeri, în speranţa vagă că, într-o 
zi, el o să-și vină în fire și o să-și tragă un glonţ în cap. 


68. (Praga) 


Kennet Wessman îi arătă pașaportul diplomatic vameșului de 
la Aeroportul Václav Havel din Praga. Semnă pentru confirmarea 
primirii unei lăzi mari de lemn trimise de misiunea diplomatică 
suedeză din Columbia. 

Lada fu încărcată în camioneta lui. 

Miles era la volan atunci când Kennet sări în mașină. Se 
îndepărtară de vamă. Dar, în loc să se îndrepte spre centrul 
orașului, ocoliră clădirea și parcurseră o scurtă distanţă, până 
când un bărbat solid, în cămașă, apăru din întuneric. 

Mihail deschise ușa din spate și urcă. 

— Dumnezeule, e frig, spuse el tremurând. 

Kennet trecu la volan. Acceleră. Miles se duse în spate și îl 
ajută pe Mihail să deschidă lada. Dădură la o parte capacul. 

În cutie era Albert, cu picioarele strânse sub el. 

— Eu sunt Miles Ingmarsson, spuse Miles întinzând mâna spre 
ladă. 

— Eu sunt Albert Brinkmann, spuse Albert strângându-i mâna. 

e 

Sophie era în pat. Auzi ușa deschizându-se, îl auzi pe Miles 
vorbind, îl auzi pe Albert răspunzând. Apoi zgomot de cauciucuri 
pe podeaua de lemn a apartamentului. Căruciorul cu rotile al lui 
Albert. 

Albert intră în camera ei. Se uitară unul la celălalt. Albert 
părea același, dar era diferit, într-un mod pe care ea nu ar fi 
putut să-l definească exact. Era ceva nou în ochii lui. 

Pe obrajii ei curgeau lacrimi. Sophie întinse mâna și se aplecă 
spre el. Și, în ciuda durerii, reuși să-l îmbrăţișeze pe Albert. Îl 
strânse tare. El se simţea la mare distanţă. 

— Bună, mamă, spuse el. 

— Bună, dragul meu, șopti ea. 

Epilog 


Două săptămâni mai târziu 
(Stockholm/Praga) 


Casa era tăcută când Tommy deschise ușa. Străbătu holul și 
intră în sufragerie. Părea curată, ca și cum cineva ar fi muncit 
intens. 

— E cineva? întrebă el prudent. 

Monica era în căruciorul ei, la masa din bucătărie, cu capul 
căzut într-o parte, moartă; ochii ei priveau fix, braţele îi atârnau 
inerte. Pe masă era un pahar cu apă și o cutie de medicamente 
deschisă. 

Tommy rămase nemișcat. Soarele de după-amiază strălucea 
luminând-o pe Monica. O imagine calmă. Se apropie câţiva pași. 
Apucă un scaun și își dădu seama că se mișcă încet, ca și cum 
nu ar fi vrut să-i tulbure spiritul, despre care știa că e încă în 
bucătărie. Tommy se așeză lângă Monica. 

Mâna ei era rece, dar el i-o luă încercând s-o încălzească. 

— Monica, șopti el. 

În timpul plimbărilor lor, Tommy îi împărtășise o parte din 
secretele lui. Nu tot, ci mici fragmente. Asta îl făcuse să se simtă 
bine. Și sperase că îi oferă ceva Monicăi, un sentiment de 
încredere, poate. Dar, în mare, asta îl ajutase pe el. Și acum ea 
urma să dispară? Dacă nu cumva dispăruse deja? Avea nevoie 
de ea... să-i ducă povara vinovăţiei. 

Așa că Tommy începu să-i explice soției lui moarte, cu detalii, 
cum împușcase, sugrumase și omorâse oameni din jurul lui, apoi 
vorbi despre inhibiţie și autocontrol, dat fiind că reușise să se 
lase de băut de unul singur. După asta, totul veni de la sine. 
Tommy vorbi despre viziunea lui asupra vieţii. Multe adevăruri 
care continuau să curgă, să sune foarte bine. Ele îl asigurau că 
tot ceea ce făcuse era corect și că trebuia să meargă mai 
departe pe aceeași cale. 

lar Monica părea să fie de acord cu el, pentru că nu spunea 
nimic, stătea doar și asculta, concentrându-se, cu ochii aţintiţi 
într-un singur punct. 

Apoi Tommy plânse, cu multe lacrimi grele. Trupul i se 
zguduia în timp ce suspina. Plângea pentru că era liber. Se 
simţea atât de bine... 

Tommy dădu drumul mâinii reci și ţepene a Monicăi și sună ca 
să anunţe moartea soţiei lui. 

Sosiră niște colegi în uniformă care parcurseră protocolul 
pentru sinucideri, îi transmiseră condoleanţe. Paramedicii 
așteptară până când aceștia terminară, apoi intrară în bucătărie 
și o duseră la ambulanţă. 

Tommy se uită la ei cum pleacă. Apoi împachetă toate hainele 
și bunurile Monicăi în niște cutii de carton pe care le duse la 
subsol. Acolo, în micul lui birou, în refugiul lui, în ascunzătoarea 
lui, se uită la masă. Teancuri de hârtii; era dezordonat. 

începu să facă ordine, să organizeze, să sorteze lucrurile... 
Era vorba mai ales de urmărirea unor lucruri care puteau să se 
răzbune pe el, să-l demaște. Așa că Tommy privi situaţia într-un 
mod diferit. Începu să se ancheteze pe sine însuși, ca un 
detectiv strălucit ce era. Privi situaţia din fiecare unghi, ca să 
vadă în ce mod ar fi putut să ducă la el evenimentele intense 
din ultimele săptămâni. Abia atunci putea să astupe găurile. Și, 
din nou, Tommy era surprins de propriul lui talent, atât ca 
detectiv, cât și ca făptaș. 

Lucră, scrise, schiţă... evaluă riscurile. Două nume îi săreau în 
ochi. Miles Ingmarsson și Sophie Brinkmann. Altfel, era de 
neatins. 

Avea să reușească, avea să oprească totul, avea să lucreze 
din greu, mereu cu un pas în faţa lor, și avea să fie al naibii de 
periculos. Tommy se simţea puternic... invincibil. 

(J 

Miles aştepta în sala de sosiri a aeroportului din Praga. O văzu 
cum vine spre el. Lângă ea era fratele lui, lan, trăgând după el o 
valiză. Ea purta un şal, ochelari de soare, o eșarfă. Dar nu era 
suficient. Operațiile recente de pe fața ei se vedeau clar. 

Ea începu să meargă mai repede când se apropie de el, se 
furișă în brațele lui și rămase acolo. Rămaseră așa mult timp. 
lan aștepta la o anumită distanţă. 

— Acum suntem împreună, spuse Sanna. 


VP - 331 


Miles se desprinse din îmbrăţișare și se uită la ea. 

— O să se vindece, șopti ea. Așa a spus doctorul. 

El o bătu încet pe obraz. 

lan se apropie de ei. 

— Salut, Miles, spuse el. 

— Salut, lan. 

Miles se uită la fratele lui mai mic și se gândi că acesta 
crescuse cu vreun metru de când îl văzuse ultima oară, cel puţin 
în termeni de caracter. Avea un fel de onestitate, de stabilitate. 
Ca și cum ar fi încetat să mai încerce să-și ascundă respectul de 
sine deficitar și, astfel, reușise să scape de acest deficit. 

— Mulţumesc pentru tot ajutorul tău, lan, spuse Miles. 

lan ridică din umeri, ca pentru a spune că nu știe despre ce 
vorbește Miles. Dar Miles vorbea serios. lan îndeplinise neobosit 
tot ce îi ceruse el să facă. Mai întâi, protejarea Sannei la spital. 
lar acum o însoţise aici, îi cumpărase chiar și haine noi, ca ea să 
simtă că arată bine. Acum avea să facă stânga-mprejur și să 
zboare înapoi spre casă. 

lan o îmbrăţișă pe Sanna, apoi îi întinse mâna lui Miles. 

Înainte să-i strângă mâna, Miles spuse: 

— Sper să putem în curând să stăm doar noi doi, să mâncăm, 
să bem și să discutăm. 

— Despre ce? 

— Despre nimic, spuse Miles. 

— Și eu sper la fel. 

Miles îi strânse mâna. lan zâmbi, se întoarse și plecă. 

e 

Mâncară împreună, în camera lor comună din apartamentul 
din Praga. 

Sophie, Albert, Mihail, Miles și Sanna. Două locuri erau goale. 
Așa conveniseră. Lothar și Jens aveau să stea acolo iar. Nimeni 
nu știa când, dar nu despre asta era vorba. 

Sophie se uită la oamenii care mâncau, beau și discutau între 
ei. 

începea să-l recunoască iar pe Albert. Acesta vorbea, voia să 
înţeleagă, voia să știe ce se întâmplă. Sophie îi povestise totul, 
fără ocolișuri, fără să îndulcească sau să sară peste nimic. 
Fusese dificil. Dar el îi ceruse asta. li ceruse onestitate, nu atât 
de dragul lui, cât al ei. Și fusese o ușurare... ca un început al 

propriului ei proces de a se accepta așa cum era și de a deveni 
mai bună. 

Același lucru era valabil pentru toţi cei de la masă. Era ca și 
cum asta era înțelegerea lor tacită: să devină mai buni, fiecare 
dintre ei, în propriii lor termeni. Pentru că fiecare dintre ei 
alesese asta. 

Miles era radios într-un mod care lui Sophie îi plăcea. Sanna îi 
făcea bine lui Miles. Sanna era conștientă, onestă, înțeleaptă și 
caldă, și crea armonie în jurul ei. lar Mihail era în fiecare zi tot 
mai uman. Dar poate că așa fusese dintotdeauna. 

Însă ei stăteau acolo și dintr-un motiv pe care niciunul dintre 
ei nu avea puterea să-l controleze. Toţi erau vânaţi, moartea îi 
pândea mereu după colţ. Niciunul dintre ei nu era liber. 

Și niciunul dintre ei nu putea să accepte asta așa... pur și 
simplu. Aveau să lupte pentru supravieţuire. Pentru libertatea 
lor. 

Albert stătea la masă în faţa ei. Râse de ceva ce spusese 
Miles. 

Râsul lui era contagios și Sophie începu să râdă și ea. 

Multumiri 


Multumesc editorului meu, Zachary Wagman, geniu editorial, 
prieten și susținător, lui Molly Stern și sclipitoarei echipe de la 
Crown, lui Elizabeth Foley, Alison Hennessey și tuturor celor de 
la Harvill Secker, lui Neil Smith, extraordinar traducător, și 
tuturor devotaţilor mei editori din lume. In sfârșit, recunoștință 
tuturor autorilor și povestitorilor care m-au inspirat. 

